
FØRSTE  KAPITEL. 

JULETRAVLHED. 


„En  Hat  til  Dukke  Kate 

Af  Filtet  flosset ! 

Blød  og  lækker  som  selve  Mosset! 

En  Ruche  af  Silke  omkring  den  skal  staa. 

Min  lille  Vinge  skal  sidde  paa  skraa! 

saa  er  der  ikke  flere  Ting,  jeg  ønsker  mig!" 
sagde  Flory  Howard.  Hun  stod  paa  en  Skam- 
mel, som  laa  paa  en  Stol,  og  var  ivrig  optagen 
af  at  hænge  store  Grangrene  op  omkring 
Landkortet  i  Skolestuen  paa  Bechersdorf. 
„Det  er  otte  Ting  ialt ,  med  Skærfet  og 
Pennalhuset,  Floy!"  lød  det  henne  fra  den  dybe 
Kurvelænestol,  hvor  Margaret  sad  og  viftede 
sig  med  et  lille,  lyseblaat,  broderet  Silkelomme- 
tørklæde, paa  en  meget  energisk  og  meget  for- 
nem Maade,  med  halvlukkede  Øjne  og  let 
krummet  Lillefinger.  Stolen  havde  et  Øjeblik 
i  Forvejen  tjent  til  Seng  for  deres  yngste  Søster, 
Daisys  lille,  søvnige,  hvide  Foxterrier,  og  nu 
laa  nævnte  Terrier  nede  under  Klaveret,  hvid 
med    brune    Øjne,    med    Bjælder    om    Halsen, 

og  stirrede  søvnig  og  dybsindig  frem  for  sig 
med  de  glippende  Øjne. 

„Se,  Mag!  nu  er  jeg  færdig  med  Evropa! 
saa  tager  vi  fat  paa  Mamas  Billede !  jeg  har 
gemt  alle  de  kønneste  Grene  dertil!  de  ligger 
henne  ved  Kaminen  i  en  Bunke !  ser  det  pænt 
ud  med  det  foroven?" 

„Det  ligner  en  Vifte  forneden  og  smaa 
Fødder  foroven !  men  det  er  et  rædsomt  Ar- 
bejde !  Vi  maa  meget  hellere  lade  Gartner 
Taylor  hænge  Granen  op  om  Mamas  Billede, 
der  hænger  saa  højt!" 

„Aa,  nej.  Mag!  det  har  jeg  glædet  mig 
saadan  til!  jeg  er  saa  stor!  og  jeg  kan  sagtens 
naa !" 

„Naa  ja!  det  maa  du  jo  selv  om!  men 
jeg  kan  ikke  udholde  det  mere!  jeg  har  Naale 
i  Fingrene,  og  mit  pæne,  rene  Forklæde  er 
helt  sort  foran !  jeg  kan  ikke  udstaa  at  se 
uordenlig  ud!"  Margaret  rystede  sig  og  indtog 
sin  forrige  Stilling,  medens  Flory  sprang  ned 
af  Bjerget,  søgte  Grene  frem  og  klatrede  op 
igen    for   at    pynte   sin  afdøde  Moders  Billede. 

„Mag!" 

„Hvad  er  der  nu,  Floy?  jeg  sad  netop  og 
prøvede  paa  at  sætte  min  Ønskeseddel  paa 
Vers,  ligesom  du  har  gjort!   hvad  vil  du?" 

„Aa,  Margaret!  se  engang!  det  er  ligesom 
Mama  smiler  til  os!  se!  hendes  Kinder  er 
ganske  røde!" 

„Det  er,  fordi  det  blusser  op  i  Kaminen 
engang  imellem!" 


„Ja,  det  er  vel  derfor!"  sukkede  Flory ! 
„aa,  Margaret!  jeg  længes  saadan  efter  hende!" 

„Lad  nu  være  med  at  sige  det!  det  er 
saa  længe  siden,  Mama  døde,  og  det  er  saa 
sørgeligt!  nu  i  Aften  kommer  Lissy  og  John 
og  lille  Earl!  og  jeg  synes  rigtignok,  at 
man  har  Grund  til  at  være  glad,  naar  ens 
Søster  og  hendes  Mand  og  hendes  lille  Dreng, 
som  vi  aldrig  har  set,  kommer  og  bliver  hele 
Julen ! " 

„Men  det  er  jeg  ogsaa  glad   for!" 

„Hvor  kan  du  sige  det,  Floy!  man  er  da 
ikke  glad,  naar  man  græder  og  tørrer  Øjne 
og  pudser  Næse!    det  ved  jeg  godt,  du  gør!" 

Margaret  vendte  sig  lidt  ærgerlig  fra  sin 
Søster  og  gav  sig  til  at  kaste  Grannaale  ind 
i  Kaminen.  Den  ene  Straale  efter  den  anden 
faldt  hen  over  hendes  sunde,  rødmussede,  kloge, 
lille  Ansigt  og  næsten  hvide,  lokkede  Haar! 
Straalerne  faldt  hen  over  hendes  Forklæde,  og 
den  lyseblaa,  uldne  Kjole,  laante  den  et  varmt, 
blussende  Skær,  og  faldt  træt  hen  i  Gnister 
med  tusende,  knitrende  Lyde. 

Og  de  tusende,  knitrende  Lyde  kaldte  en 
ny  Bølge  frem  !  en  lille  beskeden,  svag  Bølge, 
der  døde  henne  ved  Bordbenet!  saa  med  et 
kom  der  en  mægtig,  gylden  Stribe,  der  strakte 
sig  frem  over  Tæppets  gule  Terner  og  naaede 
helt  hen  til  Flory,  der  sad  ved  Vinduet  og 
stirrede  ud  i  Parkens  snedækte  Alléer,  med  det 
blege  Ansigt  presset   mod   Ruden. 

Flory  Howard  var  en  fjorten-femten  Aar 
gammel ! 

!• 


„Et  ængsteligt  Barn!"  sagde  hendes  Fader, 
der  endnu  var  Englands  Minister  i  Danmark! 
„ængstelig  som  en  lille  Mus!  og  forfærdelig 
indesluttet,  naar  man  ikke  kender  hende,  men 
en  god  Pige,  et  kærligt  Barn!"  „Stædig  som 
faa!  uhyre  ligegyldig  med  sine  Lektier  og 
til  Tider  meget  vanskelig;  men  dog  et  ud- 
mærket Barn!  god  som  Guld!"  mente  Børnenes 
Gouvernante,  Mademoiselle  Minet.  „Et  vel- 
signet Barn  I"  sagde  Barnepigen  Bes.  „For- 
færdelig sød,  og  forfærdelig  løjerlig!"  fandt 
Margaret.  „Babys  egen  „lille  Mo'er!""  vilde 
Daisy  sige,   havde  man  spurgt  hende. 

Høj  og  spinkel  var  hun.  Bes  maatte  altid 
lægge  Kjoler  ned,  fordi  hun  voksede  ud  af  dem 
allesammen.  Hænderne  voksede  og  Fødderne 
voksede.  Haaret  voksede,  saa  de  lange,  brun- 
gule Lokker  naaede  langt  ned  over  Livet. 
Barnetanker  og  Barneansigt !  et  lille  blegt  Barne- 
ansigt med  store,  graa  Øjne. 

Margaret  stod  endnu  foran  liden  og  tænkte, 
Gud  maa  vide  paa  hvad!  for  Margaret  var  et 
livligt  Barn  og  havde  lig§  saa  mange  glade 
Tanker,  som  Ilden  glade  Gnister;  Flory  sad 
og  saa'  ud  og  tænkte  paa  sin  Moder,  da  Døren 
til  Barnestuen  blev  aabnet,  og  Bes  kom  ind 
med  en  Lampe  i  den  ene  Haand  og  sin  yngste 
Frøken,  den  lille  fireaarige  Daisy,  ved  den 
anden. 

„Floy!" 

„Floy  sidder  henne  ved   Vinduet,    Daisy!" 

«Floy!" 

,Ja!" 


„Vi  maa  noget!" 

„Hvad  er  det?"  spurgte  Flory.  Hun  havde 
vendt  sig  om  fra  Vinduet,  da  Døren  blev 
aabnet,  for  hun  troede,  at  det  var  Mademoi- 
selle  Minet,  og  Mademoiselle  Minet  holdt  ikke 
af,  at  man  „hang"  paa  Stolen,  og  allermindst, 
at  man   „hang"   med  Næsen  mod  Ruden. 

„Sig  det.  Baby!  skynd  dig  lidt  og  sig, 
hvad  det  er  I  Naar  du  hopper  saadan  rundt, 
kan  du  gerne  vælte  Lampen!"  Margaret  sad 
og  fristede  Øjnene  med  „Childrens  Friend"  i 
en  Krog  af  Stuen.     „Hvad  er  det  saa,  Bes?" 

„Gud!  Miss  Margaret,  det  skal  Miss  Daisy 
have  Lov  til  at  sige!" 

„Kom   saa   med   det.   Baby!" 

„Gæt!" 

„Er  det  noget  med  Appelsiner,  Chokolade, 
Mademoiselle  Minets  Konfekt,  Kager!   ..." 

„Ja,  Mag!  vi  skal  ned  i  Kokkenet  og  se 
alle  Kagerne!  det  sagde  Mrs.  Maham!"  Daisy 
lod  sig  bumse  ned  paa  Florys  Skød,  medens 
Margaret  erklærede,  at  Jul  var  noget  af  det 
rareste  i  Verden,  og  Mademoiselle  Minet,  der 
havde  sagt  ja,  en  Perle. 

„Er  der  noget  i  Vejen,  Miss  Floy?  jeg 
synes,  De  ser  ud,  som  om  De  havde  grædt. 
Gud    velsigne  Dem!    De   er   da  ikke  daarlig!" 

„Nej,  Bes!" 

„Du   er  vaad  paa  Kinden!" 

„Floy  græd  før,  da  hun  hængte  det  grønne 
op  om  Mamas  Billede !  forklarede  Margaret, 
der  gav  „Childrens  Friend"  en  god  Dag  og 
rejste   sig.      „Lad   os  nu   bare  komme   af  Sted, 


Bes!  ellers  bliver  der  slet  ingen  Tid  til  at  være 
dernede,  naar  vi  skal  med  paa  Stationen  i 
Aften  og  hente  Lissy!" 

„Kom,   Floy!" 

„Saa  gaar  vi  i  Guds  Navn!  Gud,  Miss 
Daisy!  skal  Bes  virkelig  bære  saadan  en  stor 
Pige!" 

Nede  i  Køkkenet  buldrede  Ilden.  Mrs. 
Maham ,  Husbestyrerinden ,  tronede  midt  i 
Køkkenet  ved  et  stort,  hvidskuret  Køkkenbord; 
med  melede  Hænder  og  blussende  Kinder 
rullede  hun  Kagedej  ud  til  de  mest  indbydende 
Strimler,  medens  hun  uddelte  Ordrer  til  højre 
og  venstre. 

Kokkepigen  Mabel  passede  stolt  sin  Ovn 
og  lod,  som  om  hun  ikke  hørte  Mrs.  Mahams 
talrige  Formaninger.  Jo  oftere  denne  værdige 
Dame  sagde:  „Fyr  ikke  saa  stærkt  under 
Buddingen!"  og  „kig  dog  til  Pladen  med  de 
toppede  Vanillekager!"  des  døvere  blev  Mabel, 
og  des  højere  mumlede  hun,  at  hun  nok  skulde 
passe  sine  egne  Sager!  Mrs.  Maham  behøvede 
ikke  at  kcmme  og  stikke  Næsen  i  hendes 
Toppe ! 

Kokkedrengen  smuttede  Mandler;  Tjener 
James  piskede  Hvider.  Stuepige  Anne  gjorde 
det  samme;  Stuepige  Kate  rørte  Blommer. 
Tjener  Charles  rev  Citron  for  at  hjælpe  hende, 
og  den  lille  Tjener  Jim  pudsede  Sølvtøj  med 
lækkersultent  Ansigt. 

„Mrs.  Ma!  Mrs.  Ma!  maa  jeg  ikke  nok 
hjælpe  dig?  jeg  vil  saa  gærne !  maa  jeg  lave 
en  stor  Kage  og  selv  putte  den   ind   i  Ovnen! 


en  stor  een  med  Mandler,  Mrs.  Ma!"  raabte 
Daisy,  da  de  vare  komne  ned  i  Køkkenet. 
Hun  smuttede  fra  Bes  og  Flory  og  hoppede 
paa  de  smaa,  hvide  Skindsko  hen  til  Hus- 
bestyrerinden. Daisy  var  alles  Yndling.  Daisy 
havde  altid  været  Mrs.  Mahams  Yndling  og  fik 
straks  en  meget  stor  Klump  Dej  og  en  ud- 
mærket Plads  ved  det  hvide  Bord. 

„Miss  Daisy!  Miss  Daisy!  De  lægger  Deres 
smaa  lyseblaa  Flonelsærmer  lige  ned  i  Melet 
og  det  andet  bløde  Stads!"  klagede  Bes  og 
løftede  hende  op  paa  Stolen  for  at  viske  hende 
af  med  sit  Forklæde!  „se,  min  lille  Skat!" 
sagde  Bes  og  løftede  hende  fra  Stolen  op  paa 
Skødet!  „se,  min  egen  lille,  velsignede  Skat, 
hvor  De  har  grisset  Dem  til." 

„Det  gør  ikke  noget!  vel  Bes!  det  kan  du 
bare  vaske  af  igen!"  foreslog  Daisy  og  lagde 
Armene  om  hendes  Hals ,  hvorpaa  hun  gav 
hende  et  kærligt  Smækkys  paa  hendes  venlige, 
røde  Kind. 

Stuepige  Anne  mumlede,  at  det  var  det 
kæreste  lille  Pigebarn,  den  Miss  Daisy,  og 
Tjener  James  tørrede  sig  om  Munden  og  spurgte, 
om  det  var  saa  farligt! 

„Ja!  Miss  Floy  og  Miss  Margaret!"  sagde 
Mrs.  Maham  og  slog  de  stivede  Kappebaand 
bort  fra  de  blussende  Kinder!  „nu  har  De  nok 
faaet  Juleferie.  Og  nu  kommer  der  nok  en 
Mængde  fremmede  Gæster  i  disse  Dage.  I  Aften 
kommer  jo  Lady  Howard  og  Lorden  og  den 
lille  Master  Earl!" 

„Vi  skal  med  paa  Stationen  i  Aften !"    for- 


talte  Margaret,  der  ikke  havde  noget  imod  den 
Ærefrygt,  hvormed  hele  Køkkenpersonalet  hørte 
paa  hende.  „Mademoiselle  Minet  sagde  straks, 
at  vi  maatte!" 

„Og  hvornaar  kommer  saa  de  andre  frem- 
mede Gæster?"  spurgte  Mrs.  Maham,  der  lavede 
god  Mad,  var  meget  tro,  meget  nysgerrig, 
meget  striks  og  meget  slem  til  at  spørge  Pige- 
børnene   ud,    naar    hun  kunde  komme  til  det. 

„De  kommer  i  Morgen  og  i  Overmorgen, 
tænker  jeg!  Papa  tager  selv  til  København  for 
at  hente  nogle  af  dem!" 

„Og  den  smukke,  engelske  Komtesse?" 

„Det  ved  jeg  ikke !" 

„Kommer  der  en  smuk,  engelsk  Dame, 
Bes?"   spurgte  Flory. 

„Det  kan  saamænd  godt  være.  Miss  Floyl 
der  kommer  jo  saa  mange  i  Julen!"  Bes 
blinkede  til  Mrs.  Maham  for  at  faa  hende  til 
at  tie.  „Gud  velsigne  Jer,  Bom !  men  nu  maa 
vi  vist  se  at  komme  op  igen !  Mademoiselle 
Minet  synes  nok,  at  vi  bliver  alt  for  længe 
borte!" 

„Det  banker!"    meldte  Afargaret. 

„Tag  og  luk  op!"  befalede  Mrs.  Maham 
en  af  de  tjenende  Aander.  „Tag  og  luk  op, 
allesammen!  1  bestiller  dog  ikke  noget,  men 
staar  og  driver!  Er  Hviderne  stive?  er  Blom- 
merne kridhvide?  er  Mandlerne  smuttede?  og 
de  smaa,  Hade  Kager,  Mabel?  jeg  tør  dø  paa, 
at  de  smaa,  flade  Korendekager  er  brændte 
hver  eneste  een!" 

„Er  det  Bud  fra  Mademoiselle  Minet,  Fråu- 


lein  Qual?"  spurgte  Flory,  da  Stuepigerne,  der 
lignede  et  Tvillingepar  i  deres  blegrøde,  stivede 
Kjoler,  store,  hvide  Forklæder  og  smaa  Blonde- 
kapper, paa  engang  havde  aabnet  Døren. 

„Jeg  har  ikke  Bud !  hverken  fra  den  ene 
eller  den  anden,  Miss  Floy!"  vrissede  en  sær 
Stemme  udenfor.  „Men  vil  De  vide  det,  saa 
gaar  Vognen  om  en  halv  Time !  Miss  Daisy  ! 
kom  nu!   De  skal  op  og  spise  og  saa  i  Seng!" 

„Det  vil  jeg  ikke,  Fråulein!  det  vil  jeg 
slet  ikke!"  erklærede  Daisy,  der  følte  sig  meget 
kry,  som  hun  sad  der  mellem  Bes,  som  for- 
gudede hende,  og  Flory,  der  altid  var  parat  til 
at  gaa  i  Skranken,  naar  det  gjaldt  om,  at  hendes 
lille   Søster  skulde   have  sin   Vilje. 

„Jeg  synes  dog.  De  skulde  komme.  Miss 
Daisy!  De  skulde  ikke  være  saa  syndig  at  sige 
nej,  naar  Deres  egen  Friiulein  siger  det!"  ved- 
blev den  sære  Stemme  udenfor. 

„Det  er  slet  ikke  min  egen  Fråulein!  Floy 
er  min  egen  Floy,  og  Floy  skal  hjælpe  mig 
i  Seng!"  erklærede  Daisy  til  stor  Fryd  for 
samme  Floy. 

„Vidste  jeg  ikke  bedre,  vilde  jeg  tro,  at 
en  slem,  lille  Djævel  talte  ud  af  Dem,  Miss 
Daisy!  Hvad  siger  Englene?  de  græder,  troer 
jeg,  medens  Djævlene  ler!"  Fråulein  Qual,  der 
var  en  meget  gudelig  Person,  skubbede  sig  med 
et  arrigt  Suk  ind  i  Køkkenet  og  aabenbarede 
et  gult  Ansigt,  et  vandkæmmet  Haar,  en  sort 
Kjole  med  fromme  Sløjfer,  hvor  andre  anbringer 
Knapper,  og  et  mægtigt  Sølvkors  dinglende  fra 
en  spæd  Urkæde. 

„Floy  skal  hjælpe  mig  i  Seng!"  paastod 
Daisy. 

„Ja,  Baby!  kom!  saa  skal  jeg  gaa  med 
dig!"   sagde  Flory  godmodig. 

„Saa  kan  du  jo  ikke  komme  med  og  hente 
Lissy,  Floy!" 

„Nu  skal  jeg  nok  hjælpe  Miss  Daisy!" 
sagde  Bes.  „Miss  Floy  har  glædet  sig  saadan 
til  den  Køretur,  og  jeg  skal  nok  faa  hende  til 
at  sove!" 

„Saa  skal  jeg  nok  sige  det,  du  ved  nok, 
Baby !  om  lille  Earl ! "  hviskede  Flory  for  at  faa 
sin  søde,  forkælede,  egensindige  Frøken  Søster 
til  at  give  efter,  og  Følgen  var  da  ogsaa,  at 
Bes  stolt  erklærede  til  Fråulein,  at  hun  godt 
kunde  gaa  ovenpaa,  og  at  L)aisy  blev  kysset 
og  klappet  og  beundret,  fordi  hun  var  saa 
elskelig,  og  derpaa  løftet  ned  af  den  høje  Stol. 

„Kagerne  skal  komme  op,  lige  saa  snart 
de  er  brune!"  lovede  Mrs.  Maham.  Flory, 
Margaret  og  Daisy  aflagde  et  Afskedsbesøg 
henne  ved  Ovnen  hos  Mabels  smaa,  toppede 
Vanillekagf^r  og  Mabels  smaa,  tlade  Kager,  og 
i  det  hele  taget  hos  alle  Mabels  Kager,  der 
laa  stablede  op  paa  P'ade  og  saa  uhyre  lækre 
ud,  sprøde,  varme,  bløde  og  duftende!  fyldte 
med  Korender,  Mandler,  Abrikoser  eller  slet 
ingen  Ting. 

„Troor  De  saa,  der  er  noget  i  det,  Betzy?" 
spurgte  Mrs.  Maham  hemmelighedsfuldt,  medens 
hun  smurte  Kringlerne  med  .Kggehvide!  „kan 
De  tænke  Dem,  at  der  virkelig  skulde  være 
noget    om    det    i    den   Retning,    De    ved  nok?" 

„Gud  velsigne  Dem,  Mrs.  Maham !  lad  dog 
ikke  Børnene  høre  noget  derom!  de  smaa 
Stakler!  Men  gifter  Hans  Naade  sig  igen,  Mrs. 
Maham!  saa  er  deres  glade  Tid  snart  forbi! 
Stedmoder  er  Stedmoder,  enten  hun  saa  gaar 
i  Vadmel  eller  i  Silke ;  og  nu  er  Børnene  saa 
store ! " 

„Men  det  ender  det  nok  med  alligevel, 
skal  De  se!  men  Herre  Gud!  egentlig  kan  man 
jo  ikke  sige  noget  dertil !  Hans  Naade  har 
været  Enkemand  lige,  siden  vi  kom  fra  Eng- 
land her  til  Danmark!" 

„Ja!  saa  er  deres  glade  Tid  forbi,  Mrs. 
Maham!  og  det  vil  nok  blive  værst  for  Miss 
Flory!  det  Barn  har  jo  altid  hængt  saadan  ved 
Hendes  Naade!  Gud  velsigne  hende!  det  er 
slemt  ikke  at  have  nogen  Moder,  men  værre 
at  have  Stedmoder!" 

„Ja,  det  kommer  da  an  paa!"    .  .  . 

„Hys!  Mrs.  Maham!  der  kommer  de  alle 
tre !  og  nu  maa  vi  vist  se  at  komme  herfra, 
for  Mademoiselle  Minet  holder  jo  ikke  af  at 
have  dem  hernede !  saa  nu  gaar  vi !  ellers  kan 
vi  gerne  faa  Skænd!  God  er  hun,  Mademoi- 
selle Minet,  men  streng  er  hun  ogsaa !  kommer 
hun  ikke  farende  forleden  Dag,  fordi  Miss 
Margaret    havde   været   lidt    rask    i    Munden!" 

„Vil  De  nok  komme  ned  og  hjælpe  Mrs. 
Ma  en  anden  Gang?"  spurgte  Husbestyrerinden, 
der  gærne  vilde  glæde  Smaapigerne  og  altid 
gjorde  det  i  F'orm  af  Mad,  der  ødelagde  deres 
Appetit    og    Mademoiselle    Minets  Humør. 

„Det  vil  de  vist  nok!  Gud  velsigne  dem 
alle  tre!" 

„God   Nat,   Mrs.   Maham!« 

„God  Nat,  Miss  Floy!" 

„Det  var  morsomt,  Bes!"  sagde  Margaret, 
da  de  gik  ovenpaa  efter  Floy,  der  bar  sin 
lille  Søster,  der  var  meget  rund  og  meget  tung 
og  ikke  saa  let  at  have  paa  Armen,  naar  man 
selv  er  saa  spinkel,  som  Flory  var. 

„Det  tænkte  jeg  nok.  De  vilde  synes!" 

„Hvad  var  det,  du  sagde  til  Mrs.  Maham 
om  vor  glade  Tid?  Bes!"  spurgte  Margaret, 
der  var  begavet  med  en  sjælden  fin  Hørelse, 
lige  det  modsatte  af,  hvad  Mrs.  Maham  var; 
„du  sagde  flere  Gange  noget  om  en  „glad 
Tid«  !« 

„Gjorde  jeg  det.  Miss  Margaret?"  udbrød 
Bes  med  saa  stor  Forlegenhed  i  det  gamle, 
rynkede  Ansigt,  at  Margaret  straks  mærkede, 
der  maatte  være  noget  mere  under.  Hun  blev 
nysgerrig  og  spurgte  og  spurgte,  men  Bes  var 
tavs  som  en  Mur! 

„Hørte  du  det  ikke  ogsaa,  Floy!  F'loy ! 
hørte  du  det  ikke  ogsaa?" 

„Hvad  for  noget,  Margaret?" 

„Aa,  det  du  ved   nok  om !   ... 

„Aa,  Mag  og  Bes!  kom!  saa  skal  I  bare 
se,  hvor  Sneen  er  rød!"  kaldte  Daisy,  der  sad 
i  Vindueskarmen  sammen  med  Flory  og  saa  ud 
gennem  de  brogede   Ruder  paa  første  Sal. 

„Det  er  aldeles,  som  om  der  er  Ild  i  hele 
Parken   her  nedenfor!"   sagde   Flory. 

„Det    er    det    rode    Glas,    der    gør    det!" 

mente  Bes,  der  var  henrykt  over,  at  Margaret 
havde  glemt  sine  mange  Spørgsmaal.  „Løb 
op,  Miss  Magi  det  maa  De  da  se!"  Bes  syntes 
paa  engang,  at  Mademoiselle  Minet  havde  Ret, 
naar  hun  sagde,  at  Pigebørnenes  Plads  ikke 
var  i  Køkkenet  hos  Tjenestefolkene.  „Men  de 
er  saa  ene,  altid!  og  alle  Børn  holder  af  Kager! 
det  er  da  ogsaa  kun  Jul  een  Gang  om  Aaret!" 

Snefnuggene  dansede  i  tætte  Flokke,  lyd- 
løst og  stille,  ned  over  Parkens  Skraaninger, 
Plæner  og  Springvand. 

Jul  inde,  og  Sne  ude!  Sne  overalt!  Sne 
over  de  lange,  brede  Alléer,  hvis  nøgne,  sorte 
Træer  stod  som  Vagter  i  den  stille  Aften. 


ANDET   KAPITEL. 
JULEGÆSTER. 


„x\.a,  Lis  I  hvor  er  det  dejligt,  du  er 
kommen,  og  at  du  bliver  hele  Julen !"  jublede 
Flory  og  Margaret,  medens  de  henrykte  dansede 
rundt  om  deres  Søster,  for  derpaa  at  styrte 
hen  til  Ventesalens  røde  Sofa,  hvor  en  meget 
tyk  Amme,  der  hed  Ane,  og  var  fra  Bechers- 
dorf,  iført  de  franske  Barnepigers  ternede  Slag, 
sad  og  vuggede  en  bitte  lille,  klynkende,  himmel- 
blaa  Silkepakke  paa  Armene.  Ved  Siden  af 
dem  stod  en  høj,  mørk  Froken,  der  bar  det 
pompøse  Navn  Motnotlysoni  hvis  Arbejde  be- 
stod i  at  vaage  over,  at  Ane  behandlede  om- 
talte himmelblaa  Pakke  paa  tilbørlig  Maade, 
og,  at  hun  satte  nogle  vældige  Portioner  Rug- 
vælling til  Livs  paa  alle  mulige  vanvittige  Tider 
af  Dagen,  Miss  Motnotlyson  var  striks,  og 
Ane  var  blid  I  Vællingen  var  stærk,  og  Vællingen 
var  fedende,  men  Ane  spiste  den  og  Ane 
fodedes.  Ane  vilde  hellere  do  end  levne  Væl- 
lingen! 

Motnotlyson    tillod    allernaadigst,    at    Pige- 

børnene  maatte  se  deres  lille  Nevø,  og  Ane 
afdækkede  forsigtig  et  lille  rødt,  fornærmet 
Ansigt. 

„Du  er  vokset  igen,  Floy!  jo,  det  er  du!" 
sagde  Lissy,  da  Henrykkelsen  var  stillet  lidt  af. 
„Men  nu  er  du  jo  ogsaa  snart  en  gammel 
Pige!" 

„Det  er  dejligt,  at  I  er  her  til  min  Fødsels- 
dag, Lis!" 

„Du  skal  da  have  fremmede?" 

„Ja!  Selskab,  men  ikke  Bal,  fordi  vi  var 
saa  forfærdelig  forkølede,  lige  da  vi  kom  herud 
fra  Kobenhavn;  og  saa  var  Mademoiselle  Minet 
bange  for,  at  vi  skulde  blive  daarlige  igen! 
men  Margaret  skal  have  Bal,  —  det  har  Papa 
lovet  hende,  —  naar  hun  bliver  tretten  Aur 
gammel!"  Flory  fortalte  den  glædelige  Nyhed 
med  straalende  Ansigt,  for  hun  holdt  nok  af 
at  more  sig. 

„Det  var  pænt  af  dig  at  sende  det  hen- 
rivende, lette  Tøj  hjem  til  os,  da  du  var  i 
Paris.  Farven  er  saa  køn  lyserød ,  ligesom 
Roser,  og  Fråulein  har  syet  Kjolerne  med  store 
Skærf  og  smaa  fine  Garneringer  paa  Neder- 
delene! Jeg  skal  sige  til  hende,  at  du  skal 
have  dem  at  se!" 

„Det  var  saa  moderne  den  Gang!  og  jeg 
købte  det,  fordi  jeg  nok  tænkte,  at  det  vilde 
være  noget  for  min  lille,  forfængelige  Søster! 
Jeg  har  saadan  en  yndig  Julegave  til  dig  i  Aar, 
Floy!  jeg  ved  bestemt,  at  du  vil  blive  glad 
for  den  !" 

„Tak,    Lissy !    du    kan  tro,    at  vi   har  haft 

travlt  med  Gaver  i  denne  Tid!  Mademoiselle 
Minet  sad  og  syede  inde  i  sin  Stue,  og  v  i 
sad  alle  tre  inde  i  Skolestuen.  Baby  kan 
ogsaa  brodere  den  Slags  med  Huller,  der  er 
prikket  i  Filt;  jeg  lærte  hende  det  en  Dag, 
da  hun  var  ked  af,  at  Margaret  og  jeg  slet 
ikke  kunde  lege  med  hende.  John  faar  en 
lille,  grøn  Tingest  til  at  lægge  under  et  eller 
andet!" 

„Enten  en  Flakon  eller  en  Lysestage  eller 
et  Askebæger !  alle  mulige  smaa  Sager,  der- 
som man  har  Lyst!"  lo  Margaret.  „Papa 
faar  en  morsom  Kurv,  og  du  skal  have  det 
allerbedste!   du   bliver  vist  henrykt!" 

„Aa,  Margaret!  du  ler  altid  af  hende! 
hun  er  saa  flink !  man  maa  da  ogsaa  huske, 
at  hun  kun  er  fire  Aar  gammel !  Made- 
moiselle Minet  sagde  selv  i  Gaar,  at  det 
ikke  var  rigtigt  af  Friiulein  Qual  at  gøre  Nar 
af  lille  Earls  Pennevisker!" 

„Earls  hvilket?" 

„Earls  Pennevisker!"  udbrod  Margaret  og 
brast  i  L?tter. 

„Daisy  har  lavet  en  til  ham,  Lissy!  den 
er  rød  med  smaa,  blaa  Sting.  Hun  har  grædt 
saa  meget  for  den!  først  fordi  Bes  sagde,  at 
hun  vilde  købe  noget  Silke,  der  ikke  var  saa 
tin,  som  den,  vi  havde!  saa  troede  hun,  at 
den  ikke  vilde  se  saa  pæn  ud,  og  hun  vidste 
ikke,  at  Bes  mente  grovere  Traad.  Da  den 
saa  endelig  var  færdig,  sagde  Friiulein  Qual, 
at    Earl    vilde   blive    bange    for    saadan    noget 

grimt  Stads,  og  da  vi  kom  fra  Skole,  stod  hun 
og  græd  med  den  i  Haanden!" 

„Det  var  Synd  for  hende,  det  lille  Skind! 
jeg  glæder  mig  til  at  se  alle  de  Ting,  hendes 
smaa,   flinke  Fingre  har  lavet!" 

„Der  er  Papa  og  John!" 

„Saa  er  Vognene  kørt  frem,  Pigebørn!  ja, 
Papa!    nu   er  vi   der!   nu   skal  vi  komme!" 

Lissy  gik  igennem  Ventesalen  med  et  saa 
glad  Smil  paa  sit  fine ,  søde  Ansigt ,  at 
endogsaa  den  gamle,  sære  Drager,  der  var 
Enehersker  paa  Stationen,  kom  til  at  se  lidt 
mere  oplivet  og  lidt  mindre  tvær  ud,  end  sæd- 
vanlig. Men  da  Ministeren  lod  sin  Tjener 
give  ham  et  Pengestykke,  der  ikke  var  saa 
lille  endda,  tøede  han  fuldstændig  op  og  stod 
og  smilede  og  bukkede  og  holdt  paa  Døren, 
til  Herskabet  fra  Bechersdorf  under  megen 
Latter,  megen  Spøg  og  megen  Talen,  kom 
paa  Plads  i   de  to   lukkede  Vogne. 

Saa  kørte  de  afsted  ad  de  frosne,  knagende 
Landeveje  i  det  dejligste  Maaneskin,  medens 
de  talte  om  de  mange  smaa  og  store  Begiven- 
heder, der  havde  fundet  Sted,  siden  Lissy 
var  kørt  den  samme  Vej  sammen  med  sin 
Mand  til  den  samme  Station  for  at  begive 
sig  paa  den  lange  Bryllupsrejse  til  de  sydlige 
Lande. 

„Nu  kan  man  allerede  se  Lysene  i  Gods- 
forvalterens Stuer!"    meldte  Margaret. 

„Og  nu  er  vi  hjemme!"  udbrød  Ministeren, 
da  Kareten  drejede  fra  Lindealléen  op  foran 
Bechersdorfs  palæagtige,    hvide    Hovedbygning. 

Komtesse  Flory.  o 

Forstuedøren  blev  reven  op,  og  Mrs.  Ma- 
ham  stod  indenfor  med  en  umaadelig  Kappe 
paa  Hovedet  med  brede  lilla  Bindebaand  under 
den   mægtige   tredobbelte   Hage. 

„Der  staar  Aftensmad  ovenpaa  i  Barne- 
stuen, Jilleltes!"  sagde  Mademoiselle  Minet, 
der  kom  farende  ned,  ligesom  Flory  og  Mar- 
garet vilde  smutte  ind  i  Spisesalen.  „Det  kan 
ikke  nytte,  at  du  altid  laver  Ansigt,  naar  der 
er  noget,  du  ikke  synes  om,  Flory!  Marguerite 
er  saa  søvnig,  at  hun  næsten  ikke  kan  staa 
paa  Benene,  og  Flory  er  ligbleg  af  Træthed ! 
gaa  nu  op!"  Mademoiselle  Minet  raslede  ind 
i  Spisesalen  og  lukkede  Døren  paa  en  meget 
afvisende  Maade,  der  ærgrede  Margaret  i  den 
Grad,  at  hun  var  lige  ved  at  græde,  medens 
Flory  lettede  sig  ved  at  sige:  „det  manglede 
bare!"  og  lignende  Ting,  der  hjalp  hende  til 
at  overvinde  sin  Skuffelse  og  genvinde  sin 
Ligevægt,  uden  at  det  kunde  genere  nogen. 

„Hvor  skal  du  nu  hen?"  spurgte  Margaret, 
da  Aftensmaden  var  forsvunden  under  søvnig 
Tavshed,  og  Flory  paa  Taaspidserne  listede 
sig  ud   af  Stuen.  , 

„Jeg  kommer  igjen  med  det  samme,  Mar- 
garet! jeg  skal  bare  ind  til  Bes  og  spørge 
hende  om  noget,  jeg  har  lovet  Daisy!" 

„Det  kan  du  jo  gøre  i  Morgen  tidlig!" 

„Nej,  Margaret!  det  maa  være  i  Aften!" 
Flory  forsvandt  skyndsomt,  og  Margaret  gik 
ind  i  Soveværelset. 

„Aa,  Floy!  sig  til  Fraulein  Oual,  at  hun 
skal  komme  og  tage  en   Masse  Baand   med  til 


19 


mit  Haar!''  raabte  hun,  da  hendes  Søster  var 
kommen  helt  ned  i  den  anden  Ende  af  Gangen. 
Margaret  var  træt  og  pirrelig  og  havde  hver- 
ken Mod  eller  Lyst  til  at  ordne  sit  Haar  paa 
den  udmærkede  Maade  med  Baand  og  Papir, 
som  var  opfundet  af  hende  selv,  og  som  havde 
den  Fordel,  at  hendes  Haar  den  næste  Morgen 
var  krøllet  i  otte,  udmærkede  Lokker,  som 
ingen  ondskabsfuld  Regn  kunde  fordrive,  og 
den  Ulempe,  at  man  vaagnede  med  den  for- 
færdeligste Hovedpine  og  ømt  Nakkeparti,  efter- 
som Papillotterne  vare  meget  haarde  at  ligge 
paa  og  drev  al   Sovn  paa   Flugt. 

„Aa  Bes!" 

„Hvad  er  der.  Miss  Floy?" 

„Jeg  var  lige  inde  hos  Baby,  og  hun  sov 
slet  ikke  rigtig  endnu!  kan  du  ikke  lade 
Earl  komme  lidt  ind  til  hende. 

„Men,  Miss  Floy  dog!  paa  denne  Tid  at 
Aftenen ! " 

,,Aa,  jo!   saa   er  du   sød!" 

„Men,  det  kan  jo  godt  være,  at  han  ikke 
maa!" 

„Saa  ligger  Daisy  inde  og  venter  og  sover 
ikke,   Bes ! " 

„Ja,  ja   da!   nu  skal  jeg  se   ad!" 

„Tak  Bes!" 

„Men  kun  eet  eneste  Øjeblik!" 

Der  var  nogen,  der  kom  ind  og  kyssede 
hende!  det  kunde  Daisy  godt  mærke!  men 
hvem  det  var,  kunde  hun  ikke  sige.  Hun 
aabnede  Øjnene,  men  der  var  ingen!  Hun 
hørte  Flory  sige  noget  og  saa'   en  eller  anden 

aabne  Døren  til  Barnestuen.  Hvorfor  svøm- 
mede den  fremmede,  tykke  Dame  saadan  ud 
i  en  Taage?  hvorfor  hoppede  Bes  saa  under- 
lig rundt?  hvorfor  blev  de  allesammen  saa 
smaa  ?  Hvad  var  det  for  noget,  den  tynde, 
fremmede  Dame  sad  med  paa  Skødet?  Hvor- 
for velsignede  Bes  et  Par  blaa  Øjne  og  nogle 
hvide  Silkesko?  Det  var  Daisy  lige  ved  at 
forstaa,  da  Øjnene  blev  saa  tunge,  at  hun 
maatte  lukke  dem!  men  pludselig  lagde  de 
noget  ned  i  hendes  Seng  paa  Hovedpuden, 
og  Bes  sagde,  at  der  var  lille  Earl!  der  var 
han ! 

Der  laa  en  lille,  hvid  Pakke!  den  yndigste 
lille,  hvide  Pakke  med  smaa,  lyseblaa  Silke- 
sløjfer ned  ad  den !  Og  Pakken  havde  et  bitte, 
rundt  Hoved  med  smaa,  bløde  Silketjavser  ned 
i  Panden !  den  havde  røde  Kinder,  den  lille 
Pakke!  smaa,  rode  Kinder  og  et  Par  store, 
forundrede,  blaa  Øjne,  der  vare  stift  rettede  mod 
Loftet!  den  lille  Pakke  havde  en  lille  Tom- 
melfinger i  den  kæreste,  rode,  sode,  halvaabne 
Mund;,  den  kæreste  lille  Tommelfinger  og  den 
kæreste,  røde,  halvarfbne  Mund,  ingen  Finger 
og  ingen  Mund  har  været  saa  yndig!  og  naar 
man  pustede  ganske  forsigtig  paa  de  bløde 
Haartjavser,  saa  gos  den  lille  Pakke  og  luk- 
kede Øjnene.  Men  den  syntes,  det  var  mor- 
somt; den  lille  Pakke  kunde  godt  lide  det! 
den  smilede  og  gav  smaa,  glade  Lyde  fra  sig; 
den  skreg  ikke,   naar  man  kyssede  den. 

„Aa,  hvor  er  det  dejligt  at  have  Juleferie!" 
sagde  Flory  nogle  Dage  efter,  da  hun  og  Mar- 

gåret  kom  ind  i  Forstuen,  med  friske,  røde 
Kinder  efter  en  lang  Spaseretur  gennem  Par- 
ken, Dyrehaven  og  Skoven,  med  deres  Fætter 
og  Svoger  John.  „Skulde  vi  nu  have  været 
i  Skole  i  Dag,  kunde  vi  ikke  være  gaaet  med 
John;  og  skulde  vi  have  læst  Lektier  i  Efter- 
middag, havde  Mademoiselle  Minet  aldrig 
givet  os  Lov  til  at  komme  ned  i  Salonen!" 

„Det  kommer  vi  alligevel  ikke,  Flov! 
Lissy  sagde  i  Morges,  at  de  tog  over  til  Grev 
Carstens  til  Middag.  Komtesse  Schotton  kender 
Grevinden;  det  er  vist  derfor!"  Margaret  stod 
endnu  og  trampede  rundt  nede  i  Forstuen, 
dels  for  at  faa  Sneen  af  sine  Støvler  og  dels 
for  at  blive  varm  om  Fødderne. 

„Gid  vi  skulde  blive  paa  Bechersdorf  hele 
Julen!"  sagde  Flory  og  gned  sin  Næse  paa 
det  kraftigste,  saa  den  skinnede  som  et  lille 
Blus. 

„Floy  dog!  vi  bliver  jo  herude  lige  til 
Nytaar,   saa   det  er  da  hele  Julen!" 

„Men  det  er  fordi,  jeg  gaar  Morgentur 
med  Papa  hver  eneste  Dag!"  sagde  Flory  nied 
straalende  Ansigt  og  stolt  Stemme,  medens  de 
gik  ovenpaa.  „Og  jeg  er  bange  for,  at  Papa 
ikke  har  Tid  til  at  tage  mig  med,  naar  vi 
kommer  ind!" 

„Det  gjorde  Du  jo  hele  forrige  Vinter, 
Floy!" 

,,Ja!  lige  siden  Lissys  Bryllup!  den  samme 
Tur  hver  Dag  over  Langelinje  og  langt  ud  ad 
Strandvejen.       Der    er  ikke   noget,    der  er  saa 


dejligt  som  at  gaa  med  Papa!"  Flory  tog  to 
Trin  ad  Gangen  af  lutter  Fryd. 

Den  Gang  F'lory  var  mindre,  tog  hendes 
Fader  sig  saa  lidt  af  hende,  at  han  næsten 
ikke  kendte  hende,  fordi  hun  var  saa  tilbage- 
holdende og  lige  som  lidt  bange  for  ham. 
Ved  et  Tilfælde  kom  han  en  Gang,  da  Daisy 
var  meget  syg  af  Lungebetændelse,  til  at  se 
den  opofrende  Søsterkærlighed,  Hory  nærede 
for  den  lille  Pige.  Det  rørte  hans  Excellence. 
Det  rørte  ham  ikke  saa  lidt  at  se  den  F'or- 
gudelse.  Da  hans  Øjesten,  hans  ældste  Datter 
Lissy,  giftede  sig  med  sin  Fætter,  Sir  Howard, 
lagde  han  uvilkaarlig  mere  Mærke  til  Flory, 
tog  sig  mere  af  hende,  var  ikke  mere  saa 
streng  og  afvisende,  som  han  i  mange  Aar 
havde  været  over  for  det  .,kejtede,  lille  Pige- 
barn", der  ikke  engang  brød  sig  om  at 
lære  at  tale  ordentlig  Fransk.  Flory  blev 
mere  fri  og  naturlig  i  sit  Væsen ;  Hans  Ex- 
cellence fandt  hende  mere  og  mere  tiltalende, 
opdagede,  at  hun  slet  ikke  var  dum,  som  han 
altid  havde  tænkt  sig,  fordi  Mademoisellc 
Minet  saa  ofte  klagede  over  Mangel  paa  In- 
teresse for  boglig  Lærdom,  og  han  kom  til 
sidst  til  at  holde  saa  meget  af  hende,  at  hun 
næsten  indtog  større  Plads  i  hans  Hjerte,  end 
de  andre  Børn. 

Flory  forgudede  sin  Fader,  og  havde  —  som 
mange  lidt  tilsidesatte  Horn  — ,  gjort  det,  uden 
at  han  havde  lagt  Mærke  til  det.  I  det  hele 
taget  beundrede  og  saa  alle  hans  Døtre  op  til 
ham,    fra   Lissy   til    Margaret,    der    blev   uhyre 

forkælet,  fordi  hun  var  kvik,  smuk,  intelligent 
og  let  omgængelig,  og  lille  Daisy,  der  var  hele 
det  store  Hjems  guldlokkede,  beundrede,  glade 
Solstraale. 

„Det  er  forfærdelig  kedeligt,  at  der  ikke 
er  nogen  hjemme  i  Dag!"  sagde  Margaret  og 
tog  den  Stabel  Bøger  frem,  som  hun  blandt 
andet  havde  faaet  til  Jul.  „Saa  faar  vi  ikke 
Komtesse  Schotton  at  se  i  Dag!  og  nu  har  vi 
hørt  saa  meget  om,  at  hun  er  saa  smuk !  jeg 
tro'r  jeg  tager  denne  Bog  her!  den  ser  ud- 
mærket ud  og  hedder:  „Moi  et  mes  poupées", 
der  er  Billeder  til !  det  er  bare  kedeligt,  hvis 
den  handler  om  Dukker  helt  igennem!"  Mar- 
garet havde  nemlig  forrige  Aar  nedlagt  al  Leg 
med  Dukker  og  gemt  dem  paa  Bunden  af  eri 
stor  Kiste  paa  Loftet  med  dunkle  Hentydninger 
til,  at  de  skulde  gemmes  til  hendes  Børn, 
skønt  Flory  havde  brugt  al  sin  Veltalenhed 
for  at  faa  hende  til  at  give  dem  til  Daisy. 
Men  Margaret  havde  nu  en  Gang  faaet  den 
Idé,  og  hun  opgav  Moderværdigheden  for  at 
blive  en  udmærket  Tante,  der  syede  Kjoler  og 
Overstykker,  navnlig  det  sidste,  til  Daisys  og 
Florys  Børn.  For  Margaret  havde  et  Par 
rappe,  smaa  Hænder  og  led  af  en  dyb  For- 
elskelse i  Fråuleins  Symaskine;  og  utallige 
Trøjer  og  Kapper  med  Stikninger  prydede 
hendes  smaa  og  store  Niecer. 

„Vi  kan  jo  bare  gaa  ud  paa  Trappegangen 
eller  ned  i  Forstuen,  Mag,  naar  de  kommer!" 
foreslog  Flory,  der  var  bleven  nysgerrig  ved 
de    mange    Rygter     om     Komtesse    Antoinette 

Schottons  Skønhed  og  i  et  Kvarterstid  havde 
søgt  at  dæmpe  denne  Lyst  ved  at  spille  Ind- 
togsmarchen af  „Carmen"  med  saa  udmærkede 
Triller,  at  det  i  høj  Grad  vilde  have  glædet 
hendes  Spillelærer,  den  moderne  Professor  Al- 
ling, der  altid  sagde,  at  hun  havde  meget  fine 
Ører,  men   for  smaa  Fingre. 

.,Floy!  lad  dog  være  med  at  smække 
Laaget  saadan  ned,  saa  det  klirrer  saa  længe 
efter!  og  sæt  dig  ikke  saa  tungt  i  Sofaen,  at 
alle  Fjedrene  knager!"  skændte  Margaret,  der, 
skønt  hun  var  en  Del  yngre  end  sin  Søster, 
stadig  i  Kraft  af  sit  mere  fuldkomne  Væsen 
og  sin  ulastelige  Optræden,  følte  sig  kaldet  til 
at  rette  paa  hende,  naar  hun  glemte,  hun  snart 
var  femten  Aar  gammel.  „Jeg  synes  ikke, 
at  det  kan  gaa  an,  at  vi  staar  ude  paa 
Trappegangen,  men  vi  kan  jo  gaa  gennem 
Forstuerne  ud  til  Gangen  og  hente  et  eller 
andet.  Det  kan  ikke  gøre  noget,  og  det  læg- 
ger ingen  Mærke  til!"  Margaret  fordybede  sig 
i  sin  Bog  og  fulgte  Heltinden  paa  en  lang 
Tur  gennem  en  Skov,  medens  Flory  i  glad 
Bevidsthed  om  Feriens  Glæder  satte  sig  i  en 
magelig  Stol,  lagde  Fødderne  op  paa  en  høj 
Skammel,  beundrede  den  Julegave,  hun  havde 
faaet  af  Lissy,  en  lille,  smuk  Guldpatch  med 
hendes  Moders  og  Broders  Billeder  i.  Hun 
bar  den  om  Halsen  i  en  lille  fin  Guldkæde, 
som  hun  havde  faaet  af  John  ved  samme 
Lejlighed,  og  gav  sig  saa  til  at  knække  Nød- 
der, som  et  andet  Egern. 

„Nej!    hvor    I    har    det    rart.    Pigebørn!" 


sagde  Lissy  henne  ved  Døren.  „Jeg  var  oppe 
for  at  se  til  de  smaa  i  Barnestuen,  før  jeg 
gik  ned  til  Frokost!" 

„Aa,  Lis!  kom  ind  til  os!  det  varer  dog 
lidt,  før  I  skal  spise !  vi  kan  endogsaa  trak- 
tere dig !  vi  har  baade  Appelsiner  og  Konfekt 
i  Skabet!" 

„Tak,  Floy!  du  er  meget  gæstfri,  men  jeg 
maa  have  din  Invitation  til  gode  til  en  anden 
Gang!  jeg  har  lige  drukket  Saft  og  Vand  og  Mælk 
med  Sand  til  inde  hos  Daisy  paa  Besøg  der. 
Hun  er  meget  begejstret  for  det  lille  Stel,  du 
og  Margaret  har  givet  hende,  og  hun  skænker 
hele  Tiden;  jeg  vilde  kun  se  ind  til  Jer!  nu 
maa  jeg  ned!  Komtesse  Schotton  og  hendes 
Brødre  kommer  om  et  Øjeblik !  Farvel  saa 
længe!  jeg  kommer  igen,   før  vi  tager  ud!" 

Lady  Howard  lukkede  Døren!  Fiory  knæk- 
kede igen,  Margaret  læste  igen,  Sneen  dryssede 
ned  udenfor,  og  der  var  ganske  stille  i  Stuen, 
indtil  Margaret  pludselig  lukkede  Bogen,  løb 
til  Vinduet,  saa'  ud  og  sagde,  at  der  var 
Vognen. 

„Ja,  nu  kan  jeg  ogsaa  høre  den  nede  ved 
Omdrejningen  !" 

„Nu   er  den   ved   Enden   af  Alléen!" 

„Lad  os  saa   skynde  os,   Margaret!" 

„Vi  kan  godt  vente  lidt  endnu  !  det  varer 
dog  lidt,  før  den  naar  helt  op  i  Alléen,  hvad 
var  det,  jeg  vilde  sige !  Gaarden !  jeg  glatter 
Haaret  lidt!  og  det  trænger  det  rigtignok  ogsaa 
til!" 

Margaret  fik  Ret;  det  varede  et  Par  Mi- 
nutter, førend  Landaueren  kørte  op  foran 
Hovedbygningen.  Flory  blev  flere  Gange 
utaalmodig  og  ønskede  sig  tilbage  til  sin  gamle 
Plads  i  Skolestuens  Lænestole  og  til  Nødderne; 
men  Margaret  vilde  ikke  tillade,  at  hun 
kneb  ud. 

„Vi  maa  blive  her,  til  de  er  kommne!  saa 
gaar  vi  ned,  og  lader  som  ingen  Ting!  naar 
jeg  bare  havde  faaet  Bogen  med,  saa  kunde 
jeg  have  læst  det  brillante  Kapitel  færdig." 

„Hys,   Margaret!" 

Vognen  holdt  stille!  Stuepige  Anne  og 
Stuepige  Kate  kom  farende  ned  ad  Trappen 
som  to  blegrøde  Lyn  paa  de  smaa  Listesko. 
Tjener  James,  der  sad  nede  i  Forstuen  og 
studerede  Aviserne,  sprang  op  og  aabnede 
Døren. 

„Ikke  endnu!" 

„Men  om  et  Øjeblik!" 

En  iskold,  susende  Vind  kom  farende  irjd 
ad  den  aabne  Dør  nedenunder.  Den  blæste 
om  Trappegangens  mange  Bugter  og  fik  Florys 
Haar  til  at  flyve  frem. 

„Nu  lister  vi  os  ned!" 

„Det  er   for  tidligt!" 

„Skub  til   mig,   naar  du  synes,  vi  skal!" 

De  lænede  sig  frem. 

De  kunde  se  Tjener  James  bukke  og  Tjener 
Charles  holde  Døren  aaben  for  nogen,  men 
ikke  for  hvem.  De  kunde  se  Stuepige  Anne 
neje  og  tage  et  stort  Rejsetæppe  af  blaat  Fløjl 

med  gule  Rævehaler.  De  kunde  se  Stuepige 
Kate  hjælpe  nogen  en  Kaabe  af,  men  ikke  hvem. 
Deres  Fader  kom  ud  fra  Biblioteket  sammen 
med  Lissy,  og  een  af  dem,  der  var  kommen 
med  Vognen,  sagde  noget,  hvoraf  de  alle  lo. 
En  anden  sagde,  at  det  lignede  Stephen  fuld- 
stændig ,  og  at  det  Menneske  aldrig  blev 
voksent!  den  Stephen,  der  aldrig  blev  voksen, 
sagde  igen  noget,  som  den  Dame,  der  var 
kommen ,  igen  lo  af  med  en  klar ,  glad 
Latter. 

„Nu!" 

„Aa,   Margaret!   vi  maa  hellere  lade  være!" 

„Floy!  kom  nu!  skynd  dig  lidt,  ellers 
gaar  de  ind,   før  vi  har  været  nede!" 

Margaret  trippede  sagte  ned  i  Forvejen, 
og  Flory  fulgte  efter.  Der  var  ingen,  der 
hørte  dem  komme,  da  Tæpperne  paa  Trap- 
pen vare  bløde  og  dj'be  og  gjorde  deres 
Skridt  lydløse.  Alle  vendte  sig  derfor  lidt 
forundrede  om,  da  to  unge  Damer  i  høj- 
røde, uldne  Piques  Kjoler  og  lakerede  Sko, 
paa  engang  stod  midt  i  Forstuen  og  saa'  meget 
flove  og  meget  undselige  ud,  og  betænkte  sig 
paa,  om  de  skulde  trænge  længere  frem  eller 
vende  om  til  ilsom  Flugt.  Der  var  ingen 
Tvivl  om,  at  de  havde  gjort  det  sidste,  hvis 
ikke  Lissy  havde  standset  dem  ved  meget  for- 
bauset  at  sige: 

„Men  Gud,  Pigebørn!  er  I  her!  jeg 
troede  saa  bestemt,  at  I  sad  oppe  i  Skole- 
stuen!" 

Ministeren  saa  lige  saa  forundret  paa  dem 
som  Lissy,  og  skulde  lige  til  at  sende  dem 
op  igen,  da  Komtessen  lagde  Haanden  paa 
Margarets  Skulder  og  sagde: 

„Hvad  hedder  du,  min  lille  Pige?" 

„Margaret!"  sagde  hun  og  glemte  straks 
at  være  undselig.  For  Margaret  var  nu  en- 
gang født  Verdensdame,  og  genvandt  altid 
meget  hurtig  Fatningen ,  naar  hun  en  Gang 
imellem  var  saa  uheldig  at  miste  den.  „Jeg 
hedder  Margaret,  og  min  Søster  der  hedder 
Flory  Cecil  Maria  Julie!" 

Nu  havde  Flory  altid  hadet  sit  sidste  Navn 
og  rødmede  derfor  endnu  dybere,  da  Margaret, 
Gud  maa  vide  hvorfor!   nævnede  det. 

„Naa,  det  er  dig,  der  hedder  Margaret!" 
sagde  Komtessen.  Hun  fandt  aabenbart  Mar- 
garet meget  sød  og  tiltalende;  hun  klappede 
hende  paa  Kinden ,  strog  Haaret  bort  fra 
hendes  Pande  og  blev  ved  med  at  tale  med 
hende,  uden  at  sé  til  Fiorj^  der  stod  ganske 
ene  midt  paa  Gulvet  uden  at  turde  røre  sig, 
skønt  Jorden  brændte  u«der  Fødderne  paa 
hende. 

„Hvor  gammel   er  du,   Margaret?" 

„Tolv  Aar!" 

Flory  dristede  sig  til  at  se  op. 

Komtesse  Antoinette  Schotton  var  en  hoj 
Dame!  en  meget  hoj  Dame  med  en  sort 
Fjerhat  paa  det  brusende ,  tunge ,  gyldne 
Haar.  Et  ungdommeligt,  fyldigt  Ansigt  med 
friske,   rode  Kinder,   havde  Komtesse  .-Vntoinette 

Schotton,  lille  Mund,  blændende  hvide,  ganske 
smaa  Tænder  og  et  Par  store,  næsten  sorte, 
blaa  Øjne!  ikke  blide  Øjne!  ikke  venlige  blaa 
Øjne!  men  haarde,  skarpe,  gennemtrængende 
Øjne,  med  enkelte  Lysglimt. 

Den  Herre,  der  aldrig  blev  et  voksent 
Menneske,  var  en  yngre  Gentleman  med  et 
meget  fregnet  Ansigt,  stribet  Sportsjakke  og  et 
Par  uhyre  Flipper,  der  altid  generede  ham, 
og  som  vilde  have  taget  Modet  fra  et  mindre 
gemytligt  og  mindre  ligevægtigt  Menneske  end 
Greve  Stephen  Schotton. 

Hans  Broder  var  smuk !  hans  Broder  var 
kedelig !  hans  Broder  samlede  paa  Frimærker ! 
hans  Broder  havde  graa  Gamacher,  hvide  Veste 
og  en  sjælden  imponerende  Appetit !  To  Hum- 
mere, en  And,  tre  Duer  og  ligesaa  mange  Styk- 
ker Skinke,  det  skulde  være,  kunde  han  sætte 
til  Livs,  uden  at  det  svækkede  hans  Interesse 
for  Frimærkerne,  uden  at  det  formindskede 
hans  Kedsommelighed,  uden  at  det  formind- 
skede,  endsige  tilintetgjorde   hans   Skønhed. 

Det  med  Appetiten  og  Frimærkerne  vidste 
Flory  ikke,  men  derimod  mærkede  hun  lige 
saa  sikkert,  som  om  nogen  havde  fortalt  hende 
det,  at  Komtessen  syntes,  at  Margaret  var  sød, 
og  at  hun  ikke  var  det,  at  den  Herre,  der 
aldrig  blev  voksen,  var  forfærdelig  rar,  og  at 
den  kønne  Broder  ikke  var  noget  som  helst, 
og  ikke  syntes  det  ringeste. 

Mademoiselle  Minet  kom  ud  fra  Salonen, 
ligesom  Selskabet  gik   ind  i  Havesalen.      Made- 

moiselle  Minet  skulde  op  i  Skolestuen  for  at 
sige  en  Besked,  og  hun  blev  meget  forundret 
ved  at  se  sine  Pigebørn  nede  i  Forstuen, 
Margaret  henrykt  over  et  eller  andet,  og 
Flory  slukøret,  som  om  hun  havde  faaet  en 
Spand  Vand  over  Hovedet. 

„FilJettes!^  kalde  Mademoiselle  Minet, 
der  hele  Julen  havde  imponeret  sine  Om- 
givelser med  en  uhyre  stiv,  brun,  brocheret 
Silkekjole,  der  ellers  sov  trygt  i  et  Skab, 
og  ogsaa  vilde  komme  til  det  fra  Jul  til 
Paaske.  „Maa  jeg  høre,  hvad  i  Alverden  I 
bestiller  her !  her  er  en  forfærdelig  gennem- 
isnende  Træk!  man  skulde  tro,  I  vilde  gøre 
alt  for  at  blive  syge  til  Florys  Fødselsdag ! 
skynd  Jer  lidt  herfra!  maa  jeg  høre  hele  den 
Historie!" 

„Vi  vilde  se  den  fremmede  Komtesse, 
Mademoiselle  Minet!"  sagde  Margaret,  der 
kendte  sin  Lærerinde  nok  til  at  vide,  at  man 
lige  saa  gærne  kunde  overgive  sig  paa  Naade 
og  Unaade,  da  man  alligevel  blev  opdaget ; 
for  hvem  kunde  reddes,  naar  Mademoiselle 
begyndte  paa  en  KrydsMd  af  inkvisitoriske 
Spørgsmaal?  Ingen!  kunde  Margaret  ikke  redde 
sig,   saa   kunde   ingen. 

„Jesus !  Flory  og  Marguerite !  sikke  nogle 
slemme,  nysgerrige  Smaapiger !  jeg  kan  ikke 
lide  Nysgerrighed ,  det  ligner  Uopdragenhed 
en  hel  Del !  du  ser  som  sædvanlig  uordenlig 
ud,  Mademoiselle  Flory!  du  ligner  en  sand 
Ugle!  endelig  ikke  Taarer!  endelig  ikke  Graad, 
Flory !    du    har    aldeles    ingen    Grund    til    at 

græde  nu!  løb  hellere  ind  i  min  Stue  og 
hent  de  store,  hvide  Kort,  der  ligger  paa  mit 
Skrivebord.  Nu  maa  vi  til  at  skrive  Ind- 
bydelserne til  Selskabet!" 

Flory  forsvandt  som  et  Lyn! 


TREDIE  KAPITEL. 
FØDSELSDAGSSELSKAB. 


„Det  er  nok  dejligt  at  skulle  have  Frem- 
mede, men  man  er  altid  lidt  ængstelig  for,  at 
de  ikke  skal  more  sig !  Aa  Daisy,  det  kan 
vist  ikke  gaa  an,  at  du  sidder  paa  Skodet 
af  mig!  Mademoiselle  Minet  sagde,  at  jeg 
endelig  maatte  passe  rigtig  godt  paa  ikke  at 
krølle  mig,  som  jeg  gjorde  sidst!  Jeg  vilde 
næsten  ønske,  at  det  hele  var  overstaaetl" 
Flory  gik  febrilsk  op  og  ned  i  Havesalen  som 
en  brusende,  let,  lyserød  Silketyls  Sky,  med 
den  ubehagelige  Følelse,  at  hun  hvert  Ojeblik 
kunde  sprænge  sine  Haadsker,  der  efter  Mar- 
garets Raad  vare  bestilte  et  Nummer  mindre  end 
sædvanlig,  for  at  hendes  Hænder  skulde  tage 
sig  bedre  ud! 

„Hvorfor  skulde  de  dog  ikke  more  sig 
godt!"  sagde  Stephen  Schotton  med  et  venligt 
Smil  paa  det  venlige,  fregnede  Ansigt,  „der  er 
da  gjort  alt  for  dem !  og  jeg  skal  ikke  sidde 
stille  et  Øjeblik!  jeg  kan  saa  udmærket  more 
mig  med  Smaapiger,   fordi  jeg  som  Dreng  altid 

legede  med  min  yngste  Søster  Alice,  der  døde 
for  nogle  Aar  siden ;  jeg  har  saamænd  været 
med  til  at  stege  Kyllinger  paa  hendes  Dukke- 
komfur,  saa  det  gaar  nok!"  han  saa  velvillig 
fra  Flory  ned  paa  sine  lakerede  Sko's  smaa 
Rosetter,  trak  op  i  Flipperne,  der  voksede  i 
Størrelse,  efter  som  Dagen  gik,  og  naaede 
Maksimum,  naar  han  var  pyntet  om  Aftenen. 
Han  gyngede  sidelæns  fra  den  ene  Kant  til  den 
anden ,  noget  han  altid  gjorde,  naar  han  var 
fornøjet,  enten  han  saa  læste  Aviser  eller 
spillede  „long,  long  ago"  med  een  Finger,  og 
lod  saa  Daisj^  gøre  gymnastiske  Hop,  som 
langtfra  kunde  glæde  den,  der  lige  havde 
pyntet  hende. 

„Nu  er  der  kun  ti  Minutter  til!  og  Mar- 
garet er  ikke  kommen   ned  endnu!" 

„Hun  kommer  nok!" 

Margaret  kom  i  det  samme  Øjeblik  ind 
i  Salen  i  al  sin  lyserøde,  franske  Pragt. 
Hun  lod  sig  forsigtig  glide  ned  i  en  lyseblaa 
Silkestol  og  opfordrede  Flory  til  det  samme. 
„Du  løber  rundt  som  en  Løve  i  sit  Bur!" 
sagde  hun.  „Jeg  synes,  at  baade  du'  og 
Daisy  skulde  være  stille!"  Glæden  over  — 
at  skulle  med  —  havde  sat  sig  i  hendes  lille 
Søsters  smaa,  halvstrømpede  Ben,  der  ikke  vare 
stille  eet  Sekund. 

„Kom  Daisymo'r!  saa  kan  du  staa  her 
henne  ved  Vinduet  paa  den  blaa  Skammel  og 
sige  os,  naar  Vognene  kommer,  ligesom  den 
lille  Tjener  gør!"  sagde  Flory,  „det  kan  du 
nok,   ikke  sandt?" 

Komtesse  Flory.  3 

„Naa!  nu  glæder  I  Jer  nok!"  lød  det 
henne  fra  Døren,  hvor  Lissy  kom  sammen 
med  sin  Mand,  Komtesse  Antoinette,  Børnenes 
trofaste,  gamle  Veninde,  Lady  Harrington  og 
en  hel  Del  andre  Damer,  der  endnu  vare  Jule- 
gæster paa  Bechersdorf. 

„Lysene  er  snart  alle  sammen  tændte  paa 
Juletræerne  inde  i  Spisesalen,  saa  nu  maatte 
de  smaa  Gæster  nok  snart  komme!"  Lady 
Harrington  glædede  sig  lige  saa  meget  som 
Børnene,  for  hun  elskede  Børn  og  navnlig 
Smaapigerne  i  Ministerens  Hjem.  Folk  har  altid 
Medlidenhed  med  moderløse  Børn ;  det  havde 
den  gamle  Dame,  der  forgudede  Flory,  ogsaa. 
„Hun  ligner  sin  Moder  ganske!  ikke  alene  i 
det  Ydre,  men  ogsaa  i  en  Mængde  andre 
Ting!"  tænkte  hun  saa  ofte.  „Hun  er  vel 
nok  ikke  saa  køn  som  Søsteren,  men  hun 
bliver  det!  det  er  der  ikke  to  Meninger  om! 
det  er  min  lille  Veninde,  der  sidder  der 
henne!"  sagde  hun  til  Komtesse  Antoinette, 
der  sad  og  tog  sig  ud   henne  i  Sofaen. 

„Hvem,  Lady  Harrington?" 

„Flory!  som  staar  (fer  henne  ved  Vinduet, 
Komtesse  Schotton !  det  er  en  god,  lille  Pige ! 
det  glæder  mig  altid  at  se,  hvor  meget  hun  er 
for  Daisy!  fuldstændig  som  en  lille  Mo'r!  og 
for  sin  Fader!  Hans  Excellence  kan  ikke  und- 
være sin   Hory!" 

„Saa!"  sagde  Komtessen  ligegyldig,  „jeg 
troede,  hun  hed  Julie!  jeg  kender  saa  lidt  til 
hende !" 

„Nej!    hun    hedder    Flory!    det    er    hende, 

der  er  Fødselsdagsbarnet !  femten  Aar  er  hun 
i  Dag!   hun   kunde  godt  være  seksten!" 

„Der  kommer  Preben  og  Birgitte  fra  Mar- 
ritsgaard!"  meldte  Margaret.  „Aa,  det  er  dej- 
ligt, at  Klokken  nu  er  syv ! " 

„Skovrider  Brobergs  Smaapiger  kommer  da 
ogsaa?"  spurgte  Lissy,  der  i  over  et  Kvarter 
var  bleven  underholdt  om  Forskellen  mellem 
de  moderne,  franske  Frimærker  og  de  antike, 
franske  Frimærker,  hvad  der  glædede  og 
morede  Greven  med  Appetiten  i  lige  saa  høj 
Grad,  som  det  kedede  og  pinte  hende.  Hun 
greb  med  Henrykkelse  Lejligheden  til  at  smutte 
fra  ham  for  at  se,  om  Margaret  havde  Ret,  og 
førte  af  samme  Grund  Samtalen  hen  paa 
Børnene  fra  Skovridergaarden,  som  siden  Florys 
og  Margarets  Æventyr  i  Skoven,  stadig  legede 
med  dem,   naar  de  vare  paa  Bechersdorf. 

Preben,  der  var  den  uartigste  Dreng,  der 
nogensinde  har  været  til,  og  Birgitte,  der  var 
den  artigste,  lille  Pige,  der  har  gaaet  her  paa 
Jorden,  bleve  snart  efterfulgte  af  de  øvrige 
Gæster ;  og  da  de  allé  vare  samlede,  blev 
Døren  aabnet  endnu  en  Gang,  og  Skovrider 
Brobergs  to  ældste  Døtre,  Lise  og  Marie,  og 
Skovrider  Brobergs  yngre  Døtre,  Corneha, 
Anna  og  Karen,  der  hjemme  gik  under  det 
populære  Navn  „Hønen",  vandrede  undseligt 
ind  i   Havesalen   med   hverandre  i   Hænderne. 

I  tre  Uger  havde  der  været  Syjomfru  i 
Skovridergaarden!  i  hele  tre,  lange  Uger  havde 
Mortensen  siddet  inde  i  det  lille  Gæsteværelse 
og  syet  og  syet.       Mortensen   havde    sagt    nej 

til  Præstens!  Mortensen  havde  sagt  nej  til 
Kromandens  Larsine!  Larsine  maatte  gemme 
det  sorte  Silketøj  og  udsætte  Brylluppet.  Uden 
Mortensen  ingen  Kjole!  uden  Kjole  intet  Bryl- 
lup! Hvor  kunde  man  nænne  at  lade  være  med 
at  komme  i  Skovridergaarden,  hvor  fem,  smaa 
Piger  stode  med  Næserne  trykkede  mod  Ru- 
derne hver  Morgen,  for  at  se,  om  hun  nu  ikke 
var  forhindret  i  at  komme?  I  tre  Uger  havde 
der  daglig  lydt  et  rungende  Frydeskrig,  naar 
Mortensen  drejede  gennem  Lunden  og  kom 
vandrende  op  til  Huset  gennem  Snebunkerne 
i  Haven.  I  tre  Uger,  og  saa  ikke  længere! 
„Hønen "s  Kjole  var  ikke  færdig,  og  det  lod  til, 
at  den  aldrig  skulde  blive  det !  Mortensen 
havde  ophobet  Arbejde  paa  Arbejde!  Alle  Kjo- 
lerne var  færdige  undtagen  „Hønen"s.  „Det  er 
saamænd  ikke,  fordi  jeg  er  saa  nøjeregnende 
med  den  tossede  Tid  !"  sagde  Mortensen,  da  hun 
gik  om  Aftenen  efter  Te.  „Har  jeg  været  her 
tre  Uger,  kunde  jeg  godt  være  her  to  Dage  til! 
de  to  Dage  kunde  jeg  nok  knibe  fra  Skole- 
mesterens Daabskjole !  men  det  er  jo  saadan 
med  Sygdom,  at  man  iki<e  er  sin  egen  Herre, 
og  Professoren  ved  Hospitalet  i  København  vil 
jo  ha'  mig  ind  i  Morgen.  Skal  han  ta'  Svul- 
sten, han  siger,  der  sidder  til  venstre,  saa  skal 
han  jo!  det  er  Synd  for  „Hønen"  !  og  saadan 
noget  sætter  jo   een   langt   tilbage!" 

„Hønen"  gik  rundt  i  dybeste  I'^ortvivlelse ! 
hun  glemte  at  klukke  og  le  og  skrabe  ud  og 
hoppe  rundt,  den  stakkels  lille  „Høne"  !  Kokke- 
pigen    fandt    hende    hulkende    paa    en    Balje  i 

Vaskehuset ;  Lise  mødte  hende  opsvulmet  af 
Graad  med  rød  Næsetip  og  blaa  Hænder,  i 
den  fjerneste  Del  af  Haven,  da  hun  skulde 
hænge  Tøj  op  dernede!  der  havde  hun  søgt 
Tilflugt  med  sin  Sorg. 

Det  kunde  Lise  ikke  udholde  !  det  kunde 
hun  ikke  taale  at  se,  om  det  saa  skulde 
have  kostet  hendes  Liv.  Først  satte  Lise  sig 
ved  Siden  af  „Hønen"  paa  den  frosne,  graa- 
malede  Bænk  og  græd  med  hende.  Saa 
hængte  hun  de  sidste  Natkjoler  op  og  løb  op 
til  Huset.  Der  blev  holdt  Familieraad  oppe  i 
de  smaas  Sovekammer.  Cornelia  og  Marie 
sade  i  Vindueskarmen,  Lise  talte  henne  fra  en 
af  Tremmesengene,  og  Anna  stod  i  Døren 
med  melede  Hænder  og  sin  Moders  Køkken- 
forklæde bundet  om  Halsen.  Fru  Broberg 
blev  kaldt  op !  Fru  Broberg  satte  sig  straks 
til  at  klippe!  Lise  prøvede  paa  Cornelia,  der 
var  lige  saa  høj  som  „Hønen".  Bassemand 
legede  nede  i  Køkkenet  hos  Maren!  „Hønen" 
blev  sendt  i  Seng,  før  det  var  Aften.  Man 
flyttede  ned  i  Gæstekammeret.  Cornelia  .blev 
søvnig,  men  Cornelia  kunde  ikke  faa  Lov  til 
at  sove!  hun  maatte  træde  Naale,  og  der  skulde 
prøves  paa  hende. 

Hele  Natten  skinnede  der  Lys  ud  fra 
Gæstekammervinduet.  Hen  ad  Morgenstunden 
gik  den  lille,  lyseblaa  Porcellænslampe  ud;  en 
anden  blev  tændt  ;  Maren  fyrede  op  til  Kaffe 
under  megen  Ramlen  og  Støj  med  Komfur- 
ringene. Der  blev  taget  Hul  paa  Annas  død- 
bagte,  men  velsmagende  Julekage ;  Kaffen  kom 

ind,  duftende  og  kogende  hed,  og  den  blev 
drukken  under  megen  Lystighed  og  Gaben  og 
Træthed  med  den  opmuntrende  Bevidsthed,  at 
„Hønen"s  Kjole  kun  manglede  Bælte,  Ærmer 
og    Sløjfer  for  at  være   færdig. 

Aldrig  har  et  Barn  været  mere  henrykt, 
end  den  lille,  bedrøvede  „Høne"  var,  da  Lise 
om  Eftermiddagen,  lige  eet  Minut,  før  de  skulde 
af  Sted,  hægtede  den  hvide,  uldne  Kjole  med 
de  mange  Rynker  og  lyseblaa  Atlaskbaand- 
sløjfer;  da  hun  bandt  Korallerne,  tre  Rækker 
smaa,  røde  Pinde,  om  Halsen  paa  hende, 
kyssede  hende  og  sagde,  at  de  skulde  ordent- 
lig more  sig  alle  fem !  Aldrig  har  Pigebørn 
moret  sig  bedre  end  Skovrider  Brobergs  Dotre, 
medens  de  ovenpaa  hinanden  i  „Mo'rs  Pony- 
vogn", kørte  op  til  Bechersdorf.  Vel  var 
„Mors  Hest",  der  blev  kaldt  „den  grønne" 
paa  Grund  af  sin  ubestemmelige  Farve,  otte 
Gange  saa  længe  om  den  halve  Mil,  som 
enhver  anden  Hest  vilde  have  været.  Vist 
maatte  Peter  flere  Gange  staa  af  og  trække 
den  fremad !  Men  hvad  gjorde  det  ?  Luften 
og  det  gode  Humør  giv  dem  sunde,  røde 
Kinder,  som  Mademoiselle  ønskede,  at  F'lory 
havde   haft   Magen   til.      Den   blege  Jillelle! 

„Aa,  Papa!  aa.  Papa!  hvor  vi  morer  os!" 
raabte  hun,  da  de.  efter  at  Teen  var  drukken 
i  Skæret  fra  de  tindrende  Juletræer,  styrtede 
ind  i  Salonen  til   ny  Løjer. 

„Det  var  jo  dejligt,  lille  Kloy!"  sagde 
Hans  Excellence,  der  var  kommen  ud  fra  sit 
Arbejdsværelse.      „Naa,   Stephen!   De  faar  saa- 

mænd    rørt    Dem !     plag    ikke    Grev    Schotton 
alt  for  meget.  Børn!" 

„Jeg  morer  mig  saa  udmærket!"  raabte 
Stephen,  der  havde  gjort  alt,  hvad  man  kunde 
forlange  af  et  Menneske.  Han  havde  dekla- 
meret med  „forlorne  Arme",  arrangeret  „mu- 
sikalske Stole",  medens  hans  Søster  nedlod 
sig  til  at  spille  dertil  og  blev  meget  beundret, 
fordi  hun  var  saa  venlig;  han  lod  alle  Bør- 
nene komme  med  i  Legene  og  gjorde  det 
Kunststykke  at  faa  Mademoiselle  Minet  til  at 
love,  de  maatte  danse  om  Aftenen.  Han 
imødegik  alle  hendes  talrige  Indvendinger  med 
den  største  Veltalenhed,  viste  hende,  hvor  sand- 
synligt det  var,  at  de  vilde  more  sig,  og  hvor 
liden  Mulighed  der  var  for,  at  de  skulde  for- 
køle sig,  naar  der  ingen  Gennemtræk  var. 
Flory  skulde  faa  Skindgalocher  paa,  og  han 
maatte  endelig  selv  tale  med  James!  han 
kendte  saadan  en  udmærket  Maade  at  kridte 
Gulvet  paa. 

„Kom  Karen!  lad  os  gemme  Fingerbøllet 
rigtig  godt  her  inde  i  Barnestuen,  det  er  et 
udmærket  Sted!"  sagde  Flory,  da  de  sammen 
skulde  gemme  omtalte  Genstand,  da  man 
havde  foreslaaet  at  lege  den  gamle,  bekendte, 
„Fingerbølsleg". 

„Det  skal  staa  gemt,   og  dog  aabenlyst!" 
„Her  paa  Syskrinet!   ikke  sandt?" 
„Jo!    det    er    et  udmærket  Sted!    der  kan 
man  ikke  straks  opdage  det!" 

„Det  er  en  morsom  Leg!  man  skal  tage 
hinanden  i  Hænderne   oer  danne   en  lang  Kæde 

og  saa  danse  gennem  alle  Stuerne,  til  alle  har 
set  Fingerbøllet!" 

„Ja!    og    undertiden    varer  det  saa  længe, 
at  man  kommer  rundt  mange  Gange!" 
„Hønen"s  Ansigt  straalede  af  Glæde! 
„Vi     kan     gaa    gennem    det     lille     Skab- 
værelse!"    foreslog    Flory,     „saa    er    vi    straks 
nede  igen!" 

Men  hun  vendte  om,  og  de  kom  alligevel 
til  at  gaa  Omvejen  gennem  Barnestuen.  For 
Flory  blev  bange,  da  hun  udenfor  Døren 
kunde  høre  Fråulein  Oual  gaa  og  rumstere 
der  inde  med  Skuffer  og  Døre,  medens  hun 
sang: 

Jeg  er  et  lidet!  lidet  Lam, 
Jeg  ligger  ved  Syndens 
Stinkende  Dam! 
Pletlet  af  Bylder 
Plettet  af  Synd  .  .  .  osv. 

Saa  maatte  man  helst  flygte !  det  vidste  de 
alle  sammen  I  thi  den  gjaldt  for  Krigssang,  og 
var  det  ogsaa  i  det  Øjeblik.  Friiulein  var 
gnaven !  '^råulein  var  meget  gnaven,  fordi  hun 
havde  haft  saa  travlt  hele  Eftermiddagen , 
først  med  at  pynte  Børnene  og  saa  med  at 
gøre  Orden,    og  derfor  sang  hun  sin  Opsang: 

Jeg  er  et  lidet,  lidet  Lam! 
Jeg  pines  ved  Verdens  .  ,  . 

lod  det  ned  ad  Trappen. 

„Skal  du  ogsaa  med,  Daisy?"  spurgte 
Lissy,  da  den  lille  Pige  blev  trukken  med  ind 
i  Kæden. 

„Vi  skal  nok  passe  paa  hende!"  raabte 
en  Masse  tjenstvillige  Stemmer. 

Daisy  kom  med!  hun  brugte  de  smaa, 
blegrøde  Ben  saa  hurtig,  hun  kunde,  for  at 
følge  med  den  lange,  muntre  Kæde,  der,  ledet 
af  Stephen  og  Flory,  snoede  sig  lysende  frem 
gennem  Sale  og  Kabinetter  og  op  ad  den 
gammeldags,  lunefuldt  snoede,  hvidlakerede 
Trappegang.  Den  bugtede  sig  gennem  de 
brede,  lange  Gange ,  hvor  beslaaede  Kister 
stode  i  snorlige  Rader,  under  saa  megen  Lat- 
ter, at  Riddere  og  Fruer,  Lorder  og  Ladier 
paa  Familiemalerierne,  undrende  vaagnede 
ved  Lyden  af  de  mange,  smaa,  let  trippende 
Silkesko. 

Den  trængte  sig  ind  over  alt,  den  lysende 
Kæde!  den  var  inde  og  ude,  oppe  og  nede! 
den  vækkede  lille  Earl  i  Barnestuen,  hvor  Ane 
just  nød  sin  Vælling,  og  den  tabte  Daisy  i 
Legeværelset.  Fra  det  mægtige  Loftsrum,  hvor 
Æblerne  laa  rødmende  —  Kind  til  Kind  med 
sjældne  Kejserindepærer,  hvor  Mandariner  og 
Appelsiner  i  flade  Kasser  modnedes  under 
Længselstanker  om  Sorrentos  og  Korsikas  Skøn- 
hed, dansede  den.  til  Trods  for  Mabels  Bønner 
gennem  Køkkenet. 

Var  Mrs.  Maham  ikke  kommen  i  al  sin 
Vælde,  og  havde  Gongonen  ikke  i  det  samme 
kaldt  til  Bords,  er  det  ikke  umuligt,  at  den 
havde  banet  sig  Vej  gennem  Anretterværelset. 
Men  Mrs.  Maham  var  ubønhørlig.  Den  maatte 
den  samme  Vej  tilbage  igen  for  at  naa  ind  i 
Spisesalen.      Men   den  gjorde  det   med    saadan 

et  Bulder  og  saadan  en  Støj,  at  'det  mægtige 
Kageslot,  Mabel  havde  bygget  i  Dagens  An- 
ledning, og  som  netop  stod  inde  i  Anretter- 
værelset, skælvede  i  sin  Grundvold,  der  var 
Chocolade-Is,  og  truede  med  at  begrave  sine 
smukt  forsirede,  spinkle  Marcipantaarne  i  et 
Hav  af  Flødeskum. 

Det  var  det  mest  imponerende  Slot,  man 
kunde  se,  da  det  blev  bragt  ind  med  brogede 
Lys  i  de  smaa  Vinduer.  Det  gjorde  megen 
Lykke  og  blev  modtaget  med  stor  Jubel !  det 
rygtedes  straks  ned  i  Køkkenet,  og  Mabel 
satte  sig  paa  Huggeblokken,  glad  over,  at  det 
smagte!  glad  over,  at  det  ikke  var  smeltet,  og 
hun  fortalte  dets  interessante  Levnedsløb  til  Jom- 
fruerne, lige  fra  det  havde  været  en  gul,  sod 
Masse,   til   det  sidste   Taarn   blev  rejst. 

Daisy  stod  paa  Taaspidserne  og  spiste  Ka- 
gen af  Margarets  Ske,  da  denne  unge  Dame, 
fordybet  i  en  interessant  Samtale  med  en  af 
Smaapigerne,  graciøst  lod  Floden  og  Skeen  i 
Takt  vippe  op  og  ned  med  bortvendt  Hoved. 
Daisy  legede  Tagfat  med  „Hønen"  og  Anna,  der 
ikke  kunde  danse,  ude  i  Gangene,  morede  sig 
udmærket  og  faldt  i  Søvn  paa  en  Stol  under 
en  Palme,  saa  Bes  nær  aldrig  havde  fundet 
hende.  Hun  blev  vækket  under  megen  Del- 
tagelse, taget  paa  Armen  af  Komtesse  Schotton; 
hun  sparkede  rædsomt,  skreg  af  Træthed 
og  blev  endelig  baaret  op  af  Flory,  under 
mange  og  gyldne  Løfter,  af  hvilke  det  ene  var, 
at  hun    skulde    have    Lov  til  at  køre  sin  lille 

Nevø  rundt  i  Dukkevognen,  ganske,  ganske, 
ganske  alene ! 

Og  der  blev  danset!  det  kan  nok  være, 
at  der  blev  danset  i  den  lange  Sal !  Stephen 
Schotton  dansede  med  Flory!  Flory  dansede 
med  sin  Fader !  tre  Gange  rundt !  hele  tre 
Gange  rundt !  og  da  det  var  forbi  gik  hun 
med  Nejen  og  Spaseren  hen  over  Gulvet  til 
den  gamle  Plads,  aldeles  som,  om  hun  havde 
været  en  stor,  gammel  Frøken!  „Hønen"  fo'r 
rundt  ude  i  Gangen,  som  den  overstadigste, 
lille  Høne,  sammen  med  Anna,  indtil  „den 
grønne"  kørte  frem,  og  de  fine,  hvide  uldne 
Kjoler  bleve  dækkede  med  Fa'rs  Pelse  og  Mo'rs 
Sjaler!  den  kedelige  Frimærkegreve  valsede 
med  Margaret ;  gamle  Lady  Harrington  valsede 
saa  let  paa  de  gamle  Fødder,  at  man  ikke 
skulde  tro,  at  hun  næsten  var  to  og  halv- 
fjersindstyve  Aar  gammel !  det  var  lutter  Vals ! 
Lissy  med  Legationsraaden ;  John  med  Lega- 
tionsraadinden  og  Hans  Excellence,  Greve 
Howard  med  Komtesse  Antoinette;  ikke  een 
Gang  rundt!  ikke  tre  Gange  rundt  i  den  lange 
Sal,  men  mange,  mange  Gange  rundt !  Kom- 
tesse Antoinette  svævede  som  en  himmel- 
blaa  Silkefugl  ved  Hans  Excellences  Arm ! 
ikke  stiv,  ikke  hovrnodig,  ikke  frastødende, 
men  glad,  livlig  og  smuk ! 

Der  blev  danset  paa  Bechersdorf!  næsten 
den  hele  Nat!  Længe  efter,  at  Florys  Bal  var 
hørt  op,  blev  der  danset!  For  første  Gang, 
siden  Hendes  Naade  døde,  dansedes  der  paa 
Bechersdorf   i    den    lange    Sal ,     og    tidlig    den 

næste  Morgen  rejste  Frimærkegreven,  det  Men- 
neske, der  aldrig  blev  voksent  og  Komtesse 
Antoinette  Schotton,  udstyret  med  en  pragtfuld 
Buket,  som  Hans  Excellence  selv  havde  plukket 
i  Drivhuset,  til  Paris  for  at  møde  deres  For- 
ældre. Een  efter  een  toge  Julegæsterne  bort! 
Stuerne  bleve  tomme,  og  da  John  og  Lissy 
ogsaa  talte  om  at  rejse  til  deres  Villa  i  Cannes, 
græd  Pigebørnene,  og  Hans  Excellence  be- 
stemte, at  de  atter  skulde  tage  ind  til  Køben- 
havn og  opslaa  deres  Bolig  i  det  graa  Palæ  i 
Bredgade. 

„Gud  ved,  naar  de  kommer  igen",  sukkede 
Margaret. 

„Ikke  før  til  næste  Jul!"  sagde  Flory,  da 
de  om  Morgenen  sade  i  Skolestuen  og  drak 
det  blege,  mælkede  Fluidum,  der  serveredes 
for  dem  under  det  falske  Navn  af  „Te".  ., Lissy 
siger  nok,  at  hun  tro'r,  vi  kommer  til  Eng- 
land i  Sommer,  men  det  er  der  saa  længe 
til!" 

„Flory  og  Marguerite !  naar  I  ere  færdige, 
saa  løb  ned  og  sig  Fjarvel!"  Mademoiselle 
Minet  saa  heller  ikke  særlig  fornojet  ud,  da 
hun  .stod  der  henne  ved  Vinduet  og  trommede 
paa  Ruden. 

Lille  Earl  kunde  ikke  lide  at  rejse!  han 
hvinede  saa  hjerteskærende  paa  Anes  Arm,  at 
Daisy  brast  i  Graad  og  skyndsomt  maatte 
fjernes.  Sir  John  erklærede  imidlertid  med 
glædestraalende  Ansigt,  „at  vi  skulde  have  vor 
første  Tand,  og  derfor  var  vi   lidt  urolige!" 

„Farvel!  mine  kære,  smaa  Søstre!"  sagde 
Lissy  grædende. 

„Farvel!"    hulkede   Flory. 

„  Farvel ! " 

„Hvor  kan  det  falde  Jer  ind  at  løbe  ud 
i  Sneen  med  de  tynde  Støvler,  Marguerite  og 
Flory!"  skændte  Mademoiselle  Minet,  da  de 
gik  op  til  Skolestuen;  „og  nu  begynder  den 
rolige  Arbejdstid  igen,  ftllettes!  og  navnlig  du, 
Flory!  maa  se  at  blive  meget  flinkere!  det 
kan  ikke  nytte,  at  du  spiller  pænt!  det  er 
naturligvis  meget  godt,  men  det  er  ikke  nok; 
se  dig  for !  du  traadte  i  Granen ! "  Mademoi- 
selle Minet  gemte  den  stive,  brune  Silkekjole, 
tog  den  gamle  sorte  frem  og  et  Ansigt  paa, 
som  tydeligere  end  Ord  sagde,  at  Juleferien 
var  forbi. 

Tjenestefolkene  havde  travlt  med  at  fjerne 
Grenene  fra  Billederne  i  Gangene.  Spise- 
salens to  mægtige  Juletræer  dryssede  og  bleve 
følgelig  kørte  bort.  Skolestuen  laa  tom  og 
hverdagsagtig.  Mademoiselle  Minet  var  alvor- 
lig. Bes  havde  travlt.  Fråulein  sang  om 
Lammet.  Margaret  lagde  smukke  Bind  om 
sine  smukke  Bøger,  der  altid  saa  ny  ud! 
Daisy  kedede  sig  og  gik  rundt  og  peb.  Der 
kom  Bud  fra  Hans  Excellence,  at  han  med 
det  samme  tog  til  Byen,  og  Flory  tog  for- 
tvivlet fat  paa  en  tysk  Remse,  der  var  svær; 
et  Regnestykke  hun  ikke  kunde  finde  ud  af; 
og  et  langt,  langt  Vers  om  en  tro  Hund; 
det  var  saa  umuligt  at  lære,  at  hun  knap 
var  naaet  gennem  en  Trediedel  af  det  omtalte 

Dyrs  gode  og  rørende  Egenskaber,  da  det 
blev   for  mørkt  til,   at  hun   kunde  se  mere. 

„Flory!"  kaldte  Mademoiselle  Minet  inde 
fra  sit  Værelse,  „er  det  Nummer  fjorten  eller 
Nummer  atten,  Professor  Alling  bo'r?  det 
er  bedst,  at  jeg  faar  skrevet  til  ham  med  det 
samme!  paa  Mandag  tager  vi  ind,  og  du  kan 
godt  spille  paa  Tirsdag!" 

„Jeg  tro'r  nok,  at  det  er  Nummer  fjor- 
ten!" 

,, Nummer  fjorten?" 

„Ja,  Mademoiselle  Minet!" 

Mademoiselle  Minet  skrev  fjorten,  men 
skulde  naturligvis  have  skrevet  atten,  da  man 
alligevel  altid  gætter  galt,  og  Flory  laa  paa 
Knæ  foran  Reolen  og  ordnede  sine  Bøger  og 
stablede  dem  op  i  en  stor,  høj,  vaklende 
Bunke.  Ligesom  hun  fik  den  til  at  styrte 
sammen  med  et  Brag,  fordi  hun  lagde  et 
korpulent,  medtaget  Lexikon  ovenpaa  et  spin- 
kelt, ledeløst  Pennalhus,  blev  Døren  aabnet  af 
en  Haand,  som  Bes  uforsigtig  aabenbarede 
som  sin,  og  lille  Daisy  trippede  ind  i  Stuen, 
hoppede  over  Bunkens  Ruiner,  og  lagde  bagfra 
Armene  om   Florys   Hals. 

„Floy!" 

„Ja,  Baby!" 

„Du  skal  lege  med   mig,   Floy!" 

„Jamen,  jeg  skal  læse  Lektier!  jeg  har 
saadan  et  langt  Vers  om  en  Hund,  der  dør 
paa  sin  Herres  Grav!" 

„Det  kan  jeg  ikke  lide!  det  maa  du  slet 
ikke  sige,   Floy!" 

„Aa,  Floy !  du  skulde  bare  høre  før,  hvor 
Daisy  græd!"  sagde  Margaret,  der  for  Resten 
var  en  meget  sød  Søster,  men,  om  det  skulde 
have  kostet  hende  Livet,  ikke  kunde  lade  være 
med  at  drille  en  Gang  imellem,  „hun  græd 
saa  forfærdelig  og  lo  lige  i  det  samme  igen, 
bare  fordi  jeg  sagde  en  lang  Ramse  til  hende ; 
nu  skal  du  høre!" 

„Saa  begynder  hun  bare  igen,  Margaret ! 
det  er  Synd   at  drille  hende!" 

„Aa,  Floy!  det  kan  man  ikke  kalde  at 
drille !  drillede  jeg  dig  vel,  Daisy?  maa  jeg 
ikke  gerne  sige  det  igen?  du  er  for  stor  til  at 
græde!  græder  du  vel?" 

„Nej!"  sagde  Daisy,  der  følte  sig  godt 
beskyttet  paa  Florys  Skød !  „jeg  græder  slet 
ikke  mere,  naar  du  siger  saadan  noget  til 
mig!" 

„Du  har  ingen,  Floy!"  begyndte  Marga- 
ret beklagende!  Daisy  sad  paa  Florys  Skød 
og  trykkede  sig  ind  til  hende  og  smilede 
kun. 

„Du  har  in-gen  Papa!"  vedblev  Margaret 
endnu  mere  ynkelig. 

„Har  jeg  ikke,   Floy?" 

„Jo,  Baby!"  Flory  kunde  ikke  lide  den 
Leg,  men  Margaret  havde  næsten  altid  Lov 
til  at  gøre,  som  hun  vilde,  og  det  faldt  ikke 
Flory  ind  at  stanse  hende. 

„Du  har  in-gen  Bet-zy !  stakkels  lille 
Daisy!" 

Øjnene  fyldtes  med  Taarer,  men  hun  gjorde 
sit  bedste  for  at  smile. 

„Aa   Margaret!   lad   nu  være!" 

„Du   har  ingen   Mrs.    Maham!" 

Daisy  brast  i  Graad. 

„Du  faar  ikke  noget  at  spise!" 

Daisy  hulkede,  og  Flory  blev  vred. 

„Og  Du  har  slet  ingen  lille  Seng  at 
ligge  i!" 

„Margaret!   ti   dog  stille!" 

„Du   har  en  lille  Seng!" 

Daisy  tørrede  Øjnene  i  sit  Forklæde. 

„Du   faar  meget  at  spise!" 

Daisy  glemte  at  græde ! 

„Du   har  en   Mrs.   Maham!" 

„Daisy  har  en  Papa!"  sagde  Flory,  og  den 
lille  var  trøstet ! 

„Du  har  en  Bes!  og  du  har  en  Floy! 
og  du  har  et  Stykke  Chokolade  i  Munden!" 
Margaret  proppede  i  det  samme  en  Bid  ind, 
og  Daisy  klappede  henrykt  Florys  Kinder, 
Margaret  lovede  ikke  at  sige  det  mere!  Daisy 
fik  Florys  Patch  og  Kæde  om  Halsen  og  blev 
underholdt  paa  det  livligste  af  sine  Søstre  hele 
Eftermiddagen.  Hun  legede  med  Margaret  og 
hørte  Historier  af  Flory,  der  den  næste  Dag 
stoppede  op  i   Egenskaberne : 

Den  var  artig  og  lydig !   from   og  god  ! 

F'lory  kunde  ikke  et  Ord !  Mademoiselle 
Minet  holdt  en  lang  Tale,  der  gjorde  den 
ønskede  Virkning.  Flory  overraskede  alle 
med  en  pludselig  Flid  og  Dygtighed,  først 
paa    Bechersdorf    og     saa    i    København ;    en 

umaadelig  Flid  og  umaadelig  Fremgang!  — 
Indtil  Hans  Excellence  vendte  hjem  fra  en 
kortere  Udenlandsrejse  —  og  en  Dag  sendte 
Bud  efter  hende. 


Komtesse  Flory. 


FJERDE  KAPITEL. 
HVAD  HANS  EXCELLENCE  VILDE. 


„Kan  du  tænke  dig,  hvad  Papa  vil 
Floy?" 

„Gud  velsigne  Dem,  Miss  Margaret !  hvor 
skulde  jeg  dog  vide  det!"  Bes  sad  og  syede 
meget  ivrig  ved  Vinduet  i  Barnestuen ,  og 
Margaret  sad  ved  Siden  af  hende  med  et  eller 
andet  Dukkebeklædningsstykke  i  Haanden. 
„Gud  maa  vide,  naar  Friiulein  kommer  hjem 
fra  Spasereturen  med  Miss  Daisy !  jeg  sagde 
til  hende,  at  hun  ikke  maatte  gaa  saa  langt! 
forleden  Dag  havde  hun  trasket  hele  Byen 
rundt  med  hende,  og  saadan  et  lille  Dukke- 
barn  kan   saa   nemt   blive   træt!" 

„Hvorfor  sukker  du   hele  Tiden,  Bes?" 

„Sukker  jeg,  Miss  Margaret?" 

„Ja,  hele  Tiden!   du  sukker  uafbrudt!" 

„Det  ved  jeg  saamænd  ikke  af!  jeg  synes 
siet  ikke,  jeg  har  set  Miss  Floy  i  Dag!  hvor 
er  hun   henne?" 

„Hun  er  inde  og  læser  Lektier!  hun  be- 
gyndte lige,   da   vi    kom   hjem ;    hun   vil  ogsaa 

helst  øve  sig,  før  hun  kommer  ned  til  Papa  ! 
ved  du,  hvad  jeg  kom  til  at  tænke  paa  lige 
nu?  jeg  er  ganske  sikker  paa,  at  jeg  ved,  hvad 
det  er,  Papa  vil  Floy !  nu  sukkede  du  igen ! " 

„Det  er  dog  besynderligt!" 

„Vil  du  ikke  vide,  hvad  det  er,  jeg  tro'r, 
Bes?" 

„Gud  velsigne  Dem,  Miss  Margaret!  sig 
det  kun!" 

„Jeg  er  vis  paa,  at  Floy  skal  i  Teatret 
med  Papa !  Lissy  var  altid  med  ude,  ved  du 
nok !  og  nu  har  Floy  været  saa  forfærdelig 
flink,  lige  siden  Papa  rejste  til  Frankrig,  saa 
det  kunde  godt  være,  at  han  vil  glæde  hende 
dermed ;  jeg  er  ganske  sikker  paa,  at  Mademoi- 
selle  Minet  har  fortalt  det,  da  hun  talte  med 
ham   i   Morges  tidlig!   lad   mig  træde   Naalen!" 

„Tak,  Miss  Margaret !  det  er  ikke  saadan, 
naar  Øjnene  bliver  gamle.   Tak!" 

„Tro'r  du  ikke  det?" 

„Ja,  Miss  Margaret,  der  kan  jo  være  saa 
meget  andet!" 

„Og  det  er  maaske  heller  ikke  det!  for 
dersom  Floy  skulde  ud  med  Papa,  var  det 
da  rimeligt,  at  jeg  kom  med  !  nu  er  jeg  snart 
tretten  Aar  gammel!"  Margaret  rettede  sig 
med  Selvfølelse  og  saa'  tilfreds  paa  de  fine, 
smaa  Rynker  paa  Kjolen,  der  senere  skulde 
overbroderes  paa  Kryds  og  paa  tværs  med 
hvide  Streger. 

„Naa,  der  er  de  begge  to  !  naa,  lille  Stump, 
det  er  nok  koldt!"  udbrød  Bes,  —  der  næsten 
ganske  havde  vænnet  sig  af  med  at  „velsigne", 

da  dette  i  høj  Grad  skurrede  i  Fråuleins 
fromme  Øren,  —  idet  „Bonnen"  kom  ind  med 
en  lille  rødmusset  Pige,  der  næsten  fuldstændig 
blev  skjult  under  en  mægtig,  hvid  F'ilthat  med 
bløde   Fjer. 

„Aa  Margaret!  kom  ind  og  spil  det  fir- 
hændige et  Par  Gange  igennem,  saa  er  jeg 
helt  færdig!"  bad  Flory  henne  ved  Døren 
til  Skolestuen,  hvor  hun  stod  varm  af  An- 
strengelse, træt  af  Flid,  med  Haaret  i  Uorden 
og  blussende  Kinder,  medens  hun  venskabelig 
bed  i  et  gammelt  Perlemors  Penneskaft,  der 
lige  havde  ledsaget  hende  paa  en  længere 
Udflugt  i  Asiens  Lavlande  og  et  Par  Timers 
trættende    Ophold  i   forskellige    kinesiske  Byer. 

„Jeg  lægger  den  hvide,  stribede,  uldne 
Kjole  frem  til  i  Aften!" 

„Ja,  Tak,  Bes!" 

„Men  hvis  du   nu  skal  i   Teatret,   Floy!" 

„Aa,  ja!  kan  du  saa  ikke  hellere  ordne 
det  ved  Ærmet  paa  den  lysegraa  Fløjls,  BesI 
den  er  saa  pæn  !" 

„Eller  den  lyseblaa,   Floy?" 

„Kom  saa,  Margaref!  giv  mig  et  Kys. 
Daisy!" 

„Skal  du  ud,  Floy?"  spurgte  Daisy,  der 
var  klatret  op  paa  en  Stol  ved  Siden  af  Mar- 
garets og  undersøgte  alle  de  mange  interes- 
sante Ting,  der  fandtes  i  Betzys  store,  dybe 
Syæske.  Intet  kunde  være  mere  interessant 
end  alle  Smaatingene,  der  fandtes  i  den!  in- 
teressant var  den  straalende,  røde  Korstings- 
naalepude,    med    Perleduen  og   det    blaa    Olie- 

blad !  Fingerbøllet  sad  paa  Fløjlsstol,  Traaden 
var  vundet  om  Hjerter!  og  Bændelmaalet,  der 
var  meget  lyserødt  og  meget  fornemt,  boede 
i  det  mest  tiltalende,  lille  Konkyliehus,  som 
man  oven  i  Købet  kunde  faa  til  at  koge, 
naar  man  først  fik  Bændelmaalet  ud  at  spad- 
sere ved  at  trykke  paa  en  Knap,  der  lignede 
en  lille  Klokke. 

„Jeg  skal  ned  til  Papa,  men  jeg  skal  nok 
komme  op  til  dig  og  sige  God  Nat,  naar  jeg 
kommer  tilbage,  Daisy !  Aa,  Margaret !  kom 
nu !  saa  kan  jeg  være  færdig  om  et  Øje- 
blik ! " 

Om  Eftermiddagen  spaserede  Flory  ned  i 
den  lille  Salon,  der  stødte  op  til  hendes  Fa- 
ders Arbejdsværelse!  Døren  var  lukket,  og 
Portieren  var  trukken  for,  men  hun  hørte 
nogen  tale  derinde.  For  ikke  at  forstyrre  blev 
hun  i  Forværelset.  Det  var  en  aflang  Stue 
med  magelige,  gulbrune,  læderbetrukne  Møbler, 
med  buede,  brogede  Sévresvaser  paa  slanke 
Søjler,  med  dyb  Karnap,  med  et  Væld  af 
Blomster  og  med  en  Mængde  Familiemalerier 
paa  Væggene. 

Der  var  de  alle  sammen !  hun  selv  og 
Margaret,  tolv  til  tretten  Aar  gamle,  i  lyserøde, 
ternede  Silkekjoler  og  lette,  hvide  Florsfichuer. 
Lissy,  en  lille  smilende  Pige  med  Hovedet  paa 
skraa  og  en  Fjerhat  i  Haanden,  saa'  over  til 
deres  afdøde  Broder,  der  var  malet  i  en  sort 
Dragt.  Daisy  var  der  ogsaa  i  Legemsstørrelse, 
gule,  blanke  Krøller,  røde  Roser  paa  Kinderne, 
buttede,  smaa  Arme,   brune,   runde    Ben,    med 

blaa  Rosetter  paa  hvide,  bitte  Sko  og  med 
den  gamle,  rare  Dukke,  Mabel,  trykket  i  Fav- 
nen !  Midt  paa  Væggen,  højt  over  Kaminen, 
overfor  Døren,  der  ellers  altid  stod  aaben  til 
Hans  Excellences  Værelse,  omgivet  af  sine 
Børn,  hang  Florys  Moder !  det  var  det  eneste, 
men  ofte  kopierede  Billede,  der  fandtes  af 
Lady   Howard. 

Hun  var  malet  i  Selskabsdragt  1  en  blaa- 
graa,  skinnende  Atlaskes  Kjole  med  fine, 
rosarøde  Striber.  Haaret  var  askeblondt,  skilt 
i  Panden,  buet  ned  mod  de  smalle,  blege 
Kinder!  Munden  fin  og  lille!  Øjnene!  Øjnene 
graa  og  vemodige !  saa  vemodige,  at  man  fik 
Taarer  i  sine  egne,  naar  man  saa  paa  dem! 
blegrøde  Nelliker  stukne  ind  foran  den  store, 
bølgende  Bukkel,  Haaret  dannede  hojt  oppe 
paa  Hovedet!   en  traditionel  Buket  i   Haanden. 

Udenfor  hang  Luften  tung  og  snefyldt. 
Folk  ilede  muntert  gennem  Bredgade  med  ras- 
lende Skøjter  under  Latter  og  Lystighed.  Deres 
Fodtrin  lød  tydelig  op  i  den  halvmørke  Stue, 
hvor  Flory,  beklemt  og  tung  om  Hjertet,  sad 
og  krøb  sammen  i  en  af  de  store  Lænestole, 
der  næsten  opslugte  hende. 

Inde  ved  Siden  af  døde  Samtalen  lidt  efter 
lidt  ganske  bort.  En  Dør  blev  aabnet,  en 
Dør  blev  lukket ;  der  var  nogen,  som  langsomt 
gik  ned  ad  Trapperne.  Porten  blev  slaaet  op 
med  det  kendte  Knæk.  Hun  rejste  sig  og  gik 
hen  og  bankede  paa. 

Ingen  svarede. 

Hun   bankede  lidt  stærkere. 

„Kom!"  lød  det  fra  den  modsatte  Ende 
af  Stuen. 

Hun  aabnede  sagte  Døren  og  gik  ind ! 

Hendes  Moder  saa'  bedrøvet  og  alvorlig 
efter  hende  med  de  milde,  vemodige  Øjne. 

„Forstyrrer  jeg,   Papa?" 

„Nej,  min  lille  Pige,  nu  er  jeg  snart  fær- 
dig!   Har  du  ventet?" 

„Ikke  ret  længe!   kun  et  Øjeblik!" 

„Her  var  nogle  fremmede  Attachés,  som 
opholdt  mig  lidt  længere,  end  jeg  havde  ven- 
tet !  sæt  dig  ned  et  Sekund !  jeg  er  nødt 
til  at  gøre  et  Brev  færdigt,  men  saa  er  der 
heller  ikke  mere !  der  er  vel  ingen,  der  savner 
dig?" 

„Nej,  Papa!  de  ved  godt,  jeg  er  nede 
hos  dig?" 

Hun  var  lige  ved  at  briste  i  Graad,  uden  at 
hun  kunde  sige,  hvorfor ;  og  hun  maatte  synke 
og  synke  for  ikke  at  faa  Taarer  i  Øjnene ! 
men  det  var  slet  ikke,  fordi  hun  kunde  mærke, 
at  hun  ikke  skulde  i  Teatret  eller  det  ene 
eller  det  andet  Sted.  Nej!  slet  ikke!  snarere 
fordi,  hendes  Fader  saa  saa  alvorlig  ud!  fordi 
der  var  saadan   noget  højtideligt  i   Luften. 

Hun  havde  ikke  ond  Samvittighed !  det 
havde  hun  ikke!  lige  fra  hendes  Fødselsdag 
havde  der  ikke  været  noget  i  Vejen !  uden  den 
Dag  med  den  trofaste  Hund !  Men  det  var 
saa  længe  siden,  og  hun  havde  ellers  været 
saa  flink  i  Skolen.  Men  maaske  var  der 
noget  med  det  i  Forgaars,  da  hun  og  Marga- 
ret   sloges    med    Snebolde  i   Gaarden ,    lige    da 

de  kom  hjem  fra  Spasereturen ,  og  Made- 
moiselle  Minet  talte  med  Mrs.  Maham  i  Por- 
ten. Men  han  havde  jo  slet  ikke  faaet  at  vide, 
at  hun  var  ganske  gennemblødt,  og  at  Hatten 
havde  faaet  Buler.  Bes  havde  tørret  Støv- 
lerne og  strøget  Hatten  ud !  man  faar  heller 
ikke  Skænd  af  sin  Fader  for  et  Par  Snebolde, 
naar  man  er  femten  Aar  gammel. 

Hun  saa'  hen  paa  ham ,  beundrende, 
om  end  lidt  sky.  Han  var  alvorlig!  der 
maatte  være  noget!  det  saa'  hun,  og  det  maatte 
alle  de  have  bemærket,  der  havde  set  Hans 
Excellence  sidde  i  Skæret  fra  de  stærktlysende, 
kinesiske  Lamper  paa  Skrivebordet,  der  stod 
midt  i  det  mægtige,  dybe  Værelse  og  var 
oversaaet  med  Papirer.  Hans  Excellence  var 
lige  saa  mørk.  som  hans  Døtre  vare  lyse.  Hans 
Excellences  Haar  var  sort  og  strøget  op  fra 
en  høj,  tænksom  Pande,  der  i  dette  Øjeblik 
havde  dybe  Furer !  Næsen  skarpskaaren,  og 
Munden  skægløs.  Hans  Excellence  havde  et 
intelligent  Ansigt,  meget  smukke  Øjne  og  en 
ualmindelig  høj  Skikkelse.  Hans  Excellence 
saa'  ungdommelig  ud  I  ingen  i  Verden  kunde 
have  mistænkt  Hans  Excellence  for  at  være 
Bedstefader  til  en  lille,  hvid  Pakke. 

Flory  kunde  ikke  begribe,  hvad  hun  skulde, 
men  blev  lidt  efter  lidt  mere  og  mere  over- 
bevist om,  at  det  ikke  var  noget  rart;  tanke- 
løs gav  hun  sig  til  at  tælle  Gulvtæppets  røde 
Striber. 

Brevet  var  færdigt  I   det  blev  lagt  sammen, 

forseglet  og  paaskrevet!  der  blev  ringet  paa 
James !  James  kom  ind !  James  tog  Brevet ! 
James  forsvandt  baglæns,  og  Hans  Excellence 
vandrede  et  Par  Gange  op  og  ned  ad  Gulvet 
med  let  knirkende  Skridt,  stansede  saa  plud- 
selig foran  Flory,  at  hun  fo'r  sammen,  klap- 
pede hende  paa  Kinden,  satte  sig  lige  over  for 
hende  og  sagde: 

„Floy!" 

„Ja,  Papa!"  Hun  lignede  en  lille,  opmærk- 
som, ængstelig  Mus.  Hun  saa'  saa  ængstelig 
ud,  at  Hans  Excellence  uvilkaarlig  dæmpede 
Stemmen. 

„I  savner  en  Moder!"  sagde  Hans  Excel- 
lence, „det  gør  baade  du,  Floy!  og  Marga- 
ret og  vor  stakkels  lille  Pige,  der  aldrig  har 
kendt  sin!  du  har  været  en  sød  Søster  mod 
Daisy!  jeg  ved  det  godt!  men  du  er  gammel 
og  fornuftig  nok  til  at  kunne  forstaa,  at  det 
aldrig  kan  blive  det  samme  som  en  rigtig 
Moder,  navnlig  naar  Daisy  nu  vokser  til!" 

Taarerne  piplede  frem  i  Florys  Øjne,  løb 
ned  ad  Kinderne  og  samlede  sig  paa  Haan- 
den  i  en  regnbueblinkende,  spillende  Sø. 
Det  var  de  første  Taarer,  der  kom  af  den 
Samtale. 

„Og  nu,  Floy!"  vedblev  Hans  Excellence 
og  lagde  Haanden  paa  hendes  Skulder,  „nu 
har  jeg  fundet  en  ny  Moder  til  mine  smaa 
Piger!" 

,,Aa,  Papa!  det  mener  du  ikke!  det  kan 
du  ikke  mene!" 

„Den  Slags  Ting  plejer  man  ikke  at  spøge 
med,   Floy  I   du  ved  godt,  at  det  er  mit  Alvor!'" 

Hun  saa'  op  !  hun  saa'  op  paa  sin  Fader, 
som  om  hun  haabede,  at  der  skulde  ligge  en 
Straale  af  Misforstaaelse  i  hans  Ansigt  I  men 
det  var  der  ikke!  der  var  ikke  en  Gnist  af 
Haab !  det  var  ikke  uvenligt !  langtfra !  der 
laa  et  lille,  kærligt  Smil  i  Øjet,  men  det  var 
bestemt!  saa  forfærdelig  bestemt!  saa  knusende 
haardt,  at  hun  bøjede  Hovedet,  medens  tu- 
sende,  modstridende  Tanker  fo'r  igennem  det. 
En  „ny  Moder",  det  var  det,  man  kaldte 
Stedmoder!  Den  ny  Moder  skulde  være 
Daisys  Moder,  fordi  hun  snart  voksede  til ; 
den  ny  Moder  skulde  være  Margarets  og 
hendes  Moder,  selv  om  hun  allerede  havde 
haft  en,  som  hun  endnu  elskede,  som  hun 
aldrig  kunde  glemme.  Hendes  Fader  holdt 
meget  af  den  ny  Moder!  hendes  Fader  holdt 
saa  meget  af  hende !  han  holdt  mere  af  hende! 
han  holdt  mere  af  den  ny  Moder,  end  han 
holdt  af  hende!  men  hun  maatte  ikke  græde! 
græd  hun,  saa  blev  hendes  Fader  ked  af  det! 
han  blev  meget  ked  af  det,  og  naar  man 
holder  af  sin  Fader,  saa  vil  man  ikke  græde, 
naar  det  bedrover  ham.  Hun  torrede  Øjnene 
med  Haanden !  Lommetørklædet  laa  oppe  paa 
Margarets  Kommode.  Hun  glemte  altid  sit 
Lommetørklæde,  naar  ikke  Bes  lige  puttede 
det  til  hende ! 

„Og  af  de  Grunde,  som  jeg  har  sagt  dig, 
lille  Floy !  og  af  mange  andre  Grunde  gifter 
jeg  mig  igen,  og  Komtesse  Schotton   har  lovet 

mig,  at  hun  vil  være  Jeres  Moder.  I  kender 
jo  allerede  Komtessen  og  holder  af  hende!" 

Margaret!  ikke  hun!  hun  holdt  ikke  af 
Komtesse  Schotton !  slet  ikke  !  men  Margaret ! 
Margaret  holdt  af  alle  Mennesker,  og  alle 
Mennesker  holdt  af  Margaret ! 

„Men  selv  om  du  ikke  gjorde  det,  min 
lille  Pige!  kom  du  hurtig  til  det!  jeg  mener 
til  at  holde  af  hende !  derfor  behøver  du  ikke 
at  glemme  din  egen  Moder,  som  du  saa  tid- 
lig mistede!  det  havde  maaske  været  lidt 
vanskeligere  for  Lissy  at  faa  Stedmoder!  hun 
var  jo  næsten  seksten  Aar,  den  Gang  Daisy 
blev  født,  men  Lissy  ved  det  allerede !  jeg 
skrev   det  over   til  hende   med   det  samme!" 

Hun  var  elleve  Aar,  den  Gang  det  skete ! 
hun  var  lige  fyldt  elleve  Aar,  den  Gang 
hendes  Moder  døde!  hun  kunde  aldrig  glemme 
hende!   aldrig! 

„Det  vilde  bedrøve  mig  meget,  Floy!  om 
du  ikke  skulde  blive  glad  for  din  Moder!  det 
vilde  skuffe  mig,  hvis  der  skulde  blive  noget 
i  Vejen  !  men  det  gør  der  ikke,  det  ved  jeg 
bestemt !  du  holder  alt  for  meget  af  mig,  til 
at  du  vil  have,  at  der  skal  blive  noget!  det 
bliver  godt  alt  sammen,  lille  Mus!" 

„Men  du  maa  ogsaa  holde  af  mig.  Papa, 
naar  nu  ... !  ogsaa  af  mig !  jeg  maa  spa- 
sere  med  dig,  ikke?  ligesom  før!  jeg  maa 
skænke  Kaffe  til  dig  efter  Middag,  ikke  sandt? 
jeg  kan  ogsaa  nok  engang  imellem  skrive 
Breve  af  for  dig  nede  i  din  Stue !  du  sagde, 
at  det  var  pænt  skrevet,  Papa !   du  sagde,  du 

vilde  kalde  paa  mig !  kan  du  huske,  jeg  gjorde 
det,  den  Dag  Sekretæren  var  bortrejst?  Aa, 
Papa !  du  maa  ogsaa  holde  af  mig,  ligesom 
du   nu  gør!   det  vil   du,   ikke?" 

„Naturligvis,  Floy!  hvorfor  skulde  jeg  dog 
ikke  det?« 

„Du  maa  ikke  være  vred  paa  mig!  det  er 
du  aldrig  mere  nu!" 

„Nej,  nej,  min  Pige!"  Hans  Excellence 
lagde  sjældent  sine  Følelser  blot  og  holdt 
ikke  af,  at  andre  gjorde  det !  men  de  fleste 
kan  lide  at  mærke,  at  man  holder  af  dem ; 
og  Hans  Excellence  var  rørt  over  Flory!  men 
han  hadede  Taarer.  Han  kunde  nu  en  Gang 
ikke  taale,  at  nogen  græd  !  det  gjorde  ham 
saa  ondt,  at  det  ærgrede  ham!  peb  Margaret 
eller  Daisy  eller  een  af  dem  over  noget,  saa 
fik  de  i  Reglen  først  Skænd  og  saa  en  Dukke 
elier  en  Pose  med  noget  godt,  der  kan  trøste 
smaa,  almindelige  Barnesorger,  og  tørre  al- 
mindelige Taarer  bort  af  Øjnene  !  Hans  Excel- 
lence holdt  i  Grunden  saa  usigelig  meget  af 
sine  Pigebørn,  og  usigelig  meget  af  hende, 
der  græd  saa  bitterlig  med  Armene  om  hans 
Hals,  maaske  fordi  han  havde  haft  lidt  Uret 
at  gøre  god  igen.  Delte  var  ikke  en  almindelig 
Barnesorg !  dette  var  ikke  almindelige  Barne- 
taarer!  men  de  vilde  alligevel  snart  være  borte! 
det  var  Hans  Excellence  fast  overtydet  om, 
men  han   holdt  alligevel  ikke  af  dem. 

„Nu  synes  jeg,  du  skulde  tørre  Øjnene, 
Floy !  du  er  træt,  det  kan  jeg  godt  se !  maa 
du  ikke  hellere  gaa  op  i  Seng?" 

„Jo,   Papa!" 

„Du  har  vel  ikke  mærket  noget  til  Gigten 
i  den  sidste  Tid!  Mademoiselle  Minet  har 
glemt  at  fortælle  mig,  hvad  Professor  Han- 
steen sagde  sidste  Gang,  han  saa  paa  dig!  du 
har  vel  ingen  Smerter  i  den  højre  Skulder?" 

„Nej!   slet  ikke!" 

„Det  var  jo  godt!  nu  God  Nat,  min  lille 
Floy!" 

„God   Nat,   Papa!" 

„Jeg  taler  med  Jer  i  Morgen  tidlig,  inden 
I  gaar  i  Skole !  saa  maa  vi  sige  Farvel  til 
hinanden;  jeg  rejser   en   af  Dagene!" 

Hun  spurgte  ikke  om,  hvorhen  han  rejste ! 
det  vidste  hun  godt !  hendes  Fader  rejste  der 
hen,  hvor  hendes  ny  Moder  ventede  ham ! 
hun  løftede  sit  blege  Ansigt,  for  at  han  kunde 
kysse  hende  paa  Kinden,  og  rejste  sig !  hendes 
Fader  kyssede  hende,  sagde  igen  noget  venligt 
og  tørrede  de  sidste  Taarer  bort  —  utroligt, 
men  sandt!  med  sit  eget  parfumerede,  stærkt 
parfumerede  Lommetørklæde,  Kammerdug  med 
Grevekrone!  man  lærer  at  blive  moderlig, 
naar  man  har  tre-fire  Smaapiger,  der  ingen 
Moder  har. 

„Her  er  nok  ikke  tændt  endnu!"  sagde 
han,  da  han  lukkede  Døren  op  til  den  lille 
Salon!  kan  du  se?  du  behøver  ikke  at  lukke! 
God   Nat,   Floy!" 

„God  Nat!" 

Hans  Excellence  satte  sig  igen  til  at  ar- 
bejde !  rejste  sig !  gik  op  og  ned  ad  Gulv- 
tæppets Striber,  fra  Dragkisten  hen  til  Vinduet, 

fra  Vinduet  hen  til  Dronning  Victorias  Mar- 
morbuste, den  hun  „allernaadigst"  selv  havde 
skænket  ham,  optaget  af  de  Møbler,  Puder  og 
Tæpper,  der  skulde  pryde  hans  Hjem,  naar 
hans  unge  Hustru  drog  ind  i   det. 

Imidlertid  gik  Flory  gennem  Forstuen  op 
ad  Trappen  —  træt  og  langsom  —  som  en  hel 
anden  Flory  end  den,  der  om  Eftermiddagen, 
i  glad  Anelse  om  en  Teatertur  eller  andre 
Fornøjelser,    havde    taget   to   Trin  ad  Gangen. 

Hun  listede  sig  gennem  Legeværelset. 
Fråulein  sad  og  halvsov,  over  en  eller  anden 
Kollekt,  uden  at  røre  sig.  Inde  i  Barnestuen 
brændte  den  grønne  Natlampe  venligt  paa 
Hylden  ved  Siden  af  Spejlet.  Daisy  var  i 
Seng  og  laa  stille  med  Haanden  under 
Kinden. 

„Nu  kalder  hun  mig  snart  ikke  sin  lille 
Mo'r!  nu  kommer  hun  snart  ikke  ind  til  mig, 
naar  hun  er  ked  af  noget!"  Hun  kyssede  en 
lille,  blussende  varm  Kind,  klappede  en  buttet 
Haand,  lagde  Lagenet  glat  og  pænt  og  gik 
ind  i  Skolestuen. 

Bordet  var  trukket  frem  midt  paa  Gulvet! 
det  var  dækket  med  en  snehvid  Dug !  En 
munter,  lille  Svingkedel  snurrede ,  sang  og 
suste  opmuntrende  ved  Siden  af  Mrs.  Mahams 
bedste  Kager  og  fineste  Tekiks.  Bes  sad  henne 
ved  Kaminen  og  syede  den  lange  Flænge 
sammen,  som  hun  forleden  Dag  havde  revet 
i  den  hvide,  uldne  Kjole.  Hun  sad  og  ven- 
tede   paa    sit    velsignede    Barn    og    rejste    sig 

lige  saa  snart,  der  blev  rørt  ved  Dørhaand- 
taget. 

„Aa,  Bes!"  hulkede  Flory,  „er  det  ikke 
forfærdeligt?" 

Bes  spurgte  ikke  om,  hvad  der  var  for- 
færdeligt! det  vidste  hun  godt!  der  havde  jo 
længe  gaaet  Rygter  om,  at  Hans  Naade  tænkte 
paa  at  gifte  sig  igen.  Den  Aften,  der  blev  danset 
paa  Bechersdorf,  sagde  Mrs.  Maham  ogsaa, 
at  Hans  Naade  nok  dansede  lige  ind  i  Ægte- 
skabet med  det  samme!  og  det  kunde  man 
ikke  sige  noget  til,   men  sørgeligt  var  det! 

Hun  klappede  Florys  Kinder  med  de  gamle, 
haarde  Hænder !  hun  glattede  Haaret  og  strøg 
det  tilbage  fra  den  varme  Pande,  tyssede  paa 
hende  med  den  kærligste  Stemme.  Det  blev 
nok  godt  for  Miss  Floy!  alting  blev  godt, 
skulde  hun  se,  den  lille  Stakkel !  det  var  Bes 
sikker  paa!  ganske  sikker  paa!  skønt  hun  slet 
ikke  saa'  saadan  ud  og  sukkede  hele  Tiden. 

Mademoiselle  Minet  kom  farende  ind  og 
tvang  hende  til  at  drikke  en  skoldende  varm 
Kop  Te  og  puttede  den  ene  Kiks  i  Munden 
paa  hende  efter  den  anden. 

„Miss  Floy  kan  vist  ikke!"  tillod  Bes  sig 
at  bemærke. 

„Miss  Flory  skal  kunne!"  sagde  Made- 
moiselle Minet.  Endnu  maa  Børnene  gøre, 
som  jeg  vil  have  det!" 

„Det  mente  jeg  heller  ikke,  Mademoiselle  !" 

„Det  ved  jeg  nok!  Flory!  skynd  dig  lidt, 
fiJlette!" 

„Ja,  Mademoiselle!" 

„Det  var  Ret!  naar  du  er  færdig,  saa  kom 
ind  til  mig!" 

„Ja,  Mademoiselle !" 

„Gaa  sagte  gennem  Soveværelset,  min  Pige! 
saa  venter  jeg  paa  dig  inde  i  min  Stue ! " 

Mademoiselle  ventede  ivrig  inde  i  sin  Stue 
med  mange  Formaninger,  mange  gode  Raad, 
mange  velmente  Opmuntringer,  megen  kærlig 
Skænden  og  en  lille  Flaske  røde  Draaber,  som 
tagne  i  tre  Skefulde  Vin,  een  Draabe  lunken 
Mælk  og  et  Par  andre  Ting,  skulde  have  en 
endnu  mere  beroligende,  endnu  mere  søvn- 
dyssende, endnu  mere  ufejlbarlig,  forbavsende 
Virkning  end  et  Glas  vammelt  Sukkervand, 
om  hvis  udmærkede  Egenskaber,  Mademoiselle 
Minet  aldrig  havde  tvivlet. 


FEMTE  KAPITEL. 
SORG   OG  TRODS. 


Flory  sad  ene  i  Skolestuen  og  hulkede 
ophidset  med  Ansigtet  begravet  i  den  gamle, 
grimme  Hestehaarssofas  haarde  Puder  og  klun- 
tede Pølser. 

Det  var  den  rareste  Sofa,  der  nogensinde 
har  været  til!  Lige  siden  Lissys  Skoledage  be- 
gyndte, havde  den  staaet  der  henne  under 
Afrikaskortet,  blank,  glat  og  velvillig !  Om 
Formiddagen  havde  den  sammen  med  Pige- 
børnene faaet  Del  i  Mademoiselle  Minets 
Visdom !  den  var  ikke  alene  proppet  med 
Krølhaar,  men  med  lange  Ramser,  Tabel  og 
Verdenshistorie.  Det  var  en  lærd,  gammel 
Sofa,  og  en  venlig,  gammel  Sofa!  Om  Efter- 
middagen var  den  afvekslende  Dukkestue, 
Landgangsbro,  Læsesalon,  Skov,  Bjerg,  Bade- 
hus og  Tilflugtssted.  Børnene  holdt  af  den 
med  dens  klodsede  Ben  og  tunge  Pølser. 
Dens  Pølser  var  deres  Børn,  og  ingen  Dukke 
kunde  være  mere  velset  end  een  af  disse ! 
Børnene  holdt  af  den,  og  den  holdt  af  Bør- 
Komtesse  Flory.  5 

nene.  Den  kunde  ikke  lide  at  se  røde,  for- 
grædte Øjne !  og  det  saa  den  hos  Flory  næsten 
hver  eneste  Dag.  Den  gamle  Sofa  vilde  saa 
gerne  trøste!  men  den  vidste  ikke,  hvordan 
den  skulde  gøre  det!  den  kunde  kun  klage 
medfølende,  knage  deltagende!  og  det  gjorde 
den  ogsaa  nu,  udholdende  og  velment. 

Ministeren  og  hans  Hustru  vare  komne 
hjem  og  havde  allerede  i  nogen  Tid  været 
hjemme  efter  Bryllupsrejsen  i  Syden.  Nu 
havde  Komtesse  Antoinette  Schotton  altid  været 
smuk,  feteret  og  meget  forgudet  af  sine  For- 
ældre, af  Slægtninge,  af  sine  Brødre  og  af 
enhver,  der  kom  i  Berøring  med  hende.  Det 
samme  blev  Antoinette  Howard  af  sin  Mand, 
af  Margaret,  af  Daisy,  af  alle  —  undtagen  Flory! 
men  at  blive  beundret  og  at  blive  elsket  var 
den  naturligste  Ting  i  Verden  for  Grevinde 
Howard!  Det  var  hun  altid  bleven;  hun  havde 
knapt  anet,  at  det   kunde   være  anderledes! 

Hun  mærkede  fra  den  første  Dag,  at  Flory 
ikke  brod  sig  om  hende  !^  hun  vidste  det  med 
det  samme,  skønt  Flory  havde  været  med  til 
at  smykke  Stuerne  med  Blomster.  Hun  krøb 
som  en  Snegl  ind  i  sig  selv,  var  utilnærmelig, 
var  ikke  sammen  med  Stedmoderen,  naar  hun 
kunde  undgaa  det ;  paa  anden  Maade  lagde 
hun  det  ganske  vist  ikke  for  Dagen,  hun  var 
lydig  og  velopdragen  og  gjorde  sig  Umage  for 
at  være  det. 

Havde  Grevinde  Howard  nu  baaret  lidt 
over  med  Flory,  havde  hun  givet  hende  Tid 
til   at    lære    at    finde    sig    i    det    uundgaaelige, 

saa  var  alt  blevet  godt,  for  Flory  var  ikke 
vanskelig  at  vinde.  Men  det  hverken  kunde 
eller  vilde  Grevinden !  hun  havde,  fra  det  første 
Øjeblik  hun  saa  Pigebarnet  paa  Bechersdorf, 
fundet  hende  mærkværdig  kejtet  og  klodset  i 
Sammenligning  med  Margaret,  der  var  smuk 
og  førte  sig  som  en  Prinsesse!  hun  havde 
aldrig  kunnet  forstaa,  hvad  det  var,  hendes 
Mand  beundrede  hos  den  Julie  eller  Flory! 
aldrig ! 

Først  studsede  hun,  da  hun  mærkede,  at 
hendes  næstældste  Steddatter  ikke  modtog 
hende  rhed  aabne  Arme !  hun  studsede  først, 
forundret  og  maaske  lidt  bedrøvet!  da  hun  en 
Tid  havde  undret  sig,  ærgrede  hun  sig !  da 
hun  en  Tid  havde  ærgret  sig,  tabte  hun  fuld- 
stændig den  lille  Smule  Taalmodighed,  hun 
sad  inde  med!  hun  blev  vred  paa  hende,  me- 
get, meget  ked  af  hende!  Flory  ødelagde 
hendes  Liv!  Flory  var  et  stygt  Barn,  Flory 
var  dum,  klodset,  kluntet,  uartig!  hun  havde 
alle  de  Fejl,  der  kunde  nævnes!  men.  dem 
skulde  hun  vænnes  af  med!  hun  vilde  ikke 
taale  det  længere.  Fejlene  skulde  pilles  ud 
af  hende  enten  paa  den  ene  eller  den  anden 
Maade!  Men  saa  begyndte  Ulykkerne  for 
Alvor!  Grevinde  Howard  var  ikke  blid,  naar 
det  gjaldt  Flory !  Fejlene  bleve  ikke  pillede 
ud  med  varlig  Haand !  det  kom  til  hæftige 
Vredesudbrud  med  bitre  Ord  paa  den  ene 
Side  og  den  dybeste  Fortvivlelse  paa  den 
anden. 

Fra  ikke  at  bryde    sig   om   sin  Stedmoder 

kom  Flory  til  ikke  at  kunde  lide  hendel  hun 
blev  angst  for  hende,  hun  endte  med  ikke  at 
kunne  udstaa  hende.  Hun  blev  saa  stiv  og 
forstokket,  at  hun  ikke  var  til  at  kende  igen  I 
skulde  hun  gaa  eet  Skridt  frem,  gik  hun  to  til- 
bage! hun  kunde  ikke  udholde  det  mere!  det 
var  som  et  Slags  Selvforsvar  I 

Saa  blev  der  klaget  til  Hans  Excellence ! 
paa  alle  Tider  af  Dagen,  over  enhver  lille 
Ting !  det  gjorde  Hans  Excellence  ondt,  at 
Flory  ikke  holdt  sine  Lofter  bedre !  han  kaldte 
hende  ned  til  sig,  holdt  lange,  lange,  aldeles 
udmærkede  Straffetaler  til  hende  med  skræk- 
indjagende Ansigt  og  bedrøvede  Træk!  de 
gjorde  den  forønskede  Virkning,  for  Flory  lige- 
frem skælvede  af  Sindsbevægelse!  Herre  i 
Himlen!    trodse  sin  Moder! 

Og  saa  blev  Hans  Excellence  blod,  naar 
han  saa  paa  sin  bedrøvede,  lille  Flory !  bleg, 
hulkende,  rent  ude  af  sig  selv  af  Jammer  og 
Jammer  igen !  drivvaadt  Lommetørklæde,  for- 
tvivlede Øjne  med  sorte  Kinge,  store  Taarer, 
ligblege  Kinder,  fortvivlet!  Hans  Excellence 
kunde  ikke!  ikke  paa  nogen  mulig  Maade! 
saa  maatte  han  anvende  en  anden  Metode ! 
denne  vilde  han  ikke  være  med  til,  om  ogsaa 
hun  fuldt  ud  fortjente  Talen !  fuldt  ud  !  ødelægge 
sin  Moders  Liv!  han  kunde  ikke  begribe  det, 
saadan  var  hun  jo  ellers  aldrig!  saa  tog  Hans 
Excellence  fat  igen,  medens  han  begyndte  en 
af  sine  Vandringer  paa  Striberne!  vedblev  en 
halv  Time,  og  standsede  saa  foran  Pigebarnet, 

løftede  hendes  Hoved  fra  Armene,  talte  godt 
for  hende,  trøstede  hende,  opmuntrede  hende 
og  var  saa  god  mod  hende,  at  hun  græd  meget 
mere. 

Der  kom  ny  Klager !  Mademoiselle  gik 
rundt  og  glattede  af,  hvor  hun  kunde.  Det 
maatte  hun  hellere  have  ladet  være  med!  hun 
rensede  ikke  Luften,  og  hun  kom  lidt  efter  lidt 
selv  ind  under  Banstraalen.  Bes  faldt  i  Unaade, 
og  det  gjorde  alle  de,  som  holdt  paa  Flory  — 
med  Undtagelse  af  Margaret,  det  henrivende 
Barn !  og  Daisy,  som  blev  forkælet  til  det 
yderste.  Margaret  og  Daisy  maatte  gøre  alt, 
hvad  de  vilde!  De  elskede  deres  Stedmoder, 
og  hun   elskede  dem. 

Saa  kom  Hans  Excellences  ny  Metode ! 
den  blev  anvendt  efter  hver  Klage  og  fik  den 
sidste  Draabe  til  at  løbe  over ;  han  talte  ikke 
til  hende,  saa'  ikke  til  hende,  behandlede  hende 
som  Luft!  Den  første  Gang  glemte  Hans  Ex- 
cellence det,  da  han  sagde  God  Nat !  Hans 
Excellence  kyssede  hende ;  i  saa  høj  Grad 
glemte  han  sin  Metode  I  men  det  var  den  eneste 
Gang !  han  glemte  den  ikke  mere.  Ikke  eet 
Ord!   ikke  eet  Blik  ! 

„Papa  bryder  sig  ikke  om  mig!"  hulkede 
Flory. 

Bægeret  var  fuldt;  det  behøvede  kun  een 
lille   Draabe   for  at  løbe   over. 

,,  Hv^or  har  Flory  Howard  dog  forandret 
sig  til  sin  Fordel!"  sagde  Baronesse  Falk,  een 
af  de  Damer,  der  havde  været  Julegæster  paa 
Bechersdorf,    til    Legationsraadinde   Harrington. 

Hun  var  her  i  Gaar  sammen  med  den  næst- 
yngste Søster,  den  lille  kønne  med  det  dejlige, 
gule  Haar!" 

„Margaret!   hedder  hun!" 

„Ja,  det  er  rigtigt!  Mag  kalder  de  hende! 
jeg  tænkte  netop  i  Julen,  at  hun  var  lidt 
underlig  i  sit  Væsen  !  hun  gjorde  altid  Støj  og 
Bulder,  som  om  hun  kun  var  ti  Aar  gammel! 
nu  har  hun  Holdning!  stiv  og  fornem! 
nu  kan  man  da  se,  at  hun  er  Gesandtens 
Datter!" 

„Man  maa  rigtignok  beundre  Grevinden!" 

„Ja,  det  maa  man!  saa  ung!  og  saa  ud- 
mærket en  Moder  hun  er!" 

„Flory  skal  være  saa  vanskelig!  det  skal 
være  rent  umuligt  at  opdrage  hende,  har  jeg 
hørt  sige!" 

„Det  gaar  nok!  Grevinden  har  da  allerede 
lært  hende  at  føre  sig!" 

Baronessen  havde  Ret !  paa  een  Maade 
havde  hun  faaet  et  nydeligt  Væsen!  hun  gjorde 
ikke  Støj,  som  den  gamle  Flory  !  lukkede  ikke 
Døren  med  et  Brag,  soni  den  gamle  Flory ! 
lod  ikke  sine  lange  Krøller  hænge  og  daske, 
som  de  selv  vilde,  som  den  gamle  Flory,  men 
sad  stiv  og  stille  og  afvisende! 

Men  dog  holdt  baade  Gesandten,  Made- 
moiselle  Minet,  Betzy  og  hendes  Søstre  mere 
af  den  gamle !  den  ny  saa'  saa  alvorlig  og 
bedrovet  ud!  den  ny  saa'  daarlig  ud!  den 
ny  brød  sig  ikke  om  at  lege  eller  tale !  hun 
fortalte  ikke  Historier,  legede  ikke  med  Dukker, 
morede    sig    ikke    over    ingen   Ting.    var    ikke 

saa  venlig,  ikke  saa  kærlig,  ikke  saa  barn- 
lig. Mademoiselle  ønskede  næsten,  at  hun  vilde 
være  doven  og  ligegyldig,  som  hun  før  havde 
været!  hun  vilde  ikke  have  sagt  eet  Ord,  om 
Stilebøgerne  havde  været  fulde  af  Klatter  og  mor- 
somme Mænd !  om  hun  havde  glemt  Historien 
og  ikke  lært  Fysikken!  hellere  det  end  de 
bedrøvede  Øjne !  men  Flory  glemte  ikke  Fy- 
sikken!  hun  lærte  Historien,  satte  ingen  Klat- 
ter i  Bøgerne ;  tænkte  ikke  paa  morsomme 
Mænd  !  de  morsomme  Mænd  kunde  sejle  deres 
egen  Sø!  var  den  allermorsomste  kommen  dan- 
sende med  stort  Hoved  og  smaa  Ben,  den 
allerbedste,  hun  nogen  Sinde  havde  tegnet  i  en 
Stilebog,   saa  havde   hun   ikke  let  af  ham ! 

Hun  kunde  altid  Lektierne !  Skolestuen  var 
hendes  Fristed !  hun  blev  der  saa  længe 
som  mulig.  Hendes  Moder  kom  aldrig  derop ; 
der  havde  hun  Ro. 

Nede  sad  hun  stiv,  fornem  og  ulykkelig ! 
saadan  havde  hun  siddet,  da  hun  var  nede 
sammen  med  sine  Sødskende  efter  Frokost! 
nede  i  Salonen  skete  det,  som  hun  nu  græd 
saa  fortvivlet  over  i  den  gamle,  venlige  Sofas 
haarde   Puder  og  bløde   Pølser ! 

Hendes  Moder  sad  og  spillede  en  af  Beet- 
hovens Sonater!  Daisy  hoppede  rundt,  glad, 
fordi  hun  skulde  med  ud  at  køre,  Margaret 
ventede  paa  Mademoiselle  Minet,  der  vilde 
spasere  alene  med  hende,  fordi  Flory  klagede 
over  Smerter  i  Skulderen.  Doktoren  sagde, 
at  de  maatte  være  forsigtige  med  Gigten,  saa 
kunde     hun    nok    bliv»e    af    med    den!      Made- 

moiselle  Minet  var  saa  omhyggelig  for  hende, 
at  hun  holdt  hende  inde,  naar  den  mindste 
Vind    blæste. 

„Tag  mig  op,  Floy!  jeg  vil  sidde  paa  dit 
Skød!"  sagde  Daisy  meget  nedladende  og 
meget  indsmigrende !  hun  kendte  ikke  Flory 
ganske  i  den  sidste  Tid,  og  var  ikke  helt 
dristig. 

Grevinden  sad  og  spillede  Beethoven  I  hun 
saa'  ikke  ud  til  at  lægge  Mærke  til  noget; 
Flory  tog  Daisy  op  paa  Skødet,  kælede  for 
hende  og  hviskede  til  hende,  at  hun  var  hen- 
des egen,  lille  Soster.  „Du  holder  af  mig, 
ikke?" 

„Jo,   Floy!" 

„Meget?  rigtig  meget?" 

„Ja,  Floy!  maa  jeg  se  Mama!  maa  jeg 
se  din  lille,  fine  Platch?"  Daisy  var  meget 
ivrig  og  fik  Ordet  i  den  gale  Hals. 

„Ja,  ja!  tal  ikke  saa  højt!"  sagde  Flory, 
der  aldrig  nævnede  sin  egen  afdode  Moder, 
siden  hendes  Fader  havde  giftet  sig  igen,  og 
ikke  kunde  finde  sig  i,  a|  nogen  gjorde  det, 
naar  hendes  Stedmoder  hørte  det. 

„Det  er  Mama!"   pludrede   Daisy! 

„Ikke  saa  højt!"    bad   Flory. 

„Og  det  er  min  Bro'r!  kys  ham!"  Flory 
ønskede  hende  op  i  Tiarnestuen  hos  Bes  og 
Fraulein. 

„Maa  jeg  faa  den  paa,  Floy,  og  gaa  hen 
og  vise  Mama  den?" 

.,Nej!"  sagde  Flory  rædselsslagen!  vær  nu 
sød  og  gaa  ned!" 

„Men  jeg  vil,  Floyl"  skreg  Daisy,  der 
aldrig  var  vant  til,  at  nogen  nægtede  hende, 
hvad   hun   ønskede. 

„Aa,  Daisy!  du  kan  ikke  faa  Lov  til 
det!« 

„Maa  jeg  ikke  Floy?  jeg  vil  saa  gerne! 
jeg  vil!" 

„Daisy!   hør   nu,   hvad  jeg  siger!" 

„Men  jeg  vil!"  Daisy  løftede  sig  paa 
Taaspidserne,  trak  i  den  lille  Patch,  saa  den 
fine,  tynde  Kæde  brast!  Florys  Skat  faldt  paa 
Gulvet,  Glasset,  der  sad  foran  Medaillonen, 
blev  sønderslaaet  mod  Parketgulvet,  og  hun 
tog  den  bedrøvet  op!  „Fy,  Daisy!"  sagde 
hun,  „du  maa  skamme  dig!  du  hørte  godt, 
at  jeg  sagde,   du   ikke   maatte!" 

„Gud,  Flory!  hvor  det  ligner  dig  at  gøre 
Blæst  af  ingen  Ting!"  lød  det  henne  fra  Kla- 
veret, hvor  Grevinden  var  standset  midt  i  So- 
naten, da  hun  hørte  den  klirrende  Lyd.  „Jeg 
vil  ikke  høre  dig  tale  saadan  til  dine  Søstre ! 
Kom  hen  til  mig,  Daisy !  du  skal  ikke  græde, 
fordi   Flory   er  styg  mod   dig!" 

„Jeg  gjorde  ikke  Daisy  noget!"  udbrød 
Flory   forbitret. 

„Jeg  vil  ikke  høre  dig  tale  saadan,"  ved- 
blev Grevinde  Howard  vredt.  „Giv  mig  Me- 
daillonen! naar  du  har  lært  at  opføre  dig 
ordentlig,  kan  du  bede  mig  om  at  faa  den  ! 
indtil  da,   beholder  jeg  den!" 

„Men  det  er  min!  Lissy  har  givet  mig 
den!  det  er  min!  der  er  ingen,  der  kan  tage 
den   fra  mig!"      Hun   knugede  den   i   Haanden 

og  rejste  sig  rede  til  den  yderste  Modstand, 
ligbleg  og  ophidset. 

„Giv  mig  den  straks!  hører  du!"  Grev- 
inden var  lige  saa  vred  som  Flory,  da  hun 
nu  gik  hen  til  hende. 

„Aa,  Floy!"  bad  Margaret,  der  ikke  holdt 
af  Scener,    „du   faar  den   bagefter!" 

„Nej  !  Nej !  min  Moders  Billede  sidder  i 
den!  jeg  holder  saa  meget  af  den,  og  jeg  be- 
holder den!" 

„Du  vil  alt  saa  ikke?" 

»Nej!" 

„Aa,   Floy!  giv  Mama  den!" 

„Nej!" 

„Flory,  lad  mig  faa  den!"  Grevinden  talte 
ganske  sagte,  dæmpet  og  hurtigt. 

.Nej!« 

Det  susede  og  sang  i  Luften!  hun  vidste 
i  de  første  Sekunder  ikke,  hvor  hun  var,  før 
det  gik  op  for  hende,  at  hun  stod  nede  i 
Salonen.  Hendes  Stedmoders  Haand  var 
endnu  løftet! 

Flory  havde  for  første  Gang  i  sit  Liv 
faaet  en  Ørefigen !  for  første  Gang  havde 
nogen  slaaet  hende,  og  Slaget  gjorde  hende 
aldeles  rasende. 

Margaret  og  Daisy  græd  forskræmte  henne 
ved   Klaveret, 

Flory  græd  ikke!  hun  var  saa  hvid  som 
et  Lagen,  Øjnene  bleve  helt  sorte,  hun  sprang 
frem  som  et  saaret  Dyr!  .   .   . 

n  Flory!" 

Det  var  Hans    E.xcellence,    rolig,    alvorlig! 

Himlen  maa  vide,  hvad  hun  havde  gjort,  hvis 
hendes  Fader  ikke  var  kommen. 

„Gør,  som  din  Moder  siger!"  Hun  saa'  op 
paa  ham!  hans  bestemte  Ansigt  beroligede 
hende  mere  end  tusinde  Ord ! 

Hun  aabnede  Haanden  og  lod  Medaillonen 
falde !  Hendes  Fader  tog  den  op,  lagde  den 
paa  Bordet  og  gik.  Hendes  Stedmoder  flyttede 
den  over  paa  Flygelet  og  forsvandt,  medens  hun 
nynnede  den  Melodi,  hun  lige  havde  spillet. 

Flory  rev  sig  løs  fra  Margaret  og  Daisy, 
der  deltagende   vilde   trøste   hende. 

Munden  fortrak  sig  krampagtig,  fordi  hun 
ikke  vilde  græde.  Hun  styrtede  ud  af  Stuen, 
ovenpaa,  forbi  James,  der  kom  for  at  melde, 
at  der  var  spændt  for,  forbi  Mademoiselle  Mi- 
net,  der  kom  gaaende  med  Overtøjet  paa  for 
at  hente  Margaret! 

„Hvad   er  der  i  Vejen,  ftlleite?" 

„Aa,  Mademoiselle  Minet!  hold  ikke  paa 
mig!  lad  mig  gaa!  jeg  kan  ikke  udholde 
det!" 

Mademoiselle  Minet  spurgte  ikke;  hun 
mærkede,  at  der  var  noget  rent  galt  paa  Færde. 
Margaret  fortalte  hende  under  Taarer,  hvad 
der  var  sket  nede  i  Salonen.  Margaret  græd 
meget  sjældent.  Dels,  fordi  hun  ingen 
Grund  havde  dertil,  og  dels,  fordi  hun  blev 
misklædende  rød,   naar  hun  gjorde   det. 

Mademoiselle  Minet  blev  vred !  nu  havde 
hun  dog  aldrig  kendt  noget  lignende !  slaa  et 
af  hendes  Børn,  et  af  de  stakkels  Børn,  der 
havde    gaaet    saa    meget    igennem.        Hendes 

Naade  kom  gaaende  gennem  Forstuen,  da 
hun  og  Margaret  stode  der ;  havde  James  ikke 
været  der,  havde  hun  ikke  kunnet  tie  stille, 
men  nu  var  James  der,  og  da  han  gik,  var 
Margaret  der  endnu,  og  hun  maatte  intet  høre. 
Mademoiselle  Minet  raslede  og  fægtede  med 
sin  Paraply,  da  hun  trak  den  op  af  Stativet. 
Det  skulde  ikke  blive  en  lang  Tur,  hun  vilde 
tilbage  og  trøste  fiUetten!  og  saa  lige  i  sidste 
Øjeblik  kom  Hendes  Naades  Kammerpige  og 
bad  Mademoiselle,  om  Mademoiselle  vilde  købe 
det  og  det  til  Hendes  Naade !  Mademoiselle 
Minet  travede  skummende  ud  i  den  anden 
Ende  af  København. 

Florys  ene  Kind  var  blussende  rød,  ildrød 
og  hævet,  det  saa  hun  i  Spejlet;  den  brændte, 
den  brændte  endnu.  Hun  saa  igen  den  loftede 
Haand,  der  blinkede  af  Diamanter  og  straa- 
lende  Stene!  hun  vilde  ikke  taale  det!  ingen 
havde  Lov  til  at  slaa  hende,  hun  kunde  ikke 
bære  det!  Nu  var  det  Krig  paa  Livet!  Kin- 
den brændte!  den  mishandlede  Kind  var  hævet 
og  rød !  Hun  fo'r  ind  i  Soveværelset,  hældte 
med  et  Plask  alt  Vandet  op  i  Vandfadet,  satte 
Kanden  saa  haardt  i  Gulvet,  at  den  fik  dybe 
Revner.  Den  fine,  himmelblaa  Kande  med  de 
mange  forgyldte  Ringe  og  hendes  sammen- 
slyngede Navnetræk,  gik  itu,  næste  Gang  den 
blev   fyldt. 

Saa  badede  hun  Kinden  et  Øjeblik!  det 
kølede!  det  kølede  saa  vidunderlig  dejligt  et 
Sekund!  Saa  væltede  Ydmygelsen,  Vreden, 
Sorgen    og    Fortvivlelsen    saa    stærkt    ind   paa 

hende,  at  hun  blev  ganske  svimmel.  Hun 
gispede  efter  Luft,  blev  ligbleg,  udstødte  et 
lille  Skrig,  styrtede  ind  i  Skolestuen  til  sin 
gamle  Ven,.  Sofaen !  Hun  kastede  sig  ned  i 
den   og  brast  i  fortvivlet  Graad. 

Saadan  var  det  at  have  Stedmoder !  en 
ond,  en  slem,  en  forfærdelig  Stedmoder,  med 
haard  Stemme,  et  grusomt  Ansigt  og  hævet 
Haand!  hun  havde  slaaet  hende!  slaaet  hende! 
slaaet  hende!  hun  vilde  have  Medallionen! 
den  var  hendes!  hendes  egen  Mo'rs  Billede  sad 
deri!  Billedet  med  de  vemodige  Øjne,  der 
altid  saa'  kærlige  paa  hende.  Hendes  Moder 
holdt  af  hende !  hendes  Moder  havde  den 
blødeste  Stemme  og  det  kæreste  Ansigt.  Hen- 
des Moder  kaldte  hende  altid  sit  kære  Hjerte- 
barn, sin  lille  Pige,  sin  lille  Fugl!  saa  tidt 
kaldte  hun  hende  sin  lille  Fugl!  „Hvor  er 
Fuglen  henne?"  sagde  hendes  egen  Mo'r, 
„jeg  kan  høre  den  pippe,  men  ikke  finde 
den!"  og  nu  havde  hun  ikke  eet  eneste 
Billede  mere !  det,  der  hang  over  hendes  Seng 
var  borte,  det  skulde  males  op!  det  var  hende 
det  samme.  Maleriet  havde  været  godt,  som 
det  var.  Hvad  brød  hun  sig  om  den  døde 
Hare,  de  Østers  og  den  halve  Melon,  der  nu 
saa'  ned  til  hende  ?  Nu  holdt  hendes  Fader  ikke 
mere  af  hende !  det  saa'  hun  godt,  da  han 
sagde,  at  hun  skulde  gøre,  som  hendes  Moder 
sagde,  som  hendes  Moder  ønskede!  hun  vilde 
have  Medaillonen !  hun  tog  den!  den  skulde 
findes!  og  saa  græd  hun  igen,  medens  Hjertet 
hamrede,     som   om   det   skulde   sprænges. 

Var  een,  der  holdt  af  hende,  ligemeget  hvem, 
kommen!  havde  Mademoiselle  Minet  eller  Mar- 
garet, Bes  eller  en  anden  nu  talt  til  hende, 
beroliget  hende,  trøstet  hende  lidt,  været  lidt 
overbærende  og  lidt  kærlig,  saa  havde  Flory 
givet  efter  som  et  Barn,  der  opgiver  al  Mod- 
stand. Men  der  var  ingen,  der  kom.  Ingen, 
der  talte  til  hende,  ingen ! 

Hun  tørrede  de  forgrædte  Øjne,  strøg  Haa- 
ret  bort  fra  den  brændende,  virkende  Pande, 
lukkede  Døren  op  og  gik.  Hver  Tanke  smer- 
tede! hun  havde  kun  een:  at  faa  Medaillonen 
igen  ! 

Paa  Taaspidserne  gennem  Barnestuen!  der 
var  ingen  derinde.  Bes  stod  og  strøg,  Daisy 
kørte  helt  ude  ved  Hellerup,  og  Fråulein  Qual 
syede  inde  hos  sig  selv.  En  Billedbog  laa 
opslaaet  midt  paa  Gulvet.  Terrieren  Sam 
strakte  sig  sovnig  foran  Ilden.  Gennem  Gan- 
gen ned  ad  Trappen  igen !  hun  mødte  Stuepige 
Anne,  som  høflig  gik  til  Side  og  medlidende 
saa'  paa  hendes  blege  Ansigt  og  røde  Øjne! 
gennem  det  blaa  og  det  gule  Kabinet  ind  i 
Salonen. 

Stuen  var  tom !  hun  stansede  et  Øjeblik 
paa  Dørtærskelen,  før  hun  gik  ind !  men  der 
var  ingen,  ikke  een  eneste.  Uret  dikkede  paa 
den  lille  indlagte  Dragkiste,  og  hendes  Hjerte 
hamrede  stærkt.  Stuen  var  varm  og  hyggelig. 
Vintersolen  blinkede  frem  og  tilbage  paa 
Parketgulvets  Terr\er  og  drillede  Solvfaunen, 
der  tumlede  med   Delfinen    i    det    ene    Hjørne. 

Delfinen  blev  kildet  i  Siden,  og  Faunens  Horn 
lyste. 

Hun  smuttede  hen  til  Bordet!  hun  rystede, 
hun  aabnede  Laaget  paa  hver  enkelt  lille, 
gammeldags  Sølvtingest,  der  spejlede  sig  i  den 
blanke,  sorte  Flade!  Den  var  der  ikke!  Pat- 
chen  var  borte !  men  paa  Flygelet  maatte  den 
være,  der  blev  den  jo  lagt  hen !  hvorfor  tænkte 
hun  ikke  straks  paa  Flygelet?  hun  lod  Øjnene 
løbe  over  dets  perlegraa,  stukne  Silketæppe ! 
men  det  var  tomt!  der  stod  nogle  hvide, 
ensomme  Tulipaner  i  et  gammeldags,  funklende 
Krystalglas  !   ellers  intet ! 

Den  maatte  være  der!  maaske  inde  i  en 
af  de  andre  Stuer!  Hun  gjorde  kort  omkring 
—  og  stod  Ansigt  til  Ansigt    med  sin  Fader! 

Aa,  Herre  i  Himlen!  havde  han  blot  talt 
til  hende!  havde  han  blot  sagt  eet  eneste 
Ord!    havde  han  kun  set  til   hende! 

Men  det  gjorde  Hans  Excellence  ikke !  han 
saa'  hende  ikke,  talte  ikke  til  hende,  anede 
hende  ikke!  Hans  Excellence  rullede  en  Læne- 
stol hen  over  de  solbeskinnede  Terner,  satte 
sig  i  den  henne  ved  Kaminen ;  tog  en  smal, 
lille,  grønlig  Bog  frem,  med  et  rødligt  Hoved 
uden  paa.  Han  læste  to  Sider,  skar  de  næste 
op,  ritch,  ratch !  med  den  lille  gennemsigtige 
Papirkniv.  Saa  læste  han  videre  i  Bogen. 
Hans  Excellence  læste  saa  ivrig  om  det  røde 
Hoved  udenpaa,  som  anede  han  ikke,  at  hans 
Datter  stod  henne  ved  Portieren  og  haabede, 
haabede  paa,  at  han  ikke  vilde  lade  hende 
gaa,    uden    at    tale  til   hende.       Hendes    Fader 

saa'    ikke    op,    og    Flory    gik    fra     Modløshed 
over  til  Trods ! 

Og  om  Aftenen,  da  den  sørgelige  Dag 
endelig  havde  sneglet  sig  hen,  sade  de  alle 
tre ,  hun ,  Mademoiselle  Minet  og  Margaret 
omkring  Bordet  i  Skolestuen !  og  hun  kom  til 
at  tænke  paa,  at  Margaret  maatte  vide,  hvor 
Patchen  var.  Mademoiselle  Minet  sad  stille 
og  alvorlig!  hun  var  ikke  saa  hidsig,  ikke  saa 
livlig  og  ikke  saa  talende,  som  hun  plejede 
at  være !  stille  talte  hun  Stingene  til  den  sidste 
Dues  sidste  Vinge  og  den  sidste  Oliegren,  der 
skulde  pryde  den  fjerde  Side  paa  hendes  be- 
rømte Alterdug!  Mademoiselle  Minets  gamle 
Moder  var  syg,  og  Mademoiselle  Minet  længtes 
efter  at  pleje  hende.  Men  hun  kunde  ikke 
tage  bort  fra  Flory,  lige  nu  !  det  pinte  hende 
at  blive,  men  nu  trængte  Flory  til  hende,  og 
kunde  hun  ikke  undværes  lige  nu,  saa  maatte 
hun,  saa  maatte  hun  blive ! 

„Mag!" 

„Ja,  Floy!  er  der  noget,  du  vil  have,  saa 
skal  jeg  nok  hente  det!"  Margaret  havde  hele 
Dagen  været  meget  sod  og  meget  deltagende 
mod  sin  forgrædte  Soster. 

„Hvor  er  min   lille   Medaillon?" 

„Din  Med'iiilon?"  udbrød  Margaret,  rædsel- 
slagen over,  at  den  Historie  endnu  ikke  var 
ude  af  Verden !  Hun  holdt  af  lutter  Forbav- 
selse op  med  at  klippe,  et  Arbejde  hun  lige 
ivrig  udførte  med   Fingrene  og  med  Munden. 

„Min   Medaillon  og  min   Kæde!" 

„Vil  du  have  den  ?  del  troede  jeg  ikke, 
du   maatte!" 

„Jeg  vil  bare  vide,  hvor  den  er!"  Flory 
rødmede  helt  op  under  Haaret. 

„Mama  sagde  til  Léonie,  at  hun  skulde 
gaa  ned  og  hente  den  i  Salonen  og  komme 
op  med  den." 

„Hvor  blev  den  saa  lagt  hen?"  Flory 
rødmede  igen,  opbragt  over,  at  en  af  Tjeneste- 
folkene og  i  Særdeleshed  den  vigtige,  næsvise, 
uopdragne  Kammerpige  havde  vendt  og  drejet, 
og  naturligvis  aabnet  og  undersøgt  hendes  Skat. 

„Mama  bad  hende  om  at  lægge  den  ned 
i  Smykkeskrinet  i   Paaklædningsværelset !" 

„Er  du  vis  paa  det?" 

Ja,  Floy!  det  hørte  jeg!  du  kan  nok  for- 
staa,  at  Mama  sørger  for,  at  den  ikke  bliver 
ødelagt. 

„Saa,  Pigebørn!  saml  nu  al  Jeres  Stads, 
saa  Pigen  kan  komme  til  med  det  samme! 
hun  maa  være  her  om  to  Minutter!"  sagde 
Mademoiselle  Minet,  da  Skoleuret  fortalte,  at 
Klokken  var  otte,  og  Fråulein  følgelig  vilde 
vise  sig  for  at  dække  Bordet.  Mademoiselle 
Minet  hæftede  hjerteløst  Kanevasnaalen  i  Duens 
Øje  og  rejste  sig. 

„Maa  jeg  se  det  sidste,  Mademoiselle?" 
bad  Margaret,  der  havde  den  bestemte  Anelse, 
at  Mademoiselle  den  Dag  ikke  vilde  have  sagt 
nej   til  noget  som   helst. 

„Her,  Margaret!"  Flory  rakte  hende  Ar- 
bejdet. 

„Dine  Øjne  er   saa   røde.    min    lille,    kære 

ftllette!"  udbrød  Mademoiselle  Minet.  ^Men 
du  har  ogsaa  grædt  mange,  mange  Taarer  i 
Dag,  dit  lille  Skind !  jeg  tro'r,  du  vil  have 
godt  af  at  bade  dem  med  lidt  Borvand !  det 
er  saa  udmærket  for  alle  Irritationer  i  Øjnene  ! 
det  staar  i  en  lille,  blaa  Flaske  til  højre  nede 
i  Medicinskabet ,  lige  ved  Siden  af  Salicyl- 
æsken og  de  røde  Draaber!  Der  er  tændt  paa 
Trappen  I  Ikke  i  mit,  men  i  det  store  Medicin- 
skab uden  for  Paaklædningsværelset!" 

„Jeg  ved  det  godt!  jeg  badede  selv  Daisys 
Finger  med  det,  da  hun  havde  en  daarlig  Negl !" 

„Den  Gang  Friiulein  klemte  hende  I  —  den 
Due  er  noget  af  det  mest  bedaarende,  Made- 
moiselle!" 

Døren  til  Paaklædningsværelset  stod  paa 
Klem!  Flory  saa'  det,  lige  da  hun  kom  ned! 
hun  glemte  Medicin  og  Skab,  tænkte  kun  paa, 
at  hun  vilde  have  sin  Moders  Billede  igen, 
huskede  kun,  at  ingen  vilde  holde  mere  af 
hende,   fordi  hun  lod  være  at  tage  det. 

Hendes  Forældre  vare  ude  til  Middag. 
Léonie  havde  lige  været  inde  i  Grevindens 
Stue  for  at  gøre  i  Orden.  Hun  havde  lukket 
alle  Skuffer;  hun  havde  slukket  alle  Lysene  i 
den  svære,  tiarmede  Sølvstage,  som  en  leende 
Negerdreng  holdt  hen   for  Toiletspejlet. 

Maaneskinnet  laa  blaat,  dæmpet  og  hemme- 
lighedsfuldt over  hans  sorte  Ansigt,  strakte  sig 
sitrende  over  Skindtæppet,  spejlede  sig  i  Væg- 
spejlenes  stille  Vand  og  hang  tlimrende  i  de 
brogede  Silkegardiners  bølgende  Garneringer. 

Det  var  ikke  til   at  undgaa  at  se  det  buede. 

forgyldte,  ciselerede  Smykkeskrin.  Det  stod 
paa  et  Marmorbord  ved  Vinduet,  lige  i  Maane- 
lyset. 

Hun  aabnede  det  uden  Støj  ,  hurtig  og 
forsigtig. 

Der  laa  Medaillonen !  allerøverst  paa  det 
hvide  Plyds  og  samlede  al  Lyset  i  sin  lille 
gyldne  Flade. 

Hun  greb  den  med  skælvende  Hænder! 
stjal  sin  egen  Skat!  kyssede  den,  aabnede  den 
forsigtig  og  saa'  bedrøvet  paa  det  mishandlede 
Billede.  Hun  holdt  det  hen  i  Maanestraalerne 
for  bedre  at  kunne  undersøge  Skaden!  — 
hørte  en  pludselig  Støj  —  troede,  at  det  var 
nogen,  der  kom,  lukkede  Haanden  fast  om 
Skatten,  lod  Laaget  falde  til  —  og  flygtede 
forskræmt   ud   paa   Gangen. 

Negerdrengen  stod  og  lo  i  Maaneskinnet 
med  blændende ,  hvide  Tænder,  —  det  var 
ham,  der  havde  ladet  eet  af  Lysene  falde. 

SJETTE  KAPITEL. 
EN  STRAFFEDOM. 


Kun  Daisy  og  jeg,  Mama?"  spurgte  Mar- 
garet en  otte  Dage  senere,  „maa  Floy  ikke 
komme  med  ned  til  Te?" 

„Nej,  Margaret!  du,  den  lille  og  Made- 
moiselle  Minet,  ikke  andre!"  Grevinden  sagde 
ikke  mere,  og  Margaret  spurgte  ikke.  Hun 
kunde  mærke,  at  hun  helst  maatte  lade 
være ! 

„Det  er  kedeligt,  at  du  ikke  skal  med 
Floy!"  sagde  hun  venlig,,  da  hun  var  færdig 
til  at  gaa  ned  og  stod  inde  i  Barnestuen  og 
ventede  paa  Mademoiselle  Minet,  der  netop 
var  i   Færd  med  at  hægte  den  brune. 

„Næste  Gang  bliver  det  Miss  Floys  Tur!" 
udbrød  Bes  trøstende,  „det  er  saamænd  ikke 
noget  at  sørge  over.  Jeg  skal  nok  sørge  for 
noget  godt  hos  Mrs.  Maham.  Naar  Miss 
Floy  nu  bliver  gammel  nok,  saa  kan  hun 
selv  invitere  fremmede,  naar  hun  har  Lyst  til 
det!  det  maa  Miss   Floy  ikke  være  ked  af!" 

,,Det  er  jeg  heller  ikke,    Bes!"     erklærede 

Flory  kækt,  „det  er  der  ingen  Mening  i.  Jeg 
vil  helst  være  fri ! " 

„Vil  du  virkelig?"  spurgte  Margaret  og 
gjorde  store,  forundrede  Øjne,  medens  Bes  gik 
ind  for  at  give  Daisy  Sko  paa. 

„Ja!"  Flory  tegnede  Krims-Krams  paa  Ru- 
den  og  aandede  det   bort   igen. 

„Hvorfor,   Floy?" 

„Det  ved  du  godt!" 

„Nej!" 

„Jo  du  gør,  Margaret !  men  du  kan  ikke 
lide,  at  jeg  siger  det.  Mademoiselle  Minet 
venter  vist  paa  dig!" 

„Nej,  det  er  mig,  der  venter  paa  hende! 
hvor  er  du  dog-  underlig,   Floy ! " 

„Ja!  og  dum,  stædig,  umulig,  klodset, 
uartig,  uopdragen!  og  mere  endnu!  det  hører 
jeg  hver  Dag,  saa  nu  kan  jeg  det  endelig!" 

„Floy  dog!" 

„Doven,  lunefuld,  vanskelig!  men  jeg  vilde 
blot  ønske,  at  jeg  var  død  for  længe  siden ! 
det  er  kedeligt,  at  jeg  ikke  var  syg  nok  til  at 
dø  i  Vinter  før  Jul !  det  er  saa  forfærdeligt 
at  leve,   naar  ingen   bryder  sig  om   en!" 

„Men  det  er  der  da  mange,  der  gør.  Jeg 
holder  af  dig!  Daisy  holder  af  dig!  Papa 
holder  af  dig!  Mademoiselle  Minet  holder  af 
dig!  ja!  nu  kommer  jeg,  Mademoiselle!  Daisy! 
nu  maa  vi  gaa!" 

Flory  satte  sig  ned  i  en  Stol  ved  Vinduet, 
tog  en  eller  anden  lille,  broderet  Genstand, 
der  skulde   lyksaliggøre    en  eller  anden,    frem. 

syede  to  Minutter,  lagde  Arbejdet  ned  i  Vin- 
dueskarmen og  gav  sig  til  at  tænke. 

Tankerne  vare  ikke  de  gladeste,  det  saa' 
man  hurtig.  Tankerne  vare  snarere  de  sørge- 
ligste !  hun  sukkede  af  og  til,  stirrede  frem  for 
sig  og  rystede  paa  Hovedet. 

Flory  saa'  forfærdelig  medtaget  ud.  Hun 
græmmede  sig  og  skæmmede  sig!  Made- 
moiselle  Minets  smaa,  grønne  Piller  gjorde 
ingen  Virkning!  Mademoiselle  Minet  maatte 
selv  indrømme  det.  De  borttog  ikke  de  mørke 
Ringe,  hun  havde  faaet  under  Øjnene.  De 
gav  hende  ikke  rødmussede  Kinder.  De 
gjorde  hende  ikke  sund  og  rask.  Mademoi- 
selle Minet  kunde  have  ladet  Apotekeren  be- 
holde sine  Piller.  „Hun  spekulerer  for  meget! 
hun  tænker  alt  for  meget,"  mente  Mademoi- 
selle. „Det  bliver  værre  og  værre!  hvordan 
ender  dette!" 

Hun  kunde  ikke  sove  rolig  om  Natten! 
hun  fo'r  op  den  ene  Gang  efter  den  anden, 
bange,  rædselslagen  for  noget,  hun  vidste  ikke 
hvad.  Bes  sagde,  at  det  var  Mareridt !  det 
var  det  maaske  ogsaa ;  men  saa  var  det  et 
meget  slemt  Mareridt,  for  det  blev  fulgt  af  den 
forfærdeligste  Hjertebanken,  der  varede  til  den 
lyse  Morgen.  Uet  var,  som  stod  nogen  bøjet 
over  hende  og  stirrede  paa  hende  med  onde 
Øjne !  det  var,  som  sled  nogen  i  hendes  Hoved- 
pude for  at  faa  den  bort !  men  Medaillonen 
laa  under  den!  ingen  maatte  røre  den,  ingen 
maatte  tage  den  fra  hende.  Hun  græd,  kæm- 
pede   og    brødes   i  Søvne.      Hun    vaagnede    i 


den  største  Angst,  badet  i  Sved.  Mademoi- 
selle  Minet  havde  selv  set  det,  da  hun  en 
Aften  gik  gennem  Soveværelset!  hun  vilde 
lægge  Puden  lidt  til  Rette,  vende  den,  fordi 
den  var  saa  hed.  Men  saa  fo'r  Flory  op  og 
begyndte  at  bønfalde  hende  om  at  gaa,  indtil 
hun  endelig  fik  hende  vækket  og  beroliget. 
Det  var  rigtignok  godt,  at  Mademoiselle  Minet 
lige  havde  købt  en  ny  Flaske  af  de  ufejlbare, 
røde  Draaber! 

Om  Dagen  lagde  hun  Medaillonen  i  sin 
øverste  Kommodeskuffe  mellem  de  fineste 
Lommetørklæder.  Hun  laasede  Skuffen,  saa' 
en  Gang  imellem  til  den,  naar  hun  var  alene 
og  blev  saa  efter  Haanden  mindre  og  mindre 
forsigtig,  eftersom  Tiden  gik,  og  ingen  lagde 
Mærke  til,  at  den  var  forsvunden. 

Medens  hun  atter  aabnede  Skuffen,  ilede 
Mademoiselle  Minet  sammen  med  Margaret  og 
Daisy  ned  i  Salonen. 

Det  vrimlede  med  Mennesker!  der  var  en 
Summen,  en  Sværmen  frem  og  tilbage,  en 
Latter,    en  Støj  og  en  Klirren  med  Tekopper ! 

Det  var  Daisys  Skyld,  at  de  ikke  kom 
ind  lige  med  det  samme.  Hun  blev  bange 
for  den  store,  hvide  Silkemynde,  der  laa  lige 
indenfor  Døren  og  gabede  graciøst  og  slikkede 
sig  om  Munden  med  den  lange,  røde  Tunge. 
Havde  Mademoiselle  Minet  ikke  taget  hende  i 
den  ene  og  Margaret  i  den  anden  Haand,  er 
der  ingen  Tvivl  om,  at  hun  straks  var  løbet 
sin  Vej  igen.  Saa  kom  hun  paa  en  eller 
anden    vidunderlig   Maade    bort  fra  dem,     den 

dumme,  lille  Daisy !  og  blev  staaende  midt  paa 
Gulvet  og  saa  sig  hjælpeløst  omkring  og  lig- 
nede en  lille,  sod,  hvid  Prik  i  den  store  Stue. 
Endelig  fik  hun  Øje  paa  dem  og  styrede  for- 
nøjet hen  over  Gulvet  til  dem!  Men  det  var 
en  lang  Rejse,  og  Vejen  var  fuldstændig 
spærret  af  venlige  Herrer  og  Damer,  der 
alle  vilde  tale  med  hende,  og  vilde  have  at 
vide,  hvor  gammel  hun  var,  og  hvor  gam- 
mel hun  var,  og  hvor  gammel  hun  var,  og 
hvad  hun  hed,  om  igen  og  om  igen  I  de  sagde 
allesammen,  at  hun  var  en  yndig,  lille  een,  og 
det  kunde  jo  være  meget  rart  at  høre!  der 
var  en  ung  Dame  i  blaat  Silkeliv,  der  slet 
ikke  vilde  lade  hende  slippe.  Hun  fik  hende 
hen  i  en  Krog  og  spurgte  hende,  om  hun  kunde 
huske  hende,  og  sagde,  at  hun  havde  set 
hende,  da  hun  var  en  lille,  bitte  Pige  og  laa  i 
Vugge,  og  hun  sagde  saa  meget  rart,  at  hun 
blev  ganske  flov  og  gav  sig  til  at  bide  i  sin  lille 
Tommelfinger  og  sparke  bagud  med  sin  lille 
Fod.  Saa  kedede  hun  sig  og  vilde  saa  gærne 
over  til  Mag;  hun  gav  den  unge  Dame  i  det 
lyseblaa  Silkeliv  et  Kys;  og  da  hun  holdt 
meget  af  Børn,  tog  hun  hende  paa  Armen  og 
bar  hende  hen  til  de  andre. 

„Flory  er  ikke  med?"  spurgte  Lady  Har- 
rington, der  sad  henne  hos  Grevinden,  „eller 
det  er  maaske  mig,  der  ikke  kan  se  hende!" 
hun  var  saa  ked  af,  at  hun  havde  sagt  det, 
for  Emnet  lod  ikke  til  at  behage  hendes  Vært- 
inde. Smilet  forsvandt  fra  hendes  Ansigt,  og 
hun  slog  lidt  nervøst  sin   Vifte  op  og  i. 

„Nej,  hun  er  ikke  nede  i  Dag!" 

„Vel  ikke  syg?"  spurgte  Kammerherreinde 
Falstedt,  hende  med  de  otte  Drenge,  der  var 
Margarets  Rædsel ,  fordi  de  paa  Bal  altid 
inklinerede  for  hende  paa  een  Gang,  og  regel- 
mæssig sloges  om  hende  alle  otte  inde  i  et 
af  Sideværelserne.  Det  var  ganske  vist  meget 
smigrende,  men  tillige  højst  ubehageligt  og 
opsigtvækkende. 

„Det  tro'r  jeg  ikke!  men  derimod  saa  for- 
færdelig ulydig  og  vanskelig,  at  det  næsten 
er  umulig  at  tæmme  hende!"  Grevinde  Ho- 
ward saa'  saa  haard  ud  det  Øjeblik,  at  gamle 
Lady  Harrington  tvivlede  paa,  at  det  faldt 
hende  saa  besværligt.  Hun  havde  nu  sin  egen 
Mening  om  den  Sag  og  syntes  ikke  om  Bør- 
nenes Stedmoder.  Hans  Excellences  Hustru 
kunde  hun  godt  lide,  men  hans  Børns  Moder 
holdt  hun   ikke   af. 

„Hils  lille  Flory,  Mademoiselle  Minet!" 
sagde  hun  og  tog  Plads  ved  Siden  af  hende 
og  Margaret.  „Jeg  havde  glædet  mig.  til  at 
se  hende  i  Dag,  men  det  lykkes  nok  en  anden 
Gang!" 

„Jeg  skal  nok  huske  det.  Lady  Harring- 
ton ! " 

Den  gamle  Dame  tog  Afsked  og  kørte  bort. 

Om  Eftermiddagen  blev  Mademoiselle  Minet 
meget  forundret,  da  Grevinden  kom  ind  til 
hende  i  hendes  Stue,  meget  vred  og  meget 
ophidset. 

Om  Mademoiselle  Minet  kunde  tænke  sig, 
hvor    Medaillonen,     den    lille    Medaillon,    hun 

havde  taget  fra  Flory,  var  bleven  af!  den 
havde  ligget  i  et  Smykkeskrin  i  hendes  Paa- 
klædningsværelse.  Hun  havde  selv  bedt  Léonie 
om  at  lægge  den  der!  hun  havde  selv  set 
hende  gøre  det.  Men  nu  var  den  der  ikke  I 
hun  havde  selv  set  den  der,  da  hun  tog  et 
Armbaand  noget  efter,  lige  før  hun  tog  ud  I 
den  var  ikke  i  Smykkeskrinet!  lige  nu,  da 
hun  havde  samlet  forskellige  Smykker,  der 
skulde  sendes  til  Reparation,  havde  hun  op- 
daget det!  om  Mademoiselle  Minet  skulde  have 
hørt  noget  om  den,  om  Mademoiselle  Minet 
skulde  vide  noget  om  dens  Forsvinden? 

Mademoiselle  Minet  anede  intet  !  haarde 
Ord  brændte  hende  paa  Tungen,  men  de  kom 
ikke  længere!  det  kunde  ikke  gaa  at  ophidse 
Hendes  Naade,  hvis  hun  vilde  tale  med 
Flory. 

Léonie  blev  kaldt  ind  !  det  foregik  i  Ma- 
demoiselle Minets  lilje  Dagligstue.  Léonie 
havde  set  Medaillonen,  da  hun  gjorde  Orden 
derinde.  Léonie  bandede  som  en  Hedning 
paa,  at  hun  ikke  siden  havde  tænkt  paa  den, 
endsige  rørt  den! 

Bes  gav  sig  til  at  græde,  da  hun  hørte, 
at  der  nu  igen  var  noget  slemt  paa  Færde! 
Taarerne  kunde  ikke  nytte  noget,  men  Bes 
ordnede  Florys  Haar  og  hjalp  hende  i  en 
anden  Kjole,  hvis  hun  skulde  blive  kaldt  ned 
i   Salonen. 

Men  det  blev  hun  ikke !  hun  havde  Ro 
hele  Eftermiddagen  til  at  sidde  og  tænke  !  hun 
vi  dste  ikke,  at  hun   var  opdaget. 

Margaret  laa  paa  Knæ  inde  i  Barnestuen 
og  hjalp  Daisy  med  at  tænde  Lysene  inde  i 
Dukkehusets  Dagligstue  med  stor  Fare  for  at 
tænde  Ild  i  sig  selv,  da  hendes  Moder  plud- 
selig aabnede  Døren. 

„Hvor  er   Flory?" 

Bes  var  den  første,  der  saa  Hendes  Naade, 
og  hun  blev  ganske  forfærdet  over,  at  hun 
stod  der  i  Barnestuen,  et  Sted,  hvor  hun 
ellers  næsten  aldrig  kom. 

„Miss  Floy,   Deres  Naade?" 

„Ja!" 

„Miss  Floy  er  maaske  ude  at  spadsere!" 
Bes  rystede  for  sit  Barn  og  havde  gerne  bort- 
ført hende,  gemt  hende  i  Lommen. 

„Nej,  Bes!  det  tror  jeg  ikke,  hun  er!" 
Margaret  saa'  fra  de  lysende  Vinduer  hen 
paa  sin  Stedmoder  og  fra  hende  hen  til  Barne- 
pigen. 

„Det  troede  jeg!" 

„Nej,  det  er  hun  ikke!  før  sad  hun  inde 
i  Skolestuen  og  spillede,  saa  hun  kan-  ikke 
være  ret  langt  borte ! " 

„Er  hun  der  endnu?  løb  ind  og  se  efter, 
Margaret ! " 

„Floy!  Mama  vil  tale  med  dig!"  Flory 
sad  endnu  ved  det  lille  Skolestueklaver,  men 
hun  spillede  ikke  mere. 

„Med   mig,   Margaret?" 

„Ja,  Floy!  Mama  sidder  inde  i  Barne- 
stuen." 

„Er  hun  derinde?" 

„Ja,   hun   er!" 

„Maa  jeg  gaa  med?"   bad   Daisy. 

„Ikke  nu!   en  anden  Gang!" 

Smaapigerne  genoptoge  deres  Leg,  og  Bes 
hæklede  Firkanter  med  mange  Taarer  og 
under  mange,  bange  Anelser. 

„Græder  du,  Bes?"  spurgte  Margaret  saa 
forbavset,  som  hun  kunde  blive. 

Bes  svarede  ikke,  hun  forsvandt  i  en  Fart 
og  kom  igen  med  straalende  Ansigt. 

„Jeg  var  bange  for,  at  der  var  noget  i 
Vejen!"  udbrød  Margaret  lettet.  „Det  saa'  ud, 
som  om  du  virkelig  græd ! " 

Flory  havde  rejst  sig  op,  da  hendes  Sted- 
moder kom  ind.  Hun  blev  staaende  henne 
ved  Klaveret  og  saa'  paa  hende.  Det  var 
første  Gang  siden  hin  Dag,  at  de  modtes.  Siden 
hin  skæbnesvangre  Dag  nede  i  Salonen  havde 
de  søgt  at  undgaa  hinanden.  Nu  stirrede  de 
paa  hinanden  mørke  og  fjendtlige. 

„Luk  Døren  til  Legestuen!" 

Flory  adlød  og  blev  staaende  stiv  som 
en   Pind.  • 

„Jeg  vil  tale  med  dig!" 

Hun   rørte  sig  ikke. 

„Kom  herhen  !" 

Hun  gik  hen  til  Skolebordet,  hvor  Grev- 
inden stod.  Ansigtet  var  blegt,  stivt  og  al- 
vorligt. Hun  saa'  ufravendt  paa  sin  Sted- 
moder, og  hendes  Stedmoder  saa'  ufravendt 
paa  hende. 

Forst  havde  Flory  været  beklemt,  tung 
om  Hjertet;  nu  var  hun  modig,  stiv,  bestemt 
paa   at   kæmpe   til   det  yderste.      Hun   rørte  sig 

ikke,  stod  som  en  Billedstøtte.  Øjnene  vare 
forskræmte. 

Grevinden  bar  den  samme  Dragt,  som  hun 
havde  haft  paa  ved  Modtagelsen  nede  i  Salonen. 
Hun  havde  haft  for  travlt  med  at  finde  den 
skyldige  til  at  klæde  sig  om.  Det  var  en  sort, 
riflet  Silkedragt  med  løst  hængende  For-  og 
Bagbredde,  med  en  lille  tætsluttende  spansk 
Trøje,  overbroderet  med  Sølvsnore.  Et  sort 
Florsfichu  kantet  med  brusende  Silkebaand, 
der  lignede  Kruspersille  og  var  oversaaet  med 
blinkende,  skinnende,  sorte  Pailletter,  gik  bredt 
ud  over  Brystet  og  var  hæftet  ned  i  Straaler 
med  fire,  store  Diamanter. 

„Jeg  taaler  ikke,  at  man  trodser  mig!  jeg 
har  altfor  længe  baaret  over  med  dig,  og  nu 
er  det   forbi !" 

Pailletterne  dirrede !  Pailletterne  blinkede  i 
Skæret  fra  Vinduet.  Pailletterne  skøde  Lyn 
paa  Lyn,  gik  fra  sort  gennem  gult  til  rødt, 
og  fra  rødt  tilbage  til  sort.  Det  var  som  om 
Pailletterne  brændte  !  der  var  Ild  i  dem  !  sluk- 
kedes den   ene,   tændtes   den   anden   .    .    . 

„Nu  har  jeg  taget  mine  Forholdsregler! 
nu  har  jeg  sørget  for,  at  det  ikke  sker  mere! 
Jeg  behøver  jo  ikke  at  spørge  dig,  om  du  tog 
Medaillonen,  om  du  gjorde  netop  det  mod- 
satte af,  hvad  jeg  havde  sagt,  du  skulde.  Du 
har  været  inde  i  mit  Værelse,  du  har  aabnet 
mine  Gemmer  og  taget   den,   ikke  sandt?" 

„Jo!" 

„Ja,  naturligvis!  enhver   anden   vilde  have 

skammet  sig  ved  at  trænge  ind  til  mig  som 
en  Tyv!" 

Pailletterne  dirrede !  Pailletterne  dansede, 
skøde   Lyn   paa   Lyn ! 

„Det  er  din  egen  Skyld,  at  jeg  ikke  kan 
leve  sammen  med  dig!  dine  Søstre  kom  mig 
i  Møde  med  aabne  Arme,  og  du  gør  alt,  du 
har  gjort  alt,  fra  det  første  Minut  til  nu,  for 
at  pine  mig,  ærgre  mig,  ophidse  mig  og  øde- 
lægge Livet  for  mig.  Du  vil  ikke  bøje  dig, 
men  du  skal  bøjes!  din  Fa'r  er  aldeles  enig 
med  mig  i,  at  det  ikke  kan  gaa,  som  det  nu 
gaar !" 

Pailletterne  tændtes  een  efter  een,  og  sluktes. 

„Du  maa   sendes  bort  her  fra  Hjemmet!" 

Pailletterne  bleve  stille  som  i  Rædsel.  De 
kunde  ikke  en  Gang  bæve! 

„Du  kan  ikke  blive  her  længere.  Din  Fa'r 
talte  først  om  en  engelsk  Pension,  men  nu  er 
det  bestemt,  at  du  skal  til  en  Klosterskole  i 
Frankrig !  du  taler  saa  tungt,  at  man  ikke 
skulde  tro,  du  havde  haft  en  fransk  Gouver- 
nante,  fra  du  var  ganske'  lille.  Der  er  Tale 
om  forskellige  Klostre,  som  Mademoiselle  Minet 
har  anbefalet!" 

Pailletterne  hang  som  taareløse  Øjne,  mørke 
og  fortvivlede,   fortvivlede  og  mørke. 

„Saa  er  der  ikke  mere!  din  Fa'r  mente, 
at  vi  kunde  prøve  endnu  en  lille  Tid!  men 
nu  ved  jeg,  at  det  ikke  kan  nytte!  Jeg  kunde 
vel  nok  tvinge  dig  til  at  love  Bod  og  bedring, 
men  det  hjælper  jo  ikke.  Jeg  vil  ikke  have 
dig  hjemme  mere!   maaske  lykkes  det  Nonnerne 

at  faa  Skik  paa  dig !  jeg  har  opgivet  det. 
Medaillonen  kan  du  beholde.  Jeg  vil  ikke  se 
den  mere  for  mine  Øjne!" 

Grevinden  raslede  ud  med  sine  Pailletter 
og  Diamanter. 

„Floy,   Floy !   lille   Floy!"   kaldte  Daisy. 

Flory  rørte  sig  ikke;  hun  hørte  ikke,  at 
der  blev  talt  til  hende.  Hun  stirrede  frem 
for  sig;  hun  hulkede  krampagtig,  uden  at  een 
Taare  løb  ned  over  de  smalle  Kinder. 


SYVENDE  KAPITEL. 
DE  SIDSTE  DAGE. 


„Endelig!"  udbrød  Mademoiselle  Minet,  da 
Stuepige  Anne  bragte  hende  et  Brev  med 
fransk  Frimærke,  „endelig!  Hvornaar  kom 
det,  Anne?" 

„For  et  Øjeblik  siden,  Mademoiselle!  Hans 
Excellence  sagde,  at  det  straks  skulde  bringes 
op!"  Anne  fjernede  sig,  og  Mademoiselle 
Minet  brød  Brevet  op  med  Brodersaksen, 
læste  det  og  blev  meget  alvorlig. 

Mademoiselles  gamle  Mo'r  var  syg  og 
længtes  efter  hende  !  hun*  længtes  i  den  Grad, 
at  hun  ikke  talte  om  andet,  ikke  tænkte  paa 
andet,  end  at  hendes  Datter  skulde  komme 
hjem  og  se  til    hende. 

Det  var  ikke  sunget  for  Mademoiselles 
Vugge,  at  hun  skulde  tjene  sit  Brød  mel- 
lem fremmede  Mennesker,  men  hun  maatte 
til  det!  Hendes  Fader  var  dod  pludse- 
lig, og  efter  hans  Død  kom  det  frem,  at 
han  havde  haft  stor  Gæld.  Den  skulde 
dækkes,  og  det  lidt,  der  blev  tilbage,   blev  an- 

bragt  i  Panamaforsikringen.  Saa  en  Dag  ram- 
lede det  hele  sammen  om  dem !  Panama- 
affæren slugte  alt,  hvad  de  ejede.  Ikke  een 
Hvid  blev  tilbage!  og  saa  rejste  Mademoiselle 
Minet  fra  Frankrig,  fik  Plads  i  Ministerens 
Hjem,  blev  der  som  Opdragerinde,  da  Grev- 
inden døde,  og  underholdt  nu  sin  gamle 
Moder,   der   boede   i   Paris. 

„Jeg  maa  hjem!"  sagde  Mademoiselle 
Minet,  „jeg  kan  ikke  blive  længere!  nu  naar 
Flory  kommer  bort,  saa  kan  det  vel  nok  gaa! 
saa  bliver  det  alligevel  mig  og  ikke  Léonie, 
der  kommer  til  at  følge  hende  til  Boulogne. 
Nu  skynder  jeg  mig  ned  og  taler  med  Hans 
Naade,   inden   han  tager  bort!" 

Mademoiselle  Minet  tørrede  Øjnene,  læste 
Brevet  igennem  endnu  en  Gang,  gned  Øjnene, 
der  bleve  ved  med  at  løbe  over,  aldeles  for- 
færdelig med  Lommetørklædet  og  ilede  gen- 
nem Barnestuen  i  en  saadan  Fart,  at  Flory, 
Bes  og   Fråulein  alle  saa'   op. 

Fråulein  stablede  den  ene  Bunke  Linned 
efter  den  anden  op  foran  Bes,  der  med  Briller 
paa  Næsen  omhyggelig  undersøgte  Mellemværk, 
Broderier,  Blonder  og  det  Nummer,  16!  der 
efter  Nonnernes  Opfordring  og  Klostrets  Regle- 
ment skulde  broderes  paa  Elevernes  Tøj  for- 
uden deres  fulde  Navn.  Flory  sad  og  saa' 
ligegyldig  paa  dem  begge. 

„Bare  det  ikke  er  ny  Ulykker!"  sukkede 
Bes,  da  Mademoiselle  Minet  forsvandt  uden 
at  stanse,  uden  at  tale,  uden  en  Gang  at 
klappe  Flory  paa  Kinden. 

Komtesse  Flory.  7 

„Ulykker  er  en  Gave  fra  Herren!"  mum- 
lede Fråulein  Qual.  Bes  blev  ærgerlig  og 
sendte  hende  ind  i  Skabværelset  efter  en  ny- 
Bunke  Linned. 

„Vi  to  kommer  til  at  følges  ad,  Floryl" 
sagde  Mademoiselle  Minet,  da  hun  en  Tid 
efter  kom  op  sammen  med  Margaret.  „Jeg 
rejser  ogsaa  til   Frankrig ! " 

„Madame  Minet  er  syg,  og  Mademoiselle 
vil  gerne  passe  hende!"  forklarede  Margaret 
alvorlig. 

„Men  det  kan  godt  trække  meget  længe  ud, 
og  derfor  mente  Grevinden,  at  du  hellere  maa 
faa  en  ny  Lærerinde!" 

„Men  kun,  medens  De  er  borte,  Made- 
moiselle, ikke  længere?" 

„Det  kan  jeg  ikke  svare  for,  Marguerite!" 
Mademoiselle  Minet  vidste  godt,  at  hun  ikke 
kom  tilbage,  men  det  gjorde  hende  ondt  at 
sige  det.  Hun  kom  saamænd  ikke  mere  til 
Danmark.  Grevinden  greb  Lejligheden  til  at 
blive  af  med  hende  med  en  saadan  Iver,  at 
hun  straks  forstod,  hun  .bar  Nag  til  hende, 
fordi  hun  ved  et  Par  Lejligheder  var  traadt  i 
Skranken  for  Flory.  Nu  kunde  Grevinden  blive 
hende  kvit!    Mademoiselle  vidste  det! 

„Paa  Mandag  rejser  Floy!"  sukkede  Mar- 
garet. 

„Ja,  det  passer  bedst!  jeg  har  en  Mængde 
Ærinder,  som  jeg  skulde  have  besorget  i  Ef- 
termiddag! du  ser  elendig  ud,  F"lory!  jeg  tro'r, 
jeg  tager  dig  og  Marguerite  med  ud!" 

„Jeg  vil  helst  blive  hjemme!" 

„Men  det  maa  du  ikke;  det  er  der  ikke 
Tale  om!  luk  Bogen,  og  kom  saa !  du  er  ræd- 
som ufornuftig,  ftllette!  blive  inde  en  hel  Dag, 
kom  min  lille  Flory!  du  skal  se,  at  du  vil 
have  godt  af  den  friske  Luft!" 

En  Timestid  efter  kørte  Vognen  ud  af 
Porten  med  Smaapigerne  og  Mademoiselle 
Minet.  Bes  gik  nedenunder  med  nogle  For- 
klæder, der  skulde  presses  ud,  og  hviskende 
lettede  hun  sit  Hjerte  for  Mrs.  Maham,  der 
lige  var  kommen  ned  fra  sit  varme,  gloende 
varme  Værelse,  hvor  Pelargonierne  blomstrede 
som  i  et  Drivhus,  og  hvor  Kopperne  sloges 
om   Plads  paa  Kommoden. 

„Det  er  dog  ikke  til  at  forstaa,  at  de 
tør  sende  det  Barn  ud  i  Verden  paa  egen 
Haand!  hvad  er  femten  Aar,  Mrs.  Maham? 
ingen  Ting!  Miss  Floy  er  et  Barn  endnu,  Gud 
velsigne  hende,  det  lille  Skind.  Al  den  Jammer 
og  Elendighed  tænkte  man  ikke  paa,  medens 
Hans  Naades  forrige  Hustru  levede!  bare  de  ikke 
tager  Livet  af  hende,   de  katolske  Nonner!" 

„Det  gaar  nok!  Da  John,  —  De  kan  nok 
huske  John,  min  Nevø?  —  da  han  skulde  til 
Vestindien  og  Italien  og  alle  de  sydlige  Lande 
første  Gang,  saa  var  han  saa  beklemt,  siger 
jeg  Dem.  Og  saa  kom  han  tilbage  med  den 
dejlige  Marmortøffel  til  Uret,  som  hænger  paa 
Væggen.     Saadan   noget  skal  man  ikke  sige." 

„Men  Miss  Floy  er  saadan  en  lille  Pige, 
og  ikke  en  Mand.  Gud,  Mrs.  Maham,  hvor 
hun  sørger!  hun  er  jo  ikke  af  dem,  der  kom- 
mer   saa    meget    frem    med  det,    men  hun  er 

saa  ked  af  det  I  jeg  har  baaret  dem  alle  paa 
Armene,  saa  jeg  maa  da  kende  dem.  Send 
lidt  Æblemos  op  til  i  Aften,  Mrs.  Maham! 
det  holder  hun  saa  meget  af;  men  hun  har 
ingen  Appetit ;  hun  rører  ikke  Mad,  naar 
man  ikke  ligefrem  nøder  den  i  hende!" 

Bes  gik  op  paa  Loftet  og  søgte  Kufferter 
frem,  der  kunde  passe  til  Florys  Garderobe, 
og  imedens  kørte  Vognen  fra  Urmagerens  dik- 
kende, kukkende,  klirrende  Butik  hen  til 
Blomsterhandler  Ahrens  i  Strandstræde. 

„Vil  I  med  ind.  Pigebørn?" 

„Jeg  vil  gærne!  der  er  saa  rart  derinde, 
og  det  er  kedeligt  at  sidde  og  vente  i  Vog- 
nen!" 

„Saa  kom  ogsaa  du  med,  Flory !  Vente- 
tiden er  altid  lang.  Jeg  skal  for  Resten  kun 
have  en  Krans  til  Maurices  Grav." 

Pigebørnene  kendte  godt  Maurice!  de  vidste 
nok,  hvem  Maurice  var.  Maurice  var  den 
unge  Mand  paa  Billedet,  der  hang  i  Made- 
moiselle  Minets  Stue  over  Skrivebordet,  ind- 
fattet i  en  bred  Ramme  og  omgivet  af  en  fal- 
met Orangekrans. 

De  kunde  ikke  sige,  om  det  var  sandt, 
men  der  hviskedes  om,  at  Herren  paa  Billedet 
skulde  have  været  Mademoiselles  Mand,  der- 
som han  ikke  var  død  pludselig  nogle  Dage 
før  Bryllupet.  Han  boede  i  Danmark,  den 
Gang  hun  kom  fra  Frankrig,  og  saa  døde 
han  efter  en  elleveaarig  Forlovelse,  der  be- 
gyndte,   da    Mademoiselle    Minet     endnu     var 

en  velhavende  Pige.  To  Dage  før  Bryllupet 
døde  han. 

Der  var  nogle,  der  paastode,  at  Mademoi- 
selle  havde  hele  sit  Udstyr  liggende  urørt  i 
den  store,  sorte  Kiste  med  det  røde  Tæppe, 
bag  Klaveret,  og  at  hun  en  Gang  imellem 
aabnede  den,  naar  hun  var  ene.  En  Gang, 
da  Lissy  var  en  lille  Pige  og  endnu  gik  i 
Skole,  kom  hun  styrtende  ind  i  Mademoiselles 
Værelse  uden  at  banke  paa.  Mademoiselle 
skændte  ikke,  fo'r  ikke  op,  blev  ikke  vred. 
Hun  laa  foran  den  sorte  Kiste,  der  stod  aaben. 
Hun  tog  sine  Skatte  op,  een  efter  een,  og  saa' 
beundrende  paa  dem  alle.  Der  var  fine  Kander, 
fine  Kaffekopper,  Lamper,  Fade,  Linned  og 
mange,  mange  andre  Ting.  Lissy  forstod  den 
Gang  ikke  et  Ord  af  det  hele,  hun  beundrede 
alt  og  forelskede  sig  særlig  i  et  lille  Choko- 
ladestel med  de  Blomster,  man  kalder  „Marie 
Manchetter"  ;  de  vare  saaede  overalt  sammen 
med  Bregneblade.  Det  forærede  Mademoiselle 
Minet   hende,   da  hun   blev  gift. 

Lissy  havde  aldrig  talt  til  nogen,  om  hvad 
hun  havde  set,  og  det  eneste,  som  de  interesse- 
rede havde  at  holde  sig  til,  —  for  Mademoiselle 
Minet  selv  nævnede  det  aldrig  — ,  var,  at  hun 
somme  Tider  tog  ud  paa  Garnisonskirkegaard 
med  en  mægtig  Krans  i  meget  daarlig  Humør, 
og  at  hun  kom  tilbage  uden  Krans,  men  med 
det  samme  Humør. 

Bevares!  hvor  stolte  bleve  ikke  den  rare 
Blomsterhandler  Ahrens  og  hans  lille,  skæve 
Kone  ved  at  se  Mademoiselle  Minet  og  begge 

Komtesserne.  Hvor  glædede  det  dog  Blomster- 
handler Ahrens  og  hans  lille,  skæve  Kone,  at 
Mademoiselle  Minet  mente,  at  Hans  Excellence 
havde  været  tilfreds  med  de  seks,  store  Sølv- 
jardiniérer,  som  vare  saa  indbuede  og  udbuede 
og  havde  saa  mange  Krinkelkroge,  at  det  næ- 
sten var  umuligt  at  faa  noget  til  at  passe  deri. 
Bevares !  hvor  ondt  gjorde  det  ikke  Blomster- 
handler Ahrens  lille,  rare  Kone,  at  ingen  af 
Komtesserne  havde  set  den  dejlige  Kurv  Nelli- 
ker og  Roser,  som  Hans  Excellence  i  Vinter, 
for  henved  et  Par  IVIaaneder  siden,  sendte  til 
Paris.  Hvor  kedeligt  var  det  ikke  for  Gart- 
neren paa  Bechersdorf,  at  alle  de  lyserøde 
Roser  slog  fejl !  Bevares !  nu  havde  Blomster- 
handler Ahrens  og  hans  lille  Kone  nær  glemt 
at  vise  Komtesserne  og  Mademoiselle  Minet 
den  dejlige  Syrenkotillon,  som  Baron  Bille  havde 
bestilt  til  Mandag  Aften.  Kammerherrens 
skulde  i  Aften  have  Magen  til  den,  monteret 
paa  lyserødt  Fløjl.  Grevinde  Howard  skulde 
nok  med,  det  sagde  Jomfruen,  der  kom  for 
at  hente  Grevindens  Violer.  Den  Kotillon  var 
noget  af  det  mest  moderne;  Komtesserne  maatte 
endelig  se  den;  „min  Datter  har  selv  pyntet 
den!"  Bevares!  hvor  var  „min  Datter"  und- 
selig, nydelig  og  lille,  da  hun  kom  ind  med 
den. 

Det  var  rigtignok  heldigt,  at  Mademoiselle 
Minet  var  kommen  netop  i  Dag  efter  en  Krans 
af  La  Krance- Roser  og  Rodbøg.  I  Morgen 
havde  baade   La  Francerne  og  Bogeløvet  været 

udsolgte,  og  de  fik  først  nyt  ind  igen  paa  Onsdag! 
Det  var  en  Glæde  for  Blomsterhandler  Ahrens 
og  hans  lille  Kone,  at  de  altid  kunde  skaffe, 
hvad  Folk  ønskede,  at  de  altid  kunde  tilfreds- 
stille deres  Kunder.  „Min  Datter"  bandt; 
Blomsterhandler  Ahrens  snakkede  og  plukkede, 
hans   Kone   nippede  og  talte. 

Hvor  kunde  de  dog  glemme  at  byde  Kom- 
tesserne en  Stol?  hvor  høje  vare  ikke  Blomster- 
handlerens Stole?  og  hvor  tung  blev  man  ikke 
i  Hovedet  af  den  megen  Duft,  megen  Farve, 
megen   Varme,   der  var  i   hans  lille  Butik. 

Hvide,  gule,  brune,  gyldne,  røde,  sorte 
Krysantimum,  smaa  og  bløde,  store  og  stive; 
snerene  Liljekonvaller,  artige  Vintergækker, 
bævende  Venushaar ,  kluntede  Pelargonier, 
skælvende  Mandelblomster,  rødmende  Roser, 
duftende  Heliotroper,  vemodige  Stedmodersblom- 
ster,  ranke  Sværdliljer  og  poetiske  Vinterasters 
trængte  sig  sammen  i  Vinduerne,  med  Dug- 
perler fra  Vandet,  der  rislede  ned  over  Ru- 
derne, og  aandede  duftende  i  den  drivhus- 
varme Luft. 

Der  var  saa  mange  Ting  at  ordne,  saa 
meget  at  tænke  paa.  Mandagen  nærmede  sig 
med  hastige  Skridt,  Afrejsen  drog  uhyggelig 
nær  frem. 

Bes  var  færdig  med  Indpakningen.  Der 
manglede  intet.  Alle  Florys  Skuffer  stode 
tomme,  Skabet  med,  Reolerne  med!  Bes  gik 
bedrøvet  rundt  uden  at  kunne  trøste  Margaret, 
uden  at  kunne  trøste  stakkels,   lille  Daisy,  der 

ikke  veg  fra  Flory,  men  fulgte  hende  i  Hæ- 
lene, hvor  hun  gik  og  stod. 

Den  ene  Kuffert  efter  den  anden  blev 
baaret  ned  i  F'orstuen;  den  var  stuvende  fuld 
af  dem.  Tjener  Charles  gik  rundt  med  et 
Blækhus  i  den  ene  og  et  omvendt  Penneskaft 
i  den  anden  Haand.  Han  skrev  med  upaa- 
klagelig  Rundskrift,  hvor  det  kunde  anbringes, 
Plorys  Navn  og  „Maria  Venindernes  Kloster". 
„Maria  Venindernes  Kloster".  Boulogne. 
France. 

„Hans  Excellence  vil  gerne  have  Jer  ned 
til  Middag  i  Dag!"  sagde  Mademoiselle  om 
Søndagen.  „Klokken  seks  en  halv!  Hvordan 
gaar  det  med   Flory,  Bes?" 

„Kendte  man  hende  ikke,  skulde  man 
ikke  tro,  hun  sørgede  over  det,  men  hun  gør 
det  alligevel,  Mademoiselle  Minet !  jeg  kunde 
græde  Blod,  naar  jeg  tænker  derpaa.  Hun 
kan  ikke  hjælpe  sig  selv,  og  saa  skal  hun 
saa  langt  bort.  Det  er  kun  godt,  at  det  „Ven- 
inde" Kloster  ikke  er  i  Paris,  den  hedenske  By 
med  de  mange  Vogne!" 

„Jeg  tro'r  ogsaa,  at  hun  vil  have  godt 
eller  bedre  af  den  friske  Bjergluft  i  Boulogne 
end  af  Pariserluften !  Doktoren  advarede  jo 
ogsaa  Hendes  Naade  mod  at  sende  hende 
dertil ! " 

„Det  er,  ligesom  du  skulde  være  Soldat, 
Floy!"  udbrod  Margaret  modlos  med  et  dybt 
Suk,  da  de  klædte  sig  paa  til  Middag,  noget,  hun 
under    alle   andre   Omstændigheder  satte   uhyre 

Pris  paa,  fordi  det  skete  saa  sjældent,  og  fordi 
man  skulde  være  meget  fin.  „Soldaterne  har 
Nummer  paa  Tøjet,  og  det  har  du  med.  Det 
er  underligt,  at  der  ikke  skal  staa  et  rødt  16 
paa   Hatten!" 

„Det  er  broderet  paa  Foret!" 

„Ja,  og  paa  Kraver  og  Lommetørklæ- 
der!" 

„Det  er  ligesom  en  Uniform.  Det  er  da 
rart,  at  den  er  pæn!  jeg  kan  godt  lide  saa- 
danne  riflede,  sorte  Kjoler  med  stive,  nedfaldende 
Kraver  og  hvide  Sløjfer  foran  og  paa  Haaret. 
Skulde  du  nu  gaa  med  røde  Strømper  og 
lilla  Støvler,  og  gule  Kjoler  og  grønne  Bælter, 
saa  var  det  ikke  til  at  udholde ! "  Margaret 
var  fortvivlet  over  at  skulle  af  med  Flory,  fra 
hvem  hun  aldrig  før  havde  været  borte  mere 
end  et  Par  Timer  ad  Gangen.  Det  var  eet  af 
de  eneste  Lyspunkter,  hun  kunde  finde,  dette 
med  den  pæne  Uniform;  men  det  trøstede 
hende  ikke.  Hun  havde  saa  mange  Gange 
forsøgt  paa  at  tale  Florys  Sag,  men  det  nyt- 
tede ikke,  skønt  hun  med  største  Veltalenhed 
fortalte,   hvor  bedrøvede  alle  vare. 

Det  blev  ikke  nogen  munter  Middag  den 
Dag!  det  blev  den  mest  forstemte  Middag, 
man   kan  tænke  sig. 

Flory  spiste  ikke,  men  hun  sad  og  nip- 
pede til  Vinen  og  forsøgte  paa  at  holde  de 
Taarer  borte,  som  blændede  hendes  Øjne,  ved 
at  tænke  paa  glædelige  Ting.  Hans  Naade 
gjorde    et    eller   to    Forsøg    paa    at  konversere 

Mademoiselle  Minet,  der  var  for  bevæget  til 
at  kunne  tale.  Jo,  det  var  et  udmærket 
Kloster!  „Maria  Venindernes"  Kloster  var 
meget  kendt  i  Frankrig,  havde  Filialer  overalt. 
Moderklostret  laa  i  Avignon.  Kun  de  bedste 
Familier  sendte  deres  Børn  til  „Marias  Ven- 
inder". Pensionsanstalterne  vare  i  Reglen  over- 
fyldte, Publikum  var  mere  blandet,  der  var 
altid  saa  mange  Udlændinge! 

Grevinden  sad  og  saa'  op  paa  Krystal- 
kronens funklende  Prismer  uden  at  tale. 
Margaret  var  forstemt.  James  slog  fire  gamle 
Meisnertallerkener  itu  og  blev   meget  flov. 

Mademoiselle  trak  sig  tilbage  med  Pige- 
børnene. 

„God   Nat,  Papa!" 

„Jeg  følger  dig  ud  i  Morgen  Formiddag. 
Du  skal  først  rejse  Klokken  tolv!" 

„Skal  De  ikke  i  Seng  nu,  Miss  Floy?" 
spurgte  Bes,  da  hun  kom  tilbage  fra  Daisys 
Sovekammer.  „Miss  Margaret  sover  alle- 
rede!" 

„Om   lidt,   Bes!" 

„Skal  jeg  ikke  sidde  inde  hos  Dem  i 
Aften?" 

„Aa  nej,   Bes!  jeg  vil   helst  være  alene." 

„Jeg  kalder  i  Morgen  tidlig  henad  ni,  før 
behoves  det  ikke!  det  er  bedst.  De  hviler  rig- 
tig ud  til  den  lange  Rejse.  Gud  velsigne 
Dem,  Miss  Floy,  mit  kære  Barn!  det  bliver 
ikke  nemt  at  undvære  Dem !  men  De  kommer 
nok  snart  tilbage!" 

„Om  halvandet  Aar!   ikke   før!" 

„Det  er  en  lang  Tid",  sukkede  Bes  for 
sig  selv.  „I  halvandet  Aar  kan  der  ske  mange 
Ting.     Nu  skal  jeg  tænde  Lampen." 

„Jeg  vil  helst  være  i  Mørke,  Bes!   Tak!" 

Flory  satte  sig  paa  en  Stol  i  Soveværelset 
lige  henne  ved  Døren,  der  stod  paa  Klem  ud 
til  Trappen.  Hun  ventede  paa  sin  Fader. 
Hun  maatte  sige  rigtig  Farvel  til  ham.  I 
Morgen  var  alle  de  andre  der !  i  Morgen 
talte  hun  maaske  ikke  eet  Sekund  alene  med 
ham. 

Det  blæste  stærkt  den  Aften.  Vinden  fo'r 
gennem  Palæets  mange  Krinkelkroge,  ruskede 
i  Vedbenden,  der  dækkede  Gaardmurene.  Lyg- 
ten klirrede.  Kastanjetræerne  udenfor  Vinduet 
jamrede  og  knagede.  Man  kunde  ikke  høre 
Springvandet  plaske  nede  i  Gaarden,  knap 
nok  Regnen,  der  slog  mod  Ruden. 

Det  var  koldt  at  sidde  ved  den  aabne 
Dør;  ogsaa  farligt,  for  Mademoiselle  Minet 
rumsterede  endnu  inde  i  sit  Værelse !  hun 
kunde  komme  hvert  Øjeblik. 

Der  er  nogen,  der  kommer  gaaende  helt 
nede  paa  første  Sal !  de  kommer  nærmere  og 
nærmere !  men  det  er  ikke  Hans  Excellence ; 
det  er  en,  der  tripper  ganske  let!  to,  der 
trippe  ganske  let.      Stuepige  Anne   og  Kate. 

„Gaa  stille!" 

„Hys!" 

En  Dør  bliver  aabnet,  og  Bes'  Stemme 
siger:  „Le  ikke,  Anne!  Børnene  skulde  da  ikke 
gerne  vækkes." 

Andre  komme  gaaende,  men  ingen  stan- 
ser.     De  gaa  højere  op. 

Hun  bliver  saa  træt,  at  hun  maa  lukke 
Øjnene. 

^Floy!" 

Hun  fo'r  op  lysvaagen.  „Er  det  dig, 
Papa?" 

„Er  du  ikke  gaaet  til  Ro  endnu?  alle 
de  andre  sover,  men  jeg  har  arbejdet  til  nu  ! 
da  jeg  gik  forbi,   hørte  jeg  Døren  knage." 

„Du   maa   ikke  være  vred  paa  mig.   Papa!" 

„Nej,  min  Pige,  det  er  jeg  ikke!  kun  lidt 
skuffet  ..." 

„Ikke  skuffet,  Papa!"  bad  hun  grædende. 
„Du  maa  ikke  sige,  du  er  skuffet  over  mig, 
det  er,  ligesom  du  var  bedrøvet !  aa !  det 
bliver  saa  forfærdeligt  at  rejse  fra  Jer!" 

„Men  jeg  mener,  at  du  vil  have  godt 
af  at  komme  ind  under  ny  Forhold,  Floy ! 
troede  jeg  det  ikke,  var  jeg  ikke  gaaet  ind 
paa  at  sende  dig  bort,  min  Pige.  Men  du 
skal  se,  det  er  det  eneste  rigtige !  du  kan  jo 
snart  komme  hjem   igen!* 

„Naar  du  bare  vil  blive  ved  med  at  holde 
af  mig!  naar  du  ser  vred  ud,  er  jeg  bange 
for,   at  du   ikke  gør  det." 

„Vist  saa !  nu  maa  du  være  rigtig  for- 
nuftig og  sød  og  ikke  græde  mere.  Græder 
du  saadan  i  Morgen,  bliver  din  Moder  ked 
af  det.  Du  er  altid  min  lille  Pige,  Floy!  du 
maa  aldrig  tænke,  jeg  ikke  skulde  holde  af 
dig!   det  gør  jeg  naturligvis!" 

„Farvel   Papa!   kys   mig." 

Ingen  i  Verden  holdt  mere  af  Hans  Excel- 
lence, end  Flory  gjorde !  der  var  kun  een  i 
Verden,  han  holdt  mere  af. 


OTTENDE  KAPITEL. 

FLORYS  REJSE,  FATALITETER  OG  ANKOMST 
TIL  „VENINDERNES  KLOSTER". 


„Vi  naar  aldrig  Frankrig,   Flory!" 

„Aa  jo,  Mademoiselle  Minet,  det  gør  vi 
saamænd  nok!" 

„Saadan  ser  det  ikke  ud!  dødtræt  af  at 
rejse  til  Korsør  og  ligbleg  paa  Halvvejen  til 
Kiel !  tag  dig  sammen,  fillette,  stram  dig  dog 
lidt  op,  gør  dig  Umage  for  at  være  rask! 
det  nytter  ikke,  at  man  bare  tænker  paa  Læng- 
sel og  Sorg  og  Daarlighed!  er  du  saa  træt, 
min  Skat?    du  ser  elendig  ud." 

„Men  jeg  har  det  godt,  Mademoiselle  Mi- 
net,"  forsikrede  Flory.  „Jeg  ser  maaske  ikke 
saadan  ud,  men  jeg  fejler  ikke  noget."  Hun 
laa  indpakket  i  Sjaler  og  Plaider  og  Aften- 
kaaber  og  Rejseslag  henne  paa  Sofaen  i  en  af 
Kahytterne  paa  Kielerdamperen.  Mademoiselle 
Minet  dækkede  med  omhyggelig,  generende 
Kærlighed  ogsaa  Næsen  til  med  et  skotskternet 
Silkesjal,  rodede  ivrig  rundt  efter  Billetterne 
i    Haandkufferter,    Tasker,    alle    andre  Steder, 

end  hvor  de  vare,  indtil  Flory  endelig  op- 
dagede dem  i  een  af  de  mange,  løjerlige,  smaa, 
tilknappede  Lommer,  hvormed  Mademoiselle 
havde  smykket  sin  Rejsedragt. 

„Lad  mig  saa  faa  alle  Blomsterne,  Flory! 
du  faar  naturligvis  ondt  i  Hovedet  af  dem, 
naar  du  saadan  hele  Tiden  lugter  til  dem. 
Af  hvem  fik  du  de  dejlige  Roser?" 

„Roserne  af  Papa;  Nellikerne  af  Legations- 
raadinden,  de  røde  Tulipaner,  de  blegrøde 
der,  af  Lady  Harrington,  Violerne  og  Venus- 
haarene  af  Margaret  og  lille  Daisy,  Syrenerne 
af  Løjtnant  Hawthorn  og  de  andre  af  Baro- 
nessen ! " 

„Det  var  rart,  at  der  var  saa  mange  ude 
paa  Stationen,  da  vi  rejste!"  tænkte  Made- 
moiselle Minet,  da  hun  gik  op  paa  Dækket. 
„Saa  var  det  lettere  for  hende  at  sige  Farvel 
til  de  andre.  Hun  græd  jo  ikke,  før  da  hun 
sagde  de  sidste  Ord  til  Daisy !  de  klamrede 
sig  til  hinanden,  de  to  smaa,  stakkels  Piger; 
jeg  kunde  ikke  lide  at  trække  Flory  op  i 
Kupeen,  og  jeg  kunde  godt  se,  at  ogsaa  Hans 
Excellence  var  tung  om  Hjertet.  Men  jeg 
begriber  ikke  Hendes  Naade!  at  hun  kunde 
staa  der  og  tale  og  smile  og  le  sammen  med 
Baronessen,  da  Toget  gik !  og  jeg  har  sagt  saa 
mange  Gange,  at  Flory  ikke  kunde  taale  at 
rejse  saa  længe  uafbrudt.  Men  det  gjorde 
ikke  noget!  jeg  er  glad  for,  at  jeg  har  skrevet 
til  Direktør  Toté  i  Hamborg,  at  vi  overnatter 
der!" 

Mademoiselle  Minet  var  igen  nede  i  Ka- 
hytten og  purrede   Flory  ud. 

„Hvor  skal  jeg   hen?" 

„Op  og  spise  Middag!" 

„Middag?" 

„Ja!  man  spiser  ogsaa  paa  Rejser,  og  nu 
er  det  netop  din  Spisetid." 

Ved  Middagsbordet  kom  Flory  til  at  sidde 
indeklemt  mellem  en  svær,  gammel  Herre, 
der  fortalte,  at  han  rejste  for  sin  Sundheds 
Skyld,  og  Mademoiselle  Minet,  hvis  Ansigt 
udtrykte  den  mest  levende  Misbilligelse  med 
den  tyske  Opvarter,  der,  i  fuldstændig  Uvi- 
denhed om  de  Følelser,  han  vakte,  i  Særdeles- 
hed helligede  dem  sin  Opvartning.  Han  snød 
dem  bagefter  ganske  forskrækkelig,  men  Ma- 
demoiselle Minet  vilde  ikke  parlamentere  med 
en  Tysker.  Der  var  ogsaa  ved  Bordet  et  Par 
Herrer,  der  lignede  Kunstnere,  og  som  bagefter 
sade  oppe  paa  Dækket  og  malede  Maager  og 
Vand;  der  var  et  Par  nygifte;  der  var  en 
engelsk  Dame,  tunghør  og  lille,  og  en  gammel, 
venlig  F"rue  med  sin  Selskabsfroken.  D.e  sade 
hele  Tiden  og  smilede  til  hende,  og  bagefter 
kaldte  de  hende  hen  til  sig.  Den  gamle  Dame, 
der  havde  hvide,  blanke  Ørekrøller,  gav  hende 
sit  Kort  og  fortalte,  at  hun  skulde  til  Rivieraen, 
og  sagde,  at  Boulogne  var  saa  dejlig  en  By, 
at  hun  maatte  være  glad  over  at  skulle  dertil. 
Boulogne  laa  omgivet  af  Klipper,  bygget  paa 
Bjerge  ud  mod  Strædet  ved  Caiais,  saa  Bøl- 
gerne sloge  mod  Kysterne.  Den  gamle  Dame 
fandt,  at   Flory    saa    træt   ud,    at  hun  saa  be- 

drøvet  ud,  men  det  var  heller  ikke  saa  nemt  at 
rejse  fra  sit  Hjem !  hun  syntes,  at  Flory  skulde 
overnatte  i  Hamborg  eller  i  Køln,  men  helst  i 
Hamborg.  Det  fandt  Flory  med,  og  hun  blev 
meget  glad,  da  hun  hørte,  at  hun  skulde  det, 
og  meget  overrasket,  da  ingen  havde  talt  om 
det  før. 

Efter  Middagen  blev  hun  installeret  oppe 
paa  Dækket,  hvor  der  var  svalt  og  rart.  In- 
gen talte  til  hende.  Mademoiselle  Minet  var 
tavs.  Hun  sad  for  sig  selv  og  tænkte.  Hun 
tænkte  paa  saa  mange,  mange  Ting,  baade 
de,  som  havde  været,  og  de,  der  skulde 
komme.  Og  Længslen  efter  dem,  hun  havde 
forladt,  dæmrede  frem,  var  der  allerede, 
laa  paa  Bunden  af  hver  Tanke,  tittede  frem 
overalt. 

Skibet  skød  hastig  frem  over  Bølgernes 
smaa,  svajende  Skumrygge,  indtil  Kiel,  blin- 
kende med  tusinde  Lys,  steg  frem  gennem 
Mørket,  der  var  fyldt  med  Dampens  flygtende, 
hvide  Skygger. 

Fra  Skib  til  Toldsted,  fra  Toldsted  til  Bane- 
gaard,  fra  Banegaarden  med  Iltog  til  Ham- 
borg, og  i  en  rumlende  Vogn,  med  træt 
Hoved,  brændende  Øjne  og  sorte  Hænder, 
gennem  den  hele  By,  ud  til  Altona  til  Direk- 
tør Totés  Hjem.  Til  Direktør  Toté,  der  var 
Direktør  for  et  eller  andet    fransk   i  Tyskland. 

Har  der  nogensinde  været  saa  venlig  en 
hvidhaaret,  lille,  fransk  Direktør,  som  Direktør 
Toté?  har  der  nogensinde  været  saa  tyk  og 
saa  rar  en  Frue,  som  Direktør  Totés  ?  har  der 

nogensinde  været  saa  snurrig  en  lille  Villa, 
som  Direktør  Totés?  har  der  nogensinde  været 
saa  hyggelig  en  Dagligstue  med  saa  mange 
Fugle,  saa  mange  Blomster,  saa  meget  Nips 
og  saa  mange  Kager  paa  et  rundt  Salonbord? 
har  nogen  Ild  blusset  saa  lystig  i  nogen 
Kakkelovn?  har  nogen  Kat  snurret  saa  muntert 
og  saa  velvillig,  som  den  i  Kurven  med  det 
broderede  Tæppe,  henne  ved  Vinduet?  og  har 
noget  Ur  dikket  saa  opmuntrende,  som  det, 
der,  paa  Direktør  Totés  Tobaksbord,  under 
en  mægtig  Glaskuppel ,  blev  bevogtet  af  en 
Ridder  med  rød  Baret,  himmelblaa  Bukser  og 
forgyldte  Sko  ? 

Al  den  Venlighed,  Passiar,  Miauen,  Pippen, 
Snurren,  Blussen  og  Dikken,  gjorde  een  saa 
godt,  naar  man  kom  ude  fra  Kulde,  Mørke 
og  en  rumlende  Karet  med  lavt  Loft,  der 
knækkede  Fjeren  paa  ens  Hat.  Intet  kunde 
være  bedre,  naar  man  havde  rejst  den  hele, 
lange  Dag.  Man  maatte  føle  sig  hjemme  i 
den  snurrige  Villa;   man  kunde  ikke  andet. 

„Vi  blev  saa  glade,  da  vi  hørte  fra  Ma- 
demoiselle  Minet,  eller  Gabrielle,  som  vi 
kalder  hende.  Hun  har  jo  været  saa  længe 
hos  Dem  i  København,  at  det  er,  ligesom  vi 
kender  Dem  allesammen.  Dem  har  hun  nu 
altid  talt  saa  smukt  om.  Da  Maurice  døde, 
vilde  vi  gærne  have,  at  hun  skulde  komme 
tilbage  til  os  og  bo  her;  men  hun  sagde,  at 
hun  kunde  ikke.  Maurice,  vor  eneste  Dreng 
og  vort  eneste  Barn,  døde  jo,  lige  for  han 
skulde   giftes    med    Gabrielle,    og    det    var   en 

slem  Tid  for  os  alle  at  komme  over.  Men 
den  Gang  var  De  saa  lille,  Komtesse  Flory ! 
De  kan  vist  næppe  huske  det!  Gabrielle  taler 
aldrig  om  det.  Hun  kalder  mig  aldrig  Sviger- 
fader, undtagen  naar  vi  er  ene.  Ellers  er 
det  „Direktøren".  Maurice  var  opkaldt  efter 
sin  Onkel,  Billedhuggeren  i  Danmark.  Det 
var  en   flink  Dreng,  kan  De  tro." 

„Skal  Komtessen  til  Paris?"  spurgte  Fru 
Toté,  da  hun  lidt  efter  kom  ind  igen  sammen 
med  Mademoiselle  Minet. 

„Til   Boulogne." 

Komtesse  Flory  taler  jo  godt  Fransk,  rig- 
tig godt!  og  dog,"  sagde  Direktør  Toté  og 
saa'  meget  oplivet  ud,  „dog  er  jeg  over- 
bevist om,  at  hun  ikke  forstaar  mig,  naar  jeg 
nu   siger : 

Il  a  tant  plu, 
qu'on  ne  sait  plus. 
qu'el  est  le  jour, 
qu'il  a  plus  plu. 
Mais  c'est  surplus, 
s'il  eut  moins  plu, 
il  est  certain, 
que  9a  m'eut  plus  plu." 

Flory  kunde  se  paa  hans  Ansigt,  at  hun 
vilde  glæde  ham  ved  at  sige,  at  hun  ikke 
forstod  det;  og  det  var  ikke  saa  underlig, 
om  hun  ikke  havde  gjort  det,  for  det  blev 
sagt  i  en  forbavsende,  rasende  Fart.  Til  Fru 
Totés  Fryd,  Direktørens  Henrykkelse  og  Made- 
moiselle Minets  Forargelse  svarede  hun,   at  hun 

kun  vidste,  det  var  noget  om,  at  det  regnede 
for  meget. 

„Det  tænkte  jeg  nok!"  lo  han  henrykt. 
Jeg  har  mange  af  den  Slags  smaa  Ting;  det 
morer  mig  at  samle  paa  dem!" 

Han  tog  en  lille  Bog  op  af  Lommen, 
aabnede  den   og  vedblev  ufortrøden: 

Peter  Piper  picked  a  pack 

of  pickled  pepper! 

Welll   ir  Peter  Piper  picked  a  pack 

of  pickled  pepper, 

where  is  then,  that  pack 

of  pickled  pepper, 

Peter  Piper  picked? 

Naa  saa  Komtessen  forstaar  det  omtrent, 
men  ikke  ganske?    Jeg  har  ogsaa  en  dansk: 

Jeg  har  hørt  sige,  at  du  siger, 

jeg  siger :  jeg  siger,  til  alt.  hvad  jeg  siger ! 

men  den  er  saa  lang ;  vi  maa  hellere  vente 
til  i  Morgen  med  den !  Nu  skal  vi  se  de 
dansende  Dukker!  hvor  er  de  dansende  Duk- 
ker henne?" 

„Vent  dog,  til  vi  har  spist?"  bad  Fru 
Toté. 

„Vent  dog  til  i  Morgen  tidlig!"  sagde 
Mademoiselle  Minet,  der  sad  og  skar  sin 
Appelsin  itu  paa  den  pæne,  men  vanskelige 
Maade,  der  ender  med  at  gøre  Skallen  til  lutter 
nydelige  Egeblade.  „Jeg  er  bange  for,  at 
hun   skal   blive   overtræt!" 

Men  Dukkerne  kom  frem  og  dansede 
uimodstaaelig   morsomt.       Det    bedste    var  dog 

den  gamle  Direktør,  der  fandt  det  saa  in- 
teressant, at  han  næsten  ikke  kunde  holde 
op  igen.  Han  bød  hende  en  Cigaret,  der 
var  en  Atrap  og  indeholdt  en  forgyldt  Saks 
og  en  Blyant,  der  igen  havde  fire  mikroskopiske 
Chokolademus  inden  i  sig.  Derpaa  viste  han 
hende  nogle  Kugler ,  der  altid  rullede  og 
sprang  ,  lod  hende  se  noget,  hun  aldrig 
havde  anet,  der  var  til,  nemlig  det,  man  kal- 
der Kinoptikonsbøger  eller  „levende  Billeder"  , 
forærede  hende  brægende  Gibslam  fra  Dijon, 
og  gav  hende  saa  Lov  til  at  spise.  Fru  Toté 
overlod  hende  til  en  lyseblaa  Jomfru ,  med 
pibet  Kappe  og  struttende  Forklæde,  og  denne 
førte  hende  gennem  en  lille  Gang,  gennem 
smaa  Stuer,  op  ad  en  lille  Trappegang  til  et 
lille  Værelse,  der  lugtede  af  rene  Gardiner. 
Der  var  en  lille  Stol,  en  lille  Servante,  en 
lille  Seng  med  blaa  Sløjfer  og  et  mægtig 
Billede  paa  Væggen,  som  forestillede  Chikagos 
Udstilling  set  i  Fugleperspektiv. 

Videre  den  næste  Dags  Aften  efter  en 
Mængde  Vers,  Dukker  og  godmodige  Løjer, 
videre  med  Nattog  til  Køln.  Videre  i  den 
graa  Morgenstund  fra  Køln  med  Iltog  til  Brys- 
sel,  gennem  Tunneller  i  en  forfærdelig  Støj, 
forbi  Byer  og  bugtede  Floder,  en  halv  Dags 
Rejse  i  Ardennernes  dejlige  Bjerge  under  straa- 
lende  Himmel !  Ny  Billet  i  Bryssel !  frygtelig 
Hastværk !  megen  Træthed,  og  rigelig  Tid ! 
Med  rumlende  Godstog  i  franske  Waggoner! 
videre  og  videre  !  ud  af  Belgien !  ind  i  Fran- 
krig!  ned  til  Grænseftersyn  i  en  bidende  Kulde. 

Op,  naar  det  er  forbi,  op,  naar  der  ringes 
efter  en  halv  Times  Ophold  i  en  mørk  Vente- 
sal i  Selskab  med  drukne,  tyske  Matroser. 
Videre  med  Kufferter,  ingen  kan  lukke ! 
videre,  videre !  Man  tænker  næppe !  Ordene 
gaa  i  Takt  med  Vognenes  uforanderlige, 
regelmæssige  Koncert.  I  Lille  en  Kop  Te, 
der  ikke  bliver  drukket;  videre  i  Timevis! 
videre,  videre!  Forbi  Caiais,  medens  Stormen 
suser  om  Toget.  Hovedet  bliver  tungere 
og  tungere!  Regnen  pisker  ned  !  videre,  videre! 
indtil  man  vaagner  ved  et  voldsomt  Ryk, 
en  djævelsk  Piben,  og  Toget  buldrende  farer 
ind  til  Boulognes  glasoverbyggede  Station. 

„Jeg  kan  ikke  forstaa,  at  ingen  af  Non- 
nerne er  her  for  at  tage  imod  dig.  Det  var 
en  Aftale,  at  den  lukkede  Vogn  skulde  komme 
ved  Stationen  til  Ni-Toget.  Om  syv  Minutter 
gaar  mit  Tog  til  Paris,  og  følger  jeg  dig,  naar 
jeg  ikke  at  komme  med  det.  Det  næste  gaar 
først  i  Morgen  Formiddag!  men  nu  tager  jeg 
en  Vogn  til  dig  og  siger  Besked  om  dine 
Kufferter.  Du  skal  saa  bare  sætte  dig  i  Vog- 
nen og  lade  dig  køre  til  Klostret!  men  er  du 
ængstelig,  skal  jeg  nok   følge  dig." 

„Det  er  jeg  ikke,  Mademoiselle  Minet.  De 
maa  endelig  tage  af  Sted   i   Aften!" 

„Det  tænkte  jeg  nok,  min  egen  Skat ! 
denne  Vej !  man  er  helt  blændet  af  alle  de 
Lys !  om  jeg  begriber  Nonnerne !  men  de  har 
maaske  ikke  faaet  det  Brev,  du  saa  mig 
skrive!      Her   er    kun    Drosker,     men    vi    maa 

tage  een  af  dem !  Sikken  en  dejlig,  frisk  Sø- 
luft !  Pas  paa  din  ny  Ruslæders  Kuffert !  lad 
den  ikke  komme  ud  af  din  Haand !  Farvel, 
min  egen,  lille  Pige!  mit  kære  Barn,  min  lille 
Floy !  nu  maa  du  ikke  græde!  saa  kan  jeg 
ikke  holde  ud  at  gaa  fra  dig." 

„Hvornaar  kommer  De  og  besøger  mig, 
Mademoiselle  ?" 

„Ikke  græde!  ikke  græde!  snart,  Flory! 
meget  snart ;  saa  hurtig,  jeg  kan !  Du  skriver 
to  Ord  i  Morgen  tidlig  paa  Brevkortet,  jeg 
gav  dig.  Du  kan  bare  sige  til  een  af  Pigerne, 
at  det  skal  i  Postkassen.  Navarinpladsen. 
Pensionen  paa  Navarinplads,  Nummer  otte!" 

„Det  ved  jeg  godt.  Frøken!"  sagde  Kusken, 
der  var  meget  tyk  og  meget  velvillig.  Det  er 
mig,  som  kører  for  de  unge  Damer  efter 
Ferien ! " 

„Husk  at  give  ham  gode  Drikkepenge, 
hvis  han  er  flink!   Farvel,   Farvel!" 

„Aa,  Mademoiselle,  Mademoiselle!"  hal- 
kede  Flory. 

„Nu  kører  vi!"  Kusken  satte  Hesten  i 
Bevægelse  og  slog  Knald  med  Pisken. 

„Til  Pensionen!"  raabte  Mademoiselle 
Minet.  Hun  blev  staaende  og  tænkte  under 
mange  Taarer  og  megen  Vinken  paa  den  lille 
Pige,  der  snart  vilde  naa  Klostret  og  være  ene 
mellem  alle  de  fremmede  Mennesker.  Hun 
var  nær  kommen  for  sent.  Da  en  lille,  rask 
Drager  tillod  sig  at  gøre  hende  opmærksom 
derpaa,  blev  hun  meget  vred  og  skændte  over 

de  franske  Togtider,  og  tømte  saa  Resten  af 
sine  Smaapenge  ud  i  Haanden   paa  liam. 

Vognen  kørte  hen  over  en  ujævn  Stenbro, 
gennem  en  bred  Gade  med  elektrisk  Belys- 
ning, over  en  Bro  og  gennem  nogle  Stræder, 
hvor  den  ene  elektriske  Sporvogn  efter  den 
anden  kom  hvæsende.  Saa  gik  det  opad, 
stadig  opad,  forbi  Kirker  og  over  store  Pladser; 
Vognen  gik  næsten  i  Staa  paa  Toppen  af  Bjerg- 
vejen! rutschede  derpaa  pludselig  ned  med  saa- 
dan  en  overraskende,  djævelsk  Fart,  at  Flory 
maatte  klamre  sig  til  den  Ruslæders  for  ikke 
at  falde  paa  Næsen.  Endelig  holdt  de  paa 
en  Plads  med   et  lille  Anlæg  i  Midten. 

„Se  saa!  nu  skulde  jeg  mene,  at  vi  er 
der!"  sagde  den  tykke  Kusk  og  aabnede 
Vogndøren,  „det  er  der  inde!  man  skal  bare 
ringe  paa  Portklokken !  Vær  saa  god,  der  er 
Frøkenens  Kufferter!"  Kusken  skulde  til  at 
krybe  op  paa  Bukken  igen. 

„Men  jeg  kan  ikke  naa!"  udbrød  Flory 
rystende  af  Kulde,  da  hup  den  ene  Gang  efter 
den  anden  havde  staaet  paa  Taaspidserne, 
og  ved  Tilløb  og  Spring  havde  provet  paa  at 
faa  fat  i  den  lange  Klokkestreng. 

„Nu^skal  jeg!  staa,  lille  Bijou !  saadan! 
nu  skal  jeg  prøve,  om  jeg  kan!"  Kusken 
prøvede,  kunde  ikke,  begyndte  at  hoppe  og 
springe,  men  maatte  opgive  det.  ,,Men  hvis  jeg 
maatte  laane  den  lille  Kuffert  der,  saa  kunde 
det  være,  det  lykkedes!" 

.,Endelig  blev  der  ringet!  og  det  saa  vold- 

somt,  at  det  var,  som  skulde  Huset  styrte 
sammen. 

„Det  maa  de  da  kunne  høre!" 

„Det  er  der  ingen  Tvivl  om!  Tak!  mange 
Tak!    God  Nat,   Frøken!" 

Drosken  forsvandt  rumlende  om  Hjørnet. 
Flory  samlede  Slaget  om  sig,  trykkede  Hatten, 
som  Vinden  stadig  truede  med  at  bortføre, 
fast  paa  Hovedet  og  ventede  taalmodig  et  Par 
Minutter. 

Ingen  viste  sig.  Hun  stod  allerede  paa 
Kufferten  for  at  udføre  det  samme  Kunststykke 
som  Kusken,  da  Plankeværkets  Port  blev  aab- 
net  paa  Klem,  langsomt  og  forsigtig,  af  en 
lille  Jomfru  med  et  Lys  i  den  ene  Haand  og 
en  mægtig  Nøgle  dinglende  paa  den  anden 
Haands  Tommeltot.  Pigen  havde  et  formida- 
belt kreppet  Pandehaar  med  mange  Krølle- 
naale,  et  rundt  Ansigt,  Opstoppernæse  og  et 
Par  forundrede,  store,  brune  Øjne,  der  bleve 
endnu  større  og  endnu  mere  forundrede,  da 
hun  fik  Øje  paa  den  rødklædte  Skikkelse 
uden  for. 

„Jeg  er  Flory  Howard!  der  er  blevet 
skrevet  til  Skolen,  at  jeg  kom  i  Aften,  men 
der  var  ingen,  der  hentede  mig.  Det  er  mig, 
der  kommer  fra  København!" 

„Mærkværdigt!"  udbrød  den  forbavsede 
Jomfru,  „det  har  jeg  slet  ikke  hort  Tale 
om.  Det  er  mig,  der  ellers  opvarter  de  unge 
Damer.  Men  det  er  denne  Vej,  Frøken!  forbi 
Lygten,  Frøken !  over  Gaarden,  Frøken !  opad 
Trappen!" 

Den  forbavsede  Jomfru  bad  Flory  om  at 
tage  Plads  i  en  Slags  Forstue.  Hun  rykkede 
en  Stol  frem  til  hende,  stillede  Kufferterne 
omkring  hende,  sagde,  at  hun  vilde  sige  det  til 
Frøkenen,  og  overlod  hende  saa  til  sine  egne 
Betragtninger. 

Forstuen  var  et  stort,  halvmørkt  Rum,  saa 
tomt  og  uhyggeligt,  at  det  ikke  skulde  bidrage 
til  at  gøre  Betragtningerne  meget  lyse.  Paa  de 
tre  Vægge  var  der  malet  Landkort  i  grimme, 
mørke  Farver.  England  var  sort,  Frankrig 
brunt  og  Danmark  mørkegrønt.  Hun  sad  en 
Tid  og  studerede  den  lange  Afstand  mellem 
de  to  Riger.  Paa  den  fjerde  Væg  hang  to 
gruopvækkende  Olietryk!  paa  det  ene  læ- 
nede en  grim  Dreng  med  sort  Baret  og  blaa 
Snørestøvler  sig  til  en  klodset  Hyrdehund. 
Paa  det  andet  sad  en  lille  Pige  med  Krum- 
kam og  Langsjal  ved  Siden  af  en  blegrød 
Mynde. 

Ligesom  F'lory  havde  set  sig  mæt  paa 
disse  fornøjelige  Kunstværker,  blev  en  Dør 
aabnet  paa  Klem,  og  en  Masse  Pigehoveder 
kiggede  nysgerrig  ud,  skønt  der  samtidig  lød 
en  vred  Lærerindestemme.  Den  kunde  ligesaa 
godt  have  tiet  I  Hovederne  bleve  i  Døraabningen, 
indtil  fire,  høje  Damer,  højtidelige  og  maje- 
stætiske, marscherede  ud  til  hende  og  slqge  Kreds 
om  hendes  Stol. 

Da  de  havde  set  saa  længe  paa  hende, 
som  det  behøvedes  for  at  opdage,  at  hun  saa' 
fin  ud,  havde  et  kønt,  træt,  lille  Ansigt,  smukke 
Krolier,    et    højrødt    Rejseslag    og    en    hojrod 


123 


Hat  med  Piber,  tog  den  Frøken,  der  saa  ældst 
og  værst  ud.  Ordet.  Hun  havde  „Lærerinde" 
sl<revet  paa  Panden  og  „Strenghed"  skrevet 
paa  Munden. 

„Hvor  skal  De  hen?" 

„Det  maa  vist  være  en  Fejltagelse !"  stam- 
mede  Flory,    „jeg  skulde   til   en  Klosterskole!" 

„Hvilket  Kloster?  der  er  saa  mange  Klostre 
i  Frankrig."  Den  ældste  Frøken  kunde  ikke 
have  set  strengere  ud,  hvis  een  af  hendes 
Elever  havde  sagt,  at  Tyrkiet  var  Hoved- 
staden  i   Rusland. 

„Maria  Venindernes  Kloster!"  svarede 
Flory  rødmende  og  forvirret.  „Det  blev  sagt 
til  Kusken,  der  kørte  mig  hertil,  at  jeg  skulde 
til  Nummer  otte  paa  Navarinplads  ! " 

„Men  dette  er  Nummer  otte  paa  Navarin- 
pladsen!"   udbrød  den  næste  Frøken. 

„Men  nu  er  der  i  Boulogne  to  Navarin- 
pladser !  den  store  og  den  lille ! "  forklarede 
Nummer  tre,  der  havde  Huglænder  og  smaa 
Øjne.      „Dette  er  den  lille." 

„Men  vi  aner  ikke,  hvor  „Maria  Venindernes 
Kloster"  ligger!  vi  aner  det  ikke!"  sagde  den 
Frøken,  der  først  havde  talt. 

„  Vi  aner  det  ikke ! "  forsikrede  de  andre, 
der  maaske  heller  ikke  vidste  andet,  end  at 
„Venindernes  Kloster"  gemte  en  Mængde  vel- 
havende, fornemme  Pigebørn,  som  de  gerne 
vilde  have  haft  hos  dem. 

„Hvad  skal  jeg  gøre,  jeg  forstaar  det 
ikke!"    klagede  Flory.     Jeg  ved   nok,  at  det  er 

Nummer  otte,  men  nu  er  det  sent,  og  jeg 
finder  det  aldrig!" 

„Det  eneste,  man  kunde  gøre!"  sagde  den 
fjerde  Frøken,  der  var  den  yngste  og  pæneste 
og  derfor  kunde  tillade  sig  saadanne  smaa 
Ungdommeligheder  som  et  venligt  Smil  og  en 
blid  Stemme,  „det  var  at  kalde  paa  Helene 
Mellier.      Hendes  Fader   — " 

„General  Mellier!"    faldt  de  tre  andre  ind. 

„Har  i  mange  Aar  boet  lige  derved!  hun 
kunde  maaske  sige  det ! " 

De  andre  gave  deres  Samtykke.  Helene 
blev  kaldt  ind,  og  kom  i  en  Fart,  som  var 
hun  skudt  ud  af  en  Kanon,  eller  som  havde 
hun  staaet  og  lyttet  ved   Døren. 

„Klostret  kan  man  nemt  finde!  det  er  en 
meget  stor,  hvid  Bygning!"  fortalte  hun, 
„Porten  er  hvidlakeret,  og  der  er  malet  et 
forgyldt  Kors  uden  paa  den !  Det  ligger  lige 
foran  Thiersgade,  naar  man  drejer  gennem 
Lampegaden.  Man  ser  det  straks!  det  er 
det  allerfineste  Hus  paa  den  store  Navarin- 
plads!" 

Helene  faldt  i  Unaade,  uden  at  hun  anede 
hvorfor,  og  blev  i  en  Fart  sendt  ind  i  Skole- 
stuen med  Paamindelse  om  ikke  en  anden  Gang 
at  være  næsvis.  Dyirette,  det  hed  den  yngste 
Frøken,  kaldte  paa  den  forbavsede  Jomfru, 
hvis  Øjne  ikke  kunde  blive  større,  end  de  bleve, 
da  hun  fik  at  vide,  at  hun  skulde  tage  Kuf- 
ferterne og   folge  den  unge  Dame. 

Den  unge  Dame  gjorde  tusinde  Undskyld- 
ninger  og    takkede    ydmyg    for    Gæstfriheden. 

Frøkenen  med  Hugtænderne  lyste  for  dem  fra 
Trappen !  over  Gaarden  og  ud  paa  Gaden 
igen. 

Der  faldt  en  fin,  tæt  Støvregn,  der  tilslø- 
rede Lygternes  Skin  og  fyldte  Luften  med  en 
klam  Taage.  Den  satte  sig  tæt  i  smaa  Perler 
paa  Ansigtet  og  i  Øjenhaarene.  Den  nedslog 
fuldstændig  den  Smule  Mod,  som  Flory  endnu 
sad  inde  med;  og  den  unge  Dame,  som  den 
forbavsede  Jomfru  afleverede  hos  de  to  Portner- 
nonner i  „Venindernes  Kloster",  var  en  lille, 
forkommen  Pige  med  trætte  Fødder,  Taarer  i 
Øjnene  og  sviende,  iskolde  Fingerspidser. 


NIENDE  KAPITEL. 
KLOSTRETS  NONNER  OG  ELEVER. 


„Det  gør  mig  ondt,  men  jeg  har  ikke  faaet 
Brevet  fra  Hamborg!"  sagde  den  gulblege 
Nonne,  Søster  Marie-Philoméne,  der  kom  ned 
til  Flory  i  Talestuen.  Stemmen  var  haard  og 
klang  som  Metal.  Øjnene  saa'  frem,  under- 
søgende og  sorte,  under  det  hvide  Pandebind. 
„For  nogen  Tid  siden  hørte  vi  fra  Danmark! 
Vognen  var  ved  Stationen  i  Lørdags,  i  Tirs- 
dags og  i  Onsdags!"  Søster  Marie-Philoméne 
rystede  paa  Hovedet,  og  Flory  rystede  paa 
Hovedet.  Men  det  kom  der  ingen  Forklaring 
ud  af.  De  anede  ikke,  at  Mademoiselle  Minets 
Svigerfader,  den  rare  Direktør  Toté,  endnu  gik 
om   med  Brevet  i  Lommen. 

^Dine  Kammerater  ere  naturligvis  i  Seng! 
du  kommer  til  at  gaa  i  næstældste  Klasse. 
Ottende  Klasse  er  en  meget  urolig  Klasse! 
lutter  urolige  Hoveder  i  ottende  Klasse!  der 
er  næsten  hver  Dag  Klage  over  een  eller  anden 
af  dem!" 

Søster  Marie-Philoméne  saa'  paa  Flory,  som 

om  hun  vilde  sige,  at  der  vist  ikke  var  Tvivl 
om,  at  der  ogsaa  vilde  blive  klaget  over  hende. 

„Nu  i  Aften  kommer  du  ikke  til  at  ligge 
paa  Sovesalen,  men  inde  ved  Siden  af  i  et 
Værelse,  hvor  vi  spærrer  de  Pigebørn  inde,  der 
ikke  vil  makke  Ret.  Sluk  Gassen,  Søster  St. 
Vincent !  og  sig  til  Søster  Alice-Marie,  at  hun 
skal  bringe  Kufferterne  op!" 

Trip !  Trap !  ovenpaa  ad  en  bred  Egetræs- 
trappe med  forgyldte  Basunengle.  Trip  !  Trap ! 
gennem  Gange  med  en  Masse  brogede  Ma- 
donnaer og  blege  Helgeninder !  Trip !  Trap ! 
op  bagved  Søster  Marie-Philoméne,  som  gik  med 
Lyset,  ind  i  et  lille,  rent,  koldt  Værelse  med 
hvidt,  skuret  Gulv,  hvid  Kappe  over  et  smaa- 
rudet  Vindue,  kridhvide  Stole  og  en  mægtig, 
høj  Seng  med  et  kridhvidt  Tæppe,  hvor  al 
Verdens  Paver  og  Helgener  vare  indvævede  i 
rødt. 

„Hvad   vil   du   have   at  spise?" 

„Tak,   ingenting." 

„Men  noget  skal  du  have!  Vil  du  have 
Suppe,  Kød  eller  Kartofler!  hvad  plejer  du  at 
faa?" 

„Te!   rpen   jeg  trænger  ikke  til   noget!" 

„Du  forstod  mig  vist  ikke!  Du  skal 
spise!  er  du  altid  saa  barnagtig  og  ufornuftig?" 
Flory  blev  rød,  saa'  ængstelig  op  paa  Søster 
Marie-Philoméne  og  fra  hende  ned  i  Gulvet. 

„Gaa  nu  i  Seng?  naar  du  er  færdig,  kom- 
mer jeg  igen!"  Hun  tændte  en  mikroskopisk 
Natlampe  og  gik  sin  Vej. 

Flory  adlød  rystende  af  Kulde.      Hun  var 


128 


for  træt  til  at  flette  Haaret;  hun  krøb  op  i 
den  høje  Seng  og  laa  stille  og  saa'  sig  om  i 
Værelset.  Alt  det  hvide  blændede  hendes 
Øjne!  alt  derinde  skiftede  Farvel  Gardinerne 
rødmede,  og  de  smaa  Helgener  bleve  blaa. 

To  Minutter  efter  sov  hun  uden  Drømme. 

„Jesus,  min  Kærlighed!"  sagde  den  kær- 
ligste Stemme  ved  Siden  af  hende,  „er  det 
den  lille  Pige,  der  skal  være  saa  slem?  hun 
er  træt,  det  Skind,  men  det  e  r  et  godt  Barn, 
det  kan  jeg  se ! " 

„Skinnet  bedrager,  Søster  St.  Esprit !  Skin- 
net bedrager!  der  er  vist  uheldigvis  ingen  Tvivl 
om,  at  hun  er  vanskelig!  hun  gjorde  straks 
Ophævelser,  da  jeg  sagde,  hun  skulde  have 
noget  at  spise.  Hvordan  skal  det  gaa  med 
hende  i  ottende  Klasse?" 

„Det  gaar  nok.  Søster  Marie-Philoméne ! 
jeg  kan  se,  at  det  er  et  artigt  Pigebarn  !  Gaa 
kun  ned  i  Kapellet,  saa  skal  jeg  sørge  for 
hende!   naar  hun  har  spist,  kommer  jeg." 

„Ja,  saa  gaar  jeg!" 

„Sover  du,  mit  lille  Barn?" 

Flory  blev  ganske  »vaagen  og  aabnede 
Øjnene.  Hun  saa  det  mildeste,  Gammelkone- 
Ansigt  med  blanke,  røde  Kinder  saa  friske  som 
Vinteræbler,  en  furet  Pande  og  et  Par  kærlige 
graa  Øjne,  saa  klare,  som  havde  de  aldrig 
grædt,  eller  som  havde  de  grædt  for  meget. 
Søster  St.  Esprit  havde  smaa  Hænder  og  en 
lille,  rund,  trivelig  Skikkelse  i  den  sorte,  folde- 
rige, kuttelignende  Dragt.  Den  blev  holdt  sam- 
men om  Livet  med  en  tyk  Snor,  hvortil  Rosen- 

kransen  var  fæstet.  Hvidt  Pandebind,  hvid 
Smække,  et  sort  Slør  ned  ad  Ryggen  og  bløde 
Brunels  Støvler  uden   Hæle. 

Søster  St.  Esprit  smilede,  og  Flory  smi- 
lede !  hvor  kunde  man  andet,  naar  man  saa' 
op  i  saadan  et  sødt,  gammelt  Ansigt?  Søster 
St.  Esprit  kyssede  hende  paa  begge  Kinder, 
stablede  Puderne  op  bag  hendes  Ryg,  bredte  en 
Serviet,  der  var  lige  saa  blændende  hvid  som 
det  øvrige  hvide  i  Stuen,  ud  foran  hende  paa 
de  smaa  Helgener,  og  satte  sig  ved  Siden  af 
hende,  medens  hun   drak  Te. 

„Og  saadan  en  lille  Pige  har  rejst  den 
lange  Vej !  saa  lang  en  Vej  midt  om  Vinteren!" 
sagde  Søster  St.  Esprit,  medens  alle  Rynkerne 
i  Panden  bævede  af  Medfølelse.  „Danmark 
ligger  saa  langt  mod  Nord!  der  er  mange  Is- 
bjørne, ikke  sandt?" 

„Nej,  Søster  St.  Esprit!  kun  i  Zoologisk 
Have.« 

„Saa?  det  tænkte  jeg  mig!  men  du  har  jo 
en  lille,  rød  Hue  og  Spænder?  og  i  Danmark 
kører  du  vel  med  Rensdyr  paa  Snemarkerne 
mellem  Bjergene,  ikke  sandt?"  Søster  St. 
Esprit  forestillede  sig  i  Tankerne,  at  det  var  en 
Laplænderinde,  hun  havde  foran  sig,  og  hun 
blev  meget  forbavset,  da  Flory  fortalte  hende, 
at  i  Danmark  gik  det  til  omtrent  som  i 
Frankrig. 

„Nu  i  Morgen  maa  du  gerne  sove  længe, 
mit  lille  Barn !  det  sagde  Klasselærerinden,  Sø- 
ster Marie-Philoméne.  Jeg  er  din  Spillelærer- 
Komtesse  Flory.  9 

inde!  naa  du  kan  spille?  et  lille  Stykke  Suk- 
ker til?" 

„Nej  Tak!  Søster  St.   Esprit." 

„Men  saa  lægger  jeg  lidt  her  paa  denne 
Tallerken ;  det  er  saa  rart  at  have  det  til 
Natten,  naar  man  ikke  kan  sove!  hvor  gam- 
mel er  saa  din  3'ngste  Søster?" 

„Fire  Aar;  hun  fylder  snart  fem!"  Flory 
fik  Taarer  i  Øjnene  og  Teen  i  den  gale  Hals, 
og  efter  at  Nonnen  med  den  største  Velvilje 
og  største  Medfølelse  havde  banket  hende  i 
Ryggen,  flyttede  hun  Natlampen  fra  Bordet 
hen  paa  Kommoden,  hvor  den  generede  ganske 
forfærdelig  og  skar  i  Øjnene;  hun  gjorde  mange 
andre  velmente  Ting,  aabnede  Døren,  vendte 
endnu  en  Gang  tilbage  til  Sengen  og  sagde 
hviskende,  for  Døren  stod  aaben:  „Fanger 
man   Tigre  i  Danmark?" 

„Nej!    nej!« 

„God  Nat!  er  der  noget  i  Vejen,  saa  spørg 
kun  efter  Søster  St.   Esprit,   mit  lille  Barn." 

Hun  lukkede  Døren  sagte  og  forsigtig. 
Lidt  efter  lidt  døde  hendes  lette  Skridt  bort 
i  Gangene. 

Det  var  en  ængstelig,  lille  Pige,  der  den 
næste  Morgen  gik  ned  ad  Trappen  for  at  finde 
ottende  Klasses  Skolestue!  det  var  en  træt, 
lille  Pige,  der  bankede  paa  en  Mængde  Døre 
til  forkerte  Skolestuer!  en  usikker  Haand,  der 
aabnede  dem,  medens  den  travle  Summen  veg 
Pladsen  for  en   forventningsfuld  Tavshed. 

„Jeg  vilde  gerne  finde  ottende  Klasses 
vSkolestue?" 

„Paa  første  Sal  til  højre,  anden  Dør  paa 
venstre   Haand." 

Flory  takkede  og  lukkede  sagte  Døren. 
Støjen  brød  igen  løs.  Hun  var  paa  Vejen 
derop,  da  hun  pludselig  hørte  en  Stemme 
sige: 

„Halløj,   du   lille!   hvor  skal   du   hen?" 

Hun  saa'  forundret  op  og  fik  Øje  paa  en 
høj,  ung  Dame  i  sort  Fløjlskjole,  med  et  Par 
store,  blaa  Briller,  satte  fast  bag  et  Par 
smaa  Øren,  og  med  et  uhyre  fornøjelig  An- 
sigt. Hun  kom  farende  ned  med  en  Bunke 
sorte  Bøger  under  Armen. 

„Til  ottende  Klasse!"  Flory  var  ikke  saa 
lidt  imponeret  af  den  bebrillede,  der  stirrede 
vedvarende  og  udholdende  paa  hende  paa  en 
mere  generende   end  velopdragen   Maade. 

„Er  det  mine  Briller,  du  ikke  kan  glemme? 
saa  kan  jeg  godt  tage  dem  af!"  Hun  aaben- 
barede  et  Par  runde,  brune  Øjne,  sprang  ned 
til    Flory,   kyssede  hende  og  sagde: 

„Det  er  naturligvis  dig,  der  har  det  svære 
Navn  og  kommer  fra  Danmark.  Søster  St. 
Esprit  sagde,  at  du  var  bedrøvet,  og  at  vi 
skulde  være  gode  imod  dig." 

„Bare  vi  skulde  gaa  sammen!" 

Den  bebrillede  var  meget  uceremoniel  og 
meget  rar;  man  kunde  ikke  lade  være  med 
at   holde  af  hende. 

„Det  skal  vi  ogsaa !  Min  Klasse  er  for- 
færdelig rar  og  doven.  Søstrene  siger,  at  den 
er  berømt  i  hele  Frankrig !  vil  du  vide,  hvad 
jeg  hedder?    Hortense  de  Signorio.     Jeg  kom- 

mer  fra  Korsika,  der  ejer  jeg  tre  Godser.  Jeg 
har  ingen  Forældre,  kun  en  gammel,  rar  Bedste- 
moder i  Avignon.  Nu  bo'r  jeg  altid  her  i 
Klostret.  Hvorfor  er  du  kommen  her?  du  kan 
jo  tale  Fransk?  naa,  vil  du  ikke  sige  det, 
saa  gør  det  ikke  noget !  kom ! " 

„Hvor  gammel  er  De?" 

„Du!  vi  maa  ikke  sige  De  til  hinanden! 
Jeg  er  femten  Aar!  der  er  det!  tys!"  Den 
bebrillede  aabnede  Døren  og  puffede  Flory 
ind! 

En  Masse  mørke  Hoveder,  en  Masse  lyse 
Hoveder!  en  Masse  nysgerrige  Smaapiger  i 
sorte  Forklæder  og  stive  Kraver. 

Stuen  var  dyb  og  meget  stor !  Væggene 
mørke;  midt  paa  den  ene  var  der  en  aaben, 
engelsk  Kamin  med  en  døende  Ild.  Lige  over 
for  hang  et  legemstort  Krucifiks,  malet  i  grelle 
Farver.  Tornekronen  var  presset  ned  over  en 
bleg  Pande.  Uhyggelige  Blodsdraaber  randt 
over  det  forpinte,  smertelig  fortrukne  An- 
sigt. Paa  den  anden  Side  løftede  en  yndefuld 
Jomfru  Maria  modfalden*  Øjnene  mod  det 
buede,  kalkede  Loft.  Guldstjerner  blinkede 
paa  den  hvide  Kjortel.  Brogede  Stene  lyste  i 
den  gyldne  Krone  og  i  de  himmelblaa  Liv- 
baand,  der  flagrede  ned  paa  Jordkuglen,  hvor- 
paa  hun  traadte.  Hun  var  omgivet  af  Billeder  af 
sig  selv.  Billeder,  hvor  hun  var  Nonne,  Dron- 
ning, Moder  og  Hustru,  hang  om  Figuren.  Over 
den,  under  den  og  paa  alle  Sider  var  der 
anbragt    Hylder,    hvor    røde,    gyldne,    blaa   og 

grønne  Tøjliljer  stode  og  samlede  Støv  i  for- 
sølvede Krukker. 

Søster  Marie-Philoméne  sad  alvorlig  og  sort 
paa  det  sorte  Kateter  og  stirrede  ned  paa  de 
urolige  Hoveder,  der  ikke  kunde  faa  Øjnene 
fra  Flory. 

„Se  her,  Søster  Marie-Philoméne ! "  Hor- 
tense  talte  meget  højt  og  lod  i  det  hele  taget 
til  at  være  meget  dristig.  „Jeg  mødte  hende 
paa  Trappen;  hun  lob  rundt  og  kunde  ikke 
finde  os." 

„Søster  St.  Camille  skulde  gaa  op  og  hente 
dig  Klokken  ti,  men  du  er  nok  vaagnet,  før- 
end vi  tænkte!  Hortense!  giv  Flory  en  Stol! 
hun  skal  sidde  ved  Pulten  ved  Vinduet.  Du 
kan  sagtens  følge  med  de  andre  herinde,  da 
du  saa  mange  Aar  har  faaet  fransk  Under- 
visning. Kom  op  til  mig !  saa  skal  jeg  give 
dig  Arbejde." 

Flory  adlød  med  blussende  Kinder!  hun 
fik  nogle  Bøger  og  nogle  gode  Raad,  blev 
sendt  tilbage  til  sin  Plads  og  forsøgte  derpaa 
at  faa  Interesse  for  noget  vanskeligt  i  en  gul 
Grammatik. 

Nu  var  Margaret  ogsaa  i  Skole,  og  Daisy 
legede  i  Barnestuen.  Eller  hun  spadserede 
med  Fråulein!  længtes  hun  efter  hende?  græd 
hun  mon  en  Gang  imellem,  fordi  Flory  ikke 
var  hjemme.  Papa  arbejdede.  Naar  fik  hun 
Brev   fra  ham? 

„Flory!   du   bestiller  ikke   noget!" 

Hun  fo'r  sammen  og  skrev  igen,  indtil 
hun  saa    bestemt   syntes,    at    der    var    nogen, 

der  bagfra  trak  hende  i  Kjolen.  Men  det  var 
der  ikke!  det  maatte  være  en  ren  Fejltagelse! 
ingen  af  de  smaa  Piger,  der  sade  bag  ved 
hende  og  skreve  saa  artige,  kunde  have  tænkt 
paa  det.  De  vare  kun  optagne  af  uregel- 
mæssige Verber  og  slemme  Homonymer. 
Men  da  hun  saa  lidt  skuffet  tog  sin  Pen,  var 
der  een  af  dem,  der  saa'  op  og  smilede,  for- 
sigtig, en  Smule  ængstelig,  som  naar  man 
ikke  er  gan.ske  sikker  paa  sine  Folk.  Flory 
smilede,  og  det  Smil  smittede.  Det  ene  Hoved 
løftedes  efter  det  andet,  det  ene  Ansigt  efter 
det  andet  lo.  Og  da  Isen  først  var  brudt, 
blev  man  ikke  staaende  ved  det  alene.  Der 
var  en  lille  Pige  med  kulsort  Haar  og  sorte 
Øjne,  som  begyndte  at  lave  frygtelige  Ansigter 
og  svinge  med  Penneskaftet,  for  at  faa  hende 
til  at  forstaa  noget,  som  det  imidlertid  var 
umuligt  at  forstaa,  fordi  hun  sad  saa  langt 
tilbage,  og  fordi  hun  hele  Tiden  lo  og  gemte 
sig  for  Nonnen.  Der  var  en  køn,  ung  Dame 
med  kruset  Haar  og  blaaøjne;  hun  hviskede 
noget,  som  Flory  var  lig«  ved  at  kunne  høre, 
da  Søster  Marie-Philoméne  i  det  samme  slog 
tre  Slag  i  Pulten  med  en  lang,  sort  Lineal, 
hvorpaa  de  alle  rejste  sig,  korsede  sig,  knæ- 
lede, korsede  sig  igen,  sagde  Amen,  Amen  !  og 
Bønhor  os !  et  halvthundrede  Gange,  begyndte 
forfra,  korsede  sig  igen,  og  vare  færdige  med 
een  Formiddagsbøn.  Saa  tog  den  tilstedende 
Klasse  fat,  saa  det  rungede !  den  næste  og 
den  næste,  indtil  hele  Skolen  var  færdig,  og 
atter   kunde   begynde   paa   Lærdommen. 

Søster  Marie-Philoméne  blev  afløst  af  en 
lille,  tysk  Nonne,  der  underviste  i  Tysk,  og 
den  lille,  tyske  Nonne  blev  afløst  af  en  gam- 
mel, streng,  engelsk  Nonne,  der  underviste  i 
Engelsk.  Langsomt,  langsomt  sneglede  For- 
middagen sig  hen,  under  Læsning,  Lektier, 
Latter  og  Graad,  Skænden  og  Pennenes  Skrat- 
ten hen  over  Papiret,  indtil  „Angelus'"  dybe 
Slag  og  kimende  Ringen  bragte  en  ny  Bøn  og 
Middagsmad. 

Ned  ad  en  sneglet  Vindeltrappe  tre  og  tre 
sammen.  Flory  i  Følge  med  den  bebrillede 
Korsikanerinde  og  den  lille  Pige  med  det  sorte 
Haar  og  de  sorte  Øjne.  Samme  sortøjedes 
egentlige  Navn  var  Eugénie  Martel,  men,  da 
hun  i  Reglen  levede  i  Strid  med  Nonnerne, 
kaldte  de  hende  næsten  altid  „la  vilaine"  ;  og 
det  Navn  gik  hun  som  oftest  under  ogsaa 
blandt   Kammeraterne. 

Gennem  en  glasoverbj^gget  Gang  ned  i 
Spisesalen,  der  laa  i  Klostrets  længst  bortlig- 
gende  Del. 

Da  de  kom  ned,  stod  Døren  til  Nonnernes 
Spisesal  aaben.  De  sade  tæt  sammen  under 
en  mægtig,  broget  Rude,  hvor  den  hellige  An- 
tonius i  mange,  mange  Aar  havde  uddelt  smaa, 
runde  Brod  til  Sværme  af  fattige  Kvinder  og 
Børn. 

Søster  Marie-Philoméne  præsiderede  ved 
sin  Klasses  lange  Bord,  de  øvrige  Klasse- 
lærerinder ved  deres.  Appetiten  blev  skærpet 
ved  en  lang  Bordbøn,  hvorpaa  man  med  for- 
sulten   Kraft    tog    fat    paa    Suppen,     som     fire, 

fem  Tjenestepiger  i  sorte  Lærredskjoler  og 
stivede,  hvide  Forklæder,  imidlertid  havde 
øst  op. 

„Gud,  hvor  er  jeg  sulten!"  hviskede  den 
slemme  Eugénie  leende,  „men  det  er  ikke  saa 
underligt,  naar  man  ikke  har  faaet  noget 
siden  syv!" 

„Eugénie  Martel!"  Søster  Marie-Philoméne 
saa  ud,  som  om  hun  vilde  sluge  hende,  og 
Eugénie  Martels  mørke  Hoved  bøjedes  eet 
Sekund. 

„Hi,   hi!« 

„Fryser  du,  Flory?"  spurgte  en  lille,  grin- 
agtig Pige  med  gult,  purret  Haar,  Opstopper- 
næse, stor  Mund  og  et  fikst  Ydre. 

„Ganske  forfærdelig!" 

„Det  er,  fordi  her  er  Stengulv!  men  det 
er  der  altid  i  Spisesalene  i  Klostrene!" 

„Uh,  dit  lykkelige  Pigebarn!"  sagde  Hor- 
tense   de  Signorio,    „du   kan  sagtens!" 

„Jeg?"  spurgte  Flory  forundret.  Hun  følte 
sig  som  det  mest  ulykkelige  Pigebarn  paa  hele 
Jorden.  ^ 

„Du  skal  ud  at  spasere  hver  Dag!" 

„Det  har  jeg  altid   været  vant  til!" 

„Men  det  gør  vi  ikke.  Vi  kommer  ud  at 
gaa  om  Tirsdagen  og  om  Torsdagen  og  om 
Søndagen !  saa  er  det  altid  den  samme  Vej 
ned  til  Strandpromenaden,  og  den  kender  vi 
ud  og  ind.  Du  skal  med  os,  naar  vi  spa- 
serer; de  andre  Dage,  skal  du  gaa  med  Frø- 
ken Eudeline,  der  er  Lærerinde  i  Dans  og 
Plastik.      Gid,   det  var  mig." 

„Søsteren  sagde,  jeg  skulde  være  tilbage 
til  tre!" 

„Saa  slipper  du  da  for  noget!  Vi  andre 
skal  i  Skole  til  fem,  og  vi  begynder  lige  efter 
Middagsfrikvarteret ! " 

„Hortense  de  Signorio!"  kaldte  Søster 
Marie-Philoméne;  „du  og  Flory  taler  hele 
Tiden.  Se  paa  niende  Klasse,  den  sidder  pænt 
stille  og  tier." 

Hortense  vendte  sig  om  og  skar  Ansigter 
af  niende  Klasse,  der  talte  en  Snes  unge, 
seksten — syttenaarige  Damer,  der  alle  søgte  at 
gøre  det  mest  mulige  ud  af  deres  Haar,  og, 
naar  de  kunde  komme  til  det,  prydede  de 
reglementerede,  sorte  Dragter  med  nogle  højst 
ureglementerede  Sløjfer,  der  vare  meget  brogede 
og  meget  moderne  og  vare  Genstand  for  Non- 
nernes skrappeste  Forfølgelse,  de  fleste  Elevers 
Misundelse  og  Hortenses   dybeste   Foragt. 

„Naa,  lille  Barn,  hvordan  synes  du  saa 
om  Klostret?"  Søster  St.  Esprit  holdt  Flory 
tilbage,  medens  de  andre  styrtede  ud  af  Spise- 
salen, der  stod  tom  og  uhyggelig  med  Voks- 
dug paa  Bordene  i  Stedet  for  Duge,  brugte 
Tallerkener  i  Stabler  og  halvtomme  Vin- 
flasker. 

„Tak,   godt!" 

„Det  kunde  jeg  nok  tænke!  er  der  nogen, 
du  har  sluttet   dig  til?" 

„Der  er  en  stor  Pige,  der  hedder  Hortense, 
hun  er  saa  rar  imod  mig !  hende  holder  jeg 
af." 

„Naa  ja  I   den   lille  Hertuginde  fra  Korsika! 

det  er  ogsaa  en  god  lille  en,  men  en  Spilop- 
mager! den  værste  Spilopmager,  man  kan 
tænke  sig.  Hun  havde  saa  svært  ved  at  vænne 
sig  til  at  være  stille.  I  Begyndelsen  var  der 
Graad  og  Tænders  Gnidsel,  naar  hun  ikke 
kunde  springe  og  danse,  som  hun  selv  vilde. 
Faa  hende  til  at  fortælle  dig  lidt  om  Korsika ! 
hun  er  saa  fuld  af  Ideer  om  Hævn  og  onde 
Øjne  og  Vendetta!"  Søster  St.  Esprit  fjernede 
sig,  efter  at  hun  havde  bedt  Nonnen  paa  Lege- 
pladsen om  at  tage  sig  lidt  af  Flory.  „Det 
gaar  nok  altsammen!" 

Det  mente  Flory  ogsaa  med  et  lille,  be- 
drøvet Smil. 

„Søster  Marie-Philoméne  vil  tale  med  dig!'' 
sagde  Hortense.  „Du  skal  naturligvis  spa- 
sere !  hils  Gaderne  fra  mig,  og  sig,  jeg  kom- 
mer paa  Søndag,  hvis  der  ikke  er  noget  i 
Vejen.      Skynd   dig!" 

Flory  løb  hen  til  Nonnen,  der  stod  og 
talte  med  en  ældre  Dame,  der  var  meget  ven- 
lig og  sagde,  hun  glædede  sig  til  at  lære  hende 
at  kende,  at  hun  holdt  ^aa  meget  af  Børn, 
og,  at  det  var  bedst,  hun  nu  gjorde  sig  i 
Stand  til  at  spasere.  Og  medens  F"roken 
Eudeline  vendte  sig  til  Søster  Marie-Philomene, 
dristede   Flory  sig  til  at  se  paa   hende. 

Mademoiselle  Kudeline  havde  en  lav 
Pande,  graat,  glatkæmmet  Haar,  der  endnu 
havde  et  lidt  rodlig  Skær.  Hun  havde  en 
stor,  bævende  Næse,  brune  Knappenaalsøjne 
uden  Omgivelser.  Hævede  Streger,  hvor  Øjen- 
brynene   skulde     have     siddet.      Hængekinder, 

store  Hænder,  store  Fødder,  ranglet  Skikkelse 
og  en  lille  Capothat  med  Glaskirsebær,  der 
klinkede  med  hinanden.  Frøken  Eudeline  kunde 
faa  en  Verdensdame  til  at  gaa  fra  Koncep- 
terne, endsige  Flory,  der  ikke  kunde  lade  være 
med  at  skotte  lidt  ængstelig  til  hende,  da  de 
ti  Minutter  senere  i  hastigt  Tempo  vandrede 
op  ad  en  af  Boulognes  stejle  Gader,  medens 
hun  uafbrudt  udpegede  Byens  Seværdigheder 
for  hende. 

„Der  til  højre  mellem  Træerne  ligger  Raad- 
huset!  Kan  du  se,  der  har  vi  Domkirken? 
den  skal  jeg  nok  vise  dig,  naar  det  en  Dag 
er  klart  i  Vejret.  Folk  taler  altid  saa  meget 
om  Notre-Dame  i  Paris,  men  denne  her  er 
ligesaa  smuk,  naar  man  kommer  ind.  Nu 
gaar  vi  op  paa  Volden !  derfra  har  man  saa- 
dan  en  dejlig  Udsigt  over  Havet.  Helt  der 
nede  ligger  Ursulinerindernes  Kloster.  Det  er 
saa  stort,  et  helt  lille  Kvarter  i  Byen.  Der  er 
altid  Masser  af  Elever  i  deres  Klostre,  mest 
Handelstandens  Børn.  Kosten  er  fortrinlig, 
næsten  lige  saa  god  som  den  hos  Jesuiterne. 
Den  Vej  fører  ned  til  Strandpromenaden. 
Skal  vi  gaa  ned  til  Havet?" 

Flory  vilde  lige  saa  gerne  det  ene  som 
det  andet,  og  saa  gik  det  ned  ad  en  Bakke, 
der  var  saa  stejl  som  et  Bræt,  naar  man 
saa  den   nedenfra. 

„Kan  du  se  de  Piger,  Fiskerpigerne,  der 
gaa  der  med  de  pibede,  viftende  Hovedtøjer 
og  Guldørenringene  hængende  ned  paa  Kjole- 
livet? De  er  altid  pyntelige,   men  om  Lørdagen, 

naar  de  skal  til  Bryllup  og  i  Procession,  er 
der  ingen   Ende  paa   Stadsen!" 

„Er  der  mange  Processioner?" 

„I  August  er  der  en  Mængde!  Hele  Byen 
er  med  !  alle  Klostrene  er  pyntede,  Munkene 
og  Nonnerne  gaar  og  synger,  og  Børn  strøV 
Blomster  og  Grene  paa  Gaderne.  Alle  er 
med!" 

„Skal  jeg  mon  ogsaa?"  Flory  blev  helt 
oplivet  ved  Tanken,  og  saa'  sig  allerede  gaa 
og  vifte  med   Palmer  og  Faner. 

„Det  kommer  an  paa  dine  Forældre!  du 
er  Protestant  og  kommer  vel  næppe  med. 
Men  ellers  er  alle  „Maria  Venindernes"  Elever 
der.  Da  jeg  var  ung,  var  jeg  en  Gang  ud- 
klædt som  en  Guds  Engel  med  gyldne  San- 
daler og  grøn  Krans  om  Haaret  og  Liljer  i 
Haanden !  men  det  gjorde  jeg  kun  een  Gang! 
Folk  lo  mig  ud  og  sagde,  at  saadan  en  En- 
gel vilde  Gud  vist  ikke  have  i  Paradis !  jeg 
har  nemlig  altid  været  forfærdelig  grim!" 
Frøken  Eudeline  lo  meget  fornøjet  og  trængte, 
da  hun  havde  en  trættende  Tilbøjelighed  til  at 
løbe  skævt,  Flory  helt  over  paa  den  anden 
Side  af  Gaden,  hvor  de  modte  en  Pigeskole, 
der  kom  gaaende  i  Gaasegang.  Den  blev  an- 
ført af  to  høje,  strenge  Damer  og  bagtil  be- 
vogtet af  to  andre  Damer,  der*  lignede  de 
første.  Da  de  kom  ganske  nær,  kendte  hun 
dem  pludselig  og  hilste  ærbødig.  Det  var 
I-'roknerne  fra  den  lille  Navarinplads.  Hun 
nikkede  til   Marie  Millier,   der  nikkede  igen  og 

smilede  venlig,  indtil  den  ældste  Frøken  opdagede 
det  og  længe   stirrede   misbilligende  paa  hende. 

„Nu  maa  Klokken  være  over  to,  paa  den 
Tid  spaserer  altid  Frk.  Chanois  Elever.  Nu 
maa  vi  vende  om,  men  du  skal  først  se  Ud- 
sigten her  fra  Broen. 

Stille  og  blinkende  laa  Kanalen  med  Sol 
paa  Bølgerne,  der  skummende  sloge  mod  Ky- 
sten ;  den  var  graagrøn  længere  ude  under  en 
mørk  Himmel.  Ikke  eet  Skib!  ikke  een  Baad! 
men  Maager !  Flokke  paa  Flokke  af  kre- 
sende,  kridhvide  Maager,  der  fløj  i  store  Sving- 
ninger over  Fyrtaarnet.  Sol  paa  Havet  nær 
Kysten  og  Sol  paa  Boulognes  Klipper,  saa  det 
skinnede  rødt  med  Ild  i  hvert  straalende  Sands- 
korn, hvoraf  de  ere  byggede.  Rødmende  Klip- 
per med  smaa,  legetøjsagtige  Huse  paa  Toppen. 
De  klatre  længere  og  længere  op  over  hver- 
andre, helt  op  til  Tinder  og  Takker,  gemte  i 
Skyernes  Taage. 

Efter  Spasereturen  var  der  igen  Skolegang 
med  megen  Stilskrivning,  og  saa  kom  der  et  langt 
Frikvarter  med  Brød,  Te  og  Syltetøj.  Derpaa 
læstes  der  Lektier  i  en  lang,  lang  Sal,  medens 
en  ung,  sød  Nonne,  Søster  St.  Jean-Berchemans 
vandrede  op  og  ned  mellem  de  to  Rækker  for 
at  passe  paa,  at  alle  vare  flittige,  noget  et 
Par  enkelte  i  de  mindre  Klasser,  ingen  i 
ottende  og  alle  i  ældste  Klasse,  vare.  Naar  de 
Timer,  der  vare  bestemte  til  Lektierne,  vare 
forbi,  havde  Flory  og  hendes  Kammerater 
Anstandsøvelser  i  Festsalen  i  Dansesko,  rene 
Kraver,  hvide  Handsker  og  overstadig  Humør. 

De  plukkede  indbildte  Blomster  paa  Gulvet  og 
kastede  dem  bagud!  de  viftede  med  noget,  der 
ikke  var  der,  og  hilste  paa  nogen,  de  ikke  saa', 
med  graciøse  Hovedbøjninger  og  megen  Latter! 
Saa  kom  Sytimerne,  der  vare  overladte  til  den 
strikse  Nonne,  Søster  St.  Rose-Lucienne,  der 
var  saa  bleg  som  det  hvide  Tøj.  hun  var 
optaget  af.  Den  første  halve  Time  blev  Rosen- 
kransen bedt,  og  derpaa  læste  een  af  de  ældste, 
unge  Piger  op  af  en  lille,  rød  Bog.  Det  blev 
regnet  for  en  stor  Ære  at  være  den,  der 
gjorde  det,  det  var  meget  efterstræbt  af 
alle,  og  det  endte  ofte  med  voldsomme  og 
hidsige  Stridigheder,  som  Søster  Rose-Lucienne 
i  Reglen  afgjorde  ved  at  gemme  Bogen  i 
sin  Sykurv.  Den  hed:  „Den  gode  Annas 
Oplevelser."  Den  var  meget  rørende  og  frem- 
kaldte hyppig  Taarer  selv  hos  den  blege 
Nonne.  Endelig  samledes  hele  Skolen  i  Fest- 
salen, Bønnestolene  bleve  satte  i  Rækker,  Søster 
Marie-Philomcne  sagde  en  lang  Bøn,  noget 
som  paahvilede  hende,  da  Priorinden  den 
Gang  gennemgik  en  Ku^  i  Syden. 

Bønnen  var  saa  lang,  at  en  lille  Pige,  der 
hed  Camilla  og  var  den  yngste  i  Skolen,  regel- 
mæssig faldt  i  Søvn  og  fra  Bedeskamlen  rul- 
lede ned  paa  Gulvet ,  hvor  hun  trygt  sov 
videre  uden  at  røre  sig. 

Ind  i  Spisesalen  til  Aftensmaden !  Suppe, 
Steg,  Grøntsager  og  Frugt !  ud  igen  efter  Aftens- 
maden, efter  Soster  St.  Jean-Berchemans,  der 
gaar  over  Gaarden  til  den  lukkede  Legeplads 
med  den  lille,   blinkende   Lygte. 

Paa  Legepladsen  begynder  Legene.  Der  er 
den  med  Djævelen,  Jomfru  Marie  og  Gud 
Fader,  der  strides  med  hinanden  om  Menne- 
skene. Der  er  den,  der  ligner  Enkemands- 
legen,  og  mange  andre,   som  Flory  ikke  kender. 

Men  saa  begyndte  Runddansene,  der  vare 
meget  moderne  og  varede  lige  til  Klokkerne 
ringede  og  fortalte,   at  nu  var  den  Dag  til  Ende. 

Hun  var  dødtræt,  medens  de  gik  rundt 
og  rundt  og  atter  rundt  i  det  store  Rum  med 
hverandre  i   Hænderne  og  sang : 

Soyez  la  bienvenue  au  terre 

De  la  France! 

Soyez  la  bienvenue  petite  mouette  si  belle! 

Soyez  la  bienvenue ! 

So3'ez  la  bienvenue ! 

Soyez  la  bienvenue  petite  hirondelle! 

au  terre  de  la  France,  soyez  les  bienvenues 

petite  mouette  si  bel-le ! 

petite  hirondelle! 

Den  elskede  de  allesammen.  De  brød  sig 
ikke  om:  „Malborough"  og  heller  ikke  om 
„Pierette",  naar  de  bare  kunde  faa  den  med: 
„Velkommen  du  lille  Skib,  velkommen  du  lille 
Svale". 

Verset  begyndte  dybt  nede  i  Bassen,  steg 
og  steg,  til  man  kom  til  „petite  hirondelle"  ! 
Barnestemmerne  kunde  ikke  naa  saa  højt. 
Men  saa  sang  Søster  Berchemans  alene.  Hun 
sang  saa  klart  og  smukt.  Stemmen  slog  til- 
bage fra  Væggene  i  det  store  Rum.  Ved  de 
næste   Ord   faldt  alle  ind.       De    sang    og  sang 

og   bleve    ved    med     at  gaa,     løbe,     springe  og 
danse   rundt   for  at   faa  varme   Fødder. 

Au  terre  de  la  France  soyez  les  bienvenues 

petite  mouette  si  belle! 

petite  hirondel-le.  , 

„Vi  kan  jo  lade  som,  at  Flory  er  den  lille 
Svale,  som  vi  ønsker  velkommen,  ikke  sandt, 
Pigebørn?" 

„Jo,  det  er  udmærket!  hun  kommer  ned 
til  Syden,  hvor  der  ikke  er  saa  koldt  som  i 
Danmark  : 

Soyez  la  bienvenue, 

petite  hirondelle! 

soj'ez  la  bienvenue  au  terre  de  la  France ! 

„Der  kan  du  høre,  min  lille  Fugl!"  sagde 
Søster  St.  Jean-Berchemans,  „nu  kan  du  da 
mærke,  at  vi  er  glade,  fordi  du  er  kommen 
flyvende  til  os." 

Flory  elskede  Søster  Berchemans.  Hun 
holdt  af  hende  fra  det  Øjeblik.  Hun  brast  i 
Graad  og  slog  Armene  qgn   hendes   Hals. 

Da  Flory  græd,  græd  Hortensc  de  Sig- 
norio.  Da  hun  græd,  græd  den  lille  med  de 
sorte  Øjne.  Da  den  slemme  lille  Eugénie  græd, 
græd  den  grinagtige,  lille  Pige  med  den  fikse 
Opstoppernæse,  Adélina.  Da  Adélina  græd, 
begyndte  den  mindste  i  hele  Klostret,  hende, 
der  rullede  paa  Gulvet  under  Aftenbønnen, 
den  lille  Camille,  der  var  knap  fem  Aar 
gammel. 

Saa  maatte  der  trøstes  efter  al  den  Graad. 
Søster  St.  Jean-Berchemans  trøstede  Fuglen. 
Marie  Alnot,  Duksen  i  ældste  Klasse,  tog  sig 
af  Hortense  de  Signorio ;  da  hun  ikke  græd 
mere,  græd  heller  ikke  den  slemme  Eugénie, 
da  Eugénie  lo,  lo  Adélina,  da  Adélina  lo, 
lo   den  lille   Camilla,   og  endelig  lo   Flory. 

De  synes  ikke,  hun  er  glad  nok  allige- 
vel. Saa  kommer  den  ene  hen  til  hende  og 
giver  hende  et  Kys,  og  saa  kommer  den  anden, 
til  de  have  været  der  alle  sammen. 

Runddans  igen !  men  ikke  til  Sang  om 
Svalen !  Søster  Berchemans  vil  ikke  have  mere 
Graad,  saa  hellere  en  anden: 

J'aime  maman. 
J'aime  papa. 
J'aime  ma  petite  sæur 
mon  petit  fré-re. 

Søster  Berchemans  tillader  det  ikke !  der 
kommer  mange  Anmodninger,  men  hun  siger 
nej   til    „Svalen". 

Søster  Berchemans  ser  saa  bestemt  ud, 
som  man  kan,  naar  man  har  det  sødeste  An- 
sigt i  Verden,  Smilehuller  i  Kinderne  og 
Næsen,  overalt  i  Ansigtet,  hvor  Naturen  har 
kunnet  faa  Plads  til  dem ;  naar  man  har  en 
lille  Næse  med  opadstræbende  Tilbøjeligheder, 
et  fornøjet  Smil  og  et  glad  Sind. 

Søster  Berchemans  forgudede  Børn,  baade 
artige  Børn  og  uartige  Børn.  Hun  var  saadan 
en  rar,  lille,  ung  Nonne,  ikke  haard  som 
Søster  Marie-Philoméne,  ikke  streng  som  Søster 

Komtesse  Flory.  10 

Alice-Marie,  der  en  Dag  lod  den  lille  Camilla 
kysse  Jorden  ti  Gange,  fordi  hun  sagde:  „det 
manglede  bare!"  Nej!  var  der  noget  i  Vejen, 
tog  hun  een  paa  Skødet  og  trøstede  een. 
Havde  man  været  doven,  sagde  hun,  at  hun 
var  sikker  paa,  det  blev  sidste  Gang.  Og  saa 
sang  Søster  Berchemans  saa  yndigt.  Man 
hørte  altid  hendes  Stemme  i  Kapellet.  Naar 
Altrene  i  St.  Nicolais  Kirke  skulde  pyntes,  saa 
sendte  man  Bud  efter  Søster  Berchemans. 
Ingen  kunde  pynte  Altrene  saa  smukt  som  Søster 
Berchemans.  Hun  var  altid  saa  pyntelig; 
altid  et  rent,  blændende  hvidt  Pandebind! 
altid  en  fin  Smække  over  Brystet!  for  hun  var 
forfængelig,  den  slemme,  lille  Søster  Berche- 
mans! Hun  stod  altid  stille  foran  Spejlet  i 
Sovesalen.  Hun  maatte  altid  se,  om  den 
tossede  Snor  hang  pænt,  og  om  Sløret  faldt  i 
de  rigtige  Folder.  Men  man  maa  ikke  tro. 
at  hun  kun  tænkte  paa  sine  Snore  og  Smækker ! 
ingen  kunde  tænke  mere  paa  den  hellige  Jom- 
fru, end  hun  gjorde!  ingen  kunde  bede  Rosen- 
kransen  med  større  Iver: 

Med  det  første  Englekor 

hilser  jeg  dig,   Marie,  du  benahdede. 

Uet  hørte   man   den    lille  Søster   sige,    me- 
dens hun  drejede   Ferlerne. 


TIENDE  KAPITEL. 

KONFETTI,  JESUITERKOMEDIE  OG 
OVERRASKELSER. 


Karnevalstiden   var  kommen  ! 

Store,  smaa,  grimme,  smukke,  moderne, 
historiske,  rene,  snavsede,  tarvelige  og  flotte 
Masker  bølgede  frem  og  tilbage,  op  og  ned 
ad  Boulognes  Gader  og  sendte  en  stærk  Konfetti- 
regn  ned   over  hverandre. 

De  tossede  Masker  havde  ikke  Respekt 
for  nogen  som  helst !  Borgmester  Béique  fik 
Munden  fuld,  da  han  et  Øjeblik  stod  stille  paa 
Torvet  for  at  tale  med  Doktor  Tiffin ;  og  da 
„Maria  Veninderne"  adstadige  gik  til  Messe  bag 
deres  Elever  og  ved  Siden  af  dem,  saa  var 
der  en  lille,  ugudelig  Napoleon  og  tre  lyseblaa 
Klovner  med  blegrøde  Haar,  som  bag  Hjørnet 
af  Thiersgade  fyrede  en  hel  Sæk  af  paa  dem. 
Nonnerne  maatte  staa  stille  og  ryste  Slørene ; 
Børnene  glemte,  de  skulde  gaa  pænt  til  Messe 
og  brast  i  en  fornøjelig  Latter.  Men  hvor 
kunde  man  ogsaa  lade  være  med  at  le?  det 
var    ikke    som     forrige   Fastelavn,     da    Regnen 

ustanselig  skyllede  ned,  saa  Konfettien  lavede 
Piamaser  paa  Tøjet  og  klistrede  sig  fast  til 
Huden.  Solen  skinnede  foraarsmildt,  Vinden 
susede  frisk,  der  var  blinkende  Ruder  i  alle 
Huse,  der  laa  Latter,  Løjer  og  godt  Humør  i 
Luften. 

Og  saa  bleve  Konfetti  forbudte  i  Klostret ! 

Konfetti  bleve  forbudte !  strengt  forbudte ! 
bare  fordi  man  havde  let  en  lille  Smule  paa 
Gaden  af  den  slemme  Napoleon  og  de  lyseblaa 
Klovner!  Ingen  maatte  røre  Konfetti!  ingen 
maatte  se  til  Konfetti!  ingen  maatte  tale  om 
Konfetti!   det  maatte  ingen! 

Ingen  brogede  Papirsbændler  i  Aar!  ikke 
eet  morsomt  Flyvebaand  !  Alle  de  morsomme 
Flyvebændler,  der  som  Snoge  sno'r  sig  om 
Arme  og  Ben,  alle  Konfettiposer  skulde  ud- 
leveres til  Søster  Marie-Philoméne !  Kun,  fordi 
man   havde   let   paa   Gaden ! 

Forbudet  blev  modtaget  med  en  oprørsk 
Mumlen,  da  det  blev  kundgjort  nede  i  Por- 
ten,  lige  som  man  kom  ira.   Kirke. 

De  smaa  stak  i  at  græde!  ingen  Konfetti! 
De  store  bleve  opbragte.  Søster  Marie-Philoméne 
tog  den  næste  Fridag  fra  dem,  uden  at  Roen 
blev  genoprettet. 

Pandekagerne,  der  bleve  budte  om  ved  Mid- 
dagsbordet i  Stedet  for  den  reglementerede 
Dessert,  bleve  ikke  modtagne  med  den  sædvan- 
lige Henrykkelse.  Al  V^erdens  Pandekager 
kunde  ikke  opveje  een  eneste  Pose  med  Konfetti. 
De  store  Børn  spiste  kun  en  halv  Pandekage 
hver,    de  smaa  nøde    deres  med  skuffede  An- 

sigter  og  sure  Miner.  Det  var  en  kedelig 
Fastelavnsmiddag !  ingen  spiste,  og  Køkken- 
søsteren brændte  inde  med  Pandekagerne. 

Havde  man  nu  bare  anet,  hvad  man  siden 
fik  at  vide,  nemlig,  at  Søster  Marie-Philoméne 
gik  rundt  med  en  Snes  Billetter  til  Jesuiternes 
Skolekomedie  i  Lommen,  saa  havde  man  vel 
nok  passet  lidt  bedre  paa.  Men  ingen  tænkte 
paa  Jesuiterne,  kun  paa  Konfetti  og  Skuffelser, 
medens  de  gik  op  og  ned  i  Skolegaarden  med 
mørke  Ansigter. 

„Antoinette  Maulanet  siger,  at  Hortense 
kun  udleverede  sin  „lille"  Sæk  til  Søster  Marie- 
Philoméne!" 

„Og  der  gaar  hun   med   den   store!" 

„Hvor?  hvor?" 

„Henne  ved  Vinduet!" 

„Hun  har  den  under  Forklædet!" 

„Se,   hvor  stor   den   er!" 

„Og,   hvor  rund   den   er!" 

„Og,  hvor  fuld   den  er!" 

„Der  er  nok  til  os  alle  sammen!" 

„Hortense   de  Signorio!" 

„Lille  Hortense!" 

„Kære,  søde,  lille  Hortense!  del  med  os! 
del  med  os!" 

„Der,  Camille!  der  Eugénie !  der  Fugl! 
der  Nina!  tag  kun!  Gabrielle,  Helene,  Marie! 
der,  der !  Adélina  har  ingenting !  her  Adé- 
lina !  Flory,  Flory !  nu  gaar  det  løs.  Er  det 
ikke  morsomt,  lille  Flory  ?  tag  kun !  det  var 
godt,  jeg  gemte  den  i  Krogen!  der  Totéi!  den 
er  saa  stor,  saa  dejlig  stor!    hold  den  eet  Se- 

kund,  lille  Fugl !  jeg  skal  efter  Louise  Mar- 
get!« 

Og  inden  Søster  Berchemans  og  Søster  St. 
Eloi,  som  havde  Opsyn,  fik  set  sig  om,  var 
Konfettikampen  i  fuld  Gang.  Ingen  betænkte 
sig!  de  vare  alle  med!  alle!  Hortense  kæmpede 
som  den  bedste !  Flory  var  besat  af  Konfetti- 
raseriet. De  brogede  Papirstumper  føge  om 
Ørene  I  de  satte  sig  fast  i  det  udslagne,  glatte, 
lokkede  Haar,  fik  de  sorte  Kjoler  til  al  skinne. 
Man  lo,  man  skreg!  dansede  rundt!  skreg 
igen,  hoppede  og  sprang!  ottende  Klasse  sloges 
med  niende  Klasses  „fornuftige",  unge  Damer ! 
de  dreve  dem  paa  Flugt  helt  op  gennem 
Klosterhavens  smalle  Alléer,  der  ellers  vare  for- 
beholdte Nonnerne.  Hortense  tabte  Brillerne ! 
Flory  traadte  dem  itu  !  Gaarden  laa  oversaaet 
med  Konfetti!  de  smaa  samlede  op  og 
kæmpede  videre  ude  af  sig  selv  af  F^ryd ! 
Søster  Berchemans  gjorde  fortvivlede  Forsøg 
for  at  bringe  Orden !  ingen  hørte !  op  gennem 
een  Allé !  ned  gennem  en  anden !  ottende 
Klasse  efter  niende!  Jub«å  og  Konfetti!  Kon- 
fetti! Konfetti!  brogede  Baand !  Konfetti!  Kon- 
fetti !  let  svævende  gennem  Luften  i  brogede 
Skyer. 

Søster   Marie-PhilomOnc! 

Søster  Marie-Philomcne! 

Søster  Marie-Philoméne,  som  skudt  op  af 
Jorden  !    midt   i   Gaarden  ! 

Søster  Marie-Philoméne!  som  man  troede 
gemt   i   andægtig   Bon   nede   i   Kapellet ! 

Hortense  de  Signorio  stansede  !  Flory 
stansede!   alle   stansede! 

Stille  dalede  Regnen  til  Jorden  !  et  Par 
lange,  gule  —  og  blaa  Slangebaand  fløj  for- 
skræmte op  over  Plankeværket  ind  i  Naboens 
Have. 

„Flory!"  Flory  stod  med  den  tomme  Kon- 
fettipose i  Haanden!  den  slemme  Flory!  den 
ulydige  Flory  !  den  vanskelige  Flory,  der  skulde 
tæmmes  i    „Venindernes  Kloster". 

Søster  Marie -Philoméne  skulde  tæmme 
hende!  hun  kunde,  kunde  ingen  anden  det. 
Søster  Marie-Philoméne  var  saa  vant  til  det 
Stykke  Arbejde.  Hun  skændte  paa  alle.  saa 
slemt  og  saa  længe,  som  nogen  Nonne  kunde. 
Hun  tog  hver  Fridag,  der  var.  lige  til  Paaske. 
Ingen  Fridage  før  den  lange  Ferie!  Tre  Spa- 
sereture bleve  indstillede !  Søster  Marie-Philo- 
méne var  rasende. 

Florj^  skulde  spærres  inde  i  det  hvide  Væ- 
relse !  der  var  ingen  Pardon !  det  kunde  ikke 
nytte,  hun  vilde  undskylde  sig  eller  prøve 
derpaa. 

„Men  det  var  ikke  Fuglen,  der  begyndte, 
Søster  Marie-Philoméne  !  det  var  ikke  Fuglen!" 
Hortense  de  Signorio  løb  efter  dem  op  ad 
Trappen  med  Basunenglene,  medens  hun  vred 
Hænderne  i  Fortvivlelse. 

„Men  Hortense!  lad  være  med  at  holde  paa 
Flory,  dit  Vrøvl!   gaa  ned  og  hent  dine  Briller!" 

„Men,  det  var  mig.  Søster  Marie-Philoméne, 
jeg  gemte  Posen  i  Krogen  ved  Vinduet  og 
løb   op   og  hentede   den   efter  Middag!" 

„Det  er  ikke  sandt,  Hortense!  gaa  din 
Vej!" 

„Jo,  det  er,  Søster  Marie-Philoméne!" 

„Du  lyver,  Hortense!  Løgnen  er  een  af  de 
værste  Synder!" 

„Søster  Marie-Philoméne,  jeg  saa'  Hortense 
begynde!  jeg  saa  hende  staa  og  dele  ud  med 
begge  Hænder.  Det  var  ikke  rigtig  af  lille 
Hortense,  men  hun  gjorde  det!  det  var  ikke 
Flory."  Søster  Berchemans  kom  gaaende  op 
efter  dem!  hun  var  angst  for  den  ældre  Nonne! 
meget  angst !  men  det  var  hendes  Pligt  at  sige 
det  til  hende,   naar  hun  tog  Fejl. 

Søster  Marie-Philoméne  saa  strengt  paa 
dem  alle  tre.  „Tag  P'lory  med  ned!"  sagde 
hun,    „og  kom  saa  du,   Hortense!" 

„Flory!  der  spilles  i  Aften  Skolekomedie  hos 
Jesuiternel"  begyndte  hun,  da  hun  lidt  senere, 
efter  at  have  anbragt  Hortense  sikkert  bag 
Laas  og  Lukke,  aabnede  Døren  til  den  store 
Skolestue!  „Jeg  fik  i  Morges  en  Del  Billetter 
tilsendte !  jeg  ynder  nu  en  Gang  ikke  daarlig 
Komedie,  men  da  Jes\^ternes  plejer  at  være 
lidt  bedre  end  den,  der  i  Reglen  spilles  ved 
saadanne  Lejligheder,  havde  jeg  tænkt  paa  at 
lade  ti  Børn  i  niende  og  et  Par  i  ottende 
Klasse  gaa  der  hen  med  Søster  St.  Esprit. 
Den  ene  af  dem  skulde  have  været  dig!  Hor- 
tense den  anden!  men  den,  der  har  faaet  alle 
til  at  være  ulydige,  kan  naturligvis  ikke  faa 
Lov.  Nu  bad  Søster  St.  Esprit,  om  du  maatte 
gaa  med,  og  sagde,  at  du  var  flittig  og  Hink 
til  din  Musik.     Jeg  sagde  straks  nej!" 

Florys  Ansigt  gennemgik  alle  Stadier  fra 
Skuffelse,  Undren,  Ærgrelse  til  Resignation, 
hvorpaa  Nonnen  vedblev. 

„Saa  kom  jeg  til  at  tænke  paa,  at  jeg 
paa  en  Maade  gjorde  dig  Uret  før,  og  skønt 
du  ikke  fortjener  det,  da  du  var  med  til  at 
være  ulydig,  gav  jeg  Søster  St.  Esprit  Tilla- 
delse til  at  tage  dig  med.  Gaa  nu  op  og 
klæd  dig  om  i  din  hvide  Kjole !  een  af  Pigerne 
skal  komme  og  hente  dig  om  lidt.  Jeg  har 
flere  Gange  lagt  Mærke  til,  at  du  har  været 
ulydig !  husk  det  strider  mod  Klostrets  Regler. 
Lydighed  er  den  første  Betingelse.  Ellers 
er  jeg  ret  tilfreds  med  din  Opførsel  og  din 
Flid." 

Medens  Flory  med  Jomfru  Cecilies  Hjælp 
gjorde  sig  saa  fin  som  mulig,  trøstede  Hor- 
tense  sig  hurtig !  hun  gjorde  sine  Verber  fær- 
dige med  en  Klat  og  en  Streg,  og  tilbragte  en 
—  efter  de  spændte  Forhold  —  ret  behagelig 
Eftermiddag  med  at  kigge  ned  i  Gaarden  paa 
de  smaa,  fattige  Børn,  der  udklædte  efter  bedste 
Evne,  raslende  med  Tinbøsser,  listede  gennem 
Gangen,  forbi  Vinduet  hen  til  Køkkenet  for, 
ved  at  staa  paa  Hovedet  og  slaa  Kolbøtter,  at 
formaa  Søstrene  til  enten  at  give  dem  Pande- 
kager eller   Bosserne   Skillinger. 

„Jesus,  min  Kærlighed!  sikken  en  fin,  lille 
Pige,  jeg  skal  ud  med  !"  sagde  Søster  St. 
Esprit,  da  hun  mødte  Flory  i  den  hvide  Kjole, 
der  var  overbroderet  med  hvide  Silkebaand. 
„Skal  du  ikke  have  den  røde  Hue  paa?  naa, 
ikke  ?    at    tænke    sig,    at    de    næsten    gaar  ens 

klædte  saa  langt  mod  Nord  og  her  i  Frankrig ! 
Det  var  slemt,  at  Hortense  ikke  kom  med, 
men  hun  trøster  sig  nok!" 

„Hun  er  ked  af  det,  tro'r  jeg!" 

„En  lille  Smule!  men  ikke  længe,  det 
ryster  hun  snart  af  sig;  du  skal  ikke  tænke 
paa  det!" 

Jesuiternes  Teater  var  et  mægtigt  Rum  med 
mange  forgyldte  Trægallerier  og  et  Tæppe  med 
mange  buttede  Amoriner  og  Boulogne  i  Bag- 
grunden. De  gode  Patere  vare  glade  over  at 
se  de  mange,  pyntede  Damer  og  Herrer,  der 
lidt  efter  lidt  fyldte  Stolerækkerne  paa  Gulvet. 
Deres  Øjne  lo  bag  Brillerne,  medens  de  den 
ene  Gang  efter  den  anden  hilsende  toge  de 
smaa,  sorte  Kalotter  af.  Takket  være  en  rar 
Pater,  som  Søster  St.  Esprit  kendte,  tik  de 
den  mest  udmærkede  Plads  lige  for  Scenen 
paa  første  Række. 

Lysene  bleve  skruede  ned !  der  blev  ganske 
stille.  En  Silkekjoles  lette  Raslen  nu  og  da ! 
Stilhed!  en  sagte  Hvisken  mellem  Paterne! 
Stilhed! 

Men  paa  een  Gang  var  det,  som  rullede 
Tordenen  gennem  Bygningen !  Døre  bleve 
aabnede,  lukkede,  aabnede  igen  og  smældede  i. 
Travle  Fødder  kom  nærmere  og  nærmere !  og 
ind  styrtede  Eleverne!  Tre  og  tre,  ti  Gange! 
den  ældste  Klasse  og  en  Pater  i  lang,  folde- 
rig, sort  Kutte  og  Kalot !  og  igen  en  Klasse, 
og  igen  en  Pater,  og  igen  og  igen,  først  store, 
saa  smaa  og  endnu  mindre  Drenge,  om  igen, 
og  om   igen,     til    alle    (iallericrnc    endelig   vare 

fyldte  med  seks-syv  hundrede,  snakkende, 
leende,  forventningsfulde  Drenge  i  graa  Ben- 
klæder og  sorte  Trøjer  med   blanke  Knapper. 

„Maa  de  tale  saa  højt,   Søster  St.  Esprit?" 

„De  skal !  Paterne  vil  høre  hvert  eneste 
Ord,   de  siger ! " 

„Drengene  er  saa  glade  i  Aften!"  sagde  en 
gammel  Jesuit  med  et  magert,  klogt  Ansigt ! 
„De  kan  ikke  være  stille.  Der  er  ordentlig 
Fryd."  Han  var  ligesaa  glad  som  Drengene. 
Paterens  Ansigt  straalede. 

„Kunde  denne  lille  Pige  ikke  faa  Lov  til 
at  se   Kapellerne?" 

„En  anden  Gang,  med  største  Fornøjelse  ! 
men   i   Aften   bliver  det  for  sent!" 

„Nu   spiller   de   vel   snart?" 

„Om   et  lille  Øjeblik." 

Tre  dumpe  Slag !  op  gik  Tæppet. 

Scenen  forestillede  et  øde  Vinterlandskab 
med  en  lille,  rislende  Flod,  der  straks  blev 
Genstand  for  en  begejstret  Klapsalve  fra  Gal- 
lerierne. En  ung  Mand  med  gul  Lapsestok 
og  lakerede  Støvler  kommer  ind  og  fortæller, 
at  han  er  saa  ulykkelig  og  saa  forgældet,  at 
han  vil  drukne  sig.  Det  er  det  eneste,  han  har 
at  gøre.  Han  gør  det  imidlertid  ikke,  da  han, 
paavirket  af  Ravnen  i  La  Fontaines  Fabel, 
bestemmer  sig  til  at  smigre  sig  frem  i  Verden. 
Den  unge  Herre,  der  talte  med  rusten  Overgangs- 
stemme  og  var  meget  plaget  af  Filipenser,  blev 
modtaget  med  om  mulig  endnu  mere  Jubel  end 
den  rislende  Flod.  Han  smigrer  sig  til  nye  Klæ- 
der,  en   Mængde  Invitationer  og  en   lille,   mor- 

som  Tjener  med  runde  Øjne  og  røde  Handsker, 
ender  med  at  blive  Baron  og  styrtes  saa  plud- 
selig ned  fra  Lykkens  Tinde  ved  en  ung,  ærlig 
Mands  Optræden.  Samme  ærlige  Mand 
sørger  imidlertid  for,  at  han  falder  lige  i  Ar- 
mene paa  en  ung,  rig  Arving,  der  længe  har 
elsket  ham,  uden  at  han  aner  det.  Han  elsker 
ogsaa  hende,  hun  elsker  ham,  de  elske  begge. 
Uheldigvis  viser  Arvingen  sig  ikke  paa  Scenen 
een  eneste  Gang,  men  nøjes  med  at  synge  hult 
og  fælt  udenfor.  Man  kan  ikke  tænke  andet, 
end  at  der  ingen  Arving  er  noget  af  Stederne, 
da  Stemmen  grangivelig  lyder  som  en  Drengs. 
Det  hele  ender  med  megen  Lykke,  megen 
Moral  og  megen  Klappen  paa  Skuldren  i  en 
elegant  parisisk  Salon  med  stive  Bladplanter. 

„Dejlig,  Søster  St.  Esprit!"  sagde  den 
kønne  Pater. 

„Dejlig!  den  Slutning  er  rigtignok  køn! 
det  Stykke  er  noget  for  alle!  det  kan  vi 
alle  have  godt  af  at  se,   Fader  Eustache." 

Pateren  pudsede  sin  Næse  for  at  skjule 
den  Tilfredsstillelse,  de^  var  ham  at  høre  Ko- 
medien rost. 

„Nu  gaar  Tæppet  op  igen,  Soster  St. 
Esprit!" 

„Nu  kommer  Fremkaldelserne,  Flory.  Se, 
der  er  han,  den  Guds  rene  Engel!" 

Det  er  den  lille  Tjener,  der  kommer  frem, 
bukkende  og  flov.  Den  Guds  Engel  buk- 
ker og  bukker,  hans  Kinder  ere  lige  saa  røde 
som  Handskerne.  Drengene  ere  som  vilde. 
De  klappe    og   skrige    af    Fryd    over   den    lille 


157 


Tjener.  Paterne  begynde  at  tysse!  der  er 
ingen  Ende  paa  Jubelen.  Der  er  Tumult  paa 
Gallerierne !  man  rejser  sig  op  og  vifter  til 
ham.  Tys!  Tys!  nu  kommer  Orkestermusik- 
ken !  det  er  nok  Fastelavn,  men  dog  maa  man 
sætte  sig  ned.  Stille  Drenge!  nu  kommer 
Musikken.  Instrumenterne  stemmes  under  hen- 
døende Larmen.      Stille!   stille! 

Det  er  et  helt  Orkester !  et  stort  Drenge- 
orkester! det  anføres  af  otte  tykke  Patere,  der 
slaa  paa  Tromme.  Der  en  Fløjte,  en  køn, 
mørk  Dreng,  som  maa  gøre  en  Mængde  Triller, 
Skalaer  og  latterlige  Spring,  for  at  følge  med 
Trommerne.  Den  har  Bim-me-lim-me-lim  efter 
Springene  og  saa  Hop !  den  Fløjte  er  ganske 
vild  af  Glæde.  Den  faar  een  til  at  le,  og  en 
Harpe  faar  een  til  at  græde!  der  er  to  Vio- 
liner, der  kæmpe  hidsige  Kampe  for  at  naa 
højest,  og  et  Bækken,  der  falder  ind  paa  alle 
mulige  gale  Steder.  Og  endelig  kommer  der 
en  Tromme-,  Fløjtetrille-,  Violin-,  Harpe-  og 
Bækken-Hvirvel,  medens  en  lille  Dreng,  der 
ligner  Fløjten,  viser  sig  paa  Scenen  i  sort, 
kniplingbesat  Ridderdragt,  omstraalet  af  ben- 
galske Flammer.  Han  siger  et  langt  Vers, 
saa  sagte,  at  ingen  aner,  hvad  det  er.  Han 
forsvinder!  Tæppet  gaar  ned.    Det  hele  er  forbi. 

„En  yndig  Dreng,  den  lille  Ridder,  Fader 
Eustache ! " 

„Han  er  ikke  mere  end  seks  Aar,  Søster 
St.  Esprit.  En  Spilopmager!  men  en  klog 
Dreng!   en  meget  klog  Dreng!" 

Takket  være    den    rare,    glade    Fader    Eu- 

stache  kom  Flory  og  Nonnen  hurtig  af  Sted 
gennem  en  lille  Dør,  der  førte  ud  til  en  mæg- 
tig, hvælvet,  stensat  Buegang,  der  atter  førte 
ud  til  en  anden,  som  endte  ved  en  Port  ud 
til   Alléen. 

„Saa  en  Dag,  naar  det  passer  Dem,  Sø- 
ster St.  Esprit,  saa  kom  kun  med  den  unge 
Dame  I  jeg  skal  nok  vise  Dem  om.  Nu  skal 
jeg  kalde  paa  Tjeneren,  saa  han  lader  Vognen 
køre  frem." 

„Det  behøves  ikke!  det  kan  vi  godt  selv. 
Gaa  ind.  Fader  Eustache!  gaa  ind,  kære  Fa- 
der. Her  er  en  forfærdelig  Gennemtræk." 
Men  Fader  Eustache  er  allerede  ude  i  Gaarden. 

Vognen  kommer  lige  efter;  de  sætte  sig 
ind  og  køre  bort,  medens  Pateren  ærbødig 
bliver  staaende  med  blottet  Hoved  i  den  stærke 
Blæst,  der  suser  ind  under  Kutten,  til  Vognen 
forsvinder  ved  Omdrejningen   til   Landevejen. 

Efter  Jesuiterkomedien  gik  alt  i  den  vante 
Gænge.  Den  ene  Dag  slæbte  sig  hen  efter 
den  anden.  Dagene  lignede  hinanden.  Læs- 
ning, Lektier,  Bonner  og  Frikvarterer,  Spasere- 
ture. 

Om  Søndagen  maatte  Flory  forst  med  til 
Messen  i  St.  Nicolaiskirken  sammen  med  sine 
Kammerater,  og  saa  fulgte  Froken  Eudeline 
hende  hen  til  den  lille,  engelske  Kirke. 

Flory  længtes.  Jo  længere  hun  var  der, 
des   mere  længtes  hun. 

„Hvad  er  der  i  Vejen?"  spurgte  Hortensc 
en   Eftermiddag,  da   hun   sad    alene  i  en   Krog 

af  Skolestuen  og  stirrede  alvorlig  frem  for  sig. 
„Har  du   ikke   faaet  Brev  i   Dag?" 

„Jo!   baade   fra  min  Fader  og  min  Søster!" 

„Men  der  er  noget  i  Vejen,  ikke!  du  er 
saa  ked  af  det  hele.  Bare  du  vilde  sige  mig, 
hvorfor  du  ligger  og  græder  hver  Aften.  I  Nat 
kunde  jeg  ikke  falde  i  Søvn!  jeg  var  lige 
ved  at  kalde  paa  dig,  men  jeg  var  bange 
for  at  vække  Søsteren.  Er  du  ked  af  at 
være  her?" 

„Jeg  haabede,  at  jeg  snart  skulde  have 
været  hjem  ! " 

„Skal  du   da  ikke  det?" 

„Nej!" 

„Men  du  vidste  dog,  at  du  skulde  blive 
her  nogen   Tid." 

„Men  jeg  kan  ikke  huske  deres  Stemmer 
mere.  Det  er  saa  forfærdeligt  en  Gang  imel- 
lem svinder  Ansigterne  ogsaa  bort !  jeg  kan  slet 
ikke  huske,  hvordan  min  lille  Søster  ser  ud, 
naar  hun  ler !  det  er,  ligesom  de  alle  var  døde, 
eller  som  jeg  var  død !  naar  jeg  kun  kunde 
høre  min  Fa'rs  Stemme!  men  jeg  kan  ikke." 
Flory  kæmpede  tappert  for  at  holde  Taarerne 
tilbage. 

„Men,  naar  du  en  Gang  kommer  hjem, 
saa  har  du  en  hel  Mængde,  du  holder  af. 
Jeg  har  ingen!   min  Mo'r  er  død!" 

„Min   med!    jeg   har  Stedmoder." 

„Hortense!  kom  hen  til  Bordet  og  se  paa 
Fejlene  i  den  franske  Stil!"  kaldte  Søster 
Marie-Philoméne,  „vil  Flory  være  muggen  og 
kedelig,   saa   lad  hende   være   det." 

„Naa,  Pigebørn!  lov  mig  nu  at  være  flit- 
tige i  Dag!"  sagde  Søster  St.  Jean-Berchemans, 
Dagen  før  Paaskeferien  skulde  begynde.  Bør- 
nene vare  om  mulig  endnu  mere  optagne  af 
at  gøre  Løjer  end  ellers,  da  de  vare  henrykte 
ved  Udsigten  til  Hjemrejse  og  F'erieglæder. 
De  skulde  alle  bort  undtagen  Flory !  Hortense 
de  Signorio  havde  om  Morgenen  faaet  Brev 
om,  at  hendes  Bedstemoder  ventede  hende  i 
Ferien,  og  skønt  Flory  gjorde  alt  for  at  glæde 
sig  med  hende,  var  hun  ikke  saa  lidt  ked 
af,  at  hendes  livlige  Veninde  ogsaa  drog 
bort.  Hortense  havde  siden  den  Dag,  Flory 
betroede  sig  til  hende,  „lagt  sig  efter  hende", 
som  hun  kaldte  det,  og  de  holdt  meget  af 
hinanden. 

Søster  Jean-Berchemans  Taalmodighed  blev 
sat  paa  haarde  Prøver  den  Dag. 

Først  maatte  Louise  Lemont  og  Alice  Mo- 
tiner  skilles,  fordi  de  talte  om  varme  Paaske- 
boller til  fin  Vanillechokolade  og  behandlede 
andre  appetitlige  Temaer  i  Stedet  for  at  tegne 
Landkort.  Eugénie  snftirte  sig  om  Munden 
med  sine  røde  Blyanter,  der  skulde  have  frem- 
hævet Middelhavet,  og  maatte  sendes  op  for 
at  vaskes.  Hun  forsvandt  med  den  rode  Men- 
neskeædermund leende  paa  en  saa  utaalelig 
Maade,  at  Soster  Berchemans  opsendte  en  lille 
Bøn  om  Taalmodighed  til  sin  Helgen.  Juliette 
spillede  Bold  med  Linealen,  medens  hun  hørte 
sig  i  et  langt  Vers.  Adclina  lavede  Mus,  en 
af  de  ældste  tegnede  Frisurer  paa  en  Lap 
Papir,    som    hun    lod  gaa  rundt  under  megen 

Munterhed;  Marie  Alnot  prøvede  paa  at  krølle 
Haaret  om  Penneskaftet,  Camilla  klynkede  for- 
nærmet, fordi  hun  ikke  kunde  finde  sin  A-B-C, 
og  da  hun  saa  i  det  samme  opdagede,  at  Flory, 
Hortense  og  et  Par  andre  sade  med  Bøgerne 
for  Ansigtet  og  vare  ved  at  dø  af  Latter  bag 
dem,  indrømmede  hun  Søster  Marie- Philo- 
méne,  at  der  ikke  kunde  findes  saa  dovne, 
uartige  og  listige  Pigebørn  i  hele  Frankrig,  som 
dem    „Maria  Veninderne"    opdroge. 

„Flory,  Hortense,  Octavie,  Marguerite  !  tag 
Bøgerne  ned !  I  maa  ikke  le  i  de  Timer,  I 
har  til  at  læse  Lektier!  Hører  du,  Flory! 
Jeg  vil  have  at  vide,  hvad  I  ler  af!" 

„Kaninerne!"  lo  Flory,  og  kunde  saa  ikke 
mere. 

„Gud!  sikke  nogle  uartige,  lattermilde 
Børn!     Hortense!" 

„Kaninerne!"  Hortense  gemte  Ansigtet. 
Søster  Berchemans  kunde  have  rusket  hende. 

„Kaninerne,  Søster!"  ....  Octavie  var 
færdig. 

„Annettes  Kaniner!"  ....  fnisede  Mar- 
guerite. 

„Hun  har  dem  i  Støvlerne,  Søster  Berche- 

Annette  saa'  urolig  ned  til  sine  Fødder  og 
brast  saa  ogsaa  i  Latter,  medens  to  Gange 
tyve  tjenstvillige  Stemmer  forklarede,  at  Annet- 
tes Støvler  vare  forede  med  plettet  Skind, 
fordi  hun  frøs ;  at  det  stak  frem,  go  at  det 
var  det,  Hortense  og  Flory  og  de  anpre  kaldte 
for  Kaniner. 

Komtesse  Flory.  n 

„Aa,  Børn!  aa,  Børn!"  sukkede  Søster 
Berchemans  og  stoppede  saa  op  paa  en  Gang, 
da  Døren  blev  aabnet  af  ingen  andre,  ingen 
mindre  end  Søster  Marie-Philoméne,  der  jog 
en  skrækkelig  Angst  i  en  Del  brødetyngede 
Smaapiger,  der  troede,  hun  var  kommet  for 
at  afgøre  noget  uhyggelig  vedrørende  nogle 
slemme  Vidnesbyrd!  til  samme  Smaapigers 
store  Lettelse  sagde  hun  imidlertid  kun  :  „Rejs 
dig,  P'lory!  maa  jeg  laane  hende,  Soster  St. 
Jean-Berchemans  ?" 

„Med  største  Fornøjelse,  Søster  Marie- 
Philoméne!" 

„Er  hun   færdig?" 

„Ja  næsten!   hun  kan  godt  gaa!" 

„Sagen  er  den,  Søster  St.  Jean-Berche- 
mans, at  der  er  nogen  i  Talestuen,  der  vil 
hente  Flory  Howard!"  Søster  Marie-Philoméne 
smilede,  hvis  den  lille  Trækning  ved  Munden 
kunde  kaldes  et  Smil.  Annette,  der  havde  det 
daarligste  Vidnesbyrd  og  den  daarligste  Sam- 
vittighed, lod  lettet  Kaninerne  dingle  frem  og 
tilbage.  • 

„Nogen,   der  vil  tale  med  mig?" 

„Ja,  det  hørte  du  jo,"  udbrød  Hortense 
og  bragte  Flory  tilbage  til  Virkeligheden  ved 
et  velment,   lille  Skub. 

„Det  er  da  dejlig,  lille  V^en!"  udbrod 
Søster  Berchemans  og  kyssede  hende  kærligt. 

„Hvem  er  det,  Soster  Marie-Philoméne? 
lad  mig  gaa  med  det  samme!  jeg  ser  meget 
ordenlig  ud!  er  det  en  Herre,  Søster  Marie- 
Philoméne?" 

„Ja,   det  er!" 

„Saa  maa  det  være  Papa!  lad  mig  gaa, 
Søster  Marie-Philoméne?"  Nonnen  sagde  ikke 
ja,  heller  ikke  nej ;  Hortense  de  Signorio,  der 
opmærksomt  iagttog  dem  begge  to,  aabnede 
uden  videre  Døren  paa  Klem  med  den  Fart, 
der  var  hende  egen. 

Flory  smuttede  gennem  den,  løb  over 
Gaarden  og  Legepladsen,  saa  hun  nær  havde 
væltet  Søster  St.  Esprit,  der  kom  gaaende  med 
foldede  Hænder.  Forklædet  stod  om  hende, 
Haaret  fløj  til  alle  Sider,  hun  saa'  ingen,  løb, 
løb !  Nonnen  blev  bange  for,  at  det  brændte 
et  eller  andet  Sted  i  Klostret,  og  skyndte  sig 
hen  til  Køkkenet  for  at  faa  Køkkensøsteren 
op  i  Taarnet    og   Brandstigen  sat  frem. 

„Hvor  er  han?   hvor?" 

„I  Talestuen  paa  anden  Sal!"  svarede 
Portnernonnen.  „Gud  Barn!  De  er  jo  rent 
ude  af  Dem  selv.  De  kan  da  ikke  komme  op 
paa  anden  Sal,  naar  De  løber  ned  i  Kæl- 
deren ! " 

„Min  Fa'r  er  kommen.  Søster  Anna- 
Isidore!"  raabte  hun  og  ilede  op  ad  Trappen, 
saa  hun  nær  havde  væltet  Pave  Pius,  der  sad 
henne  ved  Vinduet  paa  en  gylden  Stol  og  vel- 
signende rakte  de   tre   hellige   Fingre   frem. 

„Det  var  en  ung  Fader!"  tænkte  Søster 
Anna-Isidore,  medens  hun  lukkede  den  hvid- 
lakerede  Port. 

Flory  stansede  ikke,  før  hun  kom  til  an- 
den Sal!  Døren  til  Talestuen  stod  paa  Klem. 
Hun  slog  den  op ! 

11* 

„Papa!   Papa!" 

En  høj  Mand  stod  derinde  og  studerede 
med  Ryggen  til  hende  de  store  Malerier,  der 
fremstillede  Sjælens  Pinsler  i  Skærsilden.  De 
vare  saa  godt  malede  og  saa  uhyggelige,  at 
man  uden  stærke  Nerver  kunde  fole  sig  ganske 
syg  og  elendig  ved  at  se  de  stakkels  Sjæle 
vride  sig  vaandefuldt  med  gustne  Ansigter. 
De  fleste  vendte  sig  hastig  fra  dem,  og  det 
gjorde  ogsaa  denne  Herre.  Han  saa'  paa 
sit  Ur,  lod  Øjnene  løbe  rundt  i  den  lille, 
dunkle  Stue  med  de  sorte  og  lilla  Helgen- 
inder,  mørke   Vægge  og  blodrøde  Fløjlsmobler. 

Ikke  Hans  Excellence!  ikke  Hans  Excel- 
lence —  men  Greve  Stephen  Schotton  i  Rejse- 
dragt, Flonel  paa  Flonel,  høje  Flipper,  mikro- 
skopisk  Hue  paa   Hovedet. 

P'lory  var  kommen  løbende  i  fuld  Fart, 
henrykt,  med  straalende  Ansigt  og  udbredte 
Arme!  Hun  lod  Armene  falde  og  stansede 
midt  i  Stuen.  Greve  Stephen  bukkede,  hun 
nejede  efter  Frøken  Eudelines  Forskrifter,  saa- 
dan  som  der  var  blevet  rfejet  i   Versailles. 

„Aa,  Grev  Schotton,  er  det  virkelig  Dem? 
hvor  er  det  pænt  af  Dem  at  komme  hertil  og 
besøge  mig!"  Hun  var  skuffet  over,  at  det  ikke 
var  hendes  Fader,  men  dog  henrykt  over  at  se 
et  kendt  Ansigt.  Det  første  hk  hende  til  at  se 
fortvivlet  ud,  det  sidste  fik  hende  til  at  se 
glad  ud,  og  begge  Dele  i  Forening  med  den 
sorte,  alvorlige  Klosteruniform  fik  hende  til  at 
se  ud  som  en  stakkels,  lille  Pige,  der  ikke 
kan  taale  ret  mange  Sindsbevægelser. 

„Ikke  Grev  Schotton,  men  Onkel  Stephen, 
Flory.  Nu  er  jeg  dog  Onkel.  Kald  mig  for 
det,"  bad  han  og  trak  som  altid  op  i  de 
generende  Flipper,  saa  Julen  paa  Bechersdorf 
paa  en  Gang  stod  ganske  tydelig  for  hende. 
„Jeg  havde  ikke  tænkt,  at  det  vilde  gøre  saa- 
dant  et  Indtryk  paa  Dem,  jeg  kunde  have 
skrevet  i  Gaar,  at  jeg  kom  og  hentede  Dem  ! 
naar  jeg  skulde  samme  Vej,  var  det  saa  mor- 
somt at  følges  ad  ! " 

„Hjem  til  Danmark?  det  er  til  Danmark, 
ikke  sandt?"   spurgte  hun  aandeløst. 

„Ikke  til  Danmark,  men  til  Paris,  Flory. 
Sagen  er  nemlig  den,  at  jeg  traf  Lissy  og  John 
i  Cannes,  da  jeg  kom  fra  Marokko;  der  har 
jeg  været  i  nogen  Tid !  og  saa  fulgtes  vi  ad 
til  Paris  eller  paa  Vejen  til  Paris.  Nu  har  det 
hele  Tiden  været  Meningen,  at  Lissy  vilde  tage 
herop  for  at  se  til  Dem;  men  en  Dag  kom 
vi  til  at  tale  om,  at  det  var  morsommere,  om 
De  kom  til  Paris  i  Paaskeferien,  og  saa  tog 
jeg  hertil  for  at  hente  Dem!" 

Vi  ere  vante  til  Skuffelser !  vi  græde  ikke 
mere  over  Ting,  som  maavære,  som  de  ere. 
Graad  nytter  ikke.  Vi  ere  glade,  fordi  vi  skal 
til   Paris   og  se  vor   Familie. 

„Om  fire  Timer  skulde  vi  gerne  kunne 
være  der!  men  saa  maa  De  gøre  Dem  i  Stand 
med  det  samme.  Er  De  træt  nu,  kan  vi 
ogsaa  vente  til  i  Morgen  Formiddag!  naa!  De 
vil  helst  med  det  samme?" 

„Men  jeg  maa  maaske  ikke!   maaske  faar 

jeg  ikke  Lov  til  det ;  det  kan  godt  være,  jeg 
ikke  maa." 

„Nonnerne  har  sagt  ja!  der  var  een,  der 
var  meget  gul  i  Ansigtet,  som  var  lidt  vanskelig 
og  gjorde  mange  Ophævelser,  men  da  jeg  fortalte, 
jeg  var  Deres  Onkel,  og  lovede  at  tage  hele 
Ansvaret  paa  mig  overfor  min  Søster,  saa  blev 
hun  meget  medgørlig.  Jeg  skal  nok  tale  med 
Antoinette,  naar  jeg  rejser  til  København  for 
at  besøge  hende." 

Onkel  Stephen,  der  var  en  meget  grim, 
men  ogsaa  en  meget  rar  Onkel,  saa'  deltagende 
paa  sin  Niece,  sagde,  hun  saa'  daarlig  ud,  og 
studerede  atter  Skærsilden,  medens  hun  for- 
svandt. 


ELLEVTE  KAPITEL. 

HAVET  STIGER. 


Vi  vide  hverken  ud  eller  ind.  Vi  styrte 
rundt  i  Sovesalene  for  at  finde  noget,  vi 
huske  ikke  hvad !  Vi  løbe  Panden  mod  Hor- 
tense  de  Signorio,  der,  ledsaget  af  Søster  Jean- 
Berchemans,  kommer  for  at  sige  Farvel  til  os. 
Vi  tabe  Vandkanden,  og  Vandet  plasker  ud 
over  Jomfru  Cecilies  store  Listesko.  Vi  sige, 
at  Tandbørsten  ligger  i  Sengen !  vi  kysse 
Søster  Marie-Philoméne  paa  Panden,  i  Stedet 
for  at  lade  hende  kysse  os  paa  Panden!  Vi 
gøre  en  Mængde  latterlige  Ting  i  vor  Iver  for 
at  komme  af  Sted.  Vi  have  glemt  at  tage  Hat 
paa,  og  ane  det  ikke,  førend  Søster  Berche- 
mans  kommer  løbende  efter  os  med  flyvende  Slør 
og  smilende  Ansigt.  Hun  sætter  den  paa 
Hovedet  af  os,  siger,  den  er  køn  med  de  store 
hvide  Fjer,  hjælper  os  med  en  snoet  Elastik. 

,,  Galocherne!"  siger  Søster  Berchemans, 
„og  den  lille   Haandkuffert ! " 

Vi  have  glemt  Bagagen !  Vi  maa  tilbage 
efter  den;   Søster  Berchemans  skynder  paa  os. 

„Farvel,  Søster  Berchemans !" 

„God   Fornøjelse,   Flory!" 

„Om  ti  Dage  er  Ferien  forbi!"  Søster 
Anna-Isidore  stod  inde  i  Porten!  hun  kunde 
nok  lide  endnu  en  Gang  at  se  den  unge  Fa- 
der, der  var  saa  grim ! 

Om  ti  Dage,  lille  Barn!  glem  det  nu  ikke!'- 
sagde  Søster  St.  Esprit,  der  var  uhyre  lettet 
over,  at  det  ikke  brændte.  „Om  ti  Dage 
kommer  du  igen,  glad  og  fornøjet  med  røde 
Kinder!" 

„Paa  glædeligt  Gensyn,  Flory!"  raabte 
Hortense  de  Signorio  ud  af  Vinduet  og  blev 
straks  jaget  bort  af  Søster  Marie-Philoméne. 

Flory  skraaede  hurtig  over  Torvet  med 
Onkel  Stephen.  Ti  Dage  var  en  lille  Evighed! 
det  var  det  i  Klostret,  hvor  man  tit  kedede 
sig  rædselsfuldt,  men  ikke  i  Paris  med  dets 
Hvirvel   af  Fornøjelser. 

Lissy  og  John  stode  paa  Banegaarden. 
Lissy  græd,  da  hun  saa  hende,  og  F'ætter 
John  lovede  hende  alt,  hvad  hun  vilde  have. 
Hun  blev  i  Triumf  før*  hen  til  Ambassade- 
Hotellets  Karet!  i  Triumf  kort  til  „Kejserlig- 
kongelige Ambassade  Hotel",  gennem  brede, 
fornemme  Gader,  over  Boulevarder,  hvor  Ka- 
staniernes gul-grønne  Lov  bævede  let  i  For- 
aarets  Luftning,  og  hvor  Menneskene  mylrede 
tæt  frem  og  tilbage,  ud  til  Champs-F^lysées! 
gennem  en  Marmorport  med  brogede,  elektriske 
Lamper  og  svulmende  Dekorationsplanter! 
Inderst  inde  er  der  en  forgyldt  Stol  med  en 
forgyldt,    lille  Negerschweitser.      Der    er   blæn- 

dende  fint  i  det  „Kejserlig-kongelige  Ambassade 
Hotel".  Guld  i  Guld!  Empire  i  Empire!  Em- 
pire i  den  hvide  Elevator,  hvor  en  pomadi- 
seret  Tjener  i  rødt  og  blaat  foretager  en  utrolig 
Masse  Luftrejser  for  egen   Fornøjelse. 

„At  du  saadan  skulde  sendes  bort  hjemme- 
fra, Floy!  du  kan  ikke  tænke,  hvor  bedruvet 
jeg  var,  da  Papa  skrev  det  til  mig!"  sagde 
Lissy,  da  de  sade  alene  inde  i  det  Værelse, 
der  skulde  være  Florys,  medens  hun  var  der. 
Der  var  ganske  stille  derinde.  Man  hørte  som 
langt  borte  den  ensformige  Rumlen  og  Støj 
fra  Champs  Elysées  Alléen.  Ovenpaa  knagede 
den  lille  Vugge,  hvori  den  unge  Hr.  Earl 
slumrede  blidt.  Han  var  vokset,  siden  Flory 
sidst  havde  set  ham.  Han  var  en  yndig,  lille 
Dreng!  Ane  kunde  mange,  udmærkede  Historier 
om  ham !  Folk  stansede  hende  tit,  naar  hun 
kjørte  rundt  med  ham  i  Parkerne,  og  naar 
den  strenge  Motnotlyson  ikke  var  med,  for- 
talte hun  gærne  hele  hans  lille  Levnedsløb. 

„Sagde  Papa  ikke,  naar  jeg  skulde  til- 
bage? Jeg  længes  saadan,  at  jeg  næsten  ikke 
kan  udholde  det." 

„Jeg  kan  slet  ikke  forstaa,  at  der  var 
noget  i  Vejen  med  dig,  Floy,  der  var  saadan 
en  god,  lille  Pige,  den  Gang  jeg  var  hjemme! 
Jeg  kunde  bedre  tænke,  det  var  Margaret,  det 
var  sket  med." 

Mama  holder  af  Margaret,  men  mig  kan 
hun  ikke  lide !  Nu  var  Papa  og  jeg  saa  gode 
Venner,  og  saa  giftede  han  sig  igen.  Det  var 
saa  forfærdeligt  for  mig." 

„Jeg  kan  godt  forstaa,  at  det  ikke  var  saa 
let  i  Begyndelsen !  men  du  maa  huske  paa, 
hvor  ene  han  blev,  den  Gang  Mama  døde. 
Og  nu  er  det  engang  saaledes,  Hoy !  og  det 
kan  ikke  blive  anderledes.  Du  holder  jo  saa 
meget  af  Papa  og  Margaret  og  lille  Daisy,  saa 
jeg  synes,  du  skulde  gjøre  alt  for  at  komme 
tilbage  til  dem." 

„Men  hvad  synes  du  da,  jeg  skal  gøre? 
jiaar  jeg  nu  kom  hjem,  saa  er  hun  der  og- 
saa,  jeg  mener  Mama!  og  saa  bliver  det  galt 
igen !  saa  paa  een  Maade  maatte  jeg  meget 
hellere  blive  i  Boulogne." 

„Men  Papa  længes  efter  dig.  Han  savner 
dig  saadan!  der  gaar  heller  ikke  een  Dag,  hvor 
Daisy  ikke  taler  om  dig!" 

„Jeg  kan  ikke  undvære  Daisy." 

„Men  saa  skulde  du  skrive  til  Antoinette. 
Saa  kunde  Stephen  tage  dit  Brev  med,  naar  han 
nu  rejser  til  Kobenhavn.  Hvis  du  skrev,  at 
du  saa  gerne  vilde  tilbage  og  saadan  noget, 
saa  fik  du   Lov  til  det!" 

„Men  det  kan  jeg  ikke!  det  er  ligesaa 
slemt  som  at  bede  om  Forladelse !  det  er  næsten 
det  samme." 

„Men  naar  de  nu  allesammen  længes  efter 
dig,  Floy!  det  gør  Antoinette  ogsaa!  du  kan 
tro,  hun  er  ikke  glad !  det  har  været  næsten 
lige  saa  sorgeligt  for  hende !  du  var  vist  meget 
slem   mod   hende!" 

„Jeg  var  saa  bedrovet,  at  jeg  ikke  vidste, 
hvad  jeg  gjorde!    Hun   har  ogsaa   slaaet  mig!" 

„Det  ved  jeg  godt!  hun  har  selv  fortalt 
mig  det.      Du  skulde  alligevel  skrive!" 

„Men  naar  jeg  nu  ikke  mener  det!  naar 
det  nu  ligefrem  var  at  lyve,  naar  jeg  sagde, 
at   jeg    vilde    holde    af   hende. 

„Du  kunde  prøve  paa  at  gøre  det!  Jeg 
tro'r,  det  er  det  eneste  rigtige !  du  kan  ikke 
udholde  at  tænke  paa,  at  Papa  skal  være 
skuffet  over  dig  og  bedrøvet!  det  kan  du  ikke, 
min  egen,  lille  Floy!" 

Det  kunne  vi  ikke!  Lissy  har  Ret!  vi  kunne 
ikke  bære  det  længer.  Daisy  skal  ikke  gaa 
rundt  og  lede  forgæves  efter  os !  Vi  ville  ikke 
bedrøve  vor  Fader.  Vi  ere  trætte  af  al  vor 
Modgang !  vi  kunne  ikke  udholde  vor  Længsel 
mere.     Vi  ere  dødtrætte!   vi  give  efter! 

„Jeg  skal  nok!" 

„Det  tænkte  jeg  nok,  Floy!  nu  maa  du 
ikke  være  ked  af  det,  Floy!  nu  kan  du  godt 
glæde  dig  til  at  se  dem  allesammen  igen.  Og 
saa  siger  de,  at  du  er  rent  forstenet  og  for- 
stokket! men  jeg  troede  aldrig  paa  det!  ikke 
eet  Øjeblik.  Antoinette  og  jeg  har  holdt  saa 
meget  af  hinanden,  men  da  jeg  hørte  alt  dette, 
var  jeg  lige  ved  at  blive  vred  paa  hende.  Jeg 
sagde,  at  du  var  den  bedste,  lille  Pige  af  Ver- 
den, og  det  maa  hun  da  indrømme  mig  nu ! 
kys  mig,   Floy  ! " 

Lissy  var  glad,  henrykt,  begejstret !  Hun 
havde  altid  elsket  sine  smaa  Søstre!  Hun 
havde  været  saa  vant  til  at  tage  sig  af  dem, 
da  hun   var  hjemme!   Alt  det  med  Flory  havde 

ligefrem  taget  paa  hende!  Hun  havde  bevaret 
en  vis  moderlig  Foleise  for  dem,  skønt  de 
snart  vare  store,  voksne  Piger.  Deres  Sorg  hen- 
des Sorg!  deres  Glæde  hendes  Glæde!  deres 
Modgang  hendes. 

De  talte  ikke  mere  om  det !  ikke  eet  Ord ! 
det  blev  ikke  nævnet,  men  Lissy  gjorde  alt 
for  Flory.  Hun  levede  og  aandede  for  hende, 
saa  længe  som  hun  kunde  være  hos  hende. 
Flory  var  med  hende,  hvor  hun  gik  og  stod. 
Hun  levede  ligefrem  op,  den  lille  Flory !  hun 
følte  sig  ikke  mere  som  „Maria  Venindernes" 
Nummer  seksten,  men  som  et  Pigebarn,  nogen 
holder  af  og  tænker  paa. 

Tidlig  Messe  i  Notre-Damekirken!  Fra  For- 
aarsmorgenens  dæmrende  Lys  ind  i  Kirkens 
dunkle  Rum.  Paris  vaagner  støjende  udenfor! 
Hospitalets  Porte  slaas  op  og  i!  La  Morgue 
stiger  frem  af  Taagen !  Præsten  messer!  Lysene 
straale  gyldenrødt  fra  Altrene!  Bispen  sidder 
svær,  violet,  højtidelig  i  sin  udskaarne  Stol. 
Sangen  stiger  i  Bølger !  Hallelujaet  genlyder 
under  Hvælvingerne!  Rageisen  ligger  i  Luften, 
svæver  opad  som  graalige  Skyer  !  Knæk  !  Knæk  ! 
naar  Kordrengene  svinge  de  tunge  Kar!  Silke- 
rasien og  Kniplingslommetørklæder!  højhælede 
Sko  og  højtidelige  Taarer!   Paaskemorgen! 

Til  Madeleinekirken!  Blomster  paa  Blomster! 
røde  Roser  paa  hvide  Altre !  rundt  i  de  fleste 
af  Paris'  Kirker  og  Kapeller!  man  møder  de 
samme  højhælede  Sko,  den  samme  Silkerasien. 
Een  Bon  i  dem  alle!  helst  i  dem  alle!  helst 
i    de    fleste!    men    seks-syv  Bonner    i    sekssyv 

Kapeller  kan  nok  gaa.  Det  lille  Jesusbarn 
er  tilfreds  med  det  I  det  lille,  fromme  Jesus- 
barn  forlanger  ikke  mere !  Nonner  vrimle  ud 
og  ind  med  deres  Elever!  Jesuiterne  komme 
stille  med  deres  andægtige  Drenge!  De  hvide 
Nonner!   de  sorte  Munke!   de  brune  Nonner! 

„Paaskemorgen!  han  er  opstanden!  Halle- 
luja!" 

Og  saa  gaa  de  hjem  og  spise  Bouillon 
og  ere  glade  for  Opstandelsen,  Messen,  Rø- 
gelsen og  de  varme  Paaskekager  fra  Kon- 
ditoren. 

Versailles !  Bon  Marché  og  Louvre !  St. 
Clouds!  Springvand  og  Luxembourg!  Othello 
i  Théatre  Francais!  Operaen  og  Troubaduren! 
Alléer  og  Haver !  Boulevarder !  Mennesker  ! 
Mennesker!  Mennesker!  Paris  rundt.  Hos 
Mademoiseille  Minet!  i  Butikker!  overalt!  i  ti 
Dage. 

„Er   de  gode  imod  dig  i  Klostret,    Floy?" 

„Ja,  John!  jeg  holder  meget  af  dem!" 

„De  paavirker  dig  ikke?" 

„Det  kan  jeg  ikke  mærke!  de  taler  aldrig 
til  mig  om  Religion!  nu  varer  det  maaske 
heller  ikke  saa  længe,  Lis." 

„Nej!  nu  er  det  snart  forbi  med  det  Klo- 
stervæsen." 

Klosterlivet   maa    snart   ophøre !    I  Kufferten 
ligger  et  halvfuldendt  Brev  med  Skønskrift. 

„Velkommen,  lille  Fugl!"  sagde  Søster 
Berchemans,  da  hun  efter  ti  korte,  men  dejlige 
Dage,  atter  stod  i  Skolestuen. 

„Flory  maa  straks  klæde  sig  om  og  tage 
fat  paa  sine  Lektier!'*  sagde  Søster  Marie- 
Philoméne. 

Søster  Marie-Philoméne  kunde  ikke  unde 
sig  et  Minut  Ro  den  Dag,  Pigebørne  kom  til- 
bage efter  Ferien.  Der  var  en  stadig  Uro ! 
Munden  stod  ikke  paa  een  eneste  i  ottende 
Klasse !  der  var  Feriefortrolighed  og  venskabe- 
lig Udveksling  af  Feriegodter. 

Den  næste  Dag ,  en  Søndag,  sade  de 
næsten  alle  nede  i  den  Skolestue ,  der  var 
forbeholdt  dem  Fridagene,  sammen  med  Søster 
Berchemans  og  Søster  Rose-Lucienne,  der  nylig 
under  stor  Højtidelighed  havde  brændt  et  Bil- 
lede af  Bismarck,  som  hun  havde  fundet  i  en 
eller  anden  Stilebog,  da  Søster  St.  Esprit  aab- 
nede  Døren  og  kom  ind  i  en  forfærdelig  Fart. 
Hun  havde  Overtøj  paa  og  lignede  en  aller- 
kæreste Luffegaas  i  det  store,  kluntede,  lange 
Slag.  Kinderne  vare  endnu  rødere  end  sæd- 
vanlig. Øjnene  straalede.  Panden  havde  tu- 
sinde, fornøjede    Rynker   under  Pandebindet. 

„Oversvømmelse!"  Sefeter  St.  Esprit  stod 
og  trykkede  sin  mægtige,  gamle  Paraply  til 
Hjertet  og  saa'   rundt  paa  dem! 

„Oversvømmelse,  Søster  St.   Esprit?" 
„Ja,   lille  Børn,   Havet  stiger!  Jesus,   min 
Kærlighed!   hvor  det  dog  stiger!" 

„Hvor!   hvor!   Søster  St.   Esprit?" 

„Ikke  raabe  saadan,  kære  Børn!  husk  dog 
paa,  at  vor  kære  Moder,  Marie  Stanislas  er 
kommen  tilbage  i  Gaar  Aftes.      Vor  velsignede 

Priorinde  er  meget  træt  efter  den  lange  Rejse. 
Vor  Moder  hviler  sig  lidt !  Stille  Smaabørn ! 
saa  kan  I  høre  det  hele,  naar  jeg  nu  fortæller 
det  til  Søster  Rose-Lucienne  og  Søster  St.  Jean- 
Berchemans." 

„Er  det  slemt,   Søster  St.   Esprit?" 

„Hør  kun,  kære  Rose-Lucienne!" 

„Stille,   Hortense   de  Signorio." 

„Jeg  kommer  gaaende  over  Broen,  Sø- 
stre, da  jeg  vender  hjem  til  Klostret  fra 
Festen  i  St.  Michalskapellet.  Det  var  en  for- 
færdelig Storm !  jeg  kunde  næsten  ikke  flytte 
en  Fod.  Mit  Slør  fløj  op  om  Hovedet  paa 
mig!  det  er  mit  bedste  Slør,  Søstre!  og  jeg 
var  bange  for,  at  det  skulde  blæse  itu!  saa 
hører  jeg  een  raabe :  Vandet  stiger !  Over- 
svømmelse! skriger  en  anden.  Hjælp!  hviner 
en  tredie!  hvor?  spørger  jeg  en  Dreng!  nede 
ved  Strandpromenaden  og  de  røde  Klipper! 
Hatten   blæste   af  ham,   og  borte  var  han!" 

„Der  bo'r  Mennesker  rundt  om  paa  Bjerget! 
Marie  bevare  dem  naadig  og  vel !"  udbrød  Søster 
Berchemans  forfærdet  og  korsede  sig! 

De  korsede  sig  alle. 

„Før  den  Sag  med  Dreyfus  kommer  i 
Orden,  faar  Frankrig  aldrig  Ro.  Gud  bevare 
Frankrig !  Herren  lade  sin  Forbandelse  komme 
over  enhver  Forræders  Hoved." 

„Det  gør  han   nok,   Søster  Rose-Lucienne!" 

„Det  er  en  Ulykke  med  os  siden  den  Tid. 
Husk  bare  Basarbranden,  da  den  lille  Camillas 
Forældre  og  Slægtninge  kom   af  Dage." 

„Hvad   saa,   Søster  St.    Esprit!" 

„Ikke  saa  højt,  Smaapiger!  Jeg  løb  lige 
paa  en  ung  Dame,  der  sagde,  at  Folk  var 
begyndt  paa  at  flytte  ud !  jeg  havde  ikke  Tid 
til  at  gaa  derned,  da  vi  snart  skal  spise,  men 
jeg  spurgte  vor  kære  Moder,  om  vi  maatte 
spasere  den  Vej  i  Dag.  Vor  kære  Moder 
sagde  ja." 

„Allesammen?   maa  vi  allesammen!" 

„Ja,  Børn !  alle  de,  der  ikke  er  daarlige, 
maa !  men  nu  maa  I  ikke  glæde  Jer  for  meget 
til  det.  Husk,  det  er  en  Sorg!  glem  ikke  at 
bede  den  hellige  Jomfru  om  at  lade  Vandet 
synke  igen!   Kors  Jer,   Pigebørn!" 

„Nu  ringer  Middagsklokken !  Angelus  ! 
stille!" 

„Lige  efter  Middag  skal  vi  gaa!  jeg  glæder 
mig!   naar  bare  Havet  snart  synker  igen." 

„Jeg  med!   naar  bare  ingen  dør." 

En  Time  efter  vrimlede  de  ud  to  og  to  i 
de  smaa,  sorte  Trøjer!  der  var  ikke  mindre 
end  otte  Nonner  til  at  passe  paa  dem. 

„Færre  kan  vi  ikke*være!"  sagde  Søster 
St.  Esprit.  „Falder  eet  af  Pigebørnene  i  Vandet, 
bliver  jeg  rent  ør !  saa  springer  jeg  ud  med 
det  samme." 

Havet  bruste,  saa  man  hørte  det  helt  op 
paa  Torvet!  Kridhvidt  Skum  sprøjtede  mange 
Alen  i  Vejret  og  faldt  ned  i  en  tæt,  iskold 
Regn.  Strandpromenaden  stod  under  Vand ! 
Bølgerne  sloge  mod  de  rode  Klipper  og  rislede 
skummende  ned  ad  dem.      De  strøg  over  Bol- 

værket  med  voldsom  Kraft  og  splintredes !  I 
Havnen  steg  Vandet  Time  for  Time.  Fyrtaarnet 
var  blevet  ganske  lille. 

„Ikke  for  nær,  Børn!  ikke  hen  til  Bol- 
værket !   pas  paa  den  store  Bølge  der ! " 

Søster  Berchemans  kunde  ligesaa  godt  tie 
stille!  man  hørte  ikke  eet  Ord!  Bølgerne  kæm- 
pede med  de  røde  Klipper,  piskede  dem,  og 
joge  tilbage  efter  ny  Kræfter. 

Pigebørnene  saa'  stille  til  uden  at  røre  sig! 
Tyskerne  stode  og  sagde  ,,Wundersch6n!"  og 
fotograferede. 

Stormen  susede  om  dem  !  Hattene  fløj  til- 
bage og  maatte  arbejdes  op  paa  Hovedet  igen. 
Vinden  trængte  blæsende  ind  under  de  smaa, 
korte  Trøjer. 

„Tilbage,  Børn!  tilbage  fra  Bolværket! 
Flory!" 

Søster  Berchemans  saa'  en  mægtig  Bølge 
komme  brusende.  Nonnerne  trængte  Rækkerne 
til  Side. 

Flory  hørte  ikke !  hun  stod  i  dybe  Tanker 
og  saa'  op  mod  Bjerget !  Menneskene  vrimlede 
ud  af  Husene  og  kunde  næsten  ikke  komme 
frem  i  den  voldsomme  Storm. 

„Flory!"  skreg  Søster  Berchemans  og  vilde 
springe  frem  for  at  gribe  hende. 

„Søster  Berchemans !"  raabte  en  af  Nonnerne. 
„Det  nytter  ikke!   bliv  her." 

„Flory!  gaa  dog  tilbage!"  hun  hørte  ikke 
eet  Ord  i  den  voldsomme  Larm. 

Bølgen  slog  mod  Bolværket,  saa  det  klirrede ! 

Komtesse  Flory.  12 

suste  over  Flory  og  kastede  hende  til  Jorden. 
Hun  søgte  at  rejse  sig!  Hun  var  ligbleg,  strakte 
Armene  i  Vejret,  udstødte  et  forpint,  angst- 
fuldt Skrig,  var  igen  ude  i  en  forfærdelig 
Vandhvirvel  og  blev  af  Stormen  kastet  helt 
op  paa  Bolværket. 

„Ryggen!"   skreg  Søster  St.   Esprit. 

„  Hun  slog  ikke  Ryggen ! "  raabte  en 
Tysker. 

Soster  Berchemans  følte,  om  Barnet  var 
uskadt.  Det  var  hun !  Madonna  være  lovet ! 
skønt  hun  var  dødbleg  i  Ansigtet  og  ikke 
kunde  støtte  paa  Benene.  Hun  var  gennem- 
blødt. 

„Hvor   gør  det  ondt?" 

„I  Armen,  men  den   er  vist  ikke  brækket!" 

Det  varede  noget,  før  de  kom  af  Sted. 
De  rystede  alle  endnu.  Men  Flory  havde  det 
meget  godt,  var  kun  træt,  frøs  kun  lidt  og  var 
saa  underlig  i  Skulderen. 

„Det  var  da  godt,  hun  ikke  besvimede, 
men  blev  ved  at  kæmpe  imod,"  sagde  Søster 
St.   Esprit.  • 

Armen  blev  højtidelig  undersøgt,  da  de 
kom  tilbage.  Den  var  mørkerød,  blodunder- 
løben og  mishandlet. 

„Vi  lægger  lidt  lægende  Salve  paa!"  sagde 
Søster  Marie-Philoméne ! 

Den  næste  Morgen  var  Oversvømmelsen 
forbi!   Flory  var  hele  Klostrets   Heltinde. 

„Tal  dog  ikke  mere  om  det,  Pigebørn!" 
skændte  Søster  Marie-Philomcne..  „Saaret  er 
snart  lægt!" 

„Man  maa  hærdes!"  mente  den  blege  Sø- 
ster Rose-Lucienne ,  der  var  bange  for  en 
Smule  Træk.  „Man  maa  hærdes,  medens  man 
er  ung." 

TOLVTE  KAPITEL. 
GIGTFEBER    OG    KAMMILLETE. 


Flory  blev  rigtig  syg  nogle  Dage  efter,  lige 
før  Geografi  timen. 

Det  var  den  Onsdag,  lille  Camilla  maatte 
sidde  nede  i  ottende  Klasseværelse  ved  Siden 
af  Søster  Marie-Philoménes  Kateder,  fordi  hun 
havde  sunget  i  Religionstimen  I  forstyrret  den 
tykke  Søster  St.  Emile-Antoine  med  det  røde 
Haar  ved  at  nynne  den  gamle  Missionssalme, 
de  alle  saa  godt  kendte : 

Un  jour  j'irai  ^\v 
Jesus  mon  bien  aimél 
Au  ciel!  au  ciel!  au  ciel! 
J'irai  voir  Jesus. 

vSøstcr  St.  Eloi  var  bleven  vred!  hun  havde 
ført  hende  ind  til  Søster  Maric-Philoméne  og 
havde  der  givet  en  levende  Fremstilling  af 
hendes  Synder.  Den  lille  grædende  Camilla, 
der  var  en  yndig,  lille  Pige  med  et  Par  store, 
alvorlige,  sorte  Øjne,  et  lille,  rundt,  rødmusset 
Ansigt,    Krumkam   og  Snorestovler,   var   blevet 

løftet  op  paa  en  meget  høj  Stol,  og  Søster 
St.  Eloi  fjernede  sig  baglæns  under  stadig 
Skænden. 

„Madonna !  Madonna!  hvor  er  du  dog 
lille!"  sagde  Nonnen!  „er  hun  ikke  den  aller- 
mindste, Søster  Marie-Philoméne  ?" 

„Den  allermindste  i  hele  Skolen,  Søster 
St.   Eloi!" 

.,Det  er  rigtignok  kedelig,  Søster  Marie- 
Philoméne !" 

„Det  gør  mig  meget  ondt!" 

„Hun'  er  rigtignok  lille!  Gud  bevare  os! 
hun  er  den  allermindste  i  hele  Skolen!"  Det 
var  fuldstændig  sandt,  Camilla  var  baade  den 
mindste  og  den  yngste !  hun  kunde  kun  naa  op 
til  Skolebordene ,  naar  hun  sad  paa  diverse 
Puder.  I  dette  Tilfælde  saa'  hun  meget  lille, 
jneget  ynkelig  og  meget  sød  ud,  medens  hun 
med  Taarer  i  Øjnene  sad  og  strikkede  —  eller 
snarere  —  tabte  Masker  med  de  runde  Snøre- 
støvleben  dinglende   i   Luften. 

Flory  var  forfærdelig  forpint!  i  flere  Dage 
havde  hun  ikke  følt  sig  rask!  den  daarhge 
Arm  værkede  og  smertede.  Det  var,  som  blev 
den  vredet  af  Led  den  ene  Gang  efter  den 
anden.  Hun  kendte  godt  den  Følelse;  det  var 
Gigten.  Hun  var  tung  i  Hovedet,  ked  af 
alt,  havde  ikke  Lyst  til  det  ringeste.  Det 
var  godt,  hun  snart  skulde  hjem !  Brevet  var 
sendt  af  Sted !  heldigvis. 

De  andre  Pigebørn  vare  nede  paa  Lege- 
pladsen i  Frikvarteret.  Hun  havde  faaet  Lov 
til    at    blive    oppe,    fordi   hun    frøs  saa   forfær- 

delig  en  Gang  imellem.  Hun  sad  med  Hovedet 
støttet  paa  Haanden,  med  den  syge  Arm  for- 
sigtig udstrakt  paa  Skolebordet  og  stirrede 
træt  og  forknyt  paa  den  korsfæstede  Herres 
Blodsdraaber. 

„Sid  stille,  Camilla!'"  Søster  Marie-Philo- 
méne  gik  ned  ad  Katederet  ind  i  Søster  Jean- 
Berchemans  Klasse.  Søster  Marie-Philoméne 
foretog  saa  mange,  smaa  Udflugter  i  den 
sidste  Tid.  Der  var  saa  meget  at  tænke  paa. 
Eksamen  stod   nær  for  Haanden. 

„Jeg  kan  ikke  finde  den,  Flory!"  hulkede 
lille  Camilla. 

„Hvad   kan   du   ikke   finde!" 

„Masken !" 

„Nu  skal  Jeg  komme  hen  og  hjælpe  dig, 
naar  jeg  bare  kan,   Camilla!" 

Masken  havde  ondskabsfuldt  forputtet  sig 
en  atten,  nitten  Omgange  dybt.  Armen  vær- 
kede og  smertede. 

„Du  er  sød,  at  du  hjælper  mig,  Flory!" 
sagde  den  lille  Camilla!  „du  er  sød, 
Flory!" 

„Det  er  du  med,  du  skal  ikke  græde, 
fordi  Søster  St.   Eloi  skændte  paa  dig!" 

„Jo,  hun  skal!  det  er  netop  det,  hun  skal! 
det  maa  du  virkelig  ikke  sige!"  Søster  Marie 
Philomcne  kom  bag  paa  dem  med  sagte  Skridt. 
Søsteren  havde  den  Egenskab,  at  ingen  hørte 
hende  gaa.  Søster  Marie-Philomcne  kom  altid 
og  overraskede  Børnene!  Hun  faldt  dem  altid 
troløst  i   Kyggen. 

„Hvad  gør  du  ved  Armen,  naar  du  er 
hjemme?  du  har  jo  haft  Gigt  før,  ikke  sandt?" 

„Jo,  i  den  højre  Skulder!  engang  imellem 
ogsaa  i  Armen.  Mademoiselle  Mimi  gned  den, 
og   naar   det    var  slemt,    fik  jeg  Salicyl." 

„Det  er  bedst,  jeg  giver  dig  lidt  Massage, 
medens  dine  Kammerater  er  ude." 

„Men  den  er  saa  øm,  Søster  Marie-Philo- 
méne !   Saaret  er  helt  betændt!" 

„Det  har  ikke  noget  at  sige!  Knap  Kjolen 
op  og  lad  Ærmet  glide  ned." 

Flory  adlød.  Søster  Marie-Philoméne  tog 
Briller    paa,    satte   sig   ved  Vinduet    og  tog  fat. 

Tre  blodunderløbne  Furer  sade  trykkede  ind 
i  Armen  fra  Skulderen  og  ned  til  Albuen. 
Paa  Undersiden  var  der  et  tykt  Skorpelag 
over  et  voldsomt  Saar.  Det  var  bristet  paa 
Steder,  og  man  saa  det  blodige ,  betændte  flere 
Kød.  Det  var  bleven  meget  værre,  siden  Sø- 
ster Marie-Philoméne  sidst  saa  det.  Hun  maatte 
indrømme  sig  selv,  at  hun  havde  forsømt  at 
pleje  det. 

Indvendig  prikkede  Gigten,  saa  det  vær- 
kede helt  ind  i  Bryst  og  Ryg !  udvendig  sved 
Saaret  og  brændte  Furerne. 

„Staa  stille!" 

Det  lange  Ærme  i  den  lyseblaa,  strikkede 
Silketrøje,  som  hørte  med  til  Uniformens  Under- 
tøj, havde  klistret  sig  fast  til  Saaret,  laa  presset 
ind  i  Furerne  og  skulde  nu  rives  fra  den  stak- 
kels Arm ! 

„Aa,  Søster  Marie-Philoméne !  kan   det  ikke 

blødes  op  med  lidt  lunkent  Vand!"  bad  Søster 
Berchemans,  der  kom  ind  for  at  hente  nogle 
Programmer  og  Stilebøger. 

Nu  havde  Søster  Marie-Philoméne  tænkt 
fuldstændig  det  samme,  men  da  hun  var  een 
af  de  ældste  Nonner  og  Søster  Berchemans  een 
af  de  yngste,  og  hun  nu  en  Gang  ikke  kunde 
finde  sig  i  at  modtage  Raad  eller  taale,  at 
nogen  vovede  andet  end  at  synes  det,  hun 
gjorde,  aldeles  vidunderligt,  saa  sagde  hun,  at 
det  skulde  hun  nok  selv  bestemme.  „Vær  nu 
ikke  saa  barnagtig,  Flory !  tænk  paa,  hvad  den 
hellige  Jomfru  led,  da  hun  saa  Jesus  hænge 
paa  Korset.  Tænk  paa,  at  du  har  disse 
Smerter  for  at  tjene  Herren.  Han  har  lidt 
saa  meget  for  dig,  saa  kan  du  vel  nok  bære 
dette  for  at  glæde  ham." 

Naar  Kristus  bliver  glad  for  det ,  saa  lade 
vi  Søster  Philomene  pine  Sjælen  ud  af  Livet 
paa  os ! 

Ritch !  Ratch!  en  forfærdelig  Smerte!  Blodet 
strømmer  varmt  ned  over  Haanden.  Det  sortner 
for  Øjnene.  Jomfru  Maries  hvide  Kjortel  bliver 
dunkelblaa.  Jordkloden  vakler,  Kristi  Lampen 
slukkes,  tændes,  gaar  bort  og  kommer  igen 
med   tusinde  andre. 

Flory   falder,  og  ved   intet  mere. 

Da  hun  kom  til  sig  selv,  sad  hun  paa 
Søster  Marie-Philoménes  Skod !  Tænderne  klap- 
rede i  Munden.  Hovedet  brændte  som  Ild. 
Haaret  var  ganske  vaadt  i  Tindingerne.  Hele 
Skolestuen  var  i  Oprør!  Søster  St.  Jean-Berche- 
mans  holdt  noget,   der  lugtede  stærkt  og  ækelt, 

under  hendes  Næse.  Lille  Camilla  græd  for- 
skrækket henne  paa  den  høje  Stol.  Søster  St. 
Eloi  kom  og  løftede  hende  ned  og  kælede  for 
hende  for  at  berolige  hende,  saa  Freden  var 
genoprettet  imellem  dem. 

„Flory   er  død!"   græd   Camilla. 

„Nej!  hun  besvimede  kun." 

„Der  er  Blod  paa  Kjolen!" 

„Det  er  fra  Armen,  lille  Camilla!"  Søster  St. 
Eloi  gik  bort  med  hende  paa  Armen  og  trøstede 
hende!  hun  fandt  paa  de  tusinde  Ting  for  at 
berolige  hende.  Pigebørnene  vare  sendte  ind  i 
den  tilstødende  Klasse  og  kiggede  medfølende 
ud  paa  Patienten,  der  nær  havde  skræmmet 
Livet  af  dem  alle,  ligesom  de  skulde  til  at 
tage  fat  paa  Rhonens  saa  bugtede  og  saa  in- 
teressante Løb.  Det  var  jo  kedelig,  at  Fuglen 
skulde  blive  syg,  men  skulde  hun  besvime, 
var   det   godt,    at   hun  gjorde  det  før  Rhonen. 

„Har  du  det  nu  bedre?"  Hortense  de 
Signorio  havde  Taarer  bag  de  blaa  Briller. 
Hun  stod  foran  hende  med  et  Vandfad-  Hun 
havde  endnu  den  ene  Haand  nede  i  Vandet. 
Hun  var  rede  til  at  sprøjte  i  paakommende 
Tilfælde. 

„Gør  det  meget  ondt,   Flory!" 

Det  gør  meget  ondt.  Det  kan  ikke  nytte 
at  nægte  det.  Det  er,  som  der  jages  Sværd 
paa  Sværd  ind  i  Bryst  og  Arm.  Det  værker  i 
korte  Ryk  gennem  Hovedet.  Hovedet  er  smerte- 
lig tungt.  Øjnene  kunne  næsten  ikke  holdes 
aabne.  Nu  kommer  Sværdet  igen  !  bare  man 
kunde  skrige  1   det   vilde  lette.     Men   man   skri- 

ger  ikke,  naar  man  sidder  paa  den  strenge 
Søster  Marie-Philomcnes  Skød. 

„Nu  har  du  det  bedre!  Se,  Søster  St. 
Jean-Berchemans,  nu  vender  Rødmen  tilbage 
paa  Kinderne!" 

Søster    Berchemans    kan    ikke  se  Rødmen  I 

Hun  ser,  at  Flory  er  meget  syg.  Hun 
kunde  græde  af  Medfølelse. 

„Lad  hende  komme  i  Seng,  Søster  Marie- 
Philoméne.  Hun  er  for  lille  til  at  lide  for 
Madonnas  og  Jesu  Skyld.  Hun  blev  saa  for- 
undret, den  Dag  jeg  læste  om  Barnet,  der  gik 
med  altfor  smaa  Støvler  for  at  tjene  Herren. 
Lad  hende  ikke  lide,  kære  Søster!  Jeg  kan 
hjælpe  hende!  jeg  er  færdig  med  mine  Timer! 
naar  jeg  bag  efter  gaar  ned  i  Kapellet  og  beder 
for  hende,  bliver  den  himmelske  Moder  ikke 
vred,   fordi  vi  ikke  lod  hende  lide." 

„Gaa  kun  ned  i  Kapellet,  Søster  St.  Jean- 
Berchemans!  puds  St.  Cicilies  Luth!  Jeg  pylrer 
aldrig  om  mine  Elever!  Sæt  Vandfadet  fra  dig, 
Hortense !  sæt  dig  ned,  Flory!  tag  Draaberne 
ned  til  Søster  Marthe-Luciennes  Apothekl  glem 
ikke  at  vande  Blomsterne,  kære  Søster." 

Søster  Berchemans  smuttede  nedslaaet  bort 
uden  at  turde  sige  mere.  Søster  Marie  Philo- 
mene  var  saa  mægtig.  Alle  mente,  at  hun 
skulde  være  Priorinde  efter  den  gode  Moder 
Marie-Stanislas.  Hun  faldt  i  Tanker  foran 
Altrets  gyldne  Blomster!  hun  glemte  at  ordne 
Liljerne  foran  St.  Cecilie.  En  Nonne  maa  være 
lydig.  Hun  maa  gaa  gennem  Ild  og  Vand, 
fordres  det.     Søster  Berchemans  kan  ikke  raade 

Søster  IVIarie-Philomene  til  at  sende  Bud  efter 
Klosterlægen.  Søster  Berchemans  har  ikke 
Lyst  til  at  smile  og  le  mere     den  Dag. 

„Gør  dig  Umage  for  at  være  opmærksom, 
Flory.  Sid  stille  og  pas  godt  paa!  i  Dag  hører 
jeg  dig  ikke,  men  du  maa  være  opmærksom ! 
ellers  gaar  det  aldrig  til  Eksamen!" 

Flory  faldt  hen  i  en  underlig  Døs,  ligegyldig 
for  alt !  ligegyldig  for  Søster  Marie-Philoménes 
mange  Formaninger  og  for  Hortense  de  Sig- 
norios  opmuntrende  Løjer.  Hun  kunde  ikke 
udholde  de  forfærdelige  Smerter!  Pigebørnene 
vare  meget  deltagende !  Men  hun  var  ligegyldig 
for  alt,  selv  for  fem,  kandiserede  Kirsebær,  der 
havde  gjort  den  lange  Rejse  fra  bageste  til 
første  Række  kun  iførte  smaa,  tynde  Silkepapirs- 
chemiser,  hvormed  den  gavmilde  Giverinde  i 
Skyndingen  havde  smykket  dem.  Kirsebærene 
vare  klistrede  og  tiltalende  og  endte  deres  Til- 
værelse i  den  fikse  Adélinas  store  Mund.  Adé- 
lina  var  altid  mere  lækkersulten  end  bedvøvet. 

Ved  Middagsbordet  var  Flory  Genstand  for 
niende  .Klasses  udelte  Opmærksomhed.  Hun 
blev  udspurgt  paa  det  nøjagtigste  om  alle  sine 
Fornemmelser!  Blodpøl!  Besvimelse  og  Sværd- 
smerter! niende  Klasse  regnede  det  for  højeste 
Chic.  Det  blev  moderne  at  daane.  De  vare 
Fuglen  taknemlige  for  den  gode  Idé.  De  øvede 
sig  i  at  falde  graciøst  baglæns  i  Frikvarterene. 
Besvimelser  hørte  til  Dagens  Orden !  det  blev 
en  ren  Epidemi  i  de  første  Uger,  der  fulgte 
efter.  „Ma  sæurl  jeg  besvimer!  Ma  sæur! 
jeg    faar    ondt!    hed  det  hvert  Øjeblik.    Søster 

St.  Esprit  anvendte  Parfumedouche  og  venlige 
Ord.  Søster  Marie-Philoméne  gav  dem  ameri- 
kansk Olie  og  lange  Lektier.      Det  hjalp. 

Flory  blev  sendt  op  paa  Frøken  Eudelines 
Værelse.  Der  var  varmere  end  i  den  store, 
skumle  Skolestue.  Frøken  Eudelirie  havde 
filerede  Tæpper  paa  alle  Stolene,  Kineserdukker 
paa  Kaminhylden  og  en  Perlehund  paa  Skrive- 
bordet. 

Der  sad  hun  og  døsede  hele  Eftermiddagen 
over  et  Album,  hun  ikke  saa'  i.  Henad  Aften 
kom  Smerterne  igen.  Den  næste  Morgen  vaag- 
nede  hun  med  voldsom  Feber.  Hun  laa  i  eet 
Skrig,  til  hun  igen  besvimede.  Da  Hospitals- 
bygningen  netop  var  under  Reparation,  blev 
hun  flyttet  ind  i  det  hvide  Værelse,  hvor  hun 
laa  den  første  Nat. 

„Kammillete!"  sagde  Søster  Marthe-Luci- 
enne,  der  passede  de  syge  Born.  „Kammillete  er 
saa  godt  for  al  Slags  Daarlighed.  Det  er  bedst 
hun  faar  Surdej  under  Fødderne."  Soster 
Marthe-Lucienne  stirrede  paa  Flory,  der  var 
helt  vild.  Hun  rejste  sig  en  Gang  imellem 
op  i  Sengen  med  blussende  Kinder  og  feber- 
klare Øjne.  Hun  raabte  fortvivlet  paa  nogen! 
hun  bad,  om  hun  maatte  komme  hjem!  hun 
jamrede  og  skreg  og  faldt  udmattet  tilbage.  So- 
ster Marthe  gik  ned.  Hun  var  Børnenes  Skræk ! 
stor,  stærk,  grov  og  streng.  Hun  havde  gule 
Hugtænder  og  et  anseligt,  graat  Skæg. 

„Citronvand!  jeg  vil  give  hende  Citron- 
vand!" tænkte  Søster  St,  Emilienne,  der  kom 
listende    ind     for    at    gøre    Værelset    i    Stand. 

.,Det  stiller  Feber",  Panelerne  bleve  sæbe- 
vaskede! „og  letter  saa  dejligt  i  Hovedet!" 
Vindueskarmene  fik  en  Omgang,  og  Søster 
Emilienne  glemte  Citronerne  i  sin  Iver  for  at 
rede  Senge  i  Sovesalene. 

Søster  St.  Esprit  søgte  at  finde  nogle  feber- 
stillende Piller,  som  hun  imidlertid  ikke  fandt. 
Hun  gik  ind  i  Festsalen  og  skrev  Florys  Navn 
paa   „De  flittige  Børns  Ærestavle". 

„Hun  spiller  som  en  Guds  Engel!"  sukkede 
Søster  St.  Esprit  og  greb  sin  Bønnebog,  der 
havde  sort  Kjole  paa,  som  var  knappet  paa 
den  ene  Side.  Kapellets  Klokke  kaldte  og 
hun  maatte  løbe.  „Gid  man  kunde  tage  Smer- 
terne fra  hende!  gid  man  kunde  hjælpe  hende. 
Det  er  da  godt,  at  Søster  Marthe  er  hos 
hende." 

Men  Flory  laa  alene  Resten  af  Formid- 
dagen, da  Søster  Marthe-Lucienne  blev  kaldt  op 
til  Priorinden,  der  ikke  befandt  sig  vel,  men 
havde  faaet  et  Tilbagefald  af  sin  gamle  Lever- 
daarlighed. 

Men  Flory  kedede  sig  ikke !  hvor  kunde 
hun  kede  sig  med  det  Tapet,  der  var  i 
Stuen  ? 

Før  hun  blev  syg,  havde  hun  knapt  set  det, 
knapt  lagt  Mærke  til  det,  men  nu  veg  Øjnene 
ikke  fra  det. 

Der  var  en  stor,  rød  Blomst  lige  ved  An- 
sigtet !  en  stor,  grim  Blomst  med  krummede, 
blegrøde,  stribede  Blade.  Paa  begge  Sider  af 
Blomsten  en  Stilk  med  tre  gule  Knopper  og 
blegrøde  Kugler !   saa  en  Trappe  med  fire  skraa 

Trin  op  til  et  lille  Klokketaarn.  Og  saa  igen 
den  grimme  Blomst!  de  stribede  Bladel  den 
lille  Stilk  og  de  blegrøde  Kugler!  saa  igen  de 
skraa  Trin!  det  lille  Klokketaarn  og  det  hele 
om  igen  og  om  igen !  oppe  ved  Loftet !  nede 
ved  Gulvet !   ud  over  Væggene. 

Man  maatte  le  af  dette  Tapet!  man 
maatte  le,  selv  om  man  ikke  havde  Lyst. 
Kuglerne  vare  ikke  stille  eet  Sekund  !  Trapperne 
drejede,  og  Blomsterne  snurrede.  Lukkede  man 
Øjnene  og  aabnede  dem  igen,  var  alt  i  fuld 
F^art.  Umuligt ,  at  komme  bag  paa  dem  et 
Øjeblik,  hvor  de  vare  stille !  umuligt,  at  stanse 
dem! 

Men  man  bliver  træt  af  at  være  med  til 
saadan  en  vild  Dans.  Man  bliver  træt !  død- 
træt !  saa  træt,  at  man  ikke  kan  lade  være 
med   at  græde  og  hulke. 

Det  er  ikke  et  rart  Tapet!  men  et  ondt,  et 
forfærdeligt  Tapet.  Blomsterne  snurre,  selv  om 
man  græder !  Taarnene  løbe ,  selv  om  man 
hulker!  Kuglerne  danse,  selv  om  man  dækker 
dem  med  brændende  Hænder!  Trapperne  glide, 
selv  om  man  raaber,  de  ikke  maa !  siger,  at 
de  skal  stanse. 

Lissy  skal  komme !  Søster  St.  Esprit  er  ikke 
Lissy !  Margaret  er  heller  ikke  en  lille  Nonne 
i  sort  Kutte.  Margaret  har  ikke  saadant  et 
Ansigt  som  Søster  St.  Esprit,  og  Daisy  maa 
ikke  græde,   fordi  hun  sang: 

Un  jour  j'irni  voir 
Jesus  mun  bien  nimc! 

Au  ciel!  au  ciel!  au  ciel! 
J'irai  voir  Jesus. 

Men  det  sang  den  lille  Camilla!  Det  var 
jo  ikke  Daisy !  Men  Daisy  kunde  saa  mange. 
Daisy    kunde    synge  den  om  de  smaa  Fingre: 

Kom!   nu  skal  jeg 

Fortælle  Jer 

Om  ti  smaa,  søde  Mænd. 

Hun  kan  sige  saa  mange  Vers,  som  hun 
har  lært  af  Bes : 

Henrik  er  en  lille 

Dreng 

Med  krøllet,  gul  Paryk  .  .  . 

Hun  laa  og  døsede  mellem  Smerteanfal- 
dene. Det  var,  som  hun  løftedes  paa  store 
Bølger.  Hun  blev  vugget  op  og  ned,  til  hun 
blev  angst  og  klamrede  sig  til  Sengen. 

Søstrene  kom  listende  ind  fra  Tid  til 
anden. 

Hun   laa   og   drømte  uden  at  tænke. 

„Flory!" 

Hortense  de  Signorio  stod  henne  ved  Dø- 
ren ud  til  Gangen  og  søgte  forgæves  at  vække 
hendes  Opmærksomhed. 

„Flory!" 

Det  lykkedes  ikke.  Hun  listede  sig  hen 
til  Sengen. 

„Kender  du   mig  ikke?" 

Hun  stirrede  frem  med  et  mat,  tilsløret 
Blik.  Hortense  tabte  Modet  og  saa'.  paa  hende 
uden  at  tale.    Den  List,  hun  saa  snildt  havde  ud- 

fundet,  nemlig  at  bede  Søster  Marie-Philoméne 
om  Tilladelse  til  at  hente  et  rent  Lommetør- 
klæde paa  Sovesalen,  stikke  af,  før  en  af  Non- 
nerne kunde  følge  med  hende,  og  kigge  ind  til 
Veninden  med  det  samme,  hun  gik  forbi,  var 
ved  at  blive  tilintetgjort,  da  hun  hørte  nogen 
komme  op  ad  Trappen.  Hun  korsede  sig  med 
megen  Fingerfærdighed  for  at  befri  sig  for 
Faren,  bøjede  sig  over  Sengen  og  raabte  med 
en  velment,  men  saa  voldsom  Kraft,  at  hun 
kunde  have  kaldt  en  Død  til  Live: 

„Flory,  der  kom  Brev  til  dig  fra  Danmark 
før  Middag!   Søster  Marie-Philoméne  har  det." 

Trinene  løde  lige  udenfor  Døren.  Hun 
styrtede  ud,  undgik  heldig  Søster  Berchemans, 
men  løb  lige  i  Armene  paa  den  engelske 
Nonne,  Søster  Mary,  der  havde  Opsigt  paa 
Sovesalene  den  Uge  og  netop  kom  ud  derfra, 
da  hun  vilde  liste  ubemærket  bort.  Hun  stan- 
sede hende  ved  at  stille  sig  i  Vejen  forhende, 
og  saaledes  stansedes  altsaa  ogsaa  Tilbagetoget. 
Søster  Mary    var   i    meget  daarligt   Humør. 

„Blouse  lefl  on  a  cha^r,  Hortense!"  skændte 
hun.  „Bools  lopsy-lurty  ou  Ilte  floor!  anolher 
bad  poiul!" 

,Naa!"    sagde   Hortense  ligegyldig   og   vilde 
gaa  udenom. 

„Du    har  femten  bad  points,    Hortense!    og 
saa  siger  Du   naa!  do  lake  care,  child!'* 

„Ja,  ja!" 

Søster  Mary  gik  videre  med  sin  sorte  Bog, 
og  Hortense    skyndte   sig   ned  i  Skolestuen  til 

sine  Kammerater.  De  havde  Tøjet  paa  for  at 
gaa  ud.  Hortense  blev  udspurgt  paa  Krys  og 
paa  tværs,  om  hvor  hun  havde  været.  Hun 
rodede  sig  ind  i  en  Masse  Modsigelser  og 
endte  med  at  nyse. 

„Man  skulde  tro,  du  ikke  havde  dit  Lomme- 
tørklæde, lille  Barn!"  udbrød  Søster  St.  Esprit. 
Det  havde  Hortense  for  den  Sags  Skyld  heller 
ikke.  Det  laa  inde  i  Florys  Værelse.  Søster 
Berchemans  fandt  det  senere,  gemte  det  bag 
Smækken  af  sit  sorte  Forklæde  og  gav  hende 
det  om  Aftenen. 

„Flory!    kender  du  mig  ikke?" 

„Jeg  skal  hjem!   maa  jeg  faa  Brevet?" 

„Jeg  har  ikke  noget  Brev,  lille  Ven!  Sø- 
ster Berchemans  har  ikke  noget." 

„Maa  jeg  komme  hjem.  Papa!  Daisy! 
Jeg  vil  hjem!" 

Søster  Berchemans  kunde  næsten  ikke  holde 
Flory  i  Sengen.  Hun  klagede  og  græd.  Sø- 
ster Berchemans  kunde  ikke  taale  at  høre, 
hvordan  hun  hulkede. 

„Saa,   saa,   lille  Flory!" 

Smerterne  kom  igen,  sønderrivende,  uud- 
holdelige !  Nonnen  sad  og  holdt  hende  i  Haan- 
den,  mærkede  Pulsen  hamre  som  et  utrætte- 
ligt Ur  og  følte  saa,  at  Haanden  slappedes 
og  blev  mat. 

„Flory!  lille  Barn  !" 

Flory  hørte  ikke.  Ansigtet  blev  ligblegt. 
Trækkene  slappedes. 

„Hjem!"  hviskede  hun  og  faldt  saa  igen 
tilbage  i  det  dybe  Mørke. 

Komtesse  Flory.  13 

Søster  Berchemans  slog  hastig  Vinduerne 
op  og  trak  Gardinet  til  Side.  Vaarluften 
strømmede  ind  i  Stuen,  krydret  og  gennem- 
trængende. Man  mærkede  Duften  fra  Kloster- 
havens mange  Blomster.  Fuglene  pippede 
under  Tagskægget. 

Søster  Marthe  kom  ind,  gned  Florys  Hænder 
og  Pande  med  det,  der  lugtede  ækelt,  og  sendte 
den  unge  Xonne  ud  efter  Søster  Marie-Philo- 
méne. 

„Lad  hende  komme  hjem  til  sin  Moder!" 
bad  Søster  Berchemans,  da  hun  et  Øjeblik 
efter  stansede  foran  det  lille  Jesusbarn  i  Stue- 
etagen.     .,Lad  hende  komme  til  sin  Moder." 

Søster  Berchemans  vidste  ikke  andet  om 
Flory,  end  at  hun  var  sendt  til  dem  for  at 
lære  Fransk. 

Hun  holdt  saa  meget  af  Flory. 

„Lad  hende  komme  hjem!" 

Jesusbarnet  holdt  Sceptret  højt  i  den  ene 
Haand    og    rakte  velsignende  den  anden  frem. 

Han  smilede  ned  ti^  hende  med  de  him- 
melske,  straalende   Ojne. 

Søster  Marie-Philomene  blev  for  Alvor 
bange,  da  hun  saa',  hvor  alvorlig  det  var 
med  Sygdommen.  Hun  frasagde  sig  Ansvaret. 
Hun   turde  ikke   længer  være  ene  om   det. 

„Det  er  Liv  og  Død!"   sagde  Søster  Marthe. 

Saa  gik  der  Bud  efter  Klostrets  Læge ! 
der  gik  Ilbud  efter  Doktor  Tiffin  paa  Torvet 
bag  St.  Nicolaskirken.  Søster  St.  Ursule  ilede 
derhen  i  sin  svære  Vælde.  Hun  kimede  paa, 
og    opnaaede    endelig   at    vække    Husjomfruen, 

der  sov  blidt  inde  i  Dagligstuen  med  For- 
klædet over  Hovedet. 

„Doktoren !'' 

„Doktoren    er    paa   Hospitalet!" 

Doktoren  skulde  til  St.  Portel.  Doktoren 
var  træt,  Doktoren  havde  ikke  spist.  Doktoren 
skulde  nok  komme.  „Hidsig  er  lian  som  en 
Djævel,  naar  han  er  træt,  Søster  St.  Ursula, 
men  ellers  det  bedste  Menneske  paa  Jorden. 
Og  saa  giver  han  saa  meget  bort,  den  dygtige 
Mand.  Man  kunde  brase  hele  Dagen  for 
hans  fattige  Patienter.  Men  man  passer  paa 
ham,  man  handler  i  hans  Interesse,  Søster  St. 
Ursule.  Ellers  kom  han  ikke  pænt  i  Jorden. 
Der  var  ikke  een  Hvid  til  Messer,  hvis  han 
fik  Lov   til   at  raade,  den  ødsle,  hidsige  Mand." 

„Nu  maa  jeg  nok  hjem  til  Postejerne! 
Guds   Fred,   Madam   Gaunet!" 

„Tak,  Søster  St.   Ursule!" 

Nonnen  gik  tungt  tilbage  til  Klostret.  Hun 
havde  ikke  engang  Tid  til  at  føle  paa  Hønsene, 
der  strakte  Halsene  ud  over  Boderne  henne 
paa    Hjørnet. 

Søster  St.  Ursule  blandede  sine  Taarer  med 
Kaninpostejerne,  der  for  Resten  godt  kunde 
trænge  til  baade  salt  og  sødt.  Kaninpostejerne 
vare  noget  af  det  mest  ferske  og  flove.  Taa- 
rerne  gjorde  en  aldeles  fortrinlig  Virkning. 
Søster  St.  Ursule  havde  et  blødt  Hjerte!  og 
hun   elskede   det  syge   Barn. 

„Snavs!"  sagde  Doktor  Tiffin,  da  han  om 
Eftermiddagen  kiggede  ind!  „meget  snavs  !  det 
er    en    ganske    forbandet  stærk   Gigtfeber,    min 

gode  Søster  Marthe!  Ved  De  det!  De  skulde 
straks  have  sendt  Bud  efter  mig,  ved  De 
det?   Hm!« 

Søster  Marthe  korsede  sig  demonstrativt 
og  saa'   fornærmet  ud. 

„Hun  er  Udlænding,  ikke  sandt?" 

„Fra   Danmark!" 

„Naa  !     En  Datter  af  hvem? 

„Af  den  engelske  Ambassadør  i  Køben- 
havn!" 

„Nu  skal  jeg  undersøge  hende!  Søster 
Marthe  kan  gaa ! " 

Søster  Marthe  gik  ud  paa  Trappen.  Der 
samledes  Nonnerne  lidt  efter  lidt. 

„Den  Hedning!"   sagde  Søster  Marthe. 

Hedningen,  der  var  den  dygtigste  Doktor  i 
Boulogne,  saa  dygtig,  at  Folk  kom  rejsende  langt 
borte  fra,  baade  fra  Syden  og  Paris,  var  en 
lille,  uanselig  Mand  med  et  Ansigt  saa  rynket 
som  et  overgemt  Vinteræble  og  med  altfor  korte 
Bukser.  Doktor  Tiffin  havde  traadt  sine  Barne- 
sko ;  og  han  rystede  endog  lidt  paa  Haanden, 
nu  og  da;  men  aldrig,  naar  han  undersøgte 
eller  opererede  nogen.  Saa  var  den  rolig.  Blik- 
ket borede  sig  gennem  Patienten.  Ansigtet  var 
een  spændt,   lærd  Rynke. 

Han  talte  godt  for  Flory,  medens  han 
undersøgte  hende,  bankede  hende  paa  Ryggen, 
hamrede  hende  paa  Brystet.  Han  lyttede 
meget  længe  til  Hjertet,  Han  syntes  ikke  om 
Hjerteslaget.  Han  pressede  Haanden  ned  paa 
det.  Det  hamrede  og  bankede  igen,  slog 
uroligt    og   stærkt    som    en   bange   l'ugls.    Saa 

klappede  han  hende  venlig  paa  Kinden,  betrag- 
tede de  feberglinsende  Øjne,  hvori  der  ikke 
var  Gnist  af  Forstaaelse,  lyttede  et  Øjeblik 
til  den  klagende  Stønnen,  satte  sig  paa  Bordet 
ved  Vinduet,  lagde  Fødderne  paa  den  Bønne- 
stol,  Søster  Marthe  havde  ført  med  sig,  gav 
sig  Tid  til  at  bide  Negle  og  sagde  mumlende, 
medens  han  dybsindig  stirrede  ud  i  Rummet, 
at  den  Konstitution  var  svækket,  at  Hjertet 
var  stærkt  angrebet,  og  at  Kræfterne  gav 
han  ikke  meget  for.  Han  rev  en  Stump  af 
det  Papir,  Søster  Marie-Philoméne  havde 
bragt  til  ham,  dyppede  hendes  Pen  næsten  til 
Skaftet  og  skrev  en  meget  lang  Recept  med 
en  lille,  kluntet,  ulæselig  Skrift.  Han  lyttede 
atter  til  Hjertet,  rystede  paa  Hovedet  og  gik 
udenfor  til  Nonnerne  paa  Trappegangen.  Her 
pressede  han  sin  lille,  spinkle  Korpus  ind  i 
en  meget  snæver  Overfrakke,  medens  han  afveks- 
lende saa'  op  paa  Nonnerne  og  ned  paa  Knap- 
perne. 

„Søster  Marthe  mener,  det  er  Liv  og  Død!" 
udbrød  Søster  Marie-Philoméne.  „Skulde  det 
være  .  .  .  ." 

„Død!"    sagde   Doktor  Tiffin   afvisende. 

„Død!"    gentoge   Nonnerne   mumlende. 

„Hun  spillede  som  en  Guds  Engel!"  ud- 
brød Søster  St.  Esprit.  Hun  kunde  ogsaa 
synge  saa  fint  og  smukt!" 

„Det  kommer  hun  neppe  til  mere.  Hun 
har  levet  under  uheldige  Forhold.  Hun  har 
vist    haft    mange  Sorger    og  Sindsbevægelser!" 

„Hun  har  tidlig  mistet  sin  Moder  og  en 
Broder!   hun  har  Stedmoder,   Doktor  Tiffin!" 

„Der  maa  straks  skrives  til  hendes  Hjem. 
Straks,"    sagde   Søster    Marie-Philomene. 

„Hvis  der  er  nogen  af  hendes  Familie, 
der  vil  se  hende,  maa  de  komme  hurtigst 
muligt." 

„Det  var  Grevinden,  som  sendte  hende 
hertil!  saa  maa  vi  helst  skrive  til  hende.  Jeg 
fik  Brev  i  Morges.  Hun  skulde  have  været 
hjem   nu!" 

„Hun  taler  ogsaa  om  et  Brev.  Hun  har 
ligget  og  bedt  om  det,"  sagde  Søster  Jean- 
Berchemans  bevæget. 

„Maa  hun   faa  det  at  vide?" 

„Hun  forstaar  det  vist  ikke,  Soster  St. 
Esprit.  Men  prov  kun.  Jeg  kommer  igen  om 
tre  Timer!" 

„Stakkels,  lille  Fugl!"  hviskede  Soster 
Berchemans    til   Flory,    „Du  kommer  hjem!*" 

Hun  syntes,  der  kom  et  Glimt  af  Glæde 
over  det   forpinte  Ansigt. 

Men  det  var  kun  ef  Glimt. 

Aftenen  kom  og  Natten  gik  under  Skrig 
og  Klage.     Doktoren   maatte  hentes  henad  tre. 

Der  var  meget  stille  i  Klostret  den  næste 
Morgen.  Ingen  talte  højt;  ingen  lo  støjende, 
ingen  trampede  i  Trappen. 

Om  Aftenen  græd  Hortense  de  Signorio 
sig  i  Søvn.  Niende  Klasse  satte  ikke  Krolle- 
papir  i  Haaret.  Ingen  havde  utallige  Fletnin- 
ger at  slaas  med.  Ingen  tænkte  paa  brogede 
Sløjfer. 

L^'^sene  slukkedes  lidt  efter  lidt  i  den  store, 
hvide  Bygning.  Kapellets  spruttede,  osede  og 
gik  ud. 

Søster  Berchemans  tændte  Slangelampen 
foran  Jesusbarnet  ude  paa  Trappen. 

Skæret  faldt  rødgyldent  hen  over  det 
smilende  Ansigt. 


TRETTENDE  KAPITEL. 
STEDMODER. 


Foraaret  havde  holdt  sit  Indtog  i  Danmark. 

Fine,  smaa,  vaargrønne  Skud  bævede  let 
i  den  milde  Luftning.  Æblerosens  Løv  duftede, 
og  Hække  grønnedes  langs  alle  Veje. 

Træerne  strakte  forventningsfulde  de  tunge, 
harpikssvangre  Knopper  frem.  Paa  Kastanjer- 
nes Grene  tittede  enkelte,  sammenfoldede  Blade 
frem,  gulgrønne  og  uldne.  Solen  skinnede 
varmt  og  dannede  lysende  Streger  og  dansende 
Pletter  paa  den  fugtige,  sorte  Muld  i  Træ- 
ernes Skygge. 

Og  Krokus  myldrede  frem  i  Haverne.  Der 
var  ingen  Stansning!  det  var  en  hel  Krokus- 
hær !  Neppe  havde  Tusinder  mistet  Hovederne 
ved  de  lækkersultne  Spurves  Næb,  før  tre 
Gange  saa  mange  skøde  op  og  stode  og  lo  til 
Solen  og  Vaaren.  De  havde  forskellige  Kjoler 
paa!  de  yndede  de  stærke  Farver!  de  skinnede 
fra  den  klareste  blaa  til  den  guleste  gule! 
nogle  røde  med  hvide  Striber,  andre  lilla  med 
grønlige  Striber. 

Der  v'^ar  ogsaa  Violer,  der  duftende  skøde 
frem  under  Hegn  og  Gærder.  Og  Pinseliljerne! 
Pinseliljerne  vare  komne  længe  før  Pinse.  De 
stode  ødselt  spredte  i  svajende  Buketter  eller 
sammenstuvede  i  skinnende,  hvide  Flokke, 
lange,  blændende,  hvide  Rækker,  duftende  i 
Solen. 

Hendes  Naade,  Grevinde  Antoinette  Howard 
kom  gaaende  ned  med  en  Foraarsbuket  i 
Haanden.  Grevinden  kom  nynnende  ned  ad 
Trappen.  Hun  var  glad  I  først  var  der  et 
lille  Brev  fra  Frankrig,  der  lovede  meget  godt. 
Saa  var  der  Vejret  og  endelig  en  raslende 
hvid  Silkekjole  med  ophævede  Tusindfryd. 
Hun  havde  netop  været  oppe  for  at  prøve 
den.  Den  hvide  Tusindfrydskjole  fra  London 
var  et  rent  Vidunder  af  en  Kjole.  Den  klædte, 
—  som  Léonie  sagde  —  Hendes  Naade  aldeles 
fortryllende,  gjorde  Skræderen  al  mulig  Ære 
og  vilde  gøre  megen  Lykke  til  Receptionen 
paa  Dronning  Viktorias  høje  Fødselsdag. 

„Hvad  er  der  i  Vejen,  min  Stump?" 
spurgte  Grevinden,  da  hun  saa'  Daisy  staa 
grædende  udenfor  Barnestuen  med  en  Farve- 
lade paa  Gulvet  paa  den  ene  Side  og  en 
Dukke  i  dybeste  Negligé  paa  den  anden,  med 
Armene  paa  Rækværket  og  Hovedet  paa  Armene. 
„Hvor  kan  Barnepigen  være  henne,"  tænkte 
hun.  Hun  havde  selv  sendt  Bes  ned  med 
nogle  gamle  Spindelvævskniplinger,  der  skulde 
repareres,  og  Fråulein  var  af  en  eller  anden 
Grund  forsvunden  fra  Jordens  Overflade.  „Hvor- 
for   græder   Du,    Baby?     Har   Du   slaaet  dig?" 

Grevinden  bøjede  sig  ned  og  undersøgte  de 
smaa  buttede  Knæ,  men  disse  Daisys  altid  saa 
udsatte  Punkter  fejlede  intet.  Hun  løftede 
hende  op  paa  Armen  og  trøstede  hende.  Daisy 
var  ganske  slap  af  Graad  og  Sorg  og  lod  sit 
Hoved  dingle  frem  og  tilbage  i  Fortvivlelse 
paa  en  meget  ynkelig  og  meget  hjerteskærende 
Maade. 

„Hvad  er  der  dog  i  Vejen  med   Daisy?" 

„Floy!"   hulkede  hun. 

„Hvad  er  der  med   Floy?" 

„Hun  er  her  ikke!" 

„Du  ved  jo  godt,  hun  er  i  Frankrig.  Nu 
kommer  hun  meget  snart  hjem!" 

„Hvorfor!" 

„Fordi  hun  gerne  vil.  Hun  længes  efter 
det!" 

„Jeg  længes  efter  min   F'loyl" 

„Men  nu  kommer  hun  snart!" 

„Min  lille   Floy!" 

„Vil  du  med  mig  ind?  naar  Betzy  saa  kom- 
mer, kan  hun   ikke  finde  dig.    Vil  du  med?" 

„Ja!"   sukkede  Daisy. 

I  Grevindens  Stue  skinnede  Solen  muntert 
ind  gennem  de  brogede  Perlegardiner.  Paa 
de  smaa,  hvide  Dragkister  med  de  sorte  Plader 
spaserede  der  nydelige  Damer  og  Herrer  af 
saksisk  Porcellain.  Damerne  loftede  yndefuldt 
de  brusende,  sløjfebesatte  Skorter,  satte  Hyrde- 
stavene i  Jorden  og  strakte  de  højhælede  Sko, 
som  vilde  de  naa  hen  over  den  spejlblanke 
Flade  for  at  lugte  til  de  brogede  Blomster, 
som  deres  Bejlere  rakte   frem   for  dem  i  smaa, 

rosensmykkede,  flade,  forsirede  Kurve.  Der 
var  saa  morsomt  i  Grevindens  Salon.  I  Loftet 
legede  buttede  Amoriner  med  Drenge  med 
spidse  Øren.  Ens  smaa  Støvler  bleve  ganske 
skjulte,  naar  man  gik  paa  Tæppet.  Under 
det  hvide  Klaver  var  der  en  forgyldt  Harpe ! 
den  kunde  man  sidde  paa,  naar  der  ikke  blev 
spillet.  Man  kunde  gaa  og  plukke  store  Bu- 
ketter Blomster  rundt  omkring. 

Der  var  Blomster  overalt  i  Grevindens  lille 
Salon!  der  var  Blomster,  hvor  de  kunde 
stilles.  Gartneren  paa  Bechersdorf  brummede, 
naar  han  maatte  plyndre  Drivhusene;  men  det 
nyttede  ham  ikke!  De  maatte  af  Sted.  Og  nu 
stode  de  dejlige,  svagtgule  Teroser,  endnu  lidt 
tunge  i  Hovedet,  sammen  med  bugnende  Bunater 
Violer  og  Liljekonvaller. 

„Floy  er  sød!" 

„Ja,  hun  er !  det  er  hun  nok,  naar  hun 
nu  kommer  tilbage." 

„Det  er  min   Floy." 

„Gaa  du  nu  op  og  hent  Mag.  Hun 
maa  være  færdig.''  Daisy  sprang  ned  paa 
Gulvet.  Hun  havde  tilbragt  en  meget  behage- 
lig Time  paa  Grevindens  Skød.  Hendes  Øren 
vare  blevne  fj^ldte  med  Historier,  hendes  Øjne 
med  Billeder  og  hendes  Mund  med  forgyldte 
Chokoladebonbons.  Hun  blev  meget  forkælet. 
Hun   var  endnu   den   yngste. 

Hun  mødte  Bes  udenfor.  Hun  havde  ledt 
efter  hende  overalt.  Bes  havde  meget  travlt 
den  Dag.    for  om  ganske  kort  Tid  hyttede   de 

ud  til  Bechersdorf.     Hun  tog  Daisy  paa  Ryggen 
og  lod  hende  ride  helt  op  til   Skolestuen. 

Margaret  var  færdig  og  styrtede  fornøjet 
af  Sted,  hvad  der  straks  bragte  hende  en 
længere  Reprimande  fra  Mademoiselle  Béronet. 
Det  var  en  yngre  Dame  med  stærkt  kreppet 
Pandehaar  og  Net.  Hun  led  af  permanent 
Særhed  og  nervøse  Ansigtstrækninger.  Der 
var  ikke  andet  mærkeligt  ved  Mademoiselle 
Béronet ,  end  at  hun  hver  Morgen  badede 
Panden  i  noget  blaat  i  en  gul  Flaske,  der 
bar  den  gaadefulde  Indskrift:  „Mod  Rynker. 
Uskadeligt.  Ufejlbarligt."  Mademoiselle  Bé- 
ronet yndede  blommefarvede  Kjoler  og  gik 
med  dem,  naar  hun  læste,  naar  hun  spaserede, 
naar  hun  fulgte  Margaret  til  Danse-  og  Ride- 
øvelser. 

Turen  gik  i  det  dejlige  Vejr  over  Langelinje, 
Østerbro,  Dosseringen  og  hjem  gennem  Kongens 
Have,  der  næsten  var  ganske  grøn.  Var  der 
ikke  kommet  Visitter,  lige  da  de  kom  tilbage, 
vare  de  maaske  blevne  inde  i  Stuen  hele  F^fter- 
middagen,  men  det  gjorde  der,  og  de  maatte 
nøjes  med  Skolestuen  og  den  sære  Mademoiselle 
Béronets  Selskab. 

,,Jeg  er  kogt!"  udbrod  Margaret,  da  hun 
paa  den  nydeligste  Maade  fyldte  sin  Tekop 
halvt  med  Sukker. 

„Jeg  er  ogsaa  kogt!"   ekko'ede  Daisy. 

„Men  Gud,  Born,  hvordan  er  det,  I  taler! 
Hvad  var  det,  du  sagde?" 

„Kogt,    hed,    skoldet!"     svarede    Margaret 

rapmundet.  Varmen  havde  gjort  hende  pirre- 
lig. Hun  var  ikke  oplagt  til  at  være  ydmyg. 
„Saadan  taler  unge  Damer  ikke!  jeg  har 
aldrig  hørt  noget  lignende.  Tror  du,  den  lille 
Baronesse  Augusta  sagde  det?   ..." 

„Jeg  kan  ikke  forstaa,  at  Flory  slet  ikke  har 
skrevet.  Vi  har  ikke  hørt  fra  hende  saa  længe! 
Ikke  en  Gang  Papa  fik  Brev,  og  i  Gaar  var 
det  dog  hans  Fødselsdag.  De  skulde  bare  se 
en  Skrivemappe,  hun  begyndte  at  skære  ud, 
før  hun  rejste.  Den  var  saa  nydelig!  det  var 
en  Drage,  der  bider  sig  i  Halen,  og  den  maa 
hun  da  være  færdig  med.  Det  er  rigtignok 
underlig,  at  der  ikke  er  kommet  Brev.  Bare 
der  ikke  er   noget  i  Vejen!" 

„Floy  kommer  snart  hjem.  Det  siger  Mama, 
Mag." 

„Det  ved  jeg  godt.  Det  har  der  været  Tale 
om  lige,  siden  Onkel  Stephen  var  her  og  sagde, 
det  var  Synd,  at  hun  skulde  blive  længer 
borte,  fordi  hun  længtes  efter  os.  Kan  du 
huske,  hvad  det  er,  Floy  har  med  hjem  til 
dig.   Baby?" 

„Mange,   smaa  Dyr,   der  rasler." 

„Ja!  en  hel  Mængde  Lamaer  og  Heste  og 
Lam  og  Faar  og  Hunde,  der  er  hule  og  luk- 
kede til  nedenunder  med  Papir.  Og  naar  man 
saa  stikker  Fingren  igennem  det,  saa  kommer 
der  smaa  Dukker  og  Kaffestel  og  Vogne  og 
Karaffer  ud.  De  hedder  „Overraskelser"  og 
kommer  fra  Dijon." 

„Saa,  Børn,  vær  nu  stille!  Løb  ind  i 
Barnestuen,     Daisy!      Læs    nu     dine     Lektier, 

medens  jeg  falder  lidt  hen!"  Mademoiselle 
Béronet  faldt  hver  Dag  lidt  hen.  Hun  sov 
ikke!  langtfra!  lukkede  bare  Øjnene  og  faldt 
hen  med  en  Pude  under  Hovedet  og  en 
Skammel  under  Fødderne.  Fråulein  kom  ind 
og  samlede  Tetojet  med  mere  Velvilje  og 
mindre  Støj  end  sædvanlig.  Barnejomfruen 
Qual  sang  paa  sit  sidste  Vers.  Hun  vilde 
drage  til  Afrika  som  Missionær,  og  hun  havde 
kun  faa  Dage  tilbage  i  Gesandtens  Hjem.  Det 
burde  Daisy  vist  være  glad  for,  da  hendes 
Liv  og  Lemmer  ofte  havde  været  truede,  naar 
den  fromme  Pige  passede  hende.  Da  hun  nu 
snart  skulde  rejse,  fattede  hun  paa  en  Gang 
megen  Interesse  for  den  lille  Pige.  Hun  for- 
talte hende  lange,  kedelige  Historier  om  den 
gode  Johannes,  der  ikke  tog  Pungen  med  de 
mange  Penge,  men  bragte  den  til  sin  gamle 
Herre,  der  klappede  ham  paa  Hovedet  og  for- 
ærede dem  til  hans  Moder.  Hun  fik  hende 
altid  straks  til  at  sove.  Naar  hun  bare  hørte 
Begyndelsen:      Paa    en    varm    Somn;erdag    gik 

en  god  Dreng,  som  vi  ville  kalde 

osv.,  faldt  hun  i  Søvn.  Hun  forærede  hende 
det  Glansbillede,  der  laa  som  Mærke  i  den  røde 
Salmebog  med  det  hvide  Lam.  Det  forestillede 
Kristus  tolv  Aar  gammel  i  Templet.  Daisy 
gemte  det  henrykt  i  sin  Lomme  om  Dagen  og 
paa  Hovedpuden  om  Natten,  kyssede  al  Glansen 
af  det  og  regnede  det  i  lange  Tider  for  en 
uerstattelig  Skat. 

„Har  du   nu  læst?" 

„Ja!   det  er  længe  siden,   Mademoiselle!" 

„Øv  dig  saa. " 

Margaret  satte  sig  til  Klaveret,  saa',  at 
Madeinoiselle  igen  var  falden  hen,  tog  Florys 
sidste,  snart  gamle  Brev  frem,  læste  det  med 
Nyhedens  Interesse,  rejste  sig  saa,  gik  hen  til 
Stolen,  hvor  Frøkenen  sad,  og  betragtede  i  ær- 
bødig Afstand  med  dyb  Interesse  hendes  Næse. 
Den  var  lille  og  opadvendt,  havde  smaa  Rynker ! 
Mademoiselles  Næse  saa'  altid  ud,  som  om  den 
lugtede   noget  ubehagelig. 

„Jeg  har  glemt   mine   Noder." 

„Jeg  har  glemt  mine  Noder!  nu  gaar  jeg 
ned  og  henter  dem." 

Hun  listede  bort,  fik  fat  paa  den  tykke  Bog 
og  var  paa  Vejen  op  igen,  da  hun  hørte,  at 
nogen  ringede  paa  Portklokken,  at  Portneren 
aabnede  den  og  sagde  til  James,  der  sad  i 
Forstuen  med  en  Avis,  at  det  var  Brevene. 

„James!  lad  mig  faa  dem,  saa  skal  jeg 
nok  dele  dem  om ! "    raabte  hun  ind. 

„Ja,  mange  Tak,  dersom  Miss  Margaret 
har  Lyst." 

„Jeg  vil  gerne."  James  afleverede  dem 
bukkende  og  forsvandt  i  Køkkenet,  hvor  han 
gav  sig  til  at  spille  paa  Harmonika  og  synge 
om :  Den  Ungersvend  i  grønnen  Skov,  medens 
Mabel  og  hendes  Hjælpetropper  pressede  Citro- 
ner, piskede  Blommer,  pillede  Korender,  skare 
Ananas  og  gjorde  andre  appetitlige  Forberedelser 
til  den  næste  Dags  Dessert. 

„Otte,  Papa!"  sagde  Margaret,  da  hun  be- 
gyndte sin  Runde  i  Hans  Excellenses  Arbejds- 
værelse.     Det  er  en  hel  Bunke." 

„Ingen  fra  Kloy!"  udbrød  han,  da  han 
havde  undersøgt  dem.  „Du  længes  nok  og- 
saa  efter  at  høre  noget,  Mag." 

„Forfærdelig,  Papa.  Jeg  kan  næsten  ikke 
undvære  hende.  Floy  og  jeg  har  jo  altid  før 
været  sammen." 

„Ja!   det  har  I  jo." 

„Tre  til  dig."  Margaret  lagde  dem  paa 
Bordet  i  Grevindens  Stue. 

„Det  ene  er  fra  Boulogne.  Saa  faar  vi 
nok  at  vide,  hvad  Nonnerne  siger  til,  at  F'loy 
rejser   fra  dem  !" 

„Hun  skal  hjem,  om  ogsaa  de  nødig  vil, 
af  med  hende,  ikke  sandt?" 

„Ja,  hvis  det  nu  ikke  vil  sætte  hende 
for  meget  tilbage.  Nu  lader  det  jo  til,  at 
hun   er    ved  at  blive  perfekt  i   Fransk." 

„Hun  skal  ikke?" 

„Margaret!  lad  nu  være  at  plage  mig.  Hun 
kommer  jo  hjem." 

Margaret  lod  lidt  forvirret  Hovedet  synke. 
Hun  turde  ikke  spørge^  om  hun  maatte  faa 
Lov  til  at  læse  Florys  Brev,  hvis  der  var 
noget.      Hun   listede   sagte   ud. 

Da  hun  kom  op  til  det  gamle,  hvide  Born- 
holmerur, paa  hvis  skinnende  Messingplade 
Solen  skinnede  rødt,  Maanen  skinnede  hvidt 
og  Stjernerne  skinnede  blaat,  var  det  faldet  i 
Slag.  Det  mindede  hende  ved  syv  dybe  Suk, 
der  rungede  og  snurrede  længe  efter,  om,  at 
Klokken  var  mange,  og  om  at  Mademoiselle  Bé- 
ronet  maatte  være  vaagen   og  utaalmodig. 

Hun  skyndte  sig  op  og  blev  modtaget 
med  en   sand  Krysild  af  Spørgsmaal. 

„Hvor  har  du  været  henne?  Hvad  har  du 
bestilt  saa  længe?  Hvor  kan  det  falde  dig  ind 
at  løbe  saadan  rundt  i  hele  Huset?" 

Hun  satte  sig  til   at  spille. 

Lidt  efter  kimede  Omklædningsklokken  gen- 
nem Huset,  og  Grevinden,  der  kun  havde  læst 
de  første  Linjer  af  Brevet,  rejste  sig  og  gik 
til  sine  Værelser. 

En  halv  Timestid  senere  begyndte  Middags- 
gæsterne  at  komme ;  paa  Slaget  otte  lød 
Gongongen,   og  de  gik  til  Bords. 

Men  sent  ud  paa  Aftenen  kom  et  Telegram ! 
et  uheldvarslende,  lille  Telegram.  Man  havde 
lige  rejst  sig  fra  Bordet,  og  Hendes  Naade  blev 
tilbage  i  Spisesalen  for  at  læse  det.  Pigerne 
og  Tjenerne  gik  endnu  derinde.  James  satte 
en  Stol  frem,  og  de  forsvandt  alle. 

Det  sortnede  for  hendes  Øjne,  da  hun 
havde  læst  det.  Hun  sad  og  stirrede  paa 
det.     Men   Ordene   fik  ingen   anden  Betydning : 

Komtessen  dødssyg.     Gigtfeber. 
Kom! 

Søster  Marie-Philoméne. 

G.   Tiffin,   Læge. 

Det  kom  uanet!  uforberedt!  det  samme 
stod  der  i  Brevet,  men  hun  havde  ikke  læst 
det. 

Flory  var  dødssyg!  Flory !  som  hun  fik 
noget  imod  første  Gang,  hun  saa'  hende!  første 
Gang,    hun    hørte    sin    Mand    tale    om    hende 

Komtesse  Flory.  14 

med  saa  megen  Kærlighed.  Nu  laa  hun 
døende  langt  fra  sit  Hjem !  den  slemme  Flory ! 
den  stygge  Flory !  den  uartige  Flory !  den 
Flory,  der  ødelagde  Livet  for  hende.  Den 
Flory,  der  havde  skrevet  det  lille  Brev  med 
Skønskrift.  Flory  var  tæmmet!  ellers  havde 
hun  ikke  gjort  det.  F^lory  havde  ikke  mere 
Modstandskraft,  ellers  var  det  ikke  skrevet. 
Hun  havde  faaet  sin  Vilje!  Flory  var  knust! 
bad  om  Naade !   den  stakkels,  syge    Flory  ! 

Før  pinte  det  hende  at  tænke  paa,  hun 
blot  skulde  se  hende  igen,  nu  vilde  hun  have 
givet  den  hele   Verden   for  at  være  der. 

Flory  var  syg,  døende,  hjælpeløs !  hun  var 
knust !   hun  var  overvundet. 

Det  var  hende,  der  havde  Sejrspalmen! 

Grevinden  var  ikke  jublende  glad  for  den. 
Hendes  lille,  stakkels  Fjende  var  døende.  Flory 
havde  aldrig  været  hende  kær  for  nu,  da  hun 
skulde  miste  hende. 

Hendes  Mand  kom  ind  for  at  se,  hvor- 
for hun   blev  saa  længe  borte. 

„Er  der  noget  i   Ve^en?"   spurgte  han. 

„Flory  er  dødssyg!"  hun  sank  helt 
sammen. 

Gæsterne  mærkede  straks,  at  det  havde 
været  daarlige  Efterretninger.  Det  kunde  ikke 
skjules.  De  toge  hensynfuldt  bort.  Stuerne 
tømtes  lidt  efter  lidt. 

„Min  Kuffert  skal  straks  pakkes!"  sagde 
hun  til  Léonie.  „Lad  Pigerne  komme  op  og 
hjælpe  Dem." 

„I  Aften,  Deres  Naade !"  udbrød  Kammer- 
pigen forundret. 

„Ja!  ligestraks!  Skj'nd  Dem!  lad  nogen 
hjælpe  Dem." 

Det  var  sent.  Den  straalende  Dag  var 
gaaet  til  Hvile.  Tusmørket  var  forbi.  Der 
var  ganske  mørkt  i  Grevindens  Salon.  Hun 
gik  op  og  ned,  hjælpeløs,  fortvivlet.  De  smaa 
saksiske  Damer  stansede  deres  Gang  paa 
Dragkisterne.  Bejlerne  sænkede  Kurvene,  lagde 
Haanden  paa  Hjertet  og  lyttede  bedrøvede  til  de 
ensformige  Skridt  op  og  ned !  frem  og  tilbage. 
Roserne  hældede  de  bløde  Hoveder  op  til  hin- 
anden og  vovede  ikke  at  dufte. 

Fløjdøren  til  Hans  Excellenses  Værelse 
stod  paa  Klem. 

Hun   aabnede   den   og  gik  ind. 

„Jeg  har  skrevet  til  Lissy",  sagde  han. 
Han  var  aldeles  nedbøjet,  og  hans  Stemme  ikke 
ganske  fast. 

„Inden  Lissy  kommer  dertil,  kan  hun 
være  død." 

„Jeg  tager  dertil  i  Morgen,  saa  snart  Recep- 
tionen er  forbi." 

„Det  er  mig,  der  skal  passe  hende.  Jeg 
maa  pleje  hende.  Jeg  har  aldrig  gjort  noget 
for  hende". 

„Tak,   fordi  du  gør  dette." 

„Du  maa  ikke  takke  mig.  Nu  gaar  jeg 
op  og  ser  til  Børnene,  før  jeg  tager  af  Sted". 

„Hvem  vil   du  have  med   dig?" 

„Ingen." 

„Jeg  følger  dig  saa  langt,  jeg  kan." 

„Hvor  er  Børnene?"  spurgte  Grevinden  Bes. 
,,De  sover,   Deres  Naade!" 
„Allerede?" 

„Klokken    gaar   til    Elleve,    Deres  Naade!" 
Hun     tog    sig    til    Hovedet.       Hun    vidste 
hverken  af  Tid   eller  Sted. 
Hun  brast  i   Graad. 


FJORTENDE  KAPITEL. 
DEN  LANGE  REJSE. 


„Røde  Øjne,   Mag!   har  du  grædt?" 

„En  lille  Smule!  Mademoiselle  Béronet  er 
saa  forfærdelig  sød!" 

„Men  det  behøver  du  da  ikke  at  være 
ked  af!   det  er  da   meget  rart  for  dig." 

„Hun  er  saa  venlig,  skønt  hun  har  An- 
sigtssmerter. " 

„Naa!   og  hvad   er   der  saa  mere?" 

„Og  Bes,  Papa!  du  skulde  bare  vide,  hvor 
løjerlig  hun  er!  hun  gaar  rundt  og  græder  og 
vil  slet  ikke  sige  noget,  naar  jeg  spørger  hende 
om  Floy.  Jeg  ved,  at  Floy  er  syg!  det  kan 
jeg  godt  mærke,  hun  er.  Naar  Mama  rejste 
saa  sent  om  Aftenen,  er  hun  naturligvis  syg! 
er  hun   ikke,   Papa?" 

„Jo  hun  er;  Flory  er  meget  syg  af  Gigt- 
feber !  Jeg  har  forbudt  Tjenestefolkene  at  sige 
Jer  det;  men  nu,  da  du  har  opdaget  det, 
kan  du  jo  lige  saa  godt  faa  det  hele  at  vide. 
Flory  har  allerede  været  sj^g  siden  forrige  Uge. 

Nu  har  hun  faaet  Gigtfeber !  og  jeg  rejser 
til   Frankrig  i   Eftermiddag." 

„Flory  var  saa  tit  ikke  rask.  Hun  havde 
saa  ofte  Hjertebanken.  En  Nat  vaagnede 
jeg,  og  saa  stod  hun  henne  ved  et  af  Vin- 
duerne i  Sovekammeret,  det  midterste.  Hun 
havde  lukket  det  op  og  stod  og  lod  det  blæse 
ind  paa  sig.  Saa  sagde  jeg,  at  hun  skulde 
gaa  i  Seng,  og  at  hun  blev  syg.  Men  hun 
svarede,  at  hun  ikke  kunde  faa  Vejret.  Du 
skulde  høre,  hvor  hendes  Hjerte  bankede!  saa 
forfærdeligt.  Ikke  saa  hurtigt,  men  saa  tungt 
og  haardt.      Saa  kaldte  jeg  paa  Bes." 

„Bare  vi  havde  faaet  det  at  vide!  saa 
var  hun  ikke  kommen  bort.  Er  det  længe 
siden?" 

„Den  Dag  det  var  blevet  sagt,  at  hun 
skulde  til   Frankrig,   Papa!" 

Hans  Excellence  stod  henne  ved  Vinduet 
og  stirrede  ned  paa  den  morgentomme,  sol- 
beskinnede Bredgade.  Han  havde  næsten  glemt, 
at  Margaret  var  der.       , 

„Papa!" 

Han  vendte  sig  om.  Hun  sad  i  en  af  de 
dybe  Stole  og  stirrede  alvorligt  og  gammelklogt 
frem   for  sig. 

„Hvad  tror  du,  Floy  har  sagt,  da  hun  saa 
Mama  komme  ind  i  Stuen?" 

„Hun    kendte  ikke  din  Moder,    Margaret." 

„Floy  troede  altid,  at  Mama  ikke  kunde  lide 
hende!  og  naar  man  tror  det,  er  det  ikke  saa 
underligt,  at  man  bliver  ked  af  det?  Men  nu 
kan    hun    da    ikke    tro    det    mere.    Man  rejser 

da  ikke  saa  langt    bort   for  at  pleje   Pigebørn, 
man   ikke  holder  af." 

„Ved  Mademoiselle,  hvor  du  er  henne? 
Bed  hende  fra  mig,  om  du  maa  komme  ned 
og  spise  Frokost.  Det  siger  hun  nok  ja  til. 
Du  har  da  selv  fortalt  mig,  hun  var  saa  ven- 
lig i  disse  Dage. 

„Saa   er   Daisy  ganske   alene,   Papa." 

„Naa,   du   vil  gerne  have  hende   med?" 

„Ja  Tak.  Hun  bestiller  ikke  andet,  end 
at  tale  om  Flory!" 

„Lad  hende  bare  komme." 

Margaret  saa'  meget  oplivet  ud,  smuttede 
udenfor  og  kunde  saa  ikke  længer  lade  være 
med  at  græde. 

„Jeg  ved  det  godt,  Bes  I  Papa  har  selv 
fortalt  mig  det,"  sagde  hun,  da  hun  kom  ind 
i  Barnestuen.  Betzy  sad  paa  Gulvet  og  hjalp 
Daisy  med  at  skære  smaa  Kurve  ud  af  Ka- 
stanjer, som  hun  med  megen  Møje  havde 
samlet  paa  Esplanaden.  Fråulein  kom  i  det 
samme  ind   og  hentede   hende  og  Kurvene. 

„Gud  velsigne  Dem,  Miss  Margaret.  Græd 
dog  ikke  saadan!" 

„Aa,  Bes!  tror  du,  Floy  dør?  kan  Folk 
komme  sig  af  Gigtfeber?" 

„Det  kan   man  godt.  Miss  Margaret!" 

„Tro'r  du?  tro'r  du,  at  Floy  kommer 
hjem !" 

„Det  raader  Vor  Herre  for!  men  det  er 
tungt  at  vide,  at  et  af  ens  Børn  ligger  saa 
syg  langt  fra  en!  Miss  Floy  har  altid  været 
et  velsignet  Barn  !    Gud   forbyde,   at  man   ikke 

skulde  se  hende  mere.  Herregud,  Miss  Mar- 
garet! hvad  skal  jeg  dog  gøre  med  Dem  i  Dag, 
nu  naar  Mademoisellen  ogsaa  er  daarlig!  græd 
ikke!"  Bes  klappede  hende  paa  Kinden  og 
tørrede  sine  egne  Øjne. 

„Papa  sagde,  vi  maatte  komme  ned  til 
Frokost,  men  jeg  kan  ikke,  Bes.  Jeg  kan 
ikke  lade  være  med  at  græde,  og  det  kan  Papa 
ikke  lide  at  se.  Nu  tror  jeg,  hun  dør,  Bes! 
engang  imellem  er  det,  ligesom  hun  ikke  gjorde 
det." 

„Jeg  synes,  De  skulde  gaa  ned,  Miss  Mar- 
garet! Nu  venter  Hans  Naade  Dem.  Der 
kommer  Miss  Daisy !  lad  hende  ikke  høre 
noget.  Gud  velsigne  hende,  den  lille  Stakkel ! 
det  vilde  være  den  største  Synd.  Miss  Floy 
er  jo  det  kæreste,  hun  ved." 

„Naar  vi  bare  allesammen  skulde  med  til 
Boulogne.  Jeg  kan  ikke  udholde  at  tænke 
paa   at  gaa  ude  paa  Bechersdorf  ganske  rolig. " 

„Det  Barn  kommer  aldrig  over  en  Gigt- 
feber!" sukkede  Bes,  da  hun  gik  alene  omkring, 
efter  at  Pigebørnene  vare  komne  ned.  „Naar  jeg 
bare  kunde  have  faaet  Lov  til  at  passe  hende, 
som  jeg  altid  for  har  gjort,  naar  de  have  været 
syge.  Det  velsignede  Barn !  Aa  Gud !  Aa  Gud  ! 
min  egen  gode  Miss  Flory.** 

„Bliver  hun  mon  en  Fngel  i  Paradis?" 
spurgte   Fraulein   Qual. 

„Kilers  bliver  ingen  det!  hun  har  altid 
tænkt  saa  dybt  over  det  evige.  Hun  har 
gaaet  meget  igennem,  Fraulein.  Hendes  Naade, 
-soin  dode,   og  Hans  Kxcellence,  som  ikke  holdt 

af  hende.  Hun  er  et  velsignet  Barn,  Fråu- 
lein." 

Lille  Daisy  havde  blegrode  Baand  bundne 
op  om  et  Par  særlig  lækre,  glinsende  Lokker 
paa  hver  Side   af  Hovedet  over  Ørene. 

„Ligesom  en  lille,  bidsk  Hest,"  sagde  Hans 
Excellence. 

„Ligesom   Dukke   Mabel!"    paastod   Daisy. 

Der  blev  næsten  ikke  talt  ved  Frokost- 
bordet den  Dag.  Hans  Excellence  var  alvor- 
lig,  Margaret  tavs  og   forgrædt. 

Svingkedlen  snurrede  glad!  den  var  den 
eneste,  der  var  fornøjet. 

Mrs.  Maham  rettede  an,  fed,  majestætisk  og 
rørt.    Tjeneren  listede  stille  om. 

Daisy  tog  pludselig  Margarets  Haand  og 
græd  og  sagde,  at  hun  vilde  op  til  Bes.  Hun 
var  ked  af  det,  beklemt.  Margaret  vilde  trøste 
hende,  men  det  nyttede  ikke.  Hun  vilde  saa 
gerne  op  til  Bes. 

Mrs.  Maham   forsvandt  med  hende. 


Grevinde  Howard  kæmpede  med  Døden! 

Hun  kæmpede  godt.  Hun  kæmpede  tap- 
pert med  de  faa  Midler,  hun  havde  mod  den 
frygtelige  Fjende.  Men  vandt  hun  eet  Skridt 
frem,  trængte  han  hende  to  tilbage !  altid  til- 
bage!  altid  tilbage!  Kamp  om  hver  Fods- 
bred!  haabløs  Kamp. 

Hun  undte  sig  ingen  Hvile.  Hun  sov  ikke. 
Hun   spiste    ikke!    bare    lyttede    til    et    Barns 

jamrende  Feberklage !  flyttede  bare  til  et 
Barnehjerte,  der  hamrede  og  slog!  bøjet  over 
et  udmagret,  "  forpint  Barneansigt  med  trætte 
Øjne,  som  ingen  kendte.  Det  samme,  det 
samme!  fra  Sol  gik  op,  glinsende  i  Byens 
gyldne  Kirkespir.  Det  samme,  det  samme!  til 
Dagen  blussende  forsvandt  bag  Bjergenes 
Volde. 

Kamp  paa  Livet.  Kamp  paa  Livet  under 
jamrende  Feberklage. 

Søster  Berchemans  glemte  at  pudse  Altre- 
nes Stager.  Blussene  i  Kapellet  sluktes  eet 
efter  eet.  Men  Søster  Berchemans  var  der  ikke. 
Søster  Berchemans  Elever  kunde  have  gjort, 
hvad  de  vilde.  De  kunde  have  sprunget  paa 
Skolebordene.  De  kunde  have  lavet  Mus  i 
Timerne.  De  kunde  have  læst  Lektier  under 
Bønnen.  Søster  Berchemans  havde  intet  sagt! 
ikke  eet  Ord!    Dertil  var  hun   for  bedrovet. 

Midt  i  Timen  saa'  Søster  Berchemans  de 
to  i  det  hvide  Værelse,  hvor  de  slette  Børn 
kom  hen,  tydelig  for  s^g.  Og  saa  hulkede 
hun  og  tørrede  Øjnene  i  Sløret,  til  det  blev 
ganske  vaadt  og  blankt.  Engang  imellem  bad 
hun  de  smaa  Piger  med  de  stive  Kraver  om 
at  sidde  pænt  stille!  hun  bad  dem  tie,  medens 
hun  var  borte.  Hun  kom  snart  igen.  Hun 
skulde  være  der  om  to  Minutter.  Den  lille 
Isidore  Stubrin  kunde  skrive  de  urolige  Børns 
Navne  op  paa  Tavlen.  Søster  Berchemans 
listede  sagte  forbi  de  andre  Klasser  op  til  det 
hvide  Værelse.  Hun  kiggede  ind  eet  Sekund 
og  smilede  med    de    mange   glade  Smilehuller, 

saa  opmuntrende  hun  kunde!  spurgte  ikke,  om 
der  var  Bedring,  bare  smilede!  Saa  gik  hun 
ned  igen,  den  samme  farlige  Vej  forbi  Søster 
Marie-Philoménes  Dør.  Men  Søster  Marie- 
Philoméne  fik  aldrig  noget  at  vide.  Det  var 
en  stiltiende  Aftale  i  femte  Klasse,  at  de 
ikke  fortalte  det  til  de  andre.  Den  lille  Isi- 
dore  Stubrin  kom  aldrig  til  at  skrive  Navne 
op.  Der  var  ingen  Navne!  simpelthen!  ikke 
eet  eneste.  Hendes  Fingre  kløede  efter  at  faa 
fat  i  det  store,  tykke  Kridtgriffel  med  det  høj- 
røde Mavebælte.  Men  Børnene  sade  stille  og 
stirrede  tankefulde  ud  i  den  solbeskinnede 
Stue. 

Hortense  de  Signorio  kom  fire  Pladser  ned, 
fordi  hun  tænkte  paa  andet  end  Geografi  og 
Historie.  Eksamen  kom,  og  Eksamen  gik.  Ti 
af  de  unge  Damer  gik  ud  af  Skolen  ind  i 
Livet  i  brogede  Dragter  og  lange  Handsker. 
De  sendte  alle  Bud  og  spurgte,  om  Fuglen 
havde  det  bedre.  Der  kom  Frugter  fra  Algier, 
Blomster  fra  Rivieraen  og  venlige  Forespørgsler 
paa  brændende  rødt  Papir  med  Grevekrone  og 
forgyldte  Hestesko  og  hvide  Liljer.  Søster 
Marthe  tilbød  at  ville  vaage.  Søster  St.  Esprit 
tilbød  at  vaage.  Et  Par  Barmhjertigheds  Søstre 
kom  og  tilbøde  deres  Hjælp.  De  stode  uden- 
for Porten.  De  vilde  ikke  ind;  kun  høre,  om 
de  kunde  være  til  nogen  Nytte.  Hætternes 
Vinger  suste  op  om  Hovedet.  Barmhjertigheds 
Søstrene  bleve  sendte  bort  med  mange  Tak- 
sigelser og  fyldte  Pengepunge. 

Køkkensøsteren     laa     og     bad    i    Kapellet. 

Søster  St.  Ursule  kunde  ikke  begribe,  hvad 
der  skulde  blive  af  den  Barnesjæl,  naar  den 
kom  fra  Skærsilden.  For  den  skulde  brænde 
i  Skærsilden,  selv  om  den  nødig  vilde,  selv 
om  den  slet  ikke  troede  det.  Søster  St.  Ursule 
vilde  saa  nødig,  at  den  lille,  gode  Sjæl  skulde 
fortabes;  men  det  var  en  kættersk  Sjæl,  skønt 
den  var  saa  ung.  Derfor  drejede  hun  Rosen- 
kransens Perler  med  den  ene  Haand,  rørte  i 
Gryderne  med  den  anden,  bad  i  Kapellet  til 
den   lyse  Morgen. 

Mademoiselle  Minet  var  kommen  fra  Paris. 
Hun  vilde  indfri  sit  Løfte,  besøge  Flory. 
Mademoiselle  Minet  kom  om  Morgenen  i  Sørge- 
dragt  med  matte  Perler.  Hun  kom  med  bugtet 
Krephat.  Hun  var  som  en  anden  Nattens 
Dronning  indhyllet  i  et  mægtigt  Slør,  der  gik 
fra  Hoved  til  Fod.  Nu  kunde  Mademoiselle 
komme.  Hendes  gamle  Moder  var  død.  Intel 
i  den  vide  Verden  holdt  hende  tilbage.  Hun 
skulde  til  Direktør  Toté  i  Hamborg  og  bo 
der  Resten  af  sine  Dage^ 

Inde  hos  Portnernonnen  fik  hun  at  vide, 
Flory  laa  for  Døden,  og  at  Grevinden  var 
kommen.     Greven  havde  nok  ogsaa  været  der. 

Mademoiselle  havde  købt  Kager  hos  Kon- 
ditor Cavrinc  paa  Hjørnet.  Dem,  som  hedde 
Lyn  og  ere  fyldte  med  Chocoladecreme.  Hun 
havde  købt  brændte  Mandler  i  Pundevis,  fordi 
hendes  egen  filletle  holdt  saa  meget  af  dem. 
Lynene  bleve  sure  i  Portnerboligen.  Mand- 
lerne   tørrede    hen   i  den    blanke,     himmelblaa 

Pose.  Mademoiselle  Minet  kom  til  at  ryste. 
Hun  maatte  have  koldt  Vand  og  en  blød  Stol. 

Havde  hun  ikke  altid  sagt,  at  det  Barn 
ikke  kunde  taale  at  være  fra  sit  Hjem ! 
Skulde  hun  ikke  vide  det  bedre  end  saa  mange 
andre?  Havde  hun  ikke  opdraget  hende,  lige- 
fra  Moderen   døde? 

Hun  vilde  straks  op  til  Barnet.  Men  hun 
vilde   ikke    se  Grevinden. 

Hun  tømte  Glasset  og  rejste  sig.  Nonnen 
fulgte  med   og  viste  hende  Vej    over  Gaarden. 

Men  saa  snart  Døren  til  Sygestuen  var 
aabnet,  svandt  Vreden  som  Dug  for  Solen.  Hun 
kunde  ikke  være  vred  idet  Sygeværelse.  Hun 
kunde  ikke,  naar  hun  saa'  saadan  et  lille,  ud- 
magret Ansigt,   Flory   havde   faaet. 

„Aa,  min  kære,  lille  Pige!  Aa  mit  eget 
Barn !   min  lille  Flory.    Hun  kender  mig  ikke. " 

Hun  kendte  ingen.  En  umærkelig  Sitren  i 
Øjet!  en  sagte  Famlen  i  det  hvide  Tæppe  med 
de  tynde  Hænder. 

„Du  gode  Gud,"  hulkede  Mademoiselle 
Minet.  „Det  kan  jeg  ikke  bære.  Hun  kender 
mig  ikke." 

„Ingen,"   sagde  Grevinden. 

Mademoiselle  Minet  vendte  sig  om.  Herre- 
gud !  hvor  havde  Hendes  Naade  gaaet  meget 
igennem.  Hun  rakte  uvilkaarlig  Haanden  ud 
mod  hende.  Hvor  kunde  hun  andet,  da  hun 
saa'   det  bedrøvede  Ansigt. 

Saa  fik  hun  alt  at  vide.  Brevet!  Stormen! 
Bolværket ! 

„Naar  Floy   dog   blot   havde   faaet  at  vide, 


222 

hun  skulde  hjem,  før  hun  blev  syg.  Men  da 
Nonnerne  fortalte  hende  det,  var  det  for  sent. 
Hun  ligger  nu  med  den  I'ølelse,  at  hun  er 
forladt  og  forskudt.  Havde  hun  kun  faaet  at 
vide,   hun  skulde  hjem." 

„Havde  hun  kun,  Deres  Naade  J  havde 
hun  kun.  Jeg  hørte,  at  Hans  Excellence  har 
været  her." 

„Dagen  efter  vi  havde  faaet  det  at  vide, 
Mademoiselle  Minet.  Hun  kendte  vist  ikke 
sin  Fader.  Men  hun  holdt  ham  i  Haanden 
hele  Tiden.  Hun  laa  ganske  stille  og  holdt 
ham  i  Haanden." 

„Det  har  altid.  Deres  Naade,  været  en 
Forgudelse  med  den  Fader,  Hans  Excellence  og 
saa  Daisy.  Hvor  hun  dog  altid  har  elsket 
den  Søster." 

„Doktor  Sétard  kan  være  her  i  Aften  ved 
otte  Tiden,"  sagde  Doktor  Tiftin  ,  „det  var  al- 
deles mageløst !  Elskværdigheden  selv.  Mini- 
steren havde  ved  gyldne  Lofter  overtalt  Doktor, 
Professor  Sétard  til  at  tage  fra  Paris  ned  til 
Boulogne." 

„Det  er  saa  naturligt,"  tænkte  Doktor 
Tiffin :  „Man  prøver  alt.  Man  kan  ligesaa 
godt  lade  sig  slaa  ihjel  af  Paris'  som  af  Bou- 
lognes  mest  bekendte  Læge." 

„Smerterne  er  ikke  saa  slemme!  hun  klager 
sig  ikke  saa  meget." 

„Men   Hjertet  er  ikke  godt. 

„Daarligere  end   før?" 

„Det  samme,    omtrent    det    samme.      Men 

nu  i  Aften  kommer  Sétard.    Han  gør  Mirakler. 
Folk  kommer  sig,  naar  de  blot  ser  Sétard." 

„Klokken  otte!  han   er  her  Klokken  otte?" 

„Ja.  Henad  otte  kommer  han.  Bare  ikke 
tabe  Modet!     Det  gaar  nok  fremad." 

„Det  gaar  nok  fremad,"  gentog  Mademoi- 
selle  Minet. 

„Med  den  hellige  Jomfrus  Bistand,"  udbrød 
Doktor  Tiffin,  greb  sin  Hat  og  gik  lidt  for- 
fjamsket. 

Han  troede   hverken  paa  Gud   eller  Djævel. 

„Nu  gaar  jeg  til  Skrifte,"  hviskede  Søster 
St.   Esprit  henne  ved  Døren. 

„Jeg  skal  nok  bede  mange  gode  Bønner 
for  dem  begge.  Her  er  et  lille  Billede  paa 
Silkepapir  med  den  hellige  Jomfrus  Billede. 
Det  er  fra  Lourdes,  indviet  af  den  hellige 
Fader,  Paven.  Det  stiller  Feber.  Det  er  ikke 
større  end  et  Frimærke,  Fru  Grevinde!  Det 
skulde  vor  kære,   lille  Fugl  have  paa  Panden." 

„Tak,  kære  Søster!  men  hun  maa  vist 
helst  ligge  i  Ro!   mange  Tak." 

„De  kaldte  hende  saa  ofte  for  Fuglen. 
Det  gør  de  allesammen ,  baade  Børnene  og 
Nonnerne.  Det  er  saadan  et  sødt  Navn,  Fuglen." 

„Stakkels  lille  Fugl !  Nu  gaar  jeg,  Deres 
Naade.  Jeg  kommer  igen  i  Eftermiddag.  Jeg 
vil  gerne  finde  et  Sted,  hvor  jeg  kan  bo.  Jeg 
skal  sende  et  Telegram  til  Hamborg,  ellers 
bliver  de  ængstelige,  naar  jeg  ikke  kommer. 
Jeg  tror  virkelig  vi  faar  Sne." 

„Sne!  paa  denne  Tid  af  Aaret!" 

Der  er  fire  Aarstider  paa  een  Dag  her  i 
Boulogne.    Det  er  Synd,   nu   er  alt  saa  grønt." 

„Farvel." 

Mademoiselle  Minet  fik   Ret.      Det  sneede. 

Luften  var  tung.  Himlen  overtrukken. 
Store,  sorte  og  graa  Skyer  hang  over  Klostret. 
Paa  Kapellets  udhuggede  Madonna  sad  en  stor 
Ravn.  Den  fløj  fra  Billedstøttens  Hoved  ned 
paa  Skulderen  og  suste  bort  med  hæse  Skrig. 

Grevinden  stod  ved  Vinduet  og  saa'   ud. 

Søster  Berchemans  skraaede  over  Gaarden; 
Blæsten  tog  i  hendes  lange  Ærmer. 

Først  kom  der  store,  klodsede  Fnug,  der 
smeltede,  før  de  havde  naaet  Jorden.  Saa  fo'r 
en  mægtig  Snesky  frem  fra  alle  Sider,  spredte 
sig,  fo'r  fra  og  til  Himlen  pisket  af  Blæsten. 
Luften  var  hvid  af  Sne. 

Aldrig  ere  Blomster  blevne  saa  forundrede 
som  Blomsterne  i  Klosterhaven,  da  de  saa' 
Solen  svinde  og  horte  de  stormende  Vinde. 

Nellikerne  bleve  sære !  De  toge  det  for  en 
daarlig  Spas  af  Vaaren.  De  ærgrede  sig  og 
gad  ikke  svare  de  unge  Levkøjer,  der  gjorde 
mange,  enfoldige  Spørgsmaal.  Alle  Tusind- 
frydene bleve  bange.  Alle  de  mange  Tusind- 
fryd  bleve  ængstelige,  da  de  saa'    Fnuggene. 

„Frosten!"   stønnede  Valmuen. 

„Frosten!"  vrissede  Syrenerne,  der  vare 
vante  til  at  tage  sig  ud  rød-  og  hvidgule  mod 
hlaa  Himmel. 

„Frosten!"    klagede   Roserne. 

„Frosten!"  skreg  Jasminerne.  „Frosten  vil 
dræbe  alle  vore  spæde  Knopper." 


225 

Sneen  susede  ned.  Hvidtjørnen  blandede 
sine  Blade  med  den.  Rødtjørnens  lignede  Blod- 
pletter paa  det  hvide  Dække.  Kirsebærblom- 
sterne stivnede  til  Is. 

Sneen  og  den  mørke  Himmel  dræbte  den 
Smule  Mod,  Grevinde  Howard  endnu  havde 
tilbage.  Hun  var  fortvivlet  over  det  syge  Barn, 
Stormen  og  Ødelæggelsen. 

„Hvem  er  det?" 

Hun  fo'r  sammen  og  styrtede  hen  til 
Sengen ! 

Flory  havde  rejst  sig  op.  Hun  saa'  frem 
for  sig  med  undrende  Øjne. 

„Kender  du  mig?    ved    du,  hvem  jeger?" 

Flory  prøvede  paa  at  lægge  Armen  om 
hendes  Hals,   men  kunde  ikke. 

„Min  stakkels,  lille  Pige!  nu  har  du  det 
bedre.  Nu  kommer  du  dig.  Du  er  meget 
syg,  men  nu  bliver  du  rask.  Vi  har  været 
saa  bange  for  dig  allesammen.  Nu  er  du 
snart  rask.      Saa  rejser  vi  hjem." 

„Hjem!"    gentog  Barnet  stille. 

Der  var  ganske  mørkt  i  Stuen.  Udenfor 
væltede  Sneen  ned. 

„Er  det  Aften?" 

„Nej,  der  er  længe  til  Aften.  Det  er  midt 
paa  Dagen.  Min  egen,  lille  Flory.  Min  stak- 
kels,  lille   Fugl." 

Der  var  ikke  Nag,  ikke  vrede  Tanker,  ikke 
Bitterhed- 

„Kys   mig!"    bad   hun. 

Doktor  Sétard  troede,  han  skulde  finde  et 
døende  Barn  og  saa  saa'  han  i  Stedet  for  en 

Komtesse  Flory.  15 

lille  Pige,  der  spiste  paa  Kraft.  Flory  tog 
Revanche    for  den  lange  Faste. 

„Det  er  kun  en  sidste  Opblussen  af  Kræf- 
terne," hviskede  han  til  Doktor  Tiffin.  Saa  talte 
han  til  Grevinden  og  roste  Flory,  fordi  hun 
saadan  forstod  at  overraske  dem  alle.  Pulsen 
blev  undersøgt.  Hjertet  blev  undersøgt.  Pro- 
fessor Sétard  tog  Afsked  med  megen  Bukken 
og  Høflighed    og  rejste  straks  tilbage  til  Paris. 

„Men  Grevinden  har  jo  min  dygtige 
Kollega.  Saa  savnes  jeg  jo  ikke,  aldeles 
ikke." 

Den  dygtige  Kollega  modsagde  ham,  fulgte 
ham  ned  og  befalede  Søster  Marie-Philoméne 
at  sende  Bud,  dersom  der  skulde  komme  noget 
i  Vejen.  Den  Ætherflaske  der  skulde  bringes 
op  med  det  samme. 

Hortense  de  Signorio  fik  Lov  til  at  staa 
henne  ved  Døren  og  se  ind. 

Det  gjorde  hun  under  megen  Latter  og 
saa  megen  Graad,  at  Søster  Berchemans  straks 
bortførte  hende. 

„I  Morgen  kommer  din   Fader." 

„Jeg  længes  efter  ham!" 

„Han  kommer  i   Morgen." 

„I  Morgen?" 

„Han  har  allerede  været  her  een  Gang." 

„Ja." 

„Kan  du  huske  det,   Floy?" 

„Ja!      Han  holdt  mig  i   llaanden." 

„Nu  niaa  ingen  tale  mere  til  vor  lille  Pa- 
tient,  Fru   Grevinde,"   sagde  Doktoren,  da  han 

et  Par  Timer  senere  igen  kom  derop.  „Skal 
vi  ikke  bede  Søster  Marthe  om  at  vaage  i 
Nat?  Grevinden  er  meget  træt,  og  Prior- 
inden har  det  saa  meget  bedre,  at  hun  godt 
kan  være  ene.  Hun  er  næsten  ganske  rask. 
Skal  jeg  ikke  tale  med  Søster  Marthe,  før 
jeg  gaar?" 

„Tak,  Doktor  Tiffin !  men  jeg  vil  helst 
selv  passe  hende.  Jeg  kan  ikke  finde  mig  i 
at  være  fra  hende.  Jeg  vil  saa  gerne  pleje 
hende." 

„Det  har  naturligvis  ogsaa  meget  at  sige, 
og  vi  maa  være  Grevinden  taknemlig  for  den 
gode  Pleje.  Nonnerne  vil  saamænd  gerne  gøre 
det  godt  her,  men  det  duer  bare  ikke !  ondt  i 
Ryggen,  ondt  i  Brystet!  amerikansk  Olie  og 
Salve ;  den  næste  Dag  ingen  Aftensmad !  Vil 
man  komme  sig.  Gud  bevare  os !  saa  forbydes 
det  ikke!  og  vil  man  hellere  dø,  saa  er  der 
ingen,  der  forbyder  det  heller.  Bønner  i  Masse! 
og  hellige  Billeder,  men  Plejen  den  er  ganske 
forfærdelig." 

„Men  nu  maa  De  huske,  Doktor  Tiffin, 
at  Priorinden  er  saa  syg.  Een  af  Nonnerne 
fortalte  mig ,  at  der  har  været  en  aldeles 
udmærket  Sygeplejesøster,  St.  Séryl,  der  var 
uddannet  i  Paris." 

„Hun  døde  forrige  Vinter,  og  saa  gik 
Søster  Marthe  ind  i  hendes  Stilling,  men  hun 
passer  ikke  dertil.  Jeg  vil  raade  til  at  lade 
den  lille  Søster  Berchemans  lære  noget.  Hun 
er  som  skabt  dertil.     Nej,  ved  Grevinden,   hvem 

der.  forstaar  sig  paa  at  hjælpe  de  syge!   det  er 
St.  Josephs  Søstrene." 

„Ja,  det  er  de  ogsaa  bekendte  for  i  Ko- 
benhavn! der  har  de  et  Hospital!  de  er  me- 
get afholdte  i  Danmark." 

„Farvel!   Farvel.     God  Bedring." 

Der  blev  atter  stille  i  det  hvide  Værelse. 
Man  hørte  en  utydelig  Mumlen  fra  en  af 
Skolestuerne  nedenunder.  De  laa  alle  i  Bøn 
der. 

Ude  paa  Torvet  havde  der  samlet  sig  en  stor 
Skare  Børn  om  den  „musikalske  Mand",  ham, 
der  har  Bjældehat  paa  Hovedet,  Bækkener  paa 
Armene,  Trommer  paa  Bryst  og  Ryg,  Musik- 
instrumenter paa  Fødderne  og  faar  alt  til  at 
spille,  summe,  slaa,  klinge  og  tromme  ved  at 
bevæge  et  Par  Snore ,  der  gaa  fra  Hælene 
op  over  Armene.  Den  musikalske  Mand  van- 
drede i  sagte  Trit  op  ad  Bjærget  med  det 
halve  Boulognes  Børn  efter  sig. 

„De  danser,"  fortalte  Frøken  Eudeline,  der 
kom  ind  for  at  se  til  ^^n  syge  Spascrekam- 
merat.  „De  danser  og  springer  saa  let  som 
livlige  Geder  og  Gemser  paa  de  smaa,  brune 
Fødder.  Der  er  fire  Smaapiger  i  røde  Sirtses- 
kjoler;  de  kan  ikke  blive  trætte.  Var  alle 
saa  graciøse,  behøvede  ingen  at  lære  An- 
standsøvelse ;  intet  opvejer  den  naturlige  Ynde." 
Frøkenen  nejede  saadan,  som  hun  sagde,  der 
blev  nejet  i  Versailles.  „Og  nu  Farvel,  kære, 
lille  Barn." 

„Farvel,  Frøken  Eudeline."  Flory  sank 
træt  tilbage  i   Puderne. 

„Det  er  en  god  lille  Pige,  men  den  natur- 
Ynde  har  hun  ikke.  Hun  var  altid  saa  træt! 
hun  maa  have  været  syg,  for  hun  var  altid 
saa   forfærdelig  træt." 

„Var  hun   det?    det  lille  Skind?" 

„Ja!   —  altid  træt." 

„I  Morgen  kommer  Papa!"  Ansigtet  lyste 
i  Glæde. 

„Ja,  i  Morgen  tidlig." 

„Er  du  ikke  træt?" 

„Nej,   Floy,  kun  en  lille  Smule." 

„Det  var  rigtignok  godt,  du  kom,  Mama." 

„Det  var  det,  Floy.  Men  nu  maa  du 
ikke  tale  mere.  Doktoren  sagde,  det  ikke 
kunde  gaa  an.  Nu  sidder  jeg  her  ved  Siden 
af  dig." 

„Aa,   syng  lidt  for  mig-" 

„Hvad  skal  jeg  synge,  Floy?  er  der  nogen 
Sang,  du  holder  særlig  meget  af?" 

„Der  er  den,  lille  Camilla  sang  om  Himlen 
og  Jesus." 

„Den  kender  jeg  vist  ikke." 

„Syng,  hvad  du  kan  huske!  ligemeget 
hvilken!  vil  du?" 

„Ja,  Floy.  Læg  dig  saa  til  Ro.  Maaske 
falder  du  saa  i  Søvn." 

„God   Nat,   Mama!" 

„God  Nat." 

„Vil   du   saa  synge?" 

„Ja,  nu  skal  jeg  begynde.  Jeg  kan  ikke 
huske  noget  nu,  men  jeg  nynner  det,  der  falder 
mig  ind." 

„Min  Mo'r  sang  saa    tit   om  Aftenen,  naar 
vi  var  trætte." 


,Nu  drage  Skyerne  langsomt 

Bort 

Baarne  paa  Luftningens 

Vinge. 

Himlen  er  aaben, 

Fuglen  er  let. 

Den  vil  sig  mod  Himmelen 

Svinge. 

Den  svæver  og  daler  i  bløde  Tag 

Op  gennem  Skyernes  flygtende  Lag. 

Den  hviler  sig  lidt  i  kortere  Træk. 

Naa'r  kvidrende  ind 

Over  Skjernes  Hæk 

Op  til  den  straalende  Himmel 

Ind  i  Guds  Englenes  Vrimmel. 

De  kender  alle  den  lille  Fugl. 

Den  har  jo  ogsaa  X'inger. 

Den  blev  saa  træt  i  Dagens  Tid. 

Nu  kommer  Skumringen,  dejlig  og  blid. 

N'u  kommer  Tusmørkets 

Yndiiic  Stund. 


Flory  sov  stille  og  roligt.  Grevinden  faldt 
hen  i  en  Dos.  Hun  var  overtræt.  Nu  da  Spæn- 
dingen og  Angsten  vare  forbi,  sov  hun  tungt 
under  mange   Drømme. 

Hen  ad  Morgenstunden   vaagnedc  hun. 

Natlampen  var  gaaet  ud.  Dagskæret  trængte 
grelt  og  skarpt  ind  i  Stuen. 

Hun  holdt  endnu  Florys  Haand.  Sangen 
iød  endnu   tydelig  i  hendes  Øren. 

Nu  drage  Skverne  langsomt 

Bort 

Baarne  paa  Luftningens 

Vinge  

Haanden  var  slap.  Barnet  laa  saa  stille, 
at  hun  blev  angst.  Du  gode  Gud!  hvad  be- 
tød dette   .... 

Himlen  er  aaben, 
Fuglen  er  let. 

Den  vil  sig  mod  Himmelen 
Svinge  .  .  . 

„Floy!  Floy!"   kender  du  mig  ikke?" 

Intet  Svar. 

„Aa,   Floy!  tal  til  mig." 

Hun  aabnede  Øjnene.  Hun  laa  ganske 
stille,  ganske  stille.  Hendes  Moder  var  saa 
angst.  Der  var  noget  fremmed  i  Blikket,  hun 
ikke  kendte.  Øjnene  vare  trætte.  De  saa' 
opad  I  opad  mod  et  bestemt  Punkt,  der  laa 
derude  under  den  graa   Himmel. 

„Floy!    Floy." 

Der  kom  med  eet  et  lille,  mildt  Smil  i  de 
trætte  Øjne.  Det  blev  i  Øjnene.  Det  kom 
ikke  længer.     Det  var  saa  lille  og  saa  mat. 

Den  svæver  og  daler  i  bløde  Tag 

Op  gennem  Skyernes  flygtende  Lag  .   .  . 

Ansigtet  blev  straalende.  Ansigtet  lyste  i 
Glæde. 

Kom  ikke  en  mægtig  Engleskare  flyvende 
til  hendes  Seng?  kom  ikke  en  mægtig  Engle- 
skare  lydløst    dalende    paa  de  prægtige,    hvide 

Vinger,  nærmere  og  nærmere!  en  blaahvid, 
straalende  Mur.  Det  lille  Jesusbarn  i  Midten ! 
det  yndige  Jesusbarn  med  Sceptret  i  den  ene 
Haand  og  den  anden  velsignende  udstrakt. 
Det  lille  Jesusbarn  fra  Trappegangen,  som  hun 
saa  ofte  havde  set  paa. 

„Floy!« 

Og  løftede  ikke  Englene  de  gyldne  Fløjter  og 
Harper!  lød  der  ikke  den  skønneste  Musik? 
himmelsk  Musik  af  brusende  Toner?  løftede 
de  ikke  de  hvide  Vinger  og  bredte  dem  ud? 
de  bredte  dem  ud  til   Flugt  mod  det  Høje. 

Haanden  slappedes  ganske.  Et  lille  Suk 
trængte  sig  ud  mellem  Læberne,  halvt  Lyden 
af  et  Ord,  halvt  en  Rallen. 

Haanden  blev  kold. 

Flory  var  død  med  det  milde  Smil  i  de 
brustne   Barneøjne. 


Søster  Berchemans  var  saa  urolig.  Hun 
kunde  ikke  sove.  Hun  i^aatte  hen  til  Døren 
og  lytte.  Søster  Berchemans  kunde  ikke  lade 
være  med  at  banke  paa. 

Men  ingen  svarede. 

Hun  bankede  lidt  højere,  og  traadte  lyd- 
løst ind.  Hun  følte  straks,  hvad  der  var  sket. 
Grevinden  laa  bøjet  over  Sengen,  lyttende  til 
Hjertet,  der  for  længe  siden  havde  ophørt  at 
slaa,  varmede  Ihenderne ,  der  for  længe  siden 
vare  blevne  kolde. 

„Fuglen!"  udbrød  Søster  Berchemans  for- 
tvivlet.     Hun    vidste    ikke,    hvad    hun    skulde 

gøre  for  at  trøste.  Hun  sank  paa  Knæ  ved 
Siden  af  Sengen.  Hun  løsnede  Rosenkransen 
og  bad   lydløst: 

Med  det  første  Englekor 

Hilser  jeg  dig,  Marie,  du  benaadede  .  .  . 

Dagen  gik  op,  straalende  og  sommervarm. 
Dagens  Sol  smeltede  Sneen  og  kaldte  Blom- 
sterne til  Live. 

Hans  Excellence  kom  op  ad  Formiddagen. 

Der  var  sendt  Telegram   til  Danmark. 


Symaskinen  gik  paa  Bechersdorf.  Sy- 
maskinen larmede  højlydt  den  hele  Dag.  Sy- 
maskinen hakkede,  og  Symaskinen  aad  den  ene 
Alen   sort  Tøj   efter  den   anden. 

Var  man  nedenunder,  hørte  man  Støjen 
langt  ud  i  Parken  fra  de  aabenstaaende  Vin- 
duer. Ovenpaa  var  det  uudholdelig.  Lyden 
trængte  ind  overalt ,  trængte  ud  gennem  de 
aabne  Døre. 

Fråulein  klippede,  og  Fråulein  syede. 
Kammerpigen  maalte,  og  Kammerpigen  riede. 
„Smerte  og  Længsel!  Sorg  og  Klage  prikker 
jeg  ind  i  det  sorte  Tøj,  som  Mademoiselle  Bé- 
ronet  købte,"   sang  Symaskinen. 

Margaret  og  hendes  lille  Søster  sade  i 
Barnestuen,  Hoved  mod  Hoved,  Kind  mod 
Kind,  fortvivlede,  forfærdede,  forundrede  over 
Døden.  Den  mørke  Død,  der  først  havde 
baaret  deres  Broder,  saa  deres  Moder  og  nu 
deres  egen,  søde  Søster  Flory  bort! 

Vedbenden  strakte  lange  Ranker  ind  i  den 
sollyse  Stue.  Lindeblomsterne  hældede  sig  mod 
Ruden  for  at  trøste. 

„Floy  kommer  aldrig  mere  tilbage,"  sagde 
Daisy. 

„Aldrig  mere!"   hulkede  Bes. 

„Aldrig!" 

„Det  var  min  lille  Mo'r! 

„Det  var  det!  aa,  Bes!  vi  ser  aldrig  Floy 
mere." 

Bes  sagde  ikke  Skriftsprog  ud  af  Biblen, 
som  Friiulein,  der  vilde  drage  bort  som  Mis- 
sionær. Hun  slog  ikke  om  sig  med  Kong 
■Salomons  Visdom.  Dertil  var  Bes  for  for- 
tvivlet. Hun  sagde  ikke,  at  man  skulde 
beherske  sig  i  sin  Sorg,  saaledes  som  Made- 
m.oiselle  Béronet.  Hun  græd  kun  og  hviskede, 
deres  velsignede  Barn  nu  var  hjemme. 


I  Klostret  var  alt  stille.  Vinduerne  i  det 
hvide  Værelse  stode  aabne. 

Hans  Excellence  veg  *ikke  fra  det  Leje, 
Nonnerne  havde  smykket  til   Flory. 

Han  sad  bøjet  over  det.  Han  lukkede  de 
smilende,   brustne  Øjne. 

„Hun  har  ikke  lidt.  Fuglen  er  sovet 
stille  ind,"  hviskede  Søster  Berchemans,  der 
kom  ned  med  Favnen  fuld  af  hvide  Nelliker. 
„Hun  er  lykkelig." 

„Hun  er  lykkelig,"  gentog  Hans  Excel- 
lence.     „Min   lille  Pige  er  iios  sin  Moder." 

Vindpustene  udefra  førte  Blomsternes  duf- 
tende,  krydrede  Aande   med   sig. 

Det  kunde  ikke  fortrænge  den  ramme 
Ætherlugt,   der  var  i   Værelset. 

„Fuglen,"  hviskede  Nonnen.  „Den  stakkels, 
lille,  bedrøvede  Fugl."  Hun  gispede  efter 
Vejret. 

Ætherluften   var   kvælende. 

Søster  St.  Esprit  gik  ned  til  Børnene. 
„Stille!"  sagde  hun.  „Vær  ganske  stille!  gør 
ingen   Støj.      Fuglen   er  død." 

